
= 0 dabar jam per sprandą, o dabar iš kitos pu- 
sės, o dabar per galvą. Va ir dar kartą, ir dar vieną 
sykelį, geradėjau mano mielas. > 

— Švaistaisi, kunige, kortomis kaip spragilu,— su 
kartėliu sukuždėjo senis Boroveckis. 

— Tai man primena vieną įvykį. Tai buvo pas Mi- 
gurskius Seradzo vaivadijoje. .. 

— Spragilu, ne spragilu, — pertraukė kunigas, su pa- 
sitenkinimu prisimerkdamas,— o puikiais koziriukais, 
geradėjau mano mielas. Dar aš laikau damutę tavo 
karaliukui trinktelėti, Zajončkovski. 

— Matysime! Bet jūs, kunige, turite biaurų įpro- 
tį pertraukti; burnos negalima praverti, tuojau per- 
tariate. Taigi, kaip sakiau, pas Migurskius. .. 

— Pas Migurskius ar ne pas Migurskius, bet šitą 
mes jau girdėjom, geradėjau mano mielas, bent šimtą 
kartų, ar ne tiesa, pone Adamai? — kreipėsi jis į senį. 

— E, ką čia man, kunige, nuolat pastabas darote, 
kaip dievą myliu, kas per daug, tas per daug. Geriau 
galvotumėt apie pamaldas, o ne apie tai, kas ką kal- 
bėjo ar nekalbėjo. 


Zajončkovskis sviedė kortas ant stalo ir pašoko su- 
irZęS. 

— Tomekai, šunsnuki, kinkyk arklį — galingu bosu 
sugriaudėjo jis pro langą į kiemą. 

Jis smarkiai pešiojo juodai dažytus ūsus ir piktai 
šnopavo. 

Tik pažiūrėkit! Vaikėzas, aš jam kaip žmogus da- 
rau pastabą, o jis čia kaip savo bernui šūkaloja! Jase- 
kai, man pypkutė užgeso. 

— Na, kaimynai, ponas Baumas dalina kortas. 

— Nelošiu, važiuoju namo. Man jau gana dvasiško 
tėvelio pamokslų. Vakar pas Zavadzkius aš pasakoju 
apie politines konjunktūras, o kunigas viešai užginčija 
ir šaiposi iš manęs, — bambėjo šlėkta, dideliais žings- 
niais matuodamas kambarį. 

— Nes tamsta, geradėjau mano mielas, šnekėjai 
tikras kvailystes. Jasekai, tu varvale, duok gi man 
ugnelės, man pypkutė užgeso. 

— Aš šnekėjau kvailystes! — įsikarščiavęs sušuko 
Zajončkovskis, prišokdamas prie kunigo. 

— Taip, kvailystes,— sušnibždėjo kunigas, papsėda- 
mas ilgą pypkę, kurią jam uždegė mažas berniukas, 
priklaupęs ant grindų. 

— O Jėzau Kristau, pasigailėk mūsų, — pasipiktinęs 
sušuko Zajončkovskis ir išskėtė rankas. 

— Jūsų eilė, kunige,— tarė Maksas Baumas, pastū- 
mėdamas jam kortas. 

— Septyni vynai, — paskelbė kunigas.— Zajončkovs- 
ki, tavo eilė. O 

— Einu tamsiąja,— sušuko šlėkta ir skubiai atsisė- 
do prie staliuko, bet dar neužmiršo kunigo padarytos 
nuoskaudos, nes, peržvelgęs kortas, ėmė kalbėti: 

— Ir kaip čia gali kas būti, kaip čia visuomenė gali 
turėti aiškų supratimą apie politiką, jeigu jos vadovai 
yra tokie tamsūs. 

— Aštuoni kryžiai, be kozirio,— varžėsi kunigas. 

— Einu. Tuoj pamatysit, kunige, koks bus lošimas. 
Nes jei gilių nebėra, bus jums prapultis tikra. 

— Tikra, netikra, bet kai ponas Baumas ištrauks iš 
tavęs tas giles, kai trenks tau tūzu, tai sučiaudėsi. O ką, 
sūneli, o ką, ir nesigirk, ir nesakyk amen prieš in saecu- 
la saeculorum, geradėjau mano mielas, cha, cha, cha! — 
juokėsi jis visa gerkle iš Zajončkovskio išraiškos ir 
taip džiaugėsi, kad plakė pypkės kandikliu per sutaną 
ir tapšnojo greta sėdintį Maksą.— Valio Lodzės mieste- 
lis, valio fabrikantėliai! Teduoda tau viešpats dievas 
dvynukus, geradėjau mano mielas, kad taip Zajonče- 
ką sudorojai. Sėsi be vieno, sėsi. Jasekai, tu varvale, 
nagi duok ugnelės, man pypkutė užgeso. 

— Jūs, kunige, kaip koks pagonis, taip džiaugiatės 
svetima nelaime. 

— Šitą tai tu palik ramybėj, o kad guli, tai guli. Vi- 
sus metus mums lupai kailį, tai dabar klok pinigėlius, 

— Po dvidešimt grošų per savaitę išlošdavau. Po 
dvidešimt grošų, duodu jums garbės žodį, — pašnibždo- 
mis aiškino Zajončkovskis Maksui per stalą. 

— „Ėjo panos grybų raut, grybų raut, grybų 
raut!“ — pradėjo niūniuoti senis Boroveckis, koja muš- 
damas taktą į krėslą, kuriame sėdėjo ir kuriuo važi- 
nėjo, nes buvo iki pusės paraližuotas. 

Valandėlę kambaryje viešpatavo tyla. 

Keturios žvakės, stovinčios ant staliuko kampų, ryš- 
kiai apšvietė žalią mūšio lauką ir kovotojų veidus. 

Zajončkovskis tylėjo, jis pyko ant kunigo, su ku- 
riuo jau dvidešimt metų bardavosi bent du kartus per 
savaitę. 

Jis glostėsi juodai dažytus ūsus ir rūsčiai dėbčiojo 
iš po didžiulių, vešlių antakių į Maksą, kuris jį „„guldė 
be trijų“, O kartkartėmis piktai pliaukšėjo sau per 
plikę, kuria vaikštinėjo musės. 

Kunigas, palenkęs liesą, asketišką ir geraširdį vei- 
dą ties stalu, kartas nuo karto papsėjo pypkę ir, apsi- 
gaubęs dūmais, žvilgčiojo skvarbiomis, juodomis, Ja- 

bai gyvomis akimis į priešininko kortas, tačiau nė karto 
tuo nepasinaudojo. 

Maksas sukauptu veidu lošė labai atidžiai, nes jo 
priešininkai buvo preferanso meistrai, o pertraukų 
metu jo akys šmirinėjo langais, pro kuriuos spoksojo 
mėnulis, ir klydo į tolesnius kambarius, iš kurių jį pa- 
siekdavo Ankos ir Karolio balsai. 

Ponas Adamas nuolat niūniavo, mušė taktą, taršė 
vešlius, nors ir praretėjusius plaukus ir, kiekvienam 
naujam lošimui prasidedant, šaukė: 

— Gera spalva, ilga spalva. Dabar tai duosiu aš 
jums, nenaudėliai. Karalius su dama, o palyda paskui 
ją. Pradėsim trimituoti ataką. „Ei, mozūrai, ko jūs žiū- 
rit, kirskit dalgėm, tvokit žalgom, ta ra, ra, ta, ta! Iš de- 
šiniojo sparno tankėk!“ — komandavo jis energingai ir 
liepsnojančiu veidu, tarytum puldamas į ataką, tvojo 
kortomis į stalą. 

— Loštum žmoniškai, gerbiamasis. Nes tos tavo dai- 
nuškos, tai tik kareiviškas ištvirkimas ir daugiau nie- 
ko, geradėjau mano mielas. Jasiau, duok ugnelės, man 
pypkutė užgeso. 
| — Šitas „tankėk“ man primena labai įdomų atsiti- 
kimą, kuris įvyko... 

— Pas Migurskius Seradzo vaivadijoj, girdėjome 
jau ir tą, girdėjome, geradėjau mano mielas. 

Zajončkovskis rūsčiai pažvelgė į besišypsantį kuni- 
go veidą, bet nieko nepasakė, tik pasisuko į jį šonu 
ir lošė toliau. 

Maksas dar kartą padalino kortas ir po varžytynių 
nuėjo pas Karolį. 

— Jasekai, atidaryk langelį, ten dievo paukštytės 
taip čiulba. 

Berniukas atidarė langą į sodą, ir kambarį užtvindė 
lakštingalų balsų chorai ir palangėse žydinčių alyvų 
kvapų bangos. 

Kambaryje, į kurį nuėjo Maksas, nebuvo lempų. 

bet užtat šviete mėnulis, slystantis per tamsų dangaus 
safyrą. 

Langai buvo atdari, ir pro juos plaukė dainomis 
skambantis birželio Vakaras. 

Jie sėdėjo tylėdami. 

— Graži mamutų kolekcija,— pašnibždomis tarė 
Karolis Maksui, nes lošimo kambaryje vėl kilo audra, 
ir Zajončkovskis šaukė pro langą, kad jam arklius 
kinkytų, o ponas Adamas visa gerkle dainavo: 

— „Nors šalu, badmiriauju, bet sau laisvas ke- 
liauju!“ 

— Ar jie dažnai lošia drauge? 

— Kiekvieną savaitę, ir mažiausiai du kartus per 
savaitę barasi ir išvažiuoja neatsisveikinę, bet tai jiems 
visai netrukdo gyventi labai draugiškai. 

— Jums, panele, tur būt, ne kartą tenka juos tai- 
kyti? 

— O, ne, vieną kartą pamėginau, tai kunigas įtūžęs 
užriko ant manęs: „„Panelė dabok karvių melžimą!“ Beje, 
jie vienas be kito negalėtų gyventi, o, būdami drauge, 
negali nesiginčyti. 

— Bet ką gi tavo tėvas veiks be jų Lodzėje? — 
kreipėsi Maksas į Karolį. 

— Bene aš žinau, man taip pat neaišku, kodėl tė- 
vas įsigeidė į Lodzę. 

— Jūs nežinot?..— nustebusi sukuždėjo Anka ir 
buvo dar kažką besakanti, bet prie vartelių suskambėjo 
varpelis. 

Ji išėjo ir sugrįžo su telegrama Karoliui. 

Karolis abejingai paėmė, bet, nebaigęs skaityti, pik- 
lai suglamžė ją ir įsibruko į kišenę. 

— Gal bloga naujiena? — susirūpinusi paklausė An- 
ka, stovėdama priešais jį. 

— Ne, tik kvaila! 


Jis numojo ranka, suerzintas jos užjaučiančio žvilgs- 
nio ir smalsumo. 


Jis nuėjo į lošiančiųjų kambarį ir perskaitė antrą 
kartą. | 

Telegrama buvo iš Liusi. 

— Ar jūs labai nuobodžiaujat pas mus? 

— Nė žodžio neatsakysiu į tokią insinuaciją. Žino- 
te, mane stebina jūsų gyvenimas. Aš nesitikėjau, kad 
kur nors gali būti nuostabiai ramus, nuostabiai papras- 
tas ir kažkoks aukštesnis gyvenimas. Tik pas jus suvo- 
kiau, jog aš nepažinau lenkų, tik dabar suprantu dau- 
gelį Karolio savybių. Gaila, kad jūs išsikeliat į Lodzę. 

— Kodėl? 

— Nes jau niekad nebegalėsiu čia atvažiuoti. 

— O Lodzėje jūs nenorėsite mūsų lankyti? — pa- 
klausė ji tyliau ir nežinojo, kodėl smarkiau ėmė plakti 
jos širdis, tarytum nuogąstaudama, kad jis nepanorės. 

— Ačiū jums, laikau tai pakvietimu, galima? 

— Žinoma, galima, bet užtat jūs supažindinsite mane 
su savo motina. 

— Kada tik jūs paliepsit. 

— Aš palieku jus vieną, nes turiu padėti vaka- 
rienę Iuošti. 

Ji nubėgo į kitą kambarį, kuriame Jagusia jau den- 
gė stalą. 

Maksas vaikščiojo išilgai kambario, bet tik todėl, 
kad, praeidamas pro atdaras duris, galėtų žvilgterėti 
į Anką. 

Žavėdamasis jis žiūrėjo į jos liekną, puikiai sudėtą 
figūrą, kai ji pasilenkdavo prie stalo; į jos nelabai tai- 
syklingų bruožų, bet kupiną nuostabaus meilumo ir ši- 
lumos veidą, užsibaigiantį plačia kakta ir lygiai sušu- 
kuotais, per vidurį perskirtais kaštoniniais plaukais. 

Pilkai žydros akys žvelgė iš po visai juodų antakių 
giedrai, ramiai, bet kiek griežtokai. 

Maksas stebėjo ją labai susidomėjęs, ir ji jam taip 
patiko, kad jis pajuto beveik nepalankumą Karoliui, 
kai jis įėjo. 

— Ryt vakare turiu važiuoti į Lodzę,— šiurkščiai 
pasakė Karolis. 

— Kodėl taip skubi? Darbininkai turi tris dienas 
švenčių, tai ir mes galime atitinkamai pasinaudoti sek- 
minėmis. 

— Jeigu tau čia gera — pasilik, bet aš turiu išva- 
žiuoti. 

— Važiuosime kartu, — burbtelėjo Maksas, sėsda- 
mas ant palangės. 

Jam čia buvo taip gera, kad jis stebėjosi pačiu sa- 
vimi, o šis nori jį iš čia išvežti. 

Jis žiūrėjo į Karolį su pykčiu ir nuoskauda. 

— Turiu labai skubių reikalų, be to, man jau gana 
kaimo, net per daug, — kalbėjo Karolis ir vaikščiojo 
susijaudinęs, užsukdamas į lošiančiųjų kambarį, persi- 
mesdamas keliais nereikšmingais žodžiais su Anka, bet 
nepajėgdamas nuslopinti susinervinimo bei nerimo, ku- 
riame taip pat buvo ir nuobodulio. 

O čia dar atėjo ta telegrama iš Liusi, apie kurią jis 
galvojo su nerimu, nes ji griežčiausiais žodžiais pareiš- 
kė, kad jeigu antradienį Karolis nepasirodysiąs, tai ji 
sugebėsianti jį surasti ir pas sužadėtinę, kad ir kas po 
to įvyktų. 

Jis žinojo, kad Liusi vykdo tai, ką pažada, savo 
aistrų pagauta, tad važiuoti reikėjo. 

Jį taip slėgė tie santykiai, taip jau nekentė ir jos 
grožio, ir tų meilės pančių, kad jam gyvenimas darėsi 
nebemielas. 

O paskui dar Anka. 

Jis jautė, kad yra jai visiškai abejingas, kad tar- 
pais pradeda jos neapkęsti, susidūręs su jos giedru, 
patikliu žvilgsniu. 

Bet jis turėjo vaidinti meilę, turėjo švelninti balso 
toną tuomet, kai norėjo keiktis, turėjo būti mandagus, 
šypsotis, būti paslaugus, lipšnus, kaip dera būti suža- 
dėtiniui. 

Tas vaidmuo jam buvo neapsakomai biaurus, bet 
turėjo jį vaidinti dėl tėvo; vaidinti ir dėl jos, ir netgi 
dėl savęs, nes, pasinaudojęs Ankos kraičio pinigais, su- 
sirišo visiems laikams. 

— Greit vesiu, ir viskas pasibaigs, — galvojo jis.— 
Juk tiek santuokų būna be meilės! — baigė jis abejin- 
gai, bet jam graužė širdį išdidi jo ambicija. 

Jis visa siela maištavo, tik pagalvojęs, jog per tas 
vedybas nusmuks iki paprasto, eilinio žmogelio, kad, 
panorėjęs ką turėti, bus priverstas dirbti daug metų, 
turės spausti mašinas, žmones, viską, kad ką nors iš- 
spaustų sau — ir visa tai dabar! 

Dabar, kai senis Miuleris gana aiškiai pasakė ati- 
duosiąs jam Madą ir fabriko valdymą, iš karto milijo- 
ninį turtą, iš karto didelį biznį ir galimybę varyti dar 
didesnį. 

Jau kurį laiką jis biaurėjosi smulkiu bizniu, biau- 
rėjosi ir tuo savo fabriku, kurį statydinosi nuo pavasa- 
rio, ir tuo skatikiniu taupymu, iš kurio teturėjo vos šim- 
tus rublių. 

Tiek metų jis nešė darbo ir nuolatinės kovos dėl 
kiekvieno rublio jungą, tiek metų slopino savyje įvai- 
riausius įgeidžius ir troškimus, kurių negalėjo patenkin- 
ti, tiek metų jis troško plataus, nepriklausomo gyveni- 
mo — ir dabar, kai visa tai galėjo gauti, vesdamas 
Madą — privalėjo vesti Anką ir todėl turėjo grįžti į vi- 
dutinybės jungą... 

Jis maištavo prieš tą būtinybę visomis pajėgomis. 

Ir kai Anka atėjo pakviesti vakarienės, jis piktai 
dėbtelėjo į ją ir, nieko neatsakęs į jos klausimą, nuėjo 
pervežti tėvo į valgomąjį kambarį. 

Vakarienė buvo labai triukšminga, nes kunigas su 
Zajončkovskiu ginčijosi dėl politikos, o jiems padėjo 
ponas Adamas ir Karolis, kuris negailestingai tyčiojosi 
18 Zajončkovskio ir jo politinių samprotavimų, šaipėsi 
iš kunigo optimizmo ir piktai darė pastabas tėvui, kad 

šių dienų politinius reikalus sprendžia ne patrankos. 
o valstybinė išmintis. 

— Ta, ta, tal — niršdamas mėgdžiojo senis.-— Iu 
man to nepasakok, nes aš visuomet tau įrodysiu, kad 
buvo teisus tas, kas turėjo daugiau patrankų ir kariuo- 
menės. Valstybių išmintis, tai didelės armijos, pasi- 
rengusios kovai, tai jų dvasia, kuri valdo. 

— Ne, ponas Adamai, valstybių siela yra teisingu- 
mas, kuriuo jos tvarkosi. 

— Valstybes vairuoja pilvas ir jo poreikiai — pa- 
sakė Karolis tyčia, norėdamas padaryti nemalonumą 
kunigui, kuris, tik išgirdęs tuos žodžius, puolė įrodinė- 
ti, jog viskas priklauso nuo dievo valios ir kad ta va- 
lia yra teisingumas, ir juo viskas remiasi. 

Karolis jau nebeatsakinėjo, jam įgriso tie bergždi 
samprotavimai, bet kai kunigas, tėvas ir Zajončkovskis 
ėmė jam įrodinėti, kad viskas vyksta priklausomai nuo 
dievo valios, jis nebegalėjo ištverti ir sušuko piktai: 

— Jūs, ponai, aiškinatės pasaulį pagal katekizmą, 
aš neneigiu, kad tai lengva, o kartais net sąmojinga. 

— Burnoji, geradėjau mano mielas, burnoji ir mus 
įžeidinėji. Jasekai, tu varvale, duok ugnelės, man pyp- 
kutė užgeso! — šaukė jis virpančiu iš pasipiktinimo bal- 
su, ir pypkė iš susijaudinimo šokinėjo jo rankose. 

Jis papsėjo, bet nepajėgė ištraukti dūmo, nes ber- 
niukas negalėjo uždegti; tad tvojo kandikliu tam pėr 
nugarą ir vėl ėmė įrodinėti, bet dabar jau su visu 
įniršiu. 

— Ar jums nebus gaila palikti tą rojų, kurį jūs su- 
sikūrėte Kurove? — tyliai pasakė Maksas Ankai, nes 
jie abu nesikišo į bendrą kalbą. 

Maksui visai nerūpėjo keliami klausimai, o Anka 
buvo liūdna. 


Karolis buvo taip pasikeitęs per tas kelias dienas, 
taip bemaž jos vengė, kad merginą ėmė kamuoti neaiš- 
kus nerimas, kažkokios nelaimės nujautimas; todėl da- 

bar ji nieko neatsakė Maksui, tik, pasilenkusi ties stalu 
ir nepakeldama akių, tyliai paklausė: 

— Jūs nežinot, ar Karoliui neatsitiko kas blogo? 

— Ne. Ar jūs ką pastebėjot? 

— Man taip pasirodė. Tiesa, aš užmiršau, kad jis 
turi pakankamai rūpesčių su fabriku, tiesa. ..— pridūrė 
ji tyliau, lyg pati sau, tarsi stengdamasi užgniaužti įta- 
rimus ir nerimą. 

Ji kilsterėjo galvą ir kupinom nuoširdaus susirūpi- 
nimo akim nužvelgė jo rūškaną veidą ir kandžius žvilgs- 
nius, kuriuos jis svaidė į kunigą. 

— O ką jūs padarysit su žeme? 

— Senelis norėjo parduoti, bet ponas Karolis nesu- 
tinka, ir už tai esu jam labai dėkinga, nes .taip susigy- 
venau su tuo namu, kad negalėčiau be širdgėlos pagal- 
voti, jog jis jau ne mūsų. Beveik visus sodo medžius, 
visas gyvatvores sodino arba pono Karolio motina, arba 
aš. Tad pagalvokite, kaip sunku būtų išsiskirti su tuo 
visiems laikams. 

— Bet juk galima kur kitur nusipirkti gražesnį 
ūkį. 

Juodu nutilo, nes ginčas vėl įsiliepsnojo tarp Za- 
jončkovskio ir kunigo, kuris įširdęs daužė pypkės kan- 
dikliu į grindis ir šaukė: 

„— Geradėjau mano mielas, tik tiek tau pasakysiu, 
kad esi Zajončkovskis, avino galvos herbo. Jasekai, 
ugnies. 

— O pone Jėzau Kristau, ką tas kunigas šneka. 
Tomekai, šunsnuki, kinkyk arklius, — suriaumojo jis 
į virtuvę, kur jo vežikas valge vakarienę, neatsisveiki- 
nęs išbėgo, priebutyje apsirengė ir nulėkė, bet po va- 
landėlės sugrįžo, nes buvo užmiršęs kepurę; apieškojęs 
visus kambarius ir ją suradęs, atbėgo į valgomąjį, kumš- 
čiu trenkė į stalą ir įtūžęs suriko: 

— Dėkokite dievui, kad jus saugo kunigo rūbas, 
nes kitaip aš pamokyčiau tamsta, ką reiškia pasakyti: 

Zajončkovskis, avino galvos herbo, aš pamokyčiau, — 
šaukė jis, daužydamas kumščiu į stalą. 

— Nelaistyk arbatos, geradėjau mano mielas, — ra- 
miai tarė kunigas Šymonas. 

— Nagi sėskite, ko čia pykti, na, sėskite, kaimy- 

— kvietė ponas Adamas. 

— Nesėsiu! Mano kojos daugiau nebus čia, kur 
mane įžeidinėja. 

— Nelaistyk tamsta arbatos ir važiuok sau su die- 
vu, — sukuždėjo kunigas, pakeldamas savo stiklinę, 
kuri šokinėjo ant kumščiu trankomo stalo. 

— Jėzuitas, kaip dievą myliu! — riktelėjo Zajonč- 
kovskis, dar kartą trenkė į stalą ir išlėkė. 

Kieme, o paskui dar ir kelyje buvo girdėti jo bal- 
sas, persipinantis su jį vežančio brikelio dardėjimu. 

— Tai degtukas! Ar girdėtas daiktas dėl kiekvieno 
žodžio taip įsižeisti! 

— Bet jūs, kunige, jam ir įsiėdėte iki gyvo kaulo. 

— Tai kam šneka kvailystes. 

— Kiekvienas gali turėti savo nuomonę. 


— Su sąlyga, kad ji parems mūsų nuomonę,— iro- 
niškai pastebėjo Karolis. 

— Geradėjau mano mielas, o juk tas žaaesikjis tik- 
rai išvažiavo. Jasekai, šunsnuki, duok ugnelės,— sušu- 
ko jis pasipiktinęs ir nuėjo į gonkas pasidairyti Za- 
jončkovskio.— Na, matot, koks pasiutėlis. Aprėkė, api- 
barė mane ir išvažiavo sau, bestija. 

— Sugrįš, juk ne pirmą ir ne paskutinį kartą, — at- 
siliepė Anka. 

— Hm, sugrįš? Žinoma, sugrįš, bet vis dėlto, o ką 
apie mus pagalvos ponas Baumas. 

— Pagalvos, kad jūs, ponai, gerai miegate, gerai 
maitinatės ir turite daug laiko, jeigu jį naudojate to- 
kiems vaikiškiems vaidams,— ironiškai sukuždėjo Ka- 
rolis. 

Kunigas dėbtelėjo į jį rūsčiai, bet netrukus jo akys 
nušvito, jis iškratė pelenus iš pypkės, prisikimšo į ja 
tabako ir, atkišęs Jasekui uždegti, sušnibždėjo: 

— Iltys tau nerimsta, geradėiau mano mielas, iai 
prieš lietų. .. 

Netrukus jis atsisveikino ir nuėjo namo. 

Įsiviešpatavo ilga tyla. 

Senis snaudė savo krėsle. 

Anka su tarnaite nuiminėjo nuo stalo, o Karolis 
įsmuko į gilų krėslą ir rūkė papirosą, ironiškai žiūrėda- 
mas į Maksą, kuris blizgančiomis akimis sekiojo kiek- 
vieną Ankos judesį. 

Greitu laiku jie išsiskirstė miegoti. 

Makso lova stovėjo salonėlyje nuo sodo pusės. 

Naktis buvo nuostabi, lakštingalos suokė vis ilgesin- 
giau, kol iš paupio tankmės atsiliepė strazdai, ir tuomet 
pasipylė nepaprastai gražus garsų lietus, kuris almėjo 
toje tylioje, įstabioje birželio naktyje, pilnoje šilumos, 
kylančios iš įkaitusios žemės, žvaigždžių danguje ir 
alyvų kvapų, sklindančių nuo klombos po langais. 

Maksas negalėjo miegoti. 

Jis atidarė langą ir žiūrėjo į miglų susuptą pa- 
saulį. 

Jis galvojo apie Anką, tik staiga išgirdo jos pri- 
slopintą balsą. 

Maksas išsilenkė pro langą ir pamatė ją sėdinčią 
ant lango jos kambaryje, fligelyje, pristatytame prie 
dvaro rūmų stačiu kampu. 

— Kodėl nenori man pasakyti, kas tave kamuoja? — 
prašė balsas, nukreiptas į priešais esantį langą. 

— Niekas manęs nekamuoja, esu susinervinęs,— at- 
sakė antrasis balsas. 

— Pasilik kelioms dienoms, tai nusiraminsi truputį. 

Neaiškus murmtelėjimas buvo atsakymas. Paskui 
pirmasis balsas ėmė kalbėti taip tyliai, kad Maksas 
nieko nebegalėjo nugirsti, užtat jis išgirdo varlių chorą, 
kvaksintį kažkur pievose, ir plentu važiuojančių veži- 

mų dardėjimą, ir vis garsiau čiulbančių paukščių balsus. 
Mėnulis švietė taip ryškiai, kad pasidabravo rasotus 
lapus, o miglas padarė panašias į sidabrinio šydo 
klostes. 

— Tu romantikė, — vėl pasigirdo.vyriškas balsas su 
pykčio gaidele. 

— Ar todėl, kad tave myliu? Ar todėl, kad kiek- 
vieną tavo rūpestį imuosi į širdį taip stipriai, stipriau, 
negu savo, ir noriu, kad būtum visiškai laimingas? 

— Ne, ne todėl, o dėl to, kad, nepaisydama slogos 
pavojaus, nori su manim kalbėti pro langą, tiesa, nors 
ir mėnesienoje, ir lakštingalai suokiant. 

— Labanakt. 

— Labanakt, panele. 

Langas užsitrenkė, ir balta užuolaida uždengė dabar 
apšviesto kambario vidų. 

Karolis nepasitraukė, nes pasigirdo degtuko sprag- 
telėjimas, ir plona mėlynų dūmų sruoga išplaukė iš 
kambario ir smelkėsi į šiaudinę pastogę; jis rūkė pa- 
pirosą. 

Maksas taip pat užsirūkė, bet tyliai, kad nepastebė- 
tų, jog jis klausosi. 

Jį labai domino, ar Anka dar sugrįš ir ką jie kalbės. 

Makso pyktis ant Karolio tolydžio augo. 

Bet Ankos langas tebebuvo uždarytas, jis pastebėjo 
tik tiek, kad jos šešėlis nuolat šmėkščiojo už užuolai- 
dos ir stabčiojo prie lango, gal būt, jis būtų net išgir- 
dęs jos žingsnių čežėjimą, bet trukdė lakštingalos ir 
vėjas, kuris pakilo kažkur nuo pievų ir pelkių, atslinko 
per javus, stovinčius lyg juoda siena, įsibrovė tarp 
medžių ir ėmė ošti ir purtyti alyvas, ir pūtė į namo 
šiaudinį stogą, ir dvelkė jam į veidą drėgnu, javų kva- 
po ir šilumos prisigėrusiu alsavimu. 

— Rytoj bus Karčmarekas, tas, kuris nori pirkti iš 
mūsų,— vėl atsiliepė balsas. | 

Maksas taip įsižiūrėjo į sodą, kad nepamatė, kaip 
atsidarė langas. 

— Juk tėvas neparduos. 

— Bet gal tau reikalingi tie pinigai. 

— Taip, man reikia milijono, — burbtelėjo pašaipus 
balsas. 

— Karčmarekas nori bent išsinuomoti, jam reikia 
dvaro žentui. 

-— Tai rytoj susitarsime. 

— Staininius arklius pasiimsi į Lodzę a ar parduosi? 

— Kuriems galams man imti senus kuinus. 

— Bet senelis taip pripratęs prie jų, — liūdnai kal- 
bėjo sopranas. 

— Tai atpras. Vis tau vaikiškumas galvoj. Tai gal 
ir pusę sodo persodinsi į Lodzę, gal norėtum pasiimti 
ir savo karvutes, ir višteles, ir žąseles, ir paršiukus — 
būtų visas komplektas. 

— Jeigu manai, kad pašaipos sukliudys man paimti 
tai, be ko negalėčiau ten gyventi, tai klysti. 

— Neužmiršk pasiimti šeimyninius portretus.' Žeč- 
pospolitos senatoriai ten, palėpėje, tur būt, nesitveria 
noru keliauti į Lodzę,— aidėjo pašaipus balsas. 

Sopranas nieko neatsakė. 

Buvo girdėti lyg ir labai tylus kūkčiojimas, bet toks 
tylus, jog Maksui pasirodė, kad tai upokšnis alma už 
sodo. 

— Anka, atleisk man! Aš nenorėjau tavęs įskau- 
dinti. Aš taip susinervinęs. Atleisk man, Anka, ne- 
verk. 

Maksas pamatė, kad Karolis iššoko į sodą, pamatė 
ir tai, kad dvi baltos rankos išsitiesė į jį iš lango ir kad 
jų galvos buvo labai arti viena kitos. 

Daugiau jis nebežiūrėjo ir nebesiklausė. 

Uždarė langą ir atsigulė miegoti, bet miegas nėjo; 
jis vartės nuo vieno šono ant kito; keikėsi, rūkė pa- 
pirosus, bet negalėjo užmigti, nes alyvose labai garsiai 
suokė lakštingalos, ir jam nuolat atrodė, jog jis girdi 
Ankos ir Karolio balsus. 

— Apie ką jie gali šnekėtis taip ilgai? — galvojo 

jis, vis labiau širsdamas, ir, norėdamas įsitikinti, ar jie 
dar tebėra, atsikėlė. 

Karolis stovėjo prie Ankos lango, bet juodu kal- 
bėjo taip tyliai, kad nieko nebuvo girdėti. 

— Užmigti negalima nuo tų meilių. — piktai sumur- 
mėjo jis ir smarkiai užtrenkė langą. 

Tačiau jis neužmigo, neleido jam miegoti ta bir- 
želio naktis, kunkuliuojanti galingų pavasario gyve- 
nimu. | 

Mėnulis kabojo prieš pat langus, jis pripildė kam- 
barį žydrių dulkių ir liejo švelnios šviesos srau- 
tus į sumigusį miestelį, į tuščias gatveles ir plačius 
laukus su lėtai vilnijančiais javais, viršum kurių išsi- 
driekusi ramiai tvyrojo skaidri migla; iš pievų ir balų 
nelyginant dūmai iš smilkyklių kilo balti ūkai ir tu- 
mulais veržėsi į juosvai mėlynas erdves, o iš miglų, 
iš mMieguistai šnarančių javų, nusagstytų rasos perlais, 
sklido vis smarkesnis žiogelių svirpimas, plaukiantis 
prislopintu ir milijonais garsų virpančiu ritmu, be at- 
vangos aidinčiu ore; jiems choru atsiliepė varlės, ku- 
Iios kvaksėjo balose ir šaižiai šaukė: gera, gera, gera! 

Po valandėlės jos tilo, atiduodamos balsą kitiems 
chorams, tūnantiems tolimesnėse balose, užžėlusiuose 
tvenkiniuose, blyksinčiuose vandens veidrodžiais, ku- 
riais slinko mėnulio spinduliai tarytum auksiniai ašme- 
nys, apaugusiose palinkusiais nuo rasos svorio ajerais 
upokšnių pakrantėse, grioviuose, pilnuose geltonų vėd- 
rynų ir Žžydrų neužmirštuolių, ties kuriais stovėjo gluos- 
niai didelėmis galvomis, tarsi plaukais apžėlę jaunais 
ūgiais. * 

Iš visų pusių skambėjo himnai, svaigulingai gieda- 
mi tą pavasario naktį, sklidiną neapsakomo žavesio, 
duslių riksmų, dainavimo, vos jaučiamų virpesių ir 
meilės. ; 

Lakštingalos suokė kiekviename alyvų guote, o joms 
atliepė tūkstančiai kitų paukščių balsų, gandrų kaleni- 
mas, retkarčiais sklindantis iš didelio maumedžio aukš- 

čČlausioje dvaro vietoje, vaitojamas pempių klyksmas 
pelkėse, malonus kregždžių čiauškėjimas lizduose, javų 
šnarėjimas, apie medžius zujančių karkvabalių dūzgi- 
mas, karvių mykimas tvartuose 1r tolimas arklių žven- 
gimas naktigonėse. 

O kartais visas pasaulis nuščiūdavo, ir stodavo to- 
kia nebyli ir didžiulė tyla, kad buvo girdėti, kaip laša 
rasa, Varvanti nuo vieno lapo ant kito, ir alma upelis 
už dvaro, ir tarsi giliai alsuoja žemė. 

Bet po trumpos tylos visi balsai prapliupdavo dar 
stipresniu choru, visi medžiai, žolės ir sutvėrimai gie- 
dodavo pakilų meilės himną ir tarytum tiesdavo vie- 
nas į kitą šakas, žiedus, rankas ir stulbinančioj eksta- 
zėj atsiduodavo kits kitam. 

Visa žemė — visais čiulbėjimų, čiurlenimų ir šnarė- 
jimų garsais, visais augalų ir padarų tvinksniais, visais 
blizgesių ir tviskesių žėrėjimais, visais ore sklindančiais 
kvapais — susipynė į didžiulį meilės geismu pritvinku- 
sį sūkurį, kuris, tarsi pagautas tos pavasario nakties 
siautulio ir nenumaldomo amžinybės ilgesio, aklai puo- 
lė į iš visų pusių žiojinčios bedugnės glėbį, tamsų, 
žėrintį šalta žvaigždžių rasa ir milijardais saulių bei 
planetų, nebylų, paslaptingą, kraupų. 

Ne, Maksas negalėjo užmigti. 

Prie lango suokianti lakštingala taip jį išerzino, kad 
norėjo ją pabaidyti, bet paukštis negirdėjo, tupėjo ant 
linguojančios po juo šakelės ir čiulbėjo nuostabias 
treles, ištisais srautais liejo garsus, barstė tonus lyg 
perlus, kurie krito į sodą, ant gėlių, nelyginant kaska- 
da, skleidžianti neapsakomą žavesį. Kažkur iš medžio 
gilumos patelė jam atsako mieguistu ir apatišku čirš- 
kėjimu. 

— Kad tave velniai griebtų su tuo tavo cypimu! — 
sušuko jis įtūžęs ir sviedė batą į krūmą; paukštis purp- 
telėjo į kitą medį, o kai Maksas uždarė langą ir grįžo 
į lovą, vėl atskrido ir toliau čiulbėjo; tai Maksą taip 

įsiutino, jog jis nusigręžė į sieną, apsimuturiavo antklo- 
de galvą ir tik paryčiu užmigo. 

Tą naktį Kurovo dvare, išskyrus poną Adamą, nie- 
kas gerai nemiegojo. 

Ypatingai nėjo miegas Ankai, kurios tas ilgas pasi- 
kalbėjimas su Karoliu ne tik nenuramino, bet, priešin- 
gai, dar sužadino neaiškius įtarimus, kad jis kažką sle- 
pia nuo jos — tačiau nė akies mirksnio ji nepagalvojo, 
kad jis slepia abejingumą, kad jau sunkiai, per jėgą 
apsimeta mylįs. 

Ji neįtarė jo, nes pati mylėjo visa aistringos dvi- 
dešimtmetės širdies galia. 

Ir dar ji negalėjo miegoti todėl, kad svajojo — sva- 
jojo apie tą gyvenimą Lodzėje, apie netolimą ateitį, 
apie tai, kad po mėnesio teks palikti Kurovą, kur tiek 
metų buvo pragyventa. 

— Ką aš veiksiu Lodzėje? — atkakliai pynėsi min- 
tis jos galvoje, bet rytą tuos jos svaičiojimus sutrukdė 
dar mieguisti kiemo triukšmai, karves išgenančių žmo- 
nių balsai ir žąsų gagenimas. 

Ji tuojau atsikėlė. 

Ponas Adamas jau važinėjo savo krėsle-vežimėlyje, 
paauglio berniuko stumiamas; važinėjo po kiemą, žiū- 
rėjo, kas dedasi tvartuose, barė piemenį, švilpavo ba- 
landžiams, kurie iš karvelidės užpuolė jį visu pulku, 
tūpė jam ant pečių, kabinėjosi į atkaltes, spurdėjo vir- 
šum jo kaip burkuojantis, triukšmingas debesis ir plėšė 
vienas iš kito žirnius, kuriuos kiekvieną rytą jis pats 
jiems barstė. 

— Valiau, rikiuotėn stok! Visi pirmyn! „Vienas 
juda, antras juda, tra lia lia lia“, — niūniavo ir koman- 
davo jis baltaplunksnei burkuojančiai gaujai, kuri iš 
visų pusių skrido prie jo.— „Turėjo bobutė žilą oželį. 
Vai tai, vai tai, žilą oželį." | 

— Valiau, į sodą! — griežtai sukomandavo jis, skry- 
bėle baidydamas balandžius, nes jie skrido paskui jį įr 
tūpė ant vežimėlio.— Pakrutėk, nenaudėli! 

— Taigi krutu! — mieguistu balsu atsakinėjo paaug- 
lys, ridendamas vežimėlį į sodą, tarp išsirikiavusių obe- 
lų, taip tankiai apsipylusių žiedais, kad žolynų fone jos 
buvo panašios į didžiules apvalias puokštes, apgaubtas 
rausvomis dulkėmis ir debesiu dūzgiančių bičių, ku- 
rios kaip aprūdijusios kulkos lėkė nuo vieno žiedo 
prie kito. 

Vyšniose čiulbėjo volungės, o gandras stovėjo lizde, 
rietė kaklą net ant nugaros ir atkakliai kaleno. 

— Valiau, ar obuoliukų bus, ką? 

— Žinia, kad bus. 

— Na, krutėk gyviau. 

— Taigi krutu! 

— O kriaušelių bus, ką? 

— Bus, kodėl neturėtų būti. 

— Ir nudraskysi, nenaudėli, ką? 

— Aš tai jau nedraskau,— burbtelėjo berniukas, ne- 
patenkintas priminimu. 

— O praėjusiais metais kas suvalgė „panas“, a? 

— Franciškų Michalas, o ne aš! 

— Žinau, žinau, nes būtum gavęs taip, kad apsau- 
gok tave dieve! „Turėjo bobutė žilą oželį.“ Strazdeli, 
strazdeli! — pašaukė jis ir ėmė švilpauti strazdui, tu- 
pinčiam narvely už lango. 

Strazdas ištraukė galvą iš po sparno, pasipurtė, va- 
landėlę klausėsi čia viena, čia antra ausimi, stryktelėjo 
ant aukštesnio virbo ir sušvilpė savo ponui, bet tuojau 
nuščiuvo, nes ore pasklido skambus, ulbantis varpelio 
balsas iš vienuolyno, kurio bokštai ir eilės langų iš 
sodo buvo matyti virš plokščių miestelio stogų. 

— Valiau, į vienuolyną! Aplankysim kunigą Libe- 
ratą, na, gyviau, nenaudėli! 

— Taigi krutu, net man kojas paskaudo. „ 

Jie nuvažiavo taku, einančiu iš sodo palei upę, pie- 
vomis, virš kurių baigė draikytis miglos, panašios į su- 
driškusius mūuslino skutus, tarp kurių čiauškėdamos 

kaip patrakusios šmėkščiojo fantastiškais vingiais kregž- 
dės. 

Kitas gandras labai rimtai stypinėjo pievomis ir to- 
lydžio kaišiojo aštrų snapą į vešlią žolę, o, ištraukęs 
varlę, tiesė aukštyn kaklą ir oriai rijo. 

Upelis srauniai tekėjo siaura, žydra juosta, kurioje 
nuolat tiško sidabriniai smulkių bangelių žvynai ir ska- 
lavo ilgomis eilėmis nusidriekusias švitriešes ir neuž- 
mirštuoles, kurios geltonomis ir žydromis akutėmis žiū- 
rėjo į sekliame vandenyje besivaikančių palvų gružlių 
voreles, į lydžius su siauromis, žalsvomis nugaromis ir 
smailiomis galvomis, tykojančius po vandens lelijų la- 
pais, gulinčiais ant vandens kaip žalios rankos, tuos 
tykaus upelio plėšrūnus, kurie kaip kulkos skrodė žuvų 
kirbines, pralėkdami rijo gružlį arba mekšrą ir, ne- 
spėjus pulkui išsisklaidyti, dingdavo pakrančių tank- 
mėje, tarp raudonų sruvažolės lapų, po žydinčia ieva, 
smaugiama laukinių apynių rankų, kurios sraunioje tėk- 
mėje virpėjo tarsi sutaršytos žalios kasos. 

Paskui jie važiavo miestelio pakraščiu, takeliu, ei- 
nančiu pro daržus ir sodus, pilnus žydinčių medžių ir 
svogūnų kvapų, kur tarpuežėse ganėsi barzdotos ožkos, 
o ant žalių agrastų krūmų, ant aplūžusių tvorų vėdi- 
nosi patalai. 

Jie pervažiavo sodą už mūrinės vienuolyno tvoros, 
ir Valius įstūmė vežimėlį į vienuolyno vidų, į kori- 
dorių. 

Vienuolyne buvo tuščia ir tylu. 

Pro langus skverbėsi vėjas ir lindo žalios krūmų 
šakos, nes viduje tarp mūrų buvo nedidelis sodelis. 

Keli vaismedžiai stiepėsi į saulę ir žvelgė į antro 
ir trečio aukšto celes, o likusioji sodo dalis buvo apžė- 
lusi žolėmis ir piktžolėmis, kurių fone mirgėjo baltos 
ir liūdnos narcizų galvutės. 

— Tegul bus pagarbintas! — sušuko ponas Adamas, 
sustodamas prie vieno lango. 

— Per amžių amžius! — atsakė Liberatas, kuris, ap- 
sivilkęs baltai juodu dominikonų habitu, liesas, susi- 
kūprinęs, slinko palei sieną. 

Jis pakėlė išblukusias, lyg paklaikusias akis ir ilgai 
žiūrėjo, kol pažino, kas jį prašnekino. 

— Kaip sveikata? Vakar kunigas Šymonas sakė, kad 
jūs, tėve, sveikesnis. 

— Ne, ne... ne sveikesnis,— sušnibždėjo kunigas 
blyškiomis lūpomis. 

Jo pilkas, sudžiūvęs veidas, savo atspalviu panašus 
į jį supančius mūrus, lyg ir nušvito šypsena. 

— Gal, tėve, malonėsite ateiti pas mus pietų? 

— Ne, ne! Nieko jau nebegaliu valgyti, gyvenu 
laukimu, nes šiandien arba rytoj mirsiu... 

— Ką jūs, kunige, kalbat,— energingai protestavo 
ponas Adamas, bet kunigas Liberatas nusišypsojo, glos- 
tydamas žydinčių alyvų šakele sau veidą, įkvėpė jų 
kvapo ir dusliai sukuždėjo: 

— Mirtis jau stovi prįe manęs! Mirtis jau yra ma- 
nyje! — pakartojo jis tvirčiau, net ponas Adamas kiek 
loštelėjo, o Valius išsigandęs persižegnojo. 

— Šiąnakt pas mane buvo prioras, — pridūrė jis ty- 
liai. 

— Jėzau Marija! Pasivaideno jums, mano tėve, ir 
daugiau nieko. Taigi jis numirė mažiausiai prieš pen- 
kiolika metų. 

— Buvo. Mačiau jį! Aš meldžiausi choruose ir, lip- | 
damas žemyn į celę, pamačiau, kaip jis prieš mane ėjo 
koridorium, į kiekvieną celę beldėsi, ir iš kiekvienos 
celės jam atsakinėjo kažkoks balsas, o jis ėjo toliau, 
lyg šaukdamas visus. Dingo už posūkio, o kai aš jau 
buvau atsigulęs, išgirdau beldžiant. Atsikėliau ir ati- 
dariau duris: jis stovėjo vidury koridoriaus, pakėlė 
ranką, pažiūrėjo į mane ir pasakė: „Eik!“ Aš nuėjau 
paskui jį, jis vedė mane visais koridoriais, o iš visų 
celių ėjo tėvai, ir drauge ėjome į valgyklą; ten buvo 
jau pilna, ir vis ėjo nauji, visi, kurie buvo nuo pat 

mūsų vienuolyno pradžios. Kažkoks labai senas tėvas 
skaitė iš didelės knygos pavardes, šaukė iš eilės, kiek- 
vienas iš eilės prieidavo prie jo, o jis tuomet plėšdavo 
lapą su pavarde ir mesdavo jį į orą, lapas užsidegdavo, 
ir liepsnojąs rutulys išplaukdavo pro langą į pasaulį, 
o kiekvienas iššauktasis dingdavo. Pasilikau tik aš vie- 
nas, ir jis perskaitė mano vardą: „Tėvas Liberatas.“ 
„Eik!“ — sukuždėjo man prioras. „Paskutinis!“ — sušu- 
ko skaitantysis ir lėtai ėmė plėšti mano lapą, taip lėtai, 
jog aš jaučiau, kad plėšia man gyvybę. „Paskutinis!“ — 
pasakė prioras, pasižiūrėjo į vienuolyną, į mane, pa- 
bučiavo mane į kaktą ir sukuždėjo: „Eik!“ 

— Einu, o viešpatie, jeigu šauki mane savęsp. 
Einu! ..— sukuždėjo kunigas, įsižiūrėjes į Žydro dan- 
gaus lopą, pakibusį viršum sodelio, sukryžiavo rankas 
ant krūtinės ir stovėjo visas melsvas, panašus į statulą. 

Kregždės zujo virš jo kaip paklaikusios, Žvirbliai 
čirškėjo medžiuose, jis nieko negirdėjo ir nieko nematė, 
skendėdamas maldoje ir regėdamas nujaučiamą mirtį. 

Visas ordinas buvo išmiręs, ir jis, paskutinis nesu- 
skaitomoje eilėje, jautė, kad miršta. 

Ponas Adamas ragino Valių paskubėti, nes kuo vei- 
kiausiai norėjo atsidurti namie. Kunigas Liberatas visa- 
da kėlė jam baimę, o šiandien sukrėtė jį iki pat gelmių 
tuo pasakojimu apie naktinį regėjimą. 

Ponas Adamas alsavo laukų ir žiedų oru, žiūrėjo 
į žalumą ir Žmones, mėgino švilpauti ir dainą traukti, 
bet balsas slopo gerklėje, jis žvalgėsi atgal, tarytum 
bijodamas, kad pamatys tas mirusių vienuolių voras, ir 
rėkė: 

— Valiau, krutėk tu, nenaudėli! 

— Taigi krutu. 

Gonkose jis užtiko Anką; ji sėdėjo ant žemos kėdu- 
tės, apsupta ištiso debesio jaunų viščiukų, ir lesino 
juos. 

Maksas stovėjo tarpdury ir susižavėjęs žiūrėjo į idi- 
lišką sceną. 

— Kur buvot, tėve? 

— Pas kunigą Liberatą. 

— Ar sveikesnis? 

— Kur tau, jis jau visai mente captus!, visai. Pa- 
sakojo man nebūtus dalykus ir tvirtino, kad šiandien 
arba vėliausiai rytoj numirs. 

— Ar tai tas pats kunigas, kuris vakar buvo pas 
jus? — paklausė Maksas. 

— Ne. Kunigas Šymonas tai mūsų klebonas, o šis 
tai paskutinysis iš dominikonų, kurie yra buvę mūsų 
vienuolyne. Tėvas Liberatas yra didžiai išsimokslinęs 
ir pamaldus žmogus, bet... serga. Beveik pamišęs. Kar- 
tais ištisomis savaitėmis nemiega, nevalgo, žmonių ša- 
buvusiuose vienuolyno choruose, o naktimis vaikšto 
po tuščias celes ir kalbasi su seniai numirusiais. O be 
to... 

Jis pasilenkė prie Makso ir kažką kuždėjo, bet 
Anka jį pertraukė. 

— Pile, pile, pile! — šaukė ji pulkui ančiukų, su 
užsidegimu besiturškiančių tvenkinyje ir nepaisančių 
juos išperėjusios vištos beviltiško kudakavimo ir laks- 
tymo. 

Perekšlė kudakavo, lyg pagalbos šaukdama, purp- 
čiojo prie vandens ir išsigandusi traukėsi atgal. 

— Jūs kasdieną pati lesinat visus paukščius? 

— Kasdieną. 

— Juk tai didelis darbas! 


— Jeigu niekas savaime nepasidaro, tai reikia da- 
ryti, — linksmai atsakė ji ir šaukė prie gonkų vis nau- 
jus pulkus, kurie traukė iš visų kiemo pakampių, go- 
džiai puolė lesalą, ir ore skardėjo linksmas jų krykš- 
tavimas. 

Anka atsisėdo gonkose ant slenksčio, samstė iš ša- 
lia stovinčių rėčių čia saują sorų kruopų, čia miežių, 


' Nepilno proto (Iot.). 


26 


čia kviečių ir svaidė juos į judančią, krykštaujančią 
paukščių gaują, su užsidegimu kirbančią ir besipešan- 
čią. 

Čia buvo geltonpūkiai viščiukai, kurie rausvais 
snapeliais nepaprastai vikriai rankiojo soras ir nuolat 
bėgiojo pas perekšlę, kas valandėlę šaukiančią vaikus 
prie naujo lesalo, kurį ji atrasdavo ant žemės; buvo 
čia ir lieknos kalakutės, baltos, žaliomis, lyg iš bron- 
zos, kojomis, švelnios, kaprizingos, kurios bėgdamos 
kėlė trumpučius sparnelius ir vaitojamai klykė, buvo 
ir ančiukai, jau plunksnuoti, bet tokie purvini, išsi- 
tepę dumblu, jog atrodė bespalviai; jie ėjo glaustu 
būriu, urmu, tylomis puolė lesalą ir, kratydami ore sna- 
pus, godžiai rijo, tiesiog kimšte kimšo kruopas; paga- 
liau visu pulku atėjo žąsino vadovaujamos žąsys, ku- 
rios nerangiai krypavo, kratė nukarusius pilvus ir ne- 
ramiai gageno, bet pirmos puolė miežius ir mindžiojo 
savo vaikus; šitas pulkas daugiausia triukšmavo, nes 
nuolat kėlė snapus, tiesė į gyvates panašius kaklus ir 
rėksmingai šnekėjosi, o žąsinas gnaibė nevikriai strak- 
sinčias perekšles, vaikė antinus, šnypštė kalakutėms ir 
vėl bėgo pas žąsis, garsiai džiaugdamasis pergale. 

Paskui prie gonkų kilo cypimas ir suirutė, nes visi 
susimaišė ir pradėjo peštis. 

Senos žąsys šnypštė kalakutėms, kurios, išskėtusios 
sparnus, grėsmingai žybčiojo žlibėmis ir dar grėsmin- 
giau šurmuliavo, o kalakutas, vėduokle išskleidęs uode- 
gos vaivorykštę, su paraudusiais iš pykčio karoliais, at- 
statęs aštrius nagus, šokinėjo prieš antinus žaliomis it 
povo plunksnos galvomis, kurie susigūžę spruko, pa- 
keliui nustverdami maisto. 

Be to, balandžiai, kuriuos priviliojo paukščių cy- 
pimas ir pono Adamo atsiradimas, sukinėjosi viršum 
namo ir kaip sniego gniūžtės puldinėjo į pulko vidurį, 
burkavo, drąsiai zujo, vogė grūdus iš po snapų, bėgo, 
vejami perekšlių ir išsigandę žąsų šnypštimo, ir vėl 
lėkė atgal, ir vėl su užsidegimu plušėjo. 

Anką linksmino ta kova, įsiliepsnojusi prie jos kojų, 
ir ji bėrė vis naujas saujas grūdų paukščiams ant 
galvų ir sparnų. 

— Dabar jūs esat panaši į Mickevičiaus Zose. 

— Tik toks skirtumas, kad Zosei ūkininkavimas 
buvo žaidimas, paukščius ji lesino savo malonumui. 

— O jūs kam tai darote? 

— Noriu juos, gerai nupenėtus, parduoti Lodzėje. 
Jums tai mažiau patinka, ką? 

— Dar daugiau, nes man tenka stebėtis jūsų prak- 
tiškumu. 

— Praktiškumas iš prievartos. 

— Praktiškumas neatsiranda dėl kitų priežasčių. Bet 
jūs nuostabiai mokate sujungti praktiškumą su kažkuo 
visai kitu, su kažkuo, ko aš nemoku pavadinti, nes... 

Jį pertraukė ponas Adamas, pradėjęs pratisai švilp- 
ti, ir tučtuojau kalakutai pasipūtė ir ėmė šurmuliuoti, 
žąsys garsiai klykė, o perekšlės, išskėtusios kojas ir 
sparnus, apglėbė savo mažylius ir garsiai kvaksėjo, 
balandžiai šovė aukštyn ir kaip patrakę spruko į kar- 
velidę, puolė į kluonus, o keli net pasislėpė gonkose, 
visame pulke kilo toks klegesys, cypimas, triukšmas, 
visi taip bėgo, trypė vienas kitą, kad ponas Adamas 
kvatojo visa gerkle. 

— Tai bent pokštą iškrėčiau! — šaukė jis. 

— Kas čia per žąsų idilija? Miegoti per ją nega- 
lėjau,— sušuko Karolis, išeidamas į gonkas. 

— Išsimiegosi Lodzėje. 

— Lodzėje turiu kitų darbų, — nekantriai sukuždėjo 
jis, šaltai pasisveikino su Anka ir nuobodulio pilnom 
akim stebėjo mėlynus dūmus, dideliais stulpais kylan- 
čius virš miestelio. 

— Ar būtinai turite šiandien važiuoti? — nedrąsiai 
paklausė Anka. 

— Būtinai, kad ir tuojau. 

— Tai važiuokim, aš pasiruošęs,-— griežtai pasakė 
Maksas, supykęs dėl to „būtinai“. 

— Ne, ne. Važiuosite, ponai, po pietų, dabar aš ne- 
leidžiu. Eisime į bažnyčią, į sumą, reikia aplankyti ku- 
nigą Šymoną. Paskui papietausime, nes tyčia pakviečiau 
poną ZŽajončkovskį ir kunigą, o pagaliau jūs, ponas 
Karoli, turite pasikalbėti su Karčmareku, jis žadėjo būti 
trečią. O pavakary mes palydėsime jus. 

— Gerai, gerai! — skubiai sviedė Karolis ir nuėjo 
į valgomąjį kambarį, nes buvo paduoti pusryčiai, o po 
to, nusiskundęs kaitra, išėjo į sodą ir sėdėjo po žydin- 
čiomis obelimis, tolydžio barstomas žiedlapių sniegu, 
krentančiu nuo mažiausio vėjo dvelktelėjimo. 

Bitės dūzgė obelyse kaip avilyje, o po visą sodą 
sklido saldus, dusinantis alyvų bei obelų kvapas ir 
čiulbančių volungių balsai. 

Ponas Adamas nuėjo numigti, kaip buvo įpratęs da- 
ryti po pusryčių, nes kėlėsi švintant; Anka rengėsi 
į bažnyčią, o Maksas vaikščiojo žole užaugusiomis alė- 
jomis, iš visų pusių lenkdamas Karolį; kartais nuklys- 
davo į kitą dvaro pusę, prie upės, ir grįždavo atgal, 
o, praeidamas pro jį, nieko nesakė, netgi vengė jo 
žvilgsnio ir ėjo gilyn į sodą, nes jam atrodė, jog ten 
šmėkštelėjo šviesi Ankos suknelė; bet įsitikinęs, kad 
tai rausvuoja žiedais nuberta obelis, sustojo prie tvoros 
ir žiūrėjo į plačią žalių javų jūrą, banguojančią ir vie- 
nodai šnarančią, pro kurią taku, einančiu iš tolimo kai- 
mo, ilga virtine traukė raudonai apsirengusi »+s moterys 
ir baltais durtiniais vyrai, skubantieji į bažnyčią, jis 
žiūrėjo, bet drauge ir godžiai klausėsi, ar nenuskambės 
kur Ankos balsas. 

Jis negalėjo suvokti, kas jam darosi. 

— Neišsimiegojau ar ką? — galvojo jis, spausdamas 
skaudančią galvą.— Velniop tą kaimą. 

Staiga jis pasijuto taip sunervintas, kad nuėjo pas 
Karolį. 

— Ar negalėtumėm anksčiau išvažiuoti? 

— Tr tau jau gana? 


Iš tikrųjų, visai nusivariau nuo koto, jaučiuosi 
kaip sudėvėtas kaliošas. Naktį negalėjau miegoti, da- 
bar nežinau, ką veikti. 

— Atsigulk žolėj, alsuok gėlių kvapais, klausykis 
žolės šnarėjimo, mėgaukis paukščių čiulbėjimu, kai- 
tinkis saulėje, o protarpiais galvok apie alų arba juo- 
dąją Antką,— šaipėsi Karolis. 

— Garbės žodis, nebežinau, ką veikti. Dvidešimt 
kartų apžiūrėjau sodą, na ir kas? Matau, kad gražus, 
kad medžiai žydi, kad žolė žalia, bet kokia čia man 
kupeta. Buvau pievoje — puiki. Buvau arklidėje, visur 
buvau, viską mačiau, bet man jau gana. Panelė Anka 
man gyrė mišką — mačiau, kad medžiai dideli, kad 
drėgna ir kad nėra kur atsisėsti. 

— Kodėl nepasakei, būtų paliepusi nunešti ten sofą. 

— O priedo esu neramus dėl motinos ir. ..— nutrau- 
kė jis ir nebaigė, tik piktai koja daužė kurmiarausį, 
naujai išverstą ant žolyno. 

— Džiaukis, važiuosime, tik turiu pavyzdingai at- 
likti visą tą baudžiavą. 

— Baudžiavą? — nustebintas paklausė Maksas.— Su- 
žadėtinė ir tėvas tai baudžiava? 

— Aš turėjau galvoj ne juos, o tuos stuobrius, ku- 
rie turi būti per pietus, ir vizitus, — uoliai stengėsi jis 
užglostyti neapdairiai pasakytą žodį, bet Mąksas lyg 
tyčia ėmė jį įtikinėti, kad Zajončkovskis yra neregė- 
tai simpatiškas, kunigas labai protingas ir t. t., jog Ka- 
rolis nustebintas pakėlė į jį akis. 

— Ko tu čia dabar darkaisi? Vakar žavėjaisi kai- 
mu, šiandien žiovauji ir nori bėgti į Lodzę; vakar anuo- 
du vadinai operetės veikėjais, o šiandien juos gini. 

— Nes man taip patinka! — išraudęs sušuko Mak- 
sas ir nudrožė gilyn į sodą, bet tuojau skubiai pasuko 
atgal, nes gonkose Anka šaukė: 


— Ponai, laikas eiti į bažnyčią. 
Jis užmiršo susinervinimą, pyktį, nuobodulį, tik žiū- 

rėjo į Anką, kuri stovėjo gonkose ir movėsi ilgas 
baltas pirštines. 

Šiandien ji atrodė nuostabiai graži, apsivilkusi la- 
bai lengva šviesiai kremine suknele, nužerta nepapras- 
tai švelniu blyškiai violetiniu raštu, dirželis ir apikaklė 
taip pat buvo blyškiai violetinės spalvos, skrybėlė — 
didelė, plokščia, papuošta neužmirštuolėmis ir baltu 
šydu. 

Ji buvo tokia graži, tokiu nuostabiu jaunystės, jė- 
gos ir taurumo žavesiu spinduliavo jos pilkos akys, 
kad Maksas nebežinojo, ką toliau sakyti. 

Kurį laiką jis ėjo greta ir, kiek aprimęs, fabrikanto 
akimi apžvelgė jos suknelę ir labai rimtai sukuždėjo: 
— Tai tavo „Briliantinas“, Karoli! Puiki spalva. 

— Ir labai gerai skalbiasi — pridūrė Anka, prajuo- 
kinta jo žodžių. 

Jis pasijuto užgautas jos juoko, todėl kiek pasitrau- 
kė ir stebėjo plačią miestelio gatvelę, kuria jie ėjo 
į bažnyčią. 

Miestelis buvo skurdi gyvenvietė, kurioje gyveno 
daugiausia žydai audėjai, nes beveik kiekvien4me lan- 
ge stovėjo audimo staklės, o ilgose, purvinose, juodė- 
se priemenėse sėdėjo senos žydės ir rateliais suko ver- 
palus; sausas, monotoniškas staklių tarškėjimas sklido 
iš kiekvieno lango ir virpėjo tykiame, pilname saulės 
ore. 

Skurdžių krautuvėlių durys buvo privertos, tarytum 
jos gintųsi nuo dulkių tumulų. 

Pagrindinės gaivės viduryje juodavo dideli, niekad 
neišdžiūstą klanai, kuriuose ieškojo maisto pulkai ančių. 

Tiesiai prieš vienuolyną, turguje, kurį sudarė smė- 
linga kalva, apsupta namų pakraigėmis, paremtomis 
medinėm kolonom, buvo keli neseniai sudegę namai, 
iš kurių griuvėsių ir išvartytų sienų styrojo vien pliki 
kaminai. 

Pro apgriuvusią vienuolyno mūrinę tvorą, apaugu- 
sią piktžolėmis bei pilkšvų ligustrų guotais ir apsodintą 

dideliais baltažieviais beržais su nusvirusiomis šakomis, 
buvo matyti apšepęs bažnyčios frontonas ir išlaki var- 
pinė šventoriaus kertėje. 

Prie pat mūro, beržų paunksmėje, stovėjo keliasde- 
šimt valstiečių vežimų ir brikelių, kiek toliau, turgaus 
viduryje, po drobiniais stogais kiūtojo keliolika pre- 
kystalių, o šiaip buvo visiškai tuščia, nes saulė spi- 
gino vis smarkiau. 

Jie pasiliko šventoriuje, nes dėl spūsties buvo ne- 
įmanoma patekti bažnyčion. 

Anka atsisėdo ant laiptelių, vedančių į zakristiją ir 
meldėsi, o Maksas ir Karolis nuėjo po beržais ir prisė- 
do ant kažkokio seno, pažaliavusio antkapio, kurių visa 
eilė glaudėsi prie mūrų. 

Pamaldos jau buvo prasidėjusios. Iš bažnyčios pro 
atdaras duris plaukė prislopinti vargonų garsai, tar- 
pais iš jų skyrėsi vargonininko balsas, tarpais iškil- 
mingai skambėjo balsų choras, tarpais silpnas kunigo 
balsas yrėsi ta judančia galvų vilnimi, kuri ritosi nuo 
durų, dužo į presibiterijos grotas ir slinko atgal drauge 
su maldų, atodūsių ir kosulio ošimu; o kartais viskas 
tilo, ir tuomet giedojo aštrūs ir šaižūs bronzinių var- 
pelių balsai, ir jiems atliepė didis ir gilus atodūsis, iš- 
siveržęs iš visų krūtinių, o visi žmonės šventoriuje 
klaupėsi, mušėsi į krūtinės ir ėjo atgal po beržais ir 
mūrų griuvėsiais, kur buvo įsitaisę. 

— Mūsų skaros! — sušnibždėjo Maksas, rodydamas 
kelias moteris, kurios kaip aguonos raudonavo sau- 
lėkaitoje ant smėlio, sėdėdamos pariestomis kojomis ir 
varstydamos rožančiaus karoliukus. 

— Jau išblukusios,— truputį ironiškai pasakė Ka- 
rolis. 

— Tos išblukusios tai Pabianicų gamybos, aš kalbu 
apie tas tamsiai raudonas žaliais raštais, šitos niekad 
neišbluks, galima saulėje išvirinti — ir niekuomet ne- 
iššus. 

— Tikiu, bet kas man rūpi? 

— Laba diena, ponai! — iš šono pasigirdo prislopin- 
tas balsas. 

Stachas Vilčekas, laikydamas rankoje cilindrą, ele- 
gantiškas, išsikvėpinęs, stovėjo greta jų ir tiesė ranką 
lyg senas pažįstamas. 

— Ką jūs veikiate Kurove? — paklausė Maksas. 

— Atvažiavau šventėms pas saviškius. Tai mano 
senis šiuo metu dūduoja vargonais, — pasakė jis pa- 
niekinamai atlaidžiu tonu ir ėmė sukioti žiedus ant 
pirštų. 

— Ar ilgai jūs čia užtruksit? 

— Naktį išvažiuoju, nes mano žydas nedavė man 
ilgesnių atostogų. 

— O kur jūs dabar dirbat? 

— Grosgliuko kontoroje, bet tik laikinai. 

— Nusikratėt anglimi? 

— Ne. Turiu kontorą Mikolajaus gatvėj, nes Gros- 
gliukas savo juodąjį biznį pardavė Kopelmanui, o aš 
nenorėjau būti pas tą parką. Ar jūs jau turit anglies 
tiekėją savo fabrikui? — paklausė jis tyliau, pasilenkęs 
prie Karolio. 

— Dar ne,— atsakė Maksas. 

— Kokios jūsų sąlygos? — šaltai paklausė Karolis. 

Stachas atsisėdo greta jo ant antkapio ir skubiai ėmė 
rašyti ir skaičiuoti bloknote, kol pagaliau pakišo jam 
po akimis popierių. 

—- Per brangiai! Braumanas duoda po septynias su 
puse kapeikos pigiau už kožecą!. 

— Vagis ir sukčius! Užtat duos jums po dešimt ko- 
žecų mažiau iš vagono,— tyliai sušuko Stachas. 

— Tamsta manai, kad pas mane tos anglies niekas 
netikrins, ar ką? 

— Svers net daugiau, juk ne veltui Braumanas van- 
deniu laisto anglį, prieš išsiųsdamas. 


IKožecas — senas tūrio (apie 120 litrų) ir svorio (apie 98 kg) matas 
Lenkijoje. 

— (Gal būt, bet kas mane užtikrins, kad 1r tamsta 
taip pat nedarysi? : 

— Gerai, duosiu jums už tą pačią kainą, kurios 
Braumanas prašo. Neuždirbsiu beveik nieko, bet man 
labai rūpi ta paranga. Aš jau kalbėjausi dėl to su ponu 
Veltu, bet jis man pasakė, kad ponas Boroveckis spren- 
džia. Tai kaip? — paklausė jis mandagiai, nepaisyda- 
mas ankstyvesnių Karolio žodžių ir jo šalto, niekinamo 
kalbos tono. 

— Ateik tamsta rytoj pas mane, tai išsiaiškinsime. 

— Kokio maždaug kiekio anglies jums reikės? — 
klausinėjo jis Makso. 

Atsakymo jis nebeišgirdo. 

Visi nutilo, nes, didingai skambant varpams ir gie- 
dant visiems žmonėms, iš bažnyčios išėjo procesija ir 
tarytum ilgas žaltys su raudona galva — baldakimu, 
pa kuriuo ėjo kunigas, šliaužė pro didžiąsias duris, 
mirgėdamas raudonų, geltonų ir baltų moterų apdarų 
žvynais, pamargintais valstiečių juodais durtiniais bei 
degančių žvakių auksinėmis liepsnelėmis, raitėsi tarp 
pilkų bažnyčios mūrų ir žalios beržyno juostos ir ilgu 
savo kūnu supo bažnyčią. 

Didžiulis balsų choras kilo į įkaitusį Orą ir veržėsi 
į balzganą dangų, kad net balandžių debesys spruko 
nuo bažnyčios bokštų bei apirusių vienuolyno stogų ir 
aukštai suko ratus. 

Procesija sugrįžo į bažnyčią, balsai nutilo, tik įkai- 
tusiame ore šnarėjo ir mieguistai suposi beržų lapai, 
nuo vienuolyno trobesių sklido žąsų gagenimas, o baž- 
nyčia aidėjo giesmėmis, varpeliais ir vargonais. 

Kaitra vis smarkėjo, saulė liejo ugnį ant miestelio 
skiedrinių stogų ir tarytum sekino visas jėgas, tokia 
sustingusi tyla tvyrojo virpančiame ore, virš žalių lau- 
kų lanko, virš apmirusių sodų, virš žalių pievų, tarsi 
apgaubtų apsvilusia migla, ir virš miškų, kurie juosė 
miestelį tamsiu kaspinu ir geltonavo smėlynų ir kalvų 
plikėmis. 

— Jūs negirdėjot, ar Noimanas jau išsitiesė? — pa- 
klausė Maksas Stacho. 

— Jau. 

— Visai? 

— Ne, dar tik ant šono, kckiom trim dešimtim nuo- 
šimčių. Nuostolių turėsit? 

— Šiek tiek uždirbdavom iš jo,— Maksas nekant- 
riai numojo ranka. 

— Galėčiau kai ką rasti, kas perimtų jūsų pretenzi- 
jas, žinoma, pigiai ir už gerą nuošimtį man. 

— Po velnių, tai jūs visur kur „veikiat“? 

— Ir dar kai kur! — garsiau ir juokdamasis sušuko 
Vilčekas. 

— Ar jūs gerai pažįstat Kurovą? — paklausė Mak- 
sas, norėdamas nukreipti pokalbį nuo reikalų, nes Ka- 
rolis atsainiai žiūrėjo į Vilčeką ir atkakliai tylėjo. 

— Aš čia gimiau, čia ganiau tėvo žąsis ir gyvulė- 
lius, čia per kuprą pančiu gaudavau, kunigas Šymonas 
galėtų apie tai plačiau pakalbėti. O gal jūs netikit, kad 
aš ganiau gyvulius? — ironiškai paklausė jis, matyda- 
mas sutrikusį Makso veidą. 

— Žiūrint į jus, sunku patikėti. 

— Cha, cha, cha! Tas man malonu. Teko ganyti gy- 
vulėlius, teko! Teko ir pančiu gauti per nugarą, ir 
tėvo vargonų dumples pūsti, ir batus valyti vienuolyno 
tėvams, ir šluoti — ir ne tik bažnyčią! Visko yra buvę. 
Visai to nesigėdinu, nes ir ką tai padės, faktas lieka 
faktu, o, antra vertus, patyrimas — tai kapitalas, padė- 
tas iš sudėtinių procentų. 

Maksas nieko neatsakė, o Karolis niekinamai apžiū- 
rinėjo jį iš visų pusių ir ironiškai šypsojosi, nes jis 
buvo perdėtai ir net juokingai išsipustęs; šviesios lan- 
guotos kelnės, lakuoti bateliai, balta šilkinė liemenė, 
šviesus kaklaryšis su dideliu briliantų, prašmatnus švar- 
kas, blizgantis cilindras, ilga auksinė laikrodžio grandi- 
nėlė, auksinė pensne, kuria jis nesinaudojo, ant pirštų 

keletas brangių žiedų, kuriais nuolat žaidė — visai ne- 
siderino nei su jo putniu, spuoguotu veidu ir mažomis, 
gudriai žibančiomis akutėmis, nei su jo žema, raukšlėta 
kakta, virš kurios ant didelės, plokščios galvos gulėjo 
perskirti per vidurį neaiškios spalvos plaukai; ilga, 
smaili nosis ir storos, atsiviepusios lūpos darė jo veidą 
panašų į mopso snukį, kurį kažkas nugrimavo gandru. 

Jis nekreipė dėmesio į tai, kad jie jam neatsakinėjo, 
tarpais žiūrėdamas į jų galvas su kažkokia pranašia ir 
maloninga šypsena, o kai po pamaldų iš bažnyčios pa- 
sipylė žmonių minios ir ėjo pro juos, jis ištiesė savo 
keturkampį stuomenį, prisišliejo arčiau Karolio ir iš- 
didžiai bei šaltai žvelgė į eilėmis traukiančius Kurovo 
miestiečius — vyrus ir moteris, — į savo bendraamžius 
ir ganyklos draugus, kurie su nuostaba dirsčiojo į jį ir 
nedrįso prieiti pasisveikinti. 

"Atėjo ir Anka, jis nuolankiai pasisveikino su ja, 
o kai ji pakvietė pietums, išraudo iš džiaugsmo ir gar- 
siai, labai garsiai, kad jį išgirstų praeinantys, padė- 
kojo: 

— Turiu būti namie, nes suvažiavo visos mano se- 
serys. Iš visos širdies man gaila, kad turiu netekti to- 
kio malonumo, bet, tur būt, jau kada kitą kartą. 

— Eime dabar pas kunigą Šymoną,— sukuždėjo 
Anka. 

— Aš jus palydėsiu, ponai, nes ir man reikia jį ap- 
lankyti. 

Jie lėtai ėjo per žmonių prisigrūdusį šventorių. 

Grupės valstiečių medvilniniais durtiniais ir kepurė- 
mis su blizgančiais snapeliais bei kaimo moterys ryš- 
kiomis skaromis ir čerkeso sijonais nuolankiai sveikino 
juos, bet didesnė minios dalis, kurią sudarė fabrikų 
darbininkai, šventėms atvykę pas gimines, tvirtai sto- 
vėjo ir iššaukiamai žvelgė į „fabrikantus“, kaip juos 
vadino. 

Karoliui pasveikinti nepakilo nė viena skrybėlė, 

nors jis ir pažino iš veidų daugelį darbininkų iš savo 
ankstyvesnio skyriaus Bucholco fabrike. 

Tik prie Ankos dažnai moterys prieidavo, bučiuo- 
davo jai rankas, arba kai kurios tik paduodavo ranką 
ir persimesdavo keliais žodžiais. 

Karolis ėjo paskui ją ir žvilgsniu skynėsi kelią per 
minią. Maksas smalsiai dairėsi, o Vilčekas ėjo pasku- 
tinis ir garsiai, maloniai klausinėjo kai kuriuos: 

— Kaip laikotės? Kaip laikotės? 

Spaudė jam tiesiamas rankas ir teiravosi čia apie 
darbą, čia apie vaikus, čia apie sveikatą. 

Beveik visi sveikinosi su juo ir žiūrėjo į jį palan- 
kiai, didžiuodamiesi, kad pažįsta šį poną dar iš tų lai- 
kų, kai toje pačioje vietoje jis pešėsi su jais arba 
ganė gyvulius, ir jie žino, jog tai jų žmogus. 

— Bet jie visi jus pažista,— tarė Maksas, kai jie 
įėjo į kunigo sodą. 

— Pažįsta. Poną Vilčeką visas miestelis myli, di- 
džiuojasi juo, — atsiliepė Anka. 

— Tokia man nauda iš tos meilės, kad mano švie- 
sios pirštinės per tą bičiulystę galutinai supurvintos 
ir suteptos. 

Tą sakydamas, nusimovė ir demonstratyviai sviedė 
jas į krūmus. 

— Grįždamas pasiims jas,— pusbalsiu pasakė Ka- 
rolis. 

Vilčekas išgirdo pastabą ir iš pykčio prikando lūpą. 

Kunigas Šymonas gyveno vienuolyno apatiniame 
aukšte, keliuose kampiniuose kambariuose, perdirbtuo- 
se iš vienuolių celių, kurių langai žiūrėjo į didelį ir 
puikiai tvarkomą sodą. 

"Į butą buvo įeinama per didelį medinį priebutį, ne- 
seniai pastatytą, nes medis buvo dar geltonas. 

Laukinės vynuogės dengė visą sieną ir karojo ža- 
liais kutais virš langų, o didžiuliai alyvų krūmai augo 
taip arti, kad didelės žiedų kekės lindo vidun į butą. 

Kunigas Šymonas buvo ką tik sugrįžęs per vienuo- 
lyną ir labai širdingai priėmė juos kampinėje saliukėje, 
pabaltintoje kalkėmis, pro kurias blankiom spalvom ir 
neaiškiais kontūrais žymėjo freskos, anksčiau puošusios 
skliautus. 

Nuo žydinčių alyvų ir sodo žalumos saliukėje vy- 
ravo violetinis ir žalias atspalviai. 

Tik įžengus, į juos padvelkė drėgna vėsuma. 

— Kaip laikaisi, Stachai? O kodėl gi, nenaudėli, va- 
kar nebuvai pas mane, a? 

— Negalėjau, atvažiavo mano seserys, ir nė žings- 
nio nežengiau iš namų,— aiškinosi Vilčekas, bučiuoda- 
mas kunigui ranką. 

— Sakė man tavo tėvas. Ar negalėjai pavaduoti 
jo chore, a? Senis vos kojas bepavelka. Jasiau, Jasiau! 
Paduok, varvale, pypkutę ir papirosėlių ponams. 

— Visai užmiršau groti, bet jeigu, kunige, leisit, 
tai specialiai išmoksiu kokias gražias mišias ir tada at- 
važiuosiu pagroti. 

— O, gerai, gerai!.. Anka, Anusia! Eik šen, vaike- 
li, padėk pamylėti svečius. Matai kokia, galvojo, kad 
leisiu jai dykinėti, — juokavo kunigas, triūsdamas kam- 
baryje ir stumdamas stalą į vidurį. 

— Ar jūs seniai pažįstat kunigą? — paklausė Mak- 
sas Vilčeko. 

— Nuo vaikystės. Pirmąsias raides drauge su pir- 
mais kandiklio smūgiais pažinau pas kunigą ir nenei- 
giu, kad jų buvo pakankamai,— juokėsi Stachas. 

— Perdedi, geradėjau mano mielas, perdedi, tų 
kandiklių visai nebuvo per daug. 

— Prisipažįstu atvirai, kad jų buvo žymiai mažiau, 
negu man priklausė. | 

— Na, matai! Esi teisingas sau pačiam, tai dar būsi 
žmogus, oho, neblogas žmogelis! Jasiau! Jasiau! Kurgi 
tas varvalas dingo? 

Ir, negalėdamas sulaukti, pats nešė iš kito kamba- 
rio visokius skanėstus ir statė ant stalo. 

— Mano vaikai, geradėjai mano mieli, ponas Ka- 
roli, ponas Baumai, Stachai, po taurelę vyšninės. Šeše- 
rių metų, saldi kaip medus, o kokia spalva, tik pažiū- 
rėkit — grynas rubinas. 

Jis pakėlė taurelę prieš šviesą, kurioje vyšninė tik- 
rai mainėsi nelyginant skaidrus violetinis rubinas. 

— Užsikąskite dabar tuo plokštainiu su varške, sa- 
kau jums, tirpte tirpsta burnoje. Nagi, valgykit, nes 
įžeisit Anką, ji pati kepė ir atsiuntė man. 

— Kunige Šymonai, betgi tuojau einame pietauti. 

— Tu, mergužėle, neturi balso, sėdėk ir tylėk. Ji, 
mat, vištelė, čia nurodinės. Gerkite, ponai. 

— Mes laukiam jūsų, kunige. 

— Aš negeriu, geradėjai mano mieli, negeriu. Anu 
sia, pavaduok tu mane, mergužėle. 

Jis išbėgo ir po valandėlės sugrįžo gana dideliu 
buteliu po pažasčia nešinas, prilaikydamas atsisegioju- 
sios sutanos skverną. 

— O dabar pabaigai išgersime vynelio, na, išger- 
sime, ir baigtas kriukis. Žiūrėk, mergužėle, čia žemuogi- 
nis, tas pats, kurį prieš trejus metus drauge darėme. 
Žiūrėkit, kokia jo spalva. Tikra besileidžianti saulė, 
tikra saulutė, o koks kvapas, tik pauostykit! 

Ir kišo jiems panosėn butelį, iš kurio mušte mušė 
žemuogių kvapas. 

— Bet, kunige! Jūs man taip privaišinsit svečius, 
kad nebegalės pietų valgyti. 

— Tylėk, Anka, dievo padedami, suvalgysim ir 
tavo pietelius, suvalgysim! Klausykit, vaikai... o jeigu 
mes paragautume kumpelio, ką? Su baravykiukais, ač 
Na, geradėjai mano mieli, vaikučiai mano, padarykit 
man tą malonumą. Nevaišinu jūsų ananasais, nes ne- 
turiu, esu vargšas Kristaus tarnas, bet ką turiu, tai 
jau imkite. Anka, na, kviesk kartu su manim. Stachai, 
tuoj kandikliu tau stuktelėsiu, jei būsi toks nerangus, 
pakrutėk, bernužėli. 

— Bet jūs, kunige, turite tokias atsargas, kurių ne- 
sigėdytų nė geriausia šeimininkė. 

— Ogi tavo Anka visko pritaisė. Na, nekaisk, mer- 
gužėle, nesigėdink. Aš nieko neturėjau, geradėjau mano 
mielas, visiškai nieko, tegul Stachas pasako, kartais tek- 
davo ir skolon gyventi, bet kai mergina pradėjo mane 
graužti: „Sodink, kunige, vaismedžius, užveisk bites, 
žiūrėk daržą, daryk tą, daryk aną“,— taip ir ištarškėjo 
viską, bene kas gali atsispirti moteriai! Oho, Anka tai 
auksas! Jeigu aš jums parodyčiau zakristiją, kiek ten 
bažnytinių baltinių, kokios kapos, kokie arnotai, ko- 
kios stulos, tai ir katedra nesigėdintų, ir viską ji savo 
rankomis padarė, ji, mano mylimas vaikelis! 

Jis susigraudino, apkabino jos galvą ir pabučiavo 
nukaitusią kaktą. 

— Tik vieno negalėjau pasiekti, kad jūs, kunige, 
naują sutaną nusipirktumėt. 

— O kam man ji! Tylėk, mergužėle! Jasiau, duok 
man ugnelės, nes pypkutė užgeso! — ėmė šaukti jis, 
išraudęs kaip mergina, ir smarkiai daužė kandikliu 
į grindis. 

— Jūs sėdėkite, ponai, o aš einu namo pietų ruošti. 
Jūs, kunige, ilgai jų nelaikykite ir kuo greičiausiai at- 
veskite. 

Ji tuojau išėjo. 

Vilčekas taip pat atsisveikino ir nulėkė namo, nes 
jo kviesti atėjo jaunesnysis brolis. 

— Jis šaunus vaikinas, — sukuždėjo kunigas, jam 
išėjus. 

— Geras Lodzės sukčius. 

— Per griežtai, ponas Karoli. Turiu juk užsistoti 
savo auklėtinį. Aš jį pažįstu iš mažumės. Kietas riešu- 
tas, nesileis su koše suvalgomas, geradėjau mano mie- 
las. Valia kaip plienas, gudrus, apsukrus, bet doras, nes 
karštai myli savo šeimą. 

— Tas jam visai netrukdo šaipytis iš jos. 

— Toks jau jo būdas atšiaurus. Kadaise dar vaikys- 

tėje šaipėsi iš kažkokios vargšės, sergančios moterėlės. 
Pašventinau ji už tai kandikliu ir norėjau priversti, kad 
atsiprašytų. Kur ten. Kandiklius priėmė, bet atsiprašy- 
ti — nė krust. Vėliau sužinojau, kad berniokas nušvil- 
pė motinai palaidinį ir sijoną ir nunešė tai moteriai. 
Savo valia viską padarys, prievarta — nieko. Šaiposi 
jis iš savųjų, tas tiesa, kad negražu, bet ką jam sa- 
kysi, jeigu visiems padeda. Jaunesnįjį brolį leidžia 
į gimnaziją, tėvams padeda, dar bus iš jo džiaugsmo. 

— Kalėjimui,— sukuždėjo Karolis, kurį erzino tos 
kunigo pagyros. 

— Na, tai eikime pietauti, nes panelė Ana, tur būt, 
nekantrauja. 

— Einam. Jūs, ponai, eikite, aš jus pasivysiu, tik 
užbėgsiu pas kunigą Liberatą. 

— Neįkainojamas tas jūsų kunigas Šymonas, dar 
niekad nešu tokio sutikęs. Juk tai dorumo, gerumo ir 
išsižadėjimo įkūnijimas. 

— Nes Kurove geriausią biznį galima padaryti iš 
dorumo, 0 ypatingai dar tada, kai tas dorumas apvilk- 
tas sutana. Pamėgintum čia gyventi suktybėmis. 

— Kalbi kaip Moricas,— atsainiai tarė Maksas. 

— Bernužėliai, geradėjai mano mieli, palaukite. Sku- 
tate kaip jauni elniai, bėgu bėgu, net sutaną pasiraito- 
jęs,— šaukė jiems kunigas iš paskos, sugniaužęs sau- 
joj sutaną, kad jam nekliudytų. 

Dabar jie ėjo drauge, bet tylėjo. 

Kunigo veidas buvo nusiminęs, tarpais jis dūsavo ir 
melancholiškai žvelgė į tolį. 

Kunigo Liberato vaizdas liūdesiu aptemdė jo širdį. 

Kurovo dvaro priebutyje jie jau aptiko Zajončkovs- 
kį, kuris kažką uoliai pasakojo ponui Adamui. 

— A, yra tas nekrikštas— sukuždėjo kunigas.— 
Kaip laikaisi, geradėjau mano mielas? Tai ką, į baž- 
nyčią nebevaikščioji, savo kleboną jau užmiršai, a? 

— Nepradėk, kunige, iš naujo, nes ir taip piktas 
esu, — atsainiai bambtelėjo šlėkta. 


41 


— Tai įkąsk šuniui į uodegą. Mat koks, dar purkš- 
taus čia man nelyginant katinas. 

— Pone Jėzau Kristau, bausk mane, jeigu aš pirmas 
pradėjau,— išskėsdamas rankas, sušuko Zajončkovskis. 

— Na, tylėk, tylėk. Duokš ūsą, geradėjau mano 
mielas. 

— Ir eikite šen, ponai, nes pietūs jau ant stalo,— 
pakvietė Anka. 

— Negalėjai, kunige, nuo to pradėti, amžinas prieš- 
gina. 

Juodu pasibučiavo ir didžiausioj santarvėj atsisėdo 
greta vienas kito prie stalo; pietaujama buvo tyliai, 
nes Anka nuliūdo ir akimis gaudė atkakliai tylinčio 
Karolio žvilgsnius, Maksas juos abu stebėjo, net ponas 
Adamas nedaug kalbėjo, o kunigas su Zajončkovskiu 
atsidėję valgė. 4 

— Paskutinį kartą Kurove pietaujame tokioj drau- 
gijoj,— gan liūdnai pasakė senis. 

— Betgi ir Lodzėje galėsime pietauti tame pačiame 
ratelyje. Manau, kad nei klebonas, nei ponas Za- 
jončkovskis mūsų nepamirš,— pasakė Karolis. 

— O, ne, ne, abu atvažiuosime. Aš pašventinsiu tau 
fabriką, geradėjau mano mielas, nes kas su dievu, tam 
ir dievas padeda, paskui sutuoksiu jus, o paskui juk 
ne kas kitas, tik aš jūsų kūdikėlį pakrikštysiu. Va, 
Anka pabėgo, drovisi, o mielai norėtų, kad tai įvyktų 
kuo greičiausiai. Anka, Anusia,— šaukė jis įsilinks- 
minęs. 

— Negėdink, kunige, man merginos. 

— Geradėjau mano mielas, panelės tokių dalykų 
gėdinasi taip pat, kaip oželis, į kopūstus įšokęs. Ja- 
siau, prikimšk man pypkutę. 

— Ponas Karoli, gal jūs išeisite į prieangį, nes ten 
laukia Socha ir būtinai nori su jumis pasimatyti. 

— Socha? Ar tai tas jūsų proteže, kurį įtaisiau pas 
Bucholcą? 

— Taip, atėjo su žmona. 

— Anka, ko taip nukaitai? — paklausė jis, eidamas 
su ja į prieangį. 

— Negeras,— sukuždėjo ji nusigręžusi, bet jis ap- 
kabino ją ir pašnibždomis paklausė: 

— Labai negeras? Na, pasakyk, Anka, ar labai ne- 
geras? 

— Labai negeras, labai netikęs ir labai... 

— Ir ką labai? — paklausė jis, atgręždamas jos gal- 
vą ir bučiuodamas primerktas akis. 

— Ir labai mylimas, — tyliai pasakė ji, išsmukdama 
iš jo glėbio, ir išėjo į priebutį, kur stovėjo Sochos, 
bet taip pasikeitę, kad iš karto jų nė nepažino. 

Socha buvo apsitaisęs nebe baltu durtiniu, o juodu 
surdutu, vašku apvarvėjusiais skvernais, juodomis, per 
trumpomis kelnėmis, išleistomis ant aulų, kepure su 
snapeliu, gumine apikakle, kuri vis smuko jam ant 
sprando ir rodė purviną kaklą. 

Jis buvo atsiželdinęs barzdą, kuri kaip aštrus ašutų 
šepetys styrojo jam ant žandų ir palei ausis jungėsi 
su trumpai pakirptais, pomada išteptais plaukais. 

Iš pergeltusio, suvargusio ir sublogusio veido žvel- 
gė nepasikeitusios mėlynos ir geros akys. 

Ir taip, kaip ir anksčiau, jis Žemai nusilenkė Ka- 
roliui. | 

— Vos bepažinau patį, atrodai, kaip fabrikantas. 

— Ė... sumiesčionėjo žmogus tarp miesčionių, ir 
tiek. 

— Vis tebedirbi pas Bucholcą? 

— Taigi dirba, šviesiausias direktoriau, dirba. .. 

— Tylėk, moterie, aš pasakysiu, — rimtai pertraukė 
jis ją.— Lodzės miestely draugai pasakojo, kad švie- 
siausias ponas atidaro fabriką, tai mudu su Žmona taip 
sumetėme. .. 

— Kad šviesiausias direktorius ir mūsų ponas bran- 
giausias paimtų pas save, nes visgi... 

— Tylėk, žmona, mat, visuomet maloniau darbuotis 
pas savą žmogų. Aš galiu dirbti ir prie garo mašinos, 

ir dažykloje, ir lapritūroj, bet jeigu ponui reikėtų prie 
arklių, tai jau nuolankiai prašau pono malonės, nes 
ilgiuosi gyvulio. 

— Apie arklius jis išmano, tą ir šviesiausia panelė 
gali paliudyti, nes per tiek... 

— Užsičiaupk,— bumbtelėjo jis, — mat, per tiek me- 
tų žmogus pripranti prie arklių, tai be jų dabar nei 
šiaip, nei taip. 

— Ir ne prie širdies jam tas fabrikinis gyvenimas, 
nes nuo tos smarvės. .. | 

— Nes nuo to smarvės tai krūtinėj turiu skausmą 
ir nuolat širdį pykina, o kartais taip silpna darosi, lyg 
kas spragilu būt uždrožęs per makaulę. Šviesiausias 
pone mūsų brangusis, — sušuko jis susigraudinęs ir ap- 
kabino Karolio kojas. 

— Našlaičiai mes nelaimingi! Užtarkite ir jūs, pa- 
nele, vargšus, — pro ašaras kuždėjo moteris, bučiavo 
jiems rankas ir glėbesčiavo Karoliui kojas. 

— Na, gerai, ateikite per šventą Joną, tai susikal- 
bėsime. Priimsiu jus prie arklių. 

Jie ėmė dar kartą džiaugsmingai dėkoti. 

— Kaip jie pasikeitė! — sukuždėjo Anka, stebėda- 
ma Sochos pačią, nes moteris buvo nusimetusi čerkeso 
sijona ir visą kaimo apsirengimą. 

Ji vilkėjo mėlyną medvilninę suknelę, raudoną, 
į liemenį pasiūtą kikliką, pro kurį tarsi dribte dribo 
jos nedailus stuomuo, po kaklu —- misinginė sagė, ant 
galvos geltona skarelė, surišta pasmakrėj, rankoje — 
didelis rudas skėtis. 

— Trys — keturi mėnesiai — ir Lodzė pavertė juos 
kitais žmonėmis. 

— Ne, ponas Karoli, Lodzė juos tik pervilko kitais 
drabužiais. Duokit jiems šiandien bent dešimt margų 
žemės, tai vėliausiai po savaitės Lodzės gyvenimo juose 
neliks nė padujų. 

Juodu sugrįžo į valgomąjį kaip tik tuo metu, kai 
įsiliepsnojo ginčas tarp kunigo Šymono ir pono Adamo, 
kuris koja daužė į krėslo pakopą ir rėkė: 

— Gergėjus išdavikas! Nuo nago iki plikės išdavi- 
kas! Niekšas, plevėsa, šunsnukis. 

— O aš tau sakau, geradėjau mano mielas, kad ne 
išdavikas, o Žmogus, matantis toliau už kitus. Juk jis 
išgelbėjo Vengriją. 

— Ir judošiškai pardavė. 

— Ta, ta, ta! Pagal tave protingi žmonės visada yra 
išdavikai ir judošiai. O ką kita jis begalėjo daryti, 
kaip gelbėti tai, kas dar buvo likę? 

— Kautis iki paskutinio atodūsio, iki paskutinio 
kareivio. 

— Kad jūsų nebebuvo, nes jau buvot pabėgę! Ja- 
siau, duok ugnelės, varvale, man pypkutė užgeso. 

— Ką, ką? Mes pabėgome? Dėl dievo, ką jūs kalba- 
te, kunige! Mes pabėgome, kada, mes? — šaukė jis, kel- 
damasis krėsle, jo veidas degė baisiu pasipiktinimu, 
akys svaidė žaibus, balsas užkimo, dantys kaleno, ir, 
jau truputį aprimęs, jis dar taip drebėjo, kad negalėjo 
gerti kavos, nes rankos virpėjo, ir kava lašėjo ant sur- 
duto ir marškinių krūtinės. 

Karolis su Maksu išėjo susidėti daiktų kelionei, o jie 
ginčijosi toliau, be galo įsikarščiavę ir įniršę. 

Zajončkovskis palaikė poną Adamą ir tarpais trankė 
kumščiu į stalą, šokinėjo nuo kėdės, ieškojo kepurės, 
lakstė po kambarį ir vėl sėdo, bet kunigas nenusileido, 
kalbėjo vis tyliau ir vis dažniau prašė Jasių ugnies, 
ir vis dažniau daužė kandikliu į grindis; tai reiškė, 
kad jis ima karščiuotis. 

Jų ginčus pertraukė Karčmarekas, kuris prieangyje 
brūkšėjo kojomis ir garsiai šnypštėsi nosį, o, įėjęs 
į kambarį, pastatė į kampą botagą, patrynė rankas ir 
oriai pasisveikino su visais. 

— Pietums pasivėlinot, tai bent kavos išgerkit su 
mumis. 

— Ačiū, pone. Aš jau po pietų, bet kavos išgerti 
būtų ne pro šalį. 

Jis atsisėdo greta pono Adamo, prakaituotą veidą 
nusišluostė surduto skvernu ir tik po to ėmė vėdintis 
šilkine nosine. 

— Smarkiai kaitina, bet bus audra, nes galvijai gy- 
liuoja ganyklose. Ačiū jums, ar karšta? 

— O, labai, beveik verdanti — atsakė Anka, pa- 
duodama jam kavą ir cukrinę. 

— Nes šalta kava neverta nė sulūžusio skatiko. 

— Matau, jūs esat kavos žinovas. 

— Ė... juk nuolat tenka srėbti tą biaurybę! Prie 
reikalo, šnekantis, tai nėr geresnio daikto, kaip juoda 
kava, o jeigu dar taurelė konjako, tai jau tikros ves- 
tuvės. 

Anka atnešė konjako. 

Karčmarekas įsipylė pusę puodelio kavos, papildė 
jį konjaku, sumaišė ir, užsikąsdamas cukrumi, lėtai 
gurkšnojo ir-apžiūrinėjo kambary esančius žmones. 

— Laba diena, nemaniau, kad jus sutiksiu pas 
mus, — pasakė Karolis, įeidamas į kambarį. 

— Tu pažįsti poną Karčmareką? — pasiteiravo po- 
nas Adamas. | 

— Tai juk ponas Karčmarskis pristato mums plytas 
fabriko statybai. Man tėvas sakė apie tamstos pasiū- 
lymus dėl mūsų Kurovo, bet kadangi paminėjo kitą 
pavardę, negalvojau, kad tai jūs. 

— Tai mat, taip yra, kad Lodzei aš turiu vienokią 
pavardę, o kaimui vėl kitokią, — paaiškino jis, gudriai 
šypsodamasis.— Žmonės yra kvaili, nes pirmiausia žiū- 
ri, kaip žmogus apsirengęs ir kaip jis vadinasi. Sako- 
ma, svarbu ne vardas, o galva, bet tai netiesa. Kai 
Lodzėje aš vadinausi, kaip pirma, tai bet kuris parkas 
ar švabas, arba koks kitas miesčionis šaukdavo: ,„Karč- 
marekai! Mužike, eikš čionai!“ O kai šlėktiškai pasi- 
vadinau, tai man sako: „„Ponas Karčmarski, gal malo- 
nėsite!“ Kam mane turi niekinu tie vokietpalaikiai, jei- 

gu aš De iš kelmo spirtas ir nuo prosenelių esu ūUkinin- 
ko sūnus, ir kai manieji jau ūkininkavo, tai tie visokie 
vokiečiai dar po miškus keturiomis lakstė ir žalias 
bulves kaip kiaulės šlamštė. 

— Bravo, puiku, ponas Karčmarekai,— juokdamasis 
šaukė Karolis. 

— Teisybę sakau, nes tie Lodzės Miuleriai, Šulcai 
tai tokie šaunūs bajorai, kad jeigu kaip, Karčmarekas 
galėtų būti jų karalium, ir dar jiems būtų garbė. 

Jis įsipylė sau dar kavos ir konjako ir norėjo toliau 
kalbėti, bet ponas Adamas, pamatęs Makso veide ne- 
pasitenkinimo šešėlį, pasuko kalbą kita vaga ir pa- 
klausė: 

— Ar gerai eina plytos šiemet? 

— Nekaip. Bet man atrodo, jog netrukus Lodzėje 
taip sukrus statybos, kaip dar niekad nėra buvę. 

— Kodėl? Viskas miega, bankrotų tiek, kaip niekad, 
daug fabrikų stovi, o likusiuose tik pusė žmonių te- 
dirba. Dar vienas toks sezonas, 17 pusės Lodzės nebe- 
liks. 

— O tiems žydeliams, kur atvažiavę iš Imperijos, 
ar nereikia daryti gešefto, ką? Jau aš mačiau, kad jie 
kažko šniukštinėja mieste, apžiūrinėja sklypus ir ieško 
plytinių. Pamatysit, kaip kils sujudimas. Prieš dešimt 
metų taip pat buvo. Tai kas, kad vieną žiemą Lodzėje 
tyku, juk ir jautis, kai nusidirba, tai paskui guli ir 
ilsisi, tik Žiauną krutina ir krutina. Gal kas ir pasakys, 
jog dvesia, bet kur ten, tegul tik pasilsės, tai paskui 
taip traukia, net kvapą ima. 

— Ar seniai jūs turit plytinę? — paklausė Karolis. 

— Beveik šešeri metai. 

— O anksčiau? — paklausė Anka šypsodamasi, nes 
Karčmarekas vaišino cigarais. 

— Rūkykit, ponai, neblogi. Turiu nevidoną žydelį, 
kuris man atneša šmugelinių. 

Jis nukando aštriais dantimis cigaro galą, atsidėjęs 
užsirūkė ir tik tada atsakė: 

— Anksčiau, panele, tai aš buvau kvailas vaikėzas 
su pusvalakiu žemės. Turėjau pusę smėlio ir pusę gry- 
no molio. Sausais metais iš smėlio man išpustydavo, 
o molyje sudegindavo; drėgnais molyje supūdavo, 
o smėlyje irgi nieko nebūdavo. Taip ūkininkavau, kad 
gyvuliai ėdė tvarto stogą, o žmogus badmiriavo. Kvai- 
las tada buvau, prisipažįstu, nes ir iš kur galėjau būti 
išmintingas? Bene mane mokė, bene buvo kas man 
pataria? Mano dvarponis buvo tokio drūto proto, kad 
jį vokiečiai suėdė, taigi ir mužikui negalėjo jo pasko- 
linti. Tai ir vargau, kaip tėvai ir protėviai vargo, kaip 
dievas mužikui prisakė. Lodzėje statė fabrikus, kai 
kurie kampininkai ir smulkesni ūkininkai ėjo į darbi- 
ninkus, į vežikus — aš nesijudinau. Lodzė buvo dar 
toli nuo kaimo. Ir štai vieną dieną, išėjęs iš trobos, 
pamačiau vieną kaminą, po metų jau penki buvo ma- 
tyti, Lodzė ėjo į kaimą. Kiek prisimenu, tai pradžioje 
Lodzė buvo už keturių varstų, paskui pasidarė tik trys, 
o dabar nėra ir varsto. Lodzė ėjo į kaimą, bet ir vargas 
ilgesnes kojas įgavo ir taip mane surėmė, kad jau gal- 
vojau: parduosiu ir išsikelsiu toliau. Tik truputį prisi- 
bijojau ir dar laukiau. Vieną kartą susitinku kūmą iš 
Choinų; jis gabeno smėlio vežimėlį. 

— Tai kurgi šitą veži? 

— Ogi į miestą. 

— O kam? 

— Parduoti. 

— O kiek moka? 

— Rublį; jei ponas pataikys, tai daugiau, o jei žy- 
das, mažiau. 

Nuėjau drauge su juo. Gavo pusantro rublio. Kai 
tat pamačiau, tai man taip protas prašviesėjo, lyg man 
kas mokytą knygą į makaulę būtų įgrūdęs. 

Turėjau už trobos kalniuką, nieko sau buvo, keturi 
margai, žemė padori, nes nuo amžių ją vieversėliai 
tręšė, ir kiekvieną pavasarį ten sueidavo kaimynų šu- 
nys. Parbėgau namo, sutaisiau vežimą — ir į kalniuką 

smėlio ieškoti. Buvo, biaurybė, kaip auksas ir geriau 
tiko ponams vaikščioti, o ne javams augti. 

Nuvažiavau su pirmu vežimu; senamiestyje žydai 
mane sumušė, mūsiškiai smėlininkai taip pat, policinin- 
kas gatvėje irgi, bet pardaviau. O paskui tai tik ka- 
siau tą kalnelį ir vežiojau į Lodzę ištisus dvejus metus, 
diena po dienos, o trečiaisiais važinėjo ir mano vaikiš- 
čias, važinėjo ir bernas, kurį buvau pasamdęs; išvež- 
davom smėlį, o parveždavom ką kita... Pradžioje žmo- 
na norėjo man kailį iškaršti, kad aš dirvą pridergiau 
ir orą gadinu. Žinia, ne kvepalai. O kadangi Lodzė ėjo 
vis artyn į mūsų kaimą, tai vis atvažiuoja koks vokie- 
tukas, apžiūri mano ūkį ir sako: parduok; ėjo ir žydai, 
tie irgi sakė: parduok, Karčmarekai! Nepardaviau, nors 
į galą siūlė po penkis šimtus rublių už margą. Pradėjau 
supaisyti, kad čia kažkas yra, jeigu jie nori taip bran- 
giai mokėti. Nuėjau pasitarti su advokatu, kuris mums 
sklypų dalybas tvarkė. Labai sąžiningas žmogus, nes 
man tiesiai pasakė: 

— Kvailas tu, Karčmarekai, kad to nežinai, jie nori 
tavo molį nupirkti. Pastatyk plytinę, o jei neturi pini- 
gų, tai bendrai su manim. 

Nutariau pats statyti, pasamdžiau plytų meistrą, 
pats padėjau ir žmona, ir vaikai, dirbome kaip jaučiai, 
ir pinigas ėjo. Atvažiavo kartą advokatas, apžiūrėjo ir 
sako: 

— Kvailas tu, Karčmarekai, nusiplūksi pats ir vai- 
kus nukamuosi, o uždirbsi daugiausia tūkstantį rublių 
per metus. Ką reikia daryti? Statyti garo plytinę. 

Galvojau visą žiemą, paskui padarėme bendrovę ir 
šiaip taip krutame. 

— O kas atsitiko su kalneliu? — smalsiai paklausė 
Anka. 

— Nuskustas švarutėliai, jau jį žmonės puspadžiais 
išnešiojo po pasaulį. 

— Ir jūs dar gyvenat kaime? 

-— Truputį prie plytinės, truputį mieste; mat, ten 
pasistatydinom trobelę, kad būtų kur gyventi žmonai 
su vaikais, kurie lanko mokyklą. 

— Nieko sau trobelė! Keturių aukštų namas ir ketu- 
ri fligeliai, — įterpė Karolis. 

— Ė... pasistatydinsiu dar vieną, nes turiu sklypą, 
ir žentui reikės buto. 

— O kam jums prireikė Kurovo? 

— Vyriausią sūnų ruošiuos apvesdinti, o kadangi 
vaikinas mokyklų neišėjęs, prekybininkas ar fabrikan- 
tas taip pat nebus, tai norėčiau nupirkti jam kokį ne- 
didelį ūkį ir netoli, kad būtų pašonėj. 

— Man reikia tuojau važiuoti, bet jūs su tėvu 
susikalbėkite dėl visko, sutarkite dėl kainos ir atva- 
žiuosite į Lodzę, o ten surašysime dokumentus. Na, 
Maksai, mums laikas keliauti. 

— Palydėsime jus galą, laukais iki plento. 

Atsisveikinimas ilgai neužtruko, visi, išskyrus Karč- 
mareką, patraukė per daržą ir ėjo siauru lauko keliu, 
kuriame kur-ne-kur iš po žolės buvo matyti ratų pro- 
vėžos. 

Priešakyje ėjo Anka, Karolis ir Maksas, paskui jį 
Zajončkovskis su kunigu, o pačiame gale važiavo po- 
nas Adamas; jis atsiliko, nes vežimėlis smukčiojo 
į duobes ir kurmiarausius, net Valius nuolat keikėsi. 

— O kad tave paraliai! Knapsi kaip kiaulė. 

Jau buvo pavakarys, sodri rasa dengė javus bei 
žolynus, ir didi tyla plaukė virš laukų, ošiančių keis- 
tai jaudinančiu rugių varpų šnarėjimu, žiogelių svir- 
pimu ir maloniu tarsi stiklo dūzgesys uodų zyzimu; 
tie ištisu debesiu kibždėjo virš einančiųjų galvų, o kar- 
tais iš žalio rugių girios tankumyno šaukė putpelės: 
Eikit kirst! Eikit kirst! Čia krykšdama zigzagais pra- 
skrido kregždė, čia iš juosvų avižų, nutaškytų geltonom 
svėrėm, purptelėjo vieversėlis, šovė tiesiai į dangų ir, 
plastėdamas sparneliais, čyvuriavo giesmę arba dū2z- 
gendamos grįžo į darbą bitės. 

--- Geradėjau mano mielas, bet tas Karčmarekas 
keistas žmogus. 

— Lodzėje yra tokių ir daugiau. Ar jūs žinot, ku- 
nige, kad skaityti ir rašyti jis išmoko tik prieš porą 
metų? : 

— Bet kam chamui turtas, galva jam susisuks, ir 
manys visiems lygus esąs. 

— O ar jis ne lygus? Mano mielas Zajončkovski, 
o kuo gi mes esam už jį geresni? 

— Jūs, kunige, netrukus liepsite chamams rankas 
bučiuoti. 

— Jei bus to verti, aš pirmas tai padarysiu, gera- 
dėjau mano mielas. Jasiau, ugnies. 

Bet kadangi Jasiaus nebuvo, tai pypkę jam uždegė 
Maksas, kuris prie jų prisijungė ir klausėsi puse ausies, 
nes žiūrėjo į Anką, einančią priekyje su Karoliu, ir 
godžiai gaudė jų tylų pasikalbėjimą. 

— Ar neužmiršite Vysockos? — paprašė ji tyliai. 

— Rytoj nueisiu pas ją. Bet ar ji tikrai mūsų gi- 
minaitė? 

— Ji mano giminaitė, bet tikiuosi, kad greit bus 
mūsų. 

Kurį laiką juodu ėjo tylėdami. 

Kunigas ginčijosi su Zajončkovskiu, o ponas Ada- 
mas dainavo, net laukai skambėjo. 


Keliu plačiuoju mozūrai joja, 
Tuk, tuk į langelį,. 

Atdaryk duris, mergele, 
Duok žirgams vandens. 


— Ar jūs greit atvažiuosit?. 

— Nežinau. Tiek darbo turiu su fabriku, kad ne- 
žinau, nuo ko pradėti. 

— Mažai man turit laiko dabar, labai mažai...— 
pridūrė ji tyliau ir liūdniau, delnu braukdama per jau- 
nas rusvas varpas, kurios įsisiūbavusios linko prie jos 
kojų ir taškė rasa. 

— Paklausk Makso, ai aš turiu bent valandą laiko 
per dieną. Nuo penkių ryto ant kojų iki vėlos nakties. 
Koks tu vaikas, Anka! Na, pažvelk į mane. 

Ji pažvelgė, bet jos akyse buvo liūdesys, ir lūpos 
nervingai virpėjo. 

— Atvažiuosiu po dviejų savaičių, gerai? — skubiai 
pasakė jis, norėdamas ją paguosti. 

— Gerai, ačiū, bet jeigu dėl to turi nukentėti fab- 
rikas, tai nevažiuokite, aš sugebėsiu iškęsti ir ilgesį, 
juk tai ne pirmas kartas. 

-— Bet paskutinis, Anka. Tas mėnuo greit pralėks, 
-Oo paskui... 

— O paskui? 

— O paskui jau būsime drauge; ar baugu mano 
mielam vaikeliui, ką? — sukuždėjo jis švelniai. 

— Ne, ne! Juk su tavim, su jumis,— pasitaisė ji 
nukaitusi ir taip meiliai nusišypsojo, kad jam norėjosi 
ją pabučiuoti. 

Ji nutilo ir, tarsi užsižiūrėjusi į save, svajingomis 
akimis klaidžiojo žaliais javais, kurie lyg patvinę, vėjo 
siūbuojami vandenai vilnijo palšais ratilais, juosvomis 
klostėmis, lenkėsi iki pat žemės, kėlėsi, ritosi atgal iki 
dirvonų, atsitrenkę nuo jų, šnarėdami dužo į takelį, 
tarsi norėdami persiristi per tą užtvanką ir išsilieti il- 
game kviečių lauke; jie buvo dar žemi ir taip pleveno 
blizgančiais ūseliais, kad visas rėžis buvo panašus į di- 
delį tvenkinį, mirgantį milijardais auksinių žvynelių. 

— Valiau, krutėk, beštija! — šūktelėjo ponas Ada- 
mas, nes jie jau buvo beprieiną plentą. 

— Taigi krutu, net suplukau. 

— Tai jau? — sukuždėjo Anka, pamačiusi arklius, 
laukiančius plente. 

— Gaila, kad tas „jau“ taip greit atėjo, — pasakė 
Maksas. 

— Kaip čia gražu, tiesa? Nagi, pažiūrėk, geradėjau 
mano mielas, kaip ponas dievas viską gražiai nudažė, 

va! — šaukė kunigas, rodydamas laukus, plytinčius va- 
karuose. 

Didžiulė raudona saulė leidosi viršum miškų per 
balkšvas lyg perlai erdves ir skleidė laukuose rausvą 
miglą su violetiniais pakraščiais. 

Žemiau, lankose, tvenkinių vandenys liepsnojo kaip 
gerai nušveisti variniai skydai, o pievomis į rytus 
besiraitančio upelio vingiuota linija spindėjo žolėje 
kaip mėlynas šilkinis kaspinas, kur-ne-kur aptaškytas. 
raudonu auksu. 

— Labai gražu, ir gailiuosi, kad neturim laiko ilgiau 
žiūrėti. 

— Tiesa, Na, važiuokite su dievu! Duokit ūsą, vai- 
kinai. Ponas Maksai, ponas Baumai, mes visi, geradė- 
jau mano mielas, tamstą pamilome kaip savą. 

— Labai džiaugiuosi, nes, prisipažinsiu atvirai, ma- 
lonesnės draugijos nebuvau sutikęs savo gyvenime, ir 
iš visos širdies dėkoju už viešnagę, ir prašau nepamiršti 
manęs, Maksas Baumas! .. 

— Labai solidi firma, duoda prekes kreditan šešiems 
mėnesiams, — juokdamasis sušuko Karolis ir ėmė atsi- 
sveikinti su visais. 

Maksas nutilo, jis taip supyko, kad bent dešimt 
kartų Ankai pabučiavo abi rankas, ponui Adamui abu 
skruostus, o kunigui ranką; pastarasis taip susijaudino, 
jog apkabino jį už kaklo, pabučiavo į galvą ir per- 
žegnojo prieš kelionę. 

Pajudėjo ristele. 

Anka atsistojo ant kauburio ir skarele mojavo 
jiems. 

Ponas Adamas dainavo maršą. 

Maksas ilgai stebėjo šviesius Ankos kontūrus, 
o, jiems dingus tolumoje, atsisėdo ir piktai pasakė: 

— Visuomet tu turi mane apjuokti. 

— Norėjau tave prablaivinti. Nemėgstu, kai pasi- 
geria mano vynu ir dar mano namuose. 

Abu nutilo. 

II 


— Biiumentfeldai, ar grojote sekmadienį pas Mali- 
novskį? 

— Grojome, tuojau pasakysiu,— sukuždėjo Bliu- 
menfeldas, stodamasis prie langelio, mat, reikėjo ap- 
tarnauti interesantą. | 

Stachas Vilčekas tingiai pasiraivė ir nuėjo pasidai- 
ryti į gatvę. 

Piotrkovo gatvė ūžė kaip paprastai, kaip kasdien, 
milžiniškos prekių platformos taip dardėjo per grindinį, 
kad kontoroje nuolat žvangėjo stiklinės pertvaros sie- 
nelės, aptrauktos misinginiu tinklu ir nusėtos langeliais, 
prie kurių grūdosi interesantai. 

Nieko negalvodamas, jis pažiūrėjo į didžiulius prie- 
šais statomo namo pastolius, į šaligatvius užtvindžiusią 
tirštą žmonių masę ir sugrįžo prie savo staliuko, žvilgs- 
niu slysdamas per keliolika galvų, įspraustų tarp sienos 
ir stiklinės pertvaros ir dar atskirtų viena nuo kitos 
žemomis tvorelėmis. 

— Ką grojote? — vėl paklausė jis Bliumenfeldo, ku- 
ris liesa, nervinga ranka braukė šviesius, auksinius 
plaukus, o mėlynomis akimis stebėjo žydelį, besidai- 
rantį į visas puses kontoros viduryje. 

— Kasa dešinėje! — sušuko jis, iškišęs galvą pro 
langelį. 

— Grojome Bethoveno Cis mol sonatos gabaliuką. 
Sekėsi mums kaip niekad. Malinovskis buvo. .. 

— Bliumenfeldai, Eichnerio ir Pereco sąskaita? — 
pasiteiravo kažkas iš kito kontoros galo. - 

— Keturi, septyniolika, penki. Išimta apie šešis 
tūkstančius, — greitai atsakė jis, pavartęs sąrašą. 

— Paskui repetavome tą mano, neseniai baigtą. 

— Kas? Polka, valsiukas? 

— Duok ramybę su polkomis ir valsiukais. Aš ne- 
kuriu repertuaro gatvės muzikantams ir šokių rate- 
liams! — sušuko jis, kiek pasipiktinęs. 

-— Tai kas? Opera? —- ironiškai klausinėjo Stachas. 

— Ne, ne. Forma kiek panašus į sonatą, bet tai ne 
sonata. Pirmoji dalis — rimstančio, pamažu mingančio 
miesto vaizdas. Supranti, didelė tyla, pilna švelnaus 
šnaresio, kurį daro smuikai, o tame fone fleita pradeda 
jaudinančią dainą, tarsi dejuotų šąlantys medžiai, be- 
namiai žmonės, nualintos mašinos, gyvuliai, kuriuos 
rytoj užmuš. 

Jis pradėjo labai tyliai niūniuoti. 

— Bliumenfeldai, kviečia prie telefono. 

Jis nutilo ir tuojau nubėgo, o sugrįžęs negalėjo 
baigti, nes turėjo aptarnauti du interesantus, laukian- 
čius prie langelio. 

Paskui jis kažką užrašinėjo į didelę knygą, bet ne- 
jučiom krutino pirštus, barbendamas melodijas. 

— Ilgai rašei? 

— Beveik metus. Ateik sekmadienį, tai išgirsi visas 
tris dalis. Atiduočiau dvejus gyvenimo metus, kad ga- 
lėčiau išgirsti savo kūrinį, atliekamą gero orkestro, 
atiduočiau pusę gyvenimo,— pridūrė jis po valandėlės, 
parimo ant stalo ir, įsiklausęs į savo vidų, sustingusiu, 
tarsi nukreiptu-į save žvilgsniu klaidžiojo draugų gal- 
vomis, juoduojančiomis langelių angose. 

Vilčekas pradėjo rašyti, o kontoroje sušurmuliavo 
kalbos, nuo langelio prie langelio lėkė sąmojai, kartais 
juoko papliūpa, kuri kiekvieną kartą tildavo, kai tik 
trinktelėdavo paradinės durys, suskambėdavo telefonas 
arba sužvangėdavo stiklinės, nes buvo geriama arbata, 
užkaista ant dujų kontoros kertėje. 

— Štil, ponai, senis atvažiavo! — įspėjo balsas. 

Beregint visi nutilo ir žiūrėjo į Grosgliuką, kuris 
išlipo iš karietos ir stovėjo prie kontoros, kalbėdamasis 
su kažkokiu žydeliu. 

— Kugelmanai, prašyk šiandien atosfogų, senis ge- 
Iai nusiteikęs, juokiasi, — šnipštelėjo Stachas į gretimą 
skyrių. 

— Kalbėjau vakar, sakė, kad po balanso. 

— Ponas Šteimanai, priminkit šiandien apie pre- 
mijas. 

—- Kad jis nudvėstų kaip tas juodas šunis! — nusi- 
keikė kažkas už grotų. 

Jie ėmė atsargiai juoktis iš to „juodas šunis“, bet 
tuojau nuščiuvo, nes įėjo Grosgliukas. 

Iš visų langelių išlindo nuolankiai linkčiojančios 
galvos, ir kontoroje įsiviešpatavo didelė tyla, drums- 
čiama tik ant dujų šnypščiančio vandens. 

Sargas paėmė skrybėlę ir susikaupęs nuvilko banki- 
ninkui paltą; tas patrynė rankas ir, pirštu glostydamas 
juodas kaip smala žandenas, prabilo: 

—- Žinot, ponai, baisus dalykas atsitiko. 

— Gink dieve, ar ne ponui pirmininkui? — pasigir- 
do kažkoks persigandęs balsas. 

— Kas atsitiko?! — ėmė šaukti visi, dėdamiesi susi- 
rūpinę. 

— Kas atsitiko? Atsitiko didelė nelaimė, labai di- 
delė nelaimė, — pakartojo jis verksmingu balsu. 

— Gal turime nuostolių biržoje? — tyliau paklausė 
firmos įgaliotinis, išeidamas iš už pertvaros. 

— Ar sudegė kas neapdraustas? 

— Gal mirė kas ponui pirmininkui? 

— O gal pavogė tuos gražius amerikinius ristūnus? 

— Nekalbėk tamsta kvailų dalykų, ponas Palma- 
nai,— tarė jis oriai. 

— Bet kas gi atsitiko, ponas pirmininke? Nes man 
jau silpna darosi, — maldavo Šteimanas. 

— Nagi, nukrito!. 

— Kas nukrito? Iš kur? Kur? Kada? pabiro bau- 
gūs klausimai. 

— Nukrito iš antro aukšto raktas ir išsimušė dan- 
tis... cha, cha, cha! — juokėsi jis nuoširdžiai. 

— Koks pokštas. koks pokštas! — šaukė jie, leipda- 
mi juoku, nors tą kvailą sąmojį girdėdavo dešimt kar- 
tų per sezoną. 

— Komediantas! — bumbtelėjo Stachas Vilčekas. 

— Jis gali ir tokius dalykus išdarinėti, o kas 
jam? — pašnibždomis atsakė Bliumenfeldas. 

Grosgliukas nuėjo į savo kabinetą, esantį už konto- 
ros, iš kiemo pusės. 

Kambarys buvo įrengtas labai prabangiai. 

Raudoni sienų apmušalai auksiniais apvadais de- 
rinosi su raudonmedžio baldais, gausiai papuoštais 
bronza. | | 

Didelis venecijietiškas langas su sunkiomis užuolai- 
domis. žiūrėjo į ilgą kiemą, apsuptą didžiuliais flige- 
liais ir penkiaaukščiu fabriko pastatu. 

Valandėlę Grosgliukas žiūrėjo į be atvangos bėgan- 
čias transmisijas, permestas iš vienos kiemo pusės 
į kitą, ir į ilgą virtinę moterų bei vyrų, besigrūdančių 
į vienas duris, su dideliais vilnonių skarų ryšuliais ant 
pečių. Tai buvo audėjai, kurie fabrike ėmė verpalus ir 
namie audė skaras rankinėmis staklėmis. 

Paskui jis atidarė didelę, į sieną įmūrytą kasą, 
apžiūrėjo, kas joje buvo, išėmė popierių pluoštus ir 
pasidėjo ant rašomojo stalo prie lango, kurį pridengė 
geltonu ekranu, atsisėdo ir paskambino. 

Tuojau įėjo firmos įgaliotinis su portfeliu, pilnu 
popierių. 

— Kas girdėti, ponas Šteimanai? 

— Beveik nieko. Naktį degė A. Veberis. 

— Jau žinau. Kas daugiau? — klausė jis, iš eilės ir 
labai atidžiai žiūrėdamas popierius. 

— Atsiprašau, ponas pirmininke, bet daugiau nie- 
ko nežinau, — aiškinosi jis nuolankiai. 

— Mažai tamsta žinai — sumurmėjo bankininkas, 
pastūmė į šalį popierius ir dukart paspaudė elektrinį 
mygtuką. 

Atėjo kitas valdininkas, vyriausiasis inkasentas. 

— Kas naujo, ponas Šulcai? 

— Užmušti du darbininkai Balutuose, vienam visas 
pilvas perrėžtas. 

— Man iat nekliudo, šitos prekės niekuomet nestigs. 
Kas dar? 

— Rytą kalbėjo, kad Pinkus Mejerzonas ima svy- 
ruoti. 

— Jis nori prigulti dvidešimt penkiais procentais. 
Atnešk tamsta jo sąskaitą. 

Šulcas skubiai atnešė. 

Bankininkas atidžiai patikrino ir sukuždėjo šypso- 
damasis: 

— Tegul sau gula sveikas, mums tai nepakenks. Aš 
jau prieš pusmetį jaučiau, kad jis kamuojasi, kad jis 
turi norą atsisėsti. 

— Tiesa, aš pats girdėjau, kaip ponas pirmininkas 
sakėt Šteimanui. 

— Aš turiu uoslę, visuomet sakau, jog geriau vieną 
kartą gerai išsišukuoti, negu dvidešimt kartų pasika- 
syti. Cha, cha, cha! — nusijuokė jis linksmai, taip jam 
patiko jo sąmojis.— Kas daugiau? 

— Nieko, tik, mano manymu, ponas pirmininkas 
truputį blogai atrodot šiandien. 

— Tamsta esi toks kvailas, kad aš turiu tamstai 
sumažinti algą! — sušuko jis suirzęs ir, tik Šulcui iš- 
ėjus, labai kruopščiai apžiūrėjo veidrodyje savo vei- 
dą, švelniai gnaibė putlius žandus ir ilgai tyrinėjo 
liežuvį. 

— Nekaip atrodo, turėsiu pasitarti su daktaru — 
pagalvojo jis ir paskambino tris kartus. 

Įėjo Bliumenfeldas su korespondencijos ir sąskaitų 
pluoštu. 

— Viktoras Hugo mirė vakar,-—- nedrąsiai tarė mu- 
zikantas ir pradėjo garsiai skaityti kažkokį pranešimą. 

— Daug paliko? — pasinaudojęs pertrauka, pasitei- 
ravo bankininkas, apžiūrinėdamas savo nagus. 

— Šešis milijonus frankų. 

— Gražus pinigas. Kuo? 

— Prancūzijos trijų procentų renta ir Sueco akci- 
jomis. 

— Puikūs popieriai. Kokioj srity darbavosi? 

— Literatūros, nes. .. 

— Ką? Literatūros? ..— jis nustebęs pakėlė į jį akis, 
glostydamas žandenas. 

— Taip, nes jis buvo didelis poetas, didelis rašy- 
tojas. 

— Vokietis? 

— Prancūzas. 

—- Tiesa, aš užmiršau, juk tai jo tas romanas ,„Ugni- 
mi ir kalaviju“. Merė man gražius gabaliukus iš jo 
skaitė. 

Bliumenfeldas nepaneigė, perskaitė laiškus, užsirašė 
atsakymus, susirinko popierius ir rengėsi išeiti, bet 
bankininkas sulaikė jį, mostelėjęs ranka. 

— Girdėjau, jūs skambinat fortepijonu, ponas Bliu- 
menfeldai? 

— Baigiau Leipcigo konservatoriją ir fortepijono 
klasę pas Lešetickį Vienoje. 

— Labai malonu. Aš labai mėgstu muziką, o ypa- 
tingai tuos žavius gabaliukus, kuriuos dainavo Pati 
Paryžiuje. Gėrai atsimenu, štai...— pradėjo jis tyliai 
niūniuoti kažkokią gatvėj paplitusią operetės melodi- 
ją.— Aš turiu gerą klausa, tiesa? 

— Tikrai, nuostabią, — atsakė Bliumenfeldas, žiūrė- 
damas į milžiniškas melsvas bankininko ausis. 

— Man atėjo mintis, kad tamsta galėtum pamokyti 
mano Merę. Ji gerai skambina, ir tai bus ne pamokos, 
nes jūs atsisėsit sreta jos ir tik žiūrėsit, kad ji nesu- 
klystų. Kiek tamsta imi už valandą? 

— Dabar duodu pamokas pas Miulerius, moka man 
tris rublius. 

— Tris rublius! Bet jūs vaikščiojate į miesto pa- 
kraštį, sėdite lūšnoj, na, ir šnekatės su Miuleriu, o jis 
chamas; koks čia malonumas turėti reikalą su tokiais 
žmonėmis. O pas mane tamsta sėdėsi rūmuose. 

— Ir ten taip pat rūmuose,— prisiversdamas sukuž- 
dėjo Bliumenfeldas. 

— Tiek to, susitarsime, nes kaip dievas Jokūbui, 
taip Jokūbas dievui, — užbaigė jis. 

— Kada turiu ateiti? 

— Ateik tamsta šiandien po pietų. 

— Gerai, ponas pirmininke. 

— Pakvieskit pas mane Šteimaną. 

— Gerai, ponas pirmininke. 

Šteimanas atėjo nedelsdamas ir su nerimu laukė 
įsakymų. 

Grosgliukas susikišo rankas į kišenes, vaikščiojo po 
kambarį, ilgai glostė žandenas ir pagaliau iškilmingai 
tarė: | 

— Aš norėjau jums pasakyti, kad mane nervina tas 
nuolatinis stiklinių skambesys kontoroje ir tas nuola- 
tinis dujų šnypštimas. 

— Ponas pirmininke, mes ateinam taip anksti, kad 
visi pusryčiauja kontoroje. | 

— Ant dujų virina arbatą. Kas moka už dujas? Aš 
moku. Aš moku už dujas, kad jūs visą dieną galėtumėt 
gerti arbatą! Tai nesąmonė! Nuo šios dienos jūs mo- 
kėsite. 

— Juk ir jūs, ponas pirmininke, geriate. .. 

— Geriu, netgi tuojau atsigersiu. Antoni, duok 
man arbatos,— garsiai šūktelėjo jis į prieškambarį, iš 
kurio buvo išėjimas į vartus.— Turiu sumanymą. Geria- 
te arbatą, gerkite ir mokėkite už dujas, — kai tiek žmo- 
nių, tai nebrangiai išeis, o man duosite arbatą už pro- 
centus, nes juk dujų įrengimai yra mano, mano kon- 
toroje, ir geriate darbo valandomis. 

— Gerai, aš pasakysiu kolegoms. 

— Aš tai darau jūsų labui, nes dabar tai jie gėdi- 
nasi gerti arbatą, juos graužia sąžinė, kad naudoja 
mano dujas, o kai kiekvienas apmokės dujas, tai bus 
drąsus, galės žiūrėti man tiesiai į akis. Tai labai moralu, 
ponas Šteimanai, labai. 

— Pone pirmininke, aš dar noriu paprašyti kolegų 
vardu. 

— Kalbėk tamsta, bet greit, turiu mažai laiko. 

— Pone pirmininke, jūs žadėjot duoti premijas, 
užbaigus pusmetį. | 

— O kaip balansas? 

— Daro jį nedarbo valandomis, tikrai bus laiku. 

— Ponas Šteimanai,— familiariai tarė bankininkas 
atsistodamas.— Sėsk tamsta truputį, tamsta esi pa- 
vargęs. 

— Ačiū, ponas pirmininke, man reikia tuojau eiti, 
turiu daug darbo. 

— Darbas ne zuikis — nepabėgs. Sėsk tamsta, aš 
tamstai ką pasakysiu. Ar jie labai laukia premijos? 

— Jie sąžiningai ją uždirbo. 

— Šitą aš žinau, galite man to nesakyti. 

— Atsiprašau, ponas pirmininke, labai atsiprašau, — 
kuždėjo jis nuolankiai ir nedrąsiai. 

— Pakalbėkime draugiškai. Ką aš galėčiau jiems 
duoti? 

— Jūs pats, ponas pirmininke, nuspręsite. 

— Sakykime, kad duosiu jiems tūkstantį rublių, 
daugiau negalėsiu, metus užbaigsime su dideliu nuosto- 
liu, aš tą jaučiu. į 

* — Kol kas turime dvigubą apyvartą, palyginus su 
praėjusiais metais. 

— Tylėk tamsta, aš sakau, kad su nuostoliu, tai 
kitaip ir būti negali. Taigi imkime tą apskritą tūkstan- 
čio rublių skaičių. Kiek kontoroje žmonių? 

— Viso mūsų penkiolika. 

— Kiek filiale? 

— Penki. 

— Viso dvidešimt žmonių. Ką gali kiekvienas gauti 
iš tų pinigų? Trisdešimt — penkiasdešimt rublių, nes 
reikia atskaityti procentą baudoms. Dabar aš tamstos 
klausiu, kokia kam nauda iš tokios sumos? Ką ji gali 
kam padėti? 

— Esant tokiems mažiems atlyginimams, kaip mūsų, 
tai ir tie keliasdešimt rublių bus labai didelė parama. 

-— Tamsta esi kvailas ir blogai skaičiuoji! -- sušuko 
jis įširdęs ir pradėjo greitai vaikščioti po kambarį.— 
Mes išmesim pinigus į balą, ponas Šteimanai, jeigu 
juos išdalinsim. Aš jums tuojau pasakysiu, kas iš jų 
pasidarys. Jūs savuosius išleisite loterijai, nes tamsta 
loši, aš tą žinau. Perlmanas nusipirks naują kostiumą, 
norėdamas patikti audėjoms. Bliumenfeldas prisipirks 
visokių talaluškų gaidų. Kugelmanas įtaisys Žmonai pa- 
vasarinę skrybėlę. Šulcas nueis pas mergas. Vilčekas, 
na, tik tas niekais nepaleis, jis kam nors paskolins už 
gerus procentus. O kiti! Visi iššvaistys iki paskutinio 
skatiko. Ir aš turiu švaistyti savo pinigus vėjais! Kaip 
geras pilietis, aš to negaliu padaryti! — sušuko jis, su- 
duodamas sau į krūtinę: 

Šteimanas ironiškai nusišypsojo. 

Bankininkas tai pastebėjo, atsisėdo prie rašomojo 
stalo ir pareiškė: 

— Pagaliau ką čia ilgai šnekėti, nenoriu duoti ir 
neduosiu, o už tuos pinigus nusipirksiu gražų valgo- 
mojo komplektą. Jūs turėsite malonumą kalbėti mieste: 
„Ponas Grosgliukas, mūsų šefas, turi valgomojo komp- 
lektą už tūkstantį rublių“, tai bus gera reklama! — su- 
šuko jis, prapliupdamas pašaipiu juoku. 

Šteimanas įbedė į jį blyškias, tarsi rašalo išėstas 
akis su raudonais vokais ir ilgai žiūrėjo, net bankinin- 
kas neramiai sujudėjo, perėjo porą kartų per kabinetą 
ir pasakė: 

— Na, duosiu premijas, tegul žino, kad aš moku 
vertinti darbą. 

Jis pradėjo skubiai vartyti kasoje popierių stirtas 
ir pagaliau ištraukė pluoštą pageltusių vekselių ir ati- 
džiai juos peržiūrėjo. i 

— Čia yra vekselių tūkstančiui penkiems šimtams 
rublių, pone. 

— Firmos Vasermanas ir Bendrovė, verti ne dau- 
giau kaip skatiko, — pasakė Šteimanas, apžiūrėjęs vek- 
selius. 


62 


— Dar nežinia. Tamsta žinai, kad firma likviduoja- 
ma, kad jie gali dar pakilti ir sumokės šimtą už šimtą. 

— Kad jie norėtų sumokėti bent penkis už šimtą, 
bet nesumokės nė skatiko. 

— Šekite vekselius, linkiu jums išspausti iš jų šimtą 
penkiasdešimt už šimtą, aš tuojau perleisiu juos 
tamstai. 

— Ačiū, ponas pirmininke,— sukuždėjo jis liūdnai 
ir žengė atgal prie durų. 

— Pasiimk tamsta savo vekselius. 

— Popieriaus kontoroje netrūksta. 

Tačiau paėmė vekselius ir išėjo. 

Bankininkas ėmėsi darbo ir pirmiausia kasos kny- 
goje perbraukė Žodį „premijos“ ir apačioje įrašė skait- 
menį 1 500 rb., kaip išmokėtą. 

Atlikęs tą operaciją, jis nusišypsojo ir patenkintas 
glostė žandenas. 

Netrukus į kabinetą įsmuko labai elegantiškas žy- 
delis, aukštas, lieknas, su auksine pensne ant kumpos 
nosies, su rusva smailiai pakirpta barzdele, su garbano- 
tais kaip vilnos plaukais, perskirtais per visą galvą, 
su neramiomis, amžinai lakstančiomis nuo vieno daikto 
prie kito gelsvai žalsvomis akimis; smarkiai atsivėpu- 
sias, suskirdusias ir pamėlusias lūpas jis nuolat laižė ir 
paniekinamai kraipė. 

Tai buvo Kleinas, artimas bankininko giminaitis ir 
patikimas žmogus. 

Jis įėjo taip tyliai, kad bankininkas neišgirdo, aki- 
mis pašmižinėjo po kambarį, numetė pirštines ant krės- 
lo, skrybėlę ant kėdės, o pats nerūpestingai atsisėdo ant 
sofos. | 

— Kaip laikaisi, seni? — sumurmėjo jis, užsirūky- 
damas papirosą. 

— Aš laikausi gerai, bet tu, Bronekai, mane išgąs- 
dinai, kas gi taip tyliai įeina! 

— Nieko tau nepakenks! 

-— Kas girdėti? 

— Daug girdėti, labai daug girdėti. Fišbinas šian- 
dien išsitiesė galutinai. 

— Į sveikatą! Kas buvo Fišbinas? Tai buvo muzi- 
kantas, kuris grojo dešimčia instrumenių — galva, al- 
kūnėmis, rankomis ir kojomis! Kas tai per biznis? Vie- 
nas davė dešimtinę uždirbti, o antras jį už durų iš- 
metė! 

— Kalba, kad šia savaitę turi sudegti Goldbergas,— 
tyliai sukuždėjo jis. 

— Tokia nelaimė nepakenks ir turtingiausiam. 

— Kas girdėti apie Motelįė 

— Tu jo neminėk, jis sukčius, vagis, bankrotas, 
nori mokėti trisdešimt procentų! 

— Ir jam reikia gyventi! 

— Tu esi kvailas, Bronekai, tu nesijuok, kai aš 
pIrarandu apie tris tūkstančius rublių. 

— Kaip tik tiek jam reikia, kad galėtų vesti, cha, 
cha, cha! | 

Jis pradėjo juoktis ir, vaikščiodamas po kabinetą, 
smalsiai dėbčiojo į atidaros kasos vidų. 

Grosgliukas pagavo tuos žvilgsnius, uždarė kasą ir 
sušuko ironiškai: 

— Bronekai, tu žiūri į kasą, lyg ji būtų tavo suža- 
dėtinė! Duodu tau žodį, kad tu jos nevesi, tu jos net 
nepabučiuosi, cha, cha, cha! 

Jis nuoširdžiai nusikvatojo, pamatęs Kleino išraišką; 
pastarasis atsisėdo greta jo ir pradėjo tyliai kažką pa- 
sakoti. 

Grosgliukas ilgai klausėsi ir pagaliau tarė: 

— Aš tai jau žinojau. Man reikia su Veltu pasikal- 
bėti. Ponas Bliumenfeldai, prašau paskambinti ponui 
Moricui Veltui, kad aš jį kviečiu pas save, kad yra 
labai svarbus reikalas! — sušuko jis pro duris į kon- 
torą. 

— Bronekai, apie tai nė mur mur! Mes suvalgysim 
Boroveckį, jam dar nespėjus išvirti! 

— Aš tau sakau, kad jūs jo nesuvalgysit, jis turi. .. 

Kleinas nebaigė, nes į kabinetą įėjo valdininkas. 

Jis buvo taip suglumęs ir išsigandęs, kad bankinin- 
kas ūmai pašoko nuo kėdės. 

— Ponas pirmininke, ponas pirmininke, tas sukčius, 
ką jis padarė tas nevidonas Tušinskis, tas! 

— Ką padarė? Tamsta kalbėk tyliau, čia ne sina- 
goga! 

— Vakar jis inkasavo keturis šimtus rublių ir pa- 
bėgo. Aš buvau jo bute, nieko nėra, pasiėmė daiktus 
ir naktį išvažiavo! Išvažiavo į Ameriką. 

— Suimti jį, apkaustyti pančiais, pasodinti į kalė- 
jimą, ištremti į Sibirą! — rėkė bankininkas, grūmoda- 
mas kumščiais. 

— Aš norėjau tai padaryti, jau norėjau telegrafuoti, 
norėjau pranešti policijai, bet kadangi visa tai kainuos, 
tai man buvo reikalingas pono pirmininko įgaliojimas. 

— Tegul kainuoja, tegul aš prarandu visą turtą, 
bet tą vagį reikia sugauti, tegul jis supūva kalėjime 
už mano keturis šimtus rublių! 

— Tai gal ponas pirmininkas tuojau duos nurody- 
mą atidaryti sąskaitą tai bylai. 

— Kiek tai kainuos? — jau ramiau paklausė jis. 

— Aš nežinau, bet keliasdešimt rublių turės kai- 
nuoti! 

— Ką, ką? Dar aš turiu pridėti tam vagiui, kad jis 
nudvėstų! Kas jį pasiuntė inkasuoti? — paklausė jis po 
valandėlės. 

— Aš, bet ponas pirmininkas mane įgaliojot,— ne- 
drąsiai aiškinosi jis. 

“  — Tamsta jį pasiuntei — tamsta ir atsakai. Aš nie- 
ko nenoriu girdėti. Mano keturi šimtai rublių negali 
pražūti, tamsta atsakai. 

— Ponas pirmininke, aš esu vargšas Žmogus, aš Vi- 
sai niekuo nekaltas, aš sąžiningai dirbu pas poną pirmi- 
ninką jau dvidešimt metų, aš turiu aštuonetą vaikų! 
Ponas pirmininkas mane įgaliojot siųsti tą nevidoną 

pinigų,—- aimanavo jis ir maldaujamu žvilgsniu šliau- 
žiojo prie bankininko kojų. 

— Tamsta atsakai už kasą, tamsta privalai pažinti 
žmones, aš įsakau dar kartą: pinigai turi būti. Gali 
tamsta sau eitil — sušuko jis rūsčiai, nusisuko į jį nu- 
gara ir baigė gerti arbatą. 

Valdininkas valandėlę pastovėjo, įrėmęs apstulbu- 
sias akis į plačią bankininko nugarą ir į dūmų sruogą, 
kylančią iš cigaro, gulinčio ant rašomojo stalo krašto, 
sunkiai atsiduso ir išėjo. 

— Jis galvoja, kad aš toks kvailas, jis pasidalino 
su Tušinskiu, seni pokštai. 

— Ponas Veltas! — pranešė šargas. 

— Kviesk, kviesk! Bronekai, eik pas tą mulkį ir pa- 
sakyk, jeigu pinigai tuojau neatsiras, tai aš jį įkišiu 
į kalėjimą. Ponas Veltai, prašau pas mane! — pašaukė 
jis, pamatęs Moricą kontoroje besikalbantį su Vilčeku. 

Moricas pasisveikino, tiriamai pažvelgė į bankinin- 
ko veidą ir trumpai tarė: 

— Pirmininkas skambinot man, o aš taip pat ruo- 
šiausi pas jus. 

— Reikalas, ką? Jį greit atliksime, nes turiu su ju- 
mis pasišnekėti vienu labai opiu klausimu. 

— Reikalas toks: Adleris ir kompanija reikalauja 
didelio kiekio vilnų, kreipėsi į mane dėl to. Aš vilnų 
turiu, bet man reikia joms pinigų. 

— Duosiu jums pinigų, darysime bendrai, gerai? 

— Taigi, kaip paprastai, uždirbsime iš to penkio- 
lika nuošimčių. 

— Kiek jums reikia? 

— Trisdešimt tūkstančių markių, pervedant į Leip- 
cigą. 

— Gerai, išsiųsiu jums telegrafu. Kada važiuojat? 

— Šiandien naktį, po savaitės sugrįšiu. 

— Reikalas sutvarkytas! — linksmai sušuko banki- 
ninkas, truputį pasitraukė nuo rašomojo stalo, užsirūkė 

cigarą ir ilgai stebėjo Veltą, kuris kramtė lazdos bum- 
bulą, taisėsi pensne ir taip pat tiriamai žiūrėjo. 

— Kaip pasisekė su medvilne? — pirmasis paklausė 
Grosgliukas. 

— Pusę pardaviau. 

— Žinau, žinau, girdėjau, uždirbot septyniasdešimt 
penkis procentus, o kas su likusia? 

— Likusią patys perdirbsime. 

— Fabrikas auga? 

— Po mėnesio uždengsime stogą, po trijų sumon- 
tuosime mašinas, o spalyje paleidžiame. 

— Mėgstu tokią skubą, tai Lodzės tempai, puiku! — 
pridūrė jis tyliau ir paslaptingai nusišypsojo.— Boro- 
veckis išmintingas Žmogus, bet... 

Jis pasvyravo, ironiškai nusišypsojo ir veidą apgau- 
bė dūmų tumulu. 

— Bet? ..— smalsiai įsiterpė Moricas. 

— Bet jis per daug mėgsta romanus su ištekėju- 
siomis moterimis, o fabrikantui tai nedera. 

— Tai jam nieko nekliudo, o, antra vertus, jis ne- 
trukus ves, nes jau turi sužadėtinę. 

— Sužadėtinė ne vekselis, tai paprastas skolos raš- 
telis, kurio galima ir neapmokėti sutartu laiku, dėl to 
nesubankrutuosi. Aš labai myliu Boroveckį, aš jį taip 
myliu. kad jeigu jis būtų mūsiškis, tai aš duočiau jam 
savo Merę, bet... 

— Bet...— vėl pagavo Moricas, nes bankininkas 
padarė ilgą pertrauką. 

— Bet aš turiu padaryti jam nemalonumą, ir man 
taip nepatogu, taip labai nepatogu, kad turiu jus pra- 
šyti jam paaiškinti tai mano vardu. 

— Kas yra? — neramiai paklausė Veltas. 

— Aš turėjau atšaukti jam kreditą, — sukuždėjo 
bankininkas su skausminga išraiška ir apsimetė nuo- 
širdžiai susirūpinęs, čepsėjo lūpomis, kramtė cigerą, 
dūsavo ir stebėjo Moricą, kuris veltui mėgino užsidėti 
pensne ir susivaldyti. 

Ta žinia jį trenkė kaip žaibas, tačiau jis greit su- 
sitvardė, paglostė sau barzdą ir sausai atšovė: 

— Rasime kur kitur kreditą. 

— Aš žinau, kad rasite, ir todėl man labai nemalo- 
nu, kad negalėsiu turėti su jumis reikalų. 

— Kodėl? — tiesiai paklausė Moricas, nes bankinin- 
ko veidas ir jo nebaigti sakyti žodžiai jam sukėlė di- 
delį nerimą. 

— Negaliu, mano kapitalai taip užangažuoti, kad 
negaliu, ir dar man reikia turėti galvoj visokius neti- 
kėtumus... aš negaliu neapsisaugoti nuo... galimų 
nuostolių... nuo nemalonumų. ..— aiškino jis miglo- 
tai, užuolankomis, vis nutraukdamas, mat, norėjo, kad 
Moricas pirmas jo paklaustų atvirai. 

Bet Moricas tylėjo, nujausdamas, kad tam kredito 
atšaukimui turi įtakos kažkoks spaudimas Grosgliukui 
iš šalies; klausti jis nenorėjo, kad anas nenumanytų, 
kaip labai jam tas rūpi. 

Grosgliukas pradėjo vaikščioti po kabinetą ir kal- 
bėjo truputį prislopintu, draugišku balsu: 

— Nes, kalbant tarp mūsų, draugiškai, kam jums, 
ponas Mauricijau, dėtis su Boroveckiu? Ar negali tams- 
ta pats įsteigti fabriko? 

— Neturiu pinigų! — trumpai sviedė jis ir atidžiai 
klausėsi. 

— Tai ne kliūtis, nes pinigų turi žmonės, o tamsta 
turi didelį pasitikėjimą ir didelius gabumus. Kodėl aš 
su jumis turiu reikalų? Kodėl aš, tik jums užsiminus, 
duodu jums dabar trisdešimt tūkstančių markių? Nes 
aš jus gerai pažįstu ir žinau, kad, jums patikėjęs, už- 
dirbsiu bent dešimt nuošimčių. 

— Septynis su puse! — guviai pataisė Moricas. 

— Sakau tik pavyzdžiui. Kiekvienas norės su jumis 
turėti reikalų, ir tamsta gali greit tvirtai atsistoti ant 
kojų, tad kam tamstai rizikuoti su Boroveckiu? Jis yra 
išmintingas, labai išmintingas spalvininkas, bet jis nėra 
verteiva. Kam jis plepa visai Lodzei, kad reikia pa- 

gerinti ir pakelti Lodzės produkciją! Tai yra labai 
neprotinga kalba! Ką reiškia „pagerinti produkciją“? 
Ką tai reiškia — laikas padaryti galą Lodzės gaminių 
žemai kokybei“!? Tai jo paties žodžiai, labai kvaili 
žodžiai! — įpykęs garsiau sušuko jis.— Jeigu jis galvo- 
tų, kaip pigiau gaminti, kur rasti naujas realizavimo 
rinkas, kaip pakelti procentų lygį, tai būtų išmintingas, 
bet jis įsigeidė reformuoti Lodzės pramonę! Jos jis 
nereformuos, o galvės gali lengvai netekti. Jeigu tai 
niekam nekenktų, niekas nė žodžio nepasakytų. Nori 
rizikuoti — rizikuok! Lipi ant stogo — nusilaužk spran- 
dą. Kam jam fabrikas! Knolis norėjo jam duoti dvide- 
šimt tūkstančių, o tai gražus pinigas, aš gal tiek ne- 
uždirbu. Nenorėjo, jam norisi fabriko, jam norisi 
„pagerinti produkciją", jam norisi gadinti Šajos, Cuke- 
rio, Knolio, visos Lodzės medvilnės reikalus. Ir žinai, 
tamsta, kodėl? Kad lenkai galėtų pasakyti: „Jūs darote 
žemos kokybės prekes, sukčiaujate, išnaudojate dar- 
bininkus. o Boroveckis, o mes reikalus tvarkome sąži- 
ningai, dorai, solidžiai." | 

— Jūs toli matote! — ironiškai sukuždėjo Moricas. 

— Tamsta nesijuok, bet aš labai toli matau. Kai 
Kurovskis steigė fabriką, aš nujaučiau, kas iš to bus, 
ir sakiau Glancmanui: įsteik tokį pat, įsteik tuoj pat, 
nes jis tave suės; neklausė manęs — ir šiandien kas? 
Viską prarado ir sėdi Šajos kontoroje, nes Kurovskis 
ima tik savus ir taip įsitvirtino, kad su juo nebegalima 
konkuruoti, o po metų, kiek panorės, tiek ir ims už 
savo dažus. Bet ne tai svarbu, svarbiausia, kad jeigu 
vienam lenkui pasisekė, tai tuojau ateina visas būrys 
kitų. Tamsta manai, kad Travinskis nevaro konkuren- 
cijos Blachmanui ir Kesleriui? Jis gadina jiems reika- 
lus. Pats nieko neuždirba, kasmet prideda, bet kenkia 
visiems, nes mažina prekių kainas ir kelia meistrų ir 
darbininkų atlyginimus! Jis žaidžia labdarybe, už kurią 
kiti brangiai moka; vakar pas Keslerius visa verpykla 
sustojo. Kodėl? Todėl, kad meistrai ir darbininkai pa- 

sakė, jog nedirbs tol, kol jiems nesumokės tiek, kiek 
moka Travinskio fabrike! Neblogoj padėty atsidūrė 
fabrikas, kuris taip surištas terminuotais užsakymais, 
kad turėjo su viskuo sutikti! Jeigu šiais metais Kesle- 
ris gaus dešimčia procentų mažiau, tai už šitą jis turės 
padėkoti Travinskiui! Tfu, tai jau ne tik kiaulystė, tai 
yra šimtą kartų kvaila! O dabar atsiranda Boroveckis 
ir taip pat žada „pagerinti produkciją“. Cha, cha, cha! 
Mane baisiai ima juokas. Jei Boroveckiui pasiseks, tai 
po dviejų metų vėl įsteigs kokį Sosnovo biznį „geri- 
nimo“ reikalams, po ketverių metų jie aštuoniese ge- 
rins ir muš kainas, o po dešimties — tai visa Lodzė 
bus jų! 

Moricas pradėjo juoktis iš bankininko būkštavimų. 

— Čia ne juokas, mano spėliojimai tai ne tauška- 
lai, aš juos gerai pažįstu, aš žinau, kad su jais neiš- 
laikysime konkurencijos, nes juos palaikys visas kraš- 
tas. Todėl Boroveckį reikia sudoroti, visi turi suprasti 
tą padėtį ir eiti petys į petį, solidariai! 

— O vokiečiai? — trumpai paklausė Moricas, taisy- 
damasis pensne. 

— Jų nėr ko paisyti, juos vis tiek anksčiau ar 
vėliau velniai griebs iš čia, bet mes pasiliekame! Čia 
apie mus kalba! Jūs mane suprantat, ponas Moricai? 

— Suprantu, bet jeigu mano kapitalas man duos 
daugiau procentų pas Boroveckį, tai aš einu su juo, — 
tyliai sukuždėjo jis, kramtydamas lazdelę. 

— Tai pasakyta pirkliškai, bet aš iš anksto jus už- 
tikrinu, kad tas kapitalas nieko neduos, ir jūs galit 
viską prarasti. 

— Pažiūrėsime! 

— Aš jums gero linkiu, pasakiau tai, ką galvoju, 
ką galvoja visa mūsų Lodzė. Tamsta pats pasakyk, kam 
jiems fabrikai! Ar negali jie sėdėti kaime, auginti 
lenktyninius arklius, važinėti į užsienį, medžioti, varyti 
romanus su svetimom žmonom. politikuoti ir rodyti sa- 
vo prašmatnumą visam pasauliui! Jie įsigeidė fabrikų 

ir „produkcijos gerinimo“, jiems atrodo, kad tai yra 
angliškas arklys, kuriam galima duoti paprastą chamų 
kumelę už žmoną, o ji tuojau pagimdys lordą! — šaukė 
jis piktindamasis ir apgeilestaudamas. 

— Jeigu jie galėtų sėdėti kaime ir linksmintis, tai 
tikriausiai Lodzėje nebūtų nė vieno lenko. 

— Tegul ateina! Tiek yra vietų... sargų, kurjerių, 
vežikų, tuos dalykus jie gerai dirba, šitoj srity jie 
yIa specialistai, bet kam jiems imtis ne savo darbo, 
kam jie turi gadinti mūsų reikalus? 

— Iki pasimatymo, ačiū, pirmininke, kad atkreipėt 
dėmesį. 

— Aš galvoju, ponas Mauricijau, nes visi tie mū- 
siškiai, tie galvijai, parkai, jie tik žiūri, kaip šiandien 
padaryti gešeftą, o šeštadienį suvalgyti gerą vakarienę 
ir išsimiegoti po duknomis! Ką tamsta darysi? 

— Pažiūrėsiu. Vadinasi, Boroveckis neturi pas jus 
nė skatiko kredito? 

— Aš negalėjau prarasti visus mūsų fabrikantus 
dėl jo! 

— Suokalbis! — nejučiomis sukuždėjo Moricas. 

— Koks suokalbis? Ką tamsta šneki, tai tik apsigy- 
nimas! Jeigu tai būtų kas kitas, ne Boroveckis, tai jį 
būtų nežymiai primynę, ir jis greit pastiptų, bet tamsta 
žinai, kaip jis parėmė Bucholcą, tamsta žinai, koks jis 
spalvintojas! Na, ir šitą tamsta žinai, kad juo tikima, 
kad jis turi ryšius, kad jį žino rinkose. 

— Visa tai tiesa, bet jam gali pavykti, — užbaigė 
Moricas ir išėjo. 

Kontoroje jis nuėjo už pertvaros pas Stachą. 

* Ponas Vilčekai, senasis Griunšpanas nori su ju- 
mis pasikalbėti nors ir tuojau. 

— Galėčiau jums pasakyti, apie ką jis nori su ma- 
nim kalbėtis. Galite jam pasakyti, kad aš neskubu par- 
duoti žemę, nes steigiu ūkį. 

Kaip norit! —- sviedė jam Moricas išeidamas. 

— Suokalbis! — galvojo jis, eidamas Piotrkovo 
gatve. 

Jis buvo taip susimąstęs, jog nepastebėjo Zygmunto 
Griunšpano, kuris jam mojo iš karietos ir šaukė pas 
save. 

— Moricai, ar jau nematai pažįstamų! — sušuko 
Zygmuntas, prieidamas prie jo. 

— Kaip laikaisi? Ir sudie, nes laiko neturiu. 

— Norėjau tau tik pasakyti, kad sekmadienį atei- 
tum, nes Melia parvažiuoja. 

— Ar ji dar sėdi Florencijoj? 

— Su Ruža, tai dvi beprotės. Ruža neturėjo ūpo 
rašyti Šajai, tai ji visą laišką telegrafavo, visą laišką, 
apie du šimtus eilučių! 

— Jos ten, tur būt, šauniai linksminasi? 

— Ruža nuobodžiauja, o Melią įsimylėjo kažkoks 
italų kunigaikštis ir žada atvažiuoti į Lodzę. 

— Ko? 

— Nori ją vesti. Taip rašė Ruža. 

— Niekai. 

— Tikras kunigaikštis! — sušuko Zygmuntas, atsi- 
segiodamas mundurą. 

—- Tokią firmą gali nusipirkti kiekviename Italijos 
viešbutyje. | 

Juodu atsisveikino, Moricas labai skubėjo. 

Kaip ir kas dieną jis ėjo į fabriką, nes mėgo žiūrėti, 
kaip jo akivaizdoje auga mūrai, bet šiandien žingsnia- 
vo lėtai; Grosgliuko žodžiai jį slėgė, jis svarstė juos, 
nepaisydamas, kad bankininko pranašystės jam atrodė 
perdėtos, beveik neįmanomos. 

Jis žiūrėjo į miesta, į ilgas namų virtines, į šimtus 
kaminų, kurie lyg pušų kamienai raudonavo saulėtame, 
kaitriame ore ir dideliais dūmų stulpais šovė į viršų, 
jis klausėsi miesto triukšmo, prislopinto ir nepaliaujamo 
dirbančių fabrikų ūžimo ir įvairiomis kryptimis rie- 
dančių sunkių, prekių prikrautų platformų dardesio. 

Jis svaidė tiriamus žvilgsnius į nesuskaičiuojamų 

krautuvių iškabas, į prikaltas prie namų lentas, į tūks- 
tančius pavardžių, išrašytų ant balkonų, langų ir namų 
sienų. 

„Motelis Lipa, Chaskelis Cokolvekas, Ita Aronzo- 
nas, Juzefas Heinbergas“ ir t.t. ir t.t., vien žydų pa- 
vardės, tik kur-ne-kur perkaišiotos vokiečių pavar- 
dėmis. 

— Vien mūsiškiai! — sukuždėjo jis su tam tikru pa- 
lengvėjimu, ir jo lūpos viepėsi paniekinama šypsena, 
pašaipa tryško iš akių, kai jis matė lenkišką pavardę 
kokio nors batsiuvio ar šaltkalvio iškabėlėje. 

— Grosgliukas kuoktelėjęs! — galvojo jis, apžvelg- 
damas tą žydų namų, krautuvių ir fabrikų jūrą.— Jam 
gerokai šulų trūksta,— pridūrė jis beveik linksmai ir 
jau nebegalvojo apie jo nuogąstavimus dėl Lodzės su- 
lenkinimo, nes šiuo metu, žiūrėdamas į miesto žydiš- 
kąją jėgą, jis jautė, kad niekas negali jos palaužti. 
Ir ypatingai lenkai! — galvojo jis, atsakydamas į pasvei- 
kinimą Kozlovskiui; tas, apsitaisęs šviesiais šilkais, su 
geltonais lako batais ir su lazdelės bumbulu prie žvil- 
gančio cilindro, kurį vis smaukė ant pakaušio, vaikš- 
čiojo kitoje gatvės pusėje ir žvilgčiojo į akis praeinan- 
čioms moterims. 

Ne, jis jau nebegalvojo apie bankininko nuogąs- 
tavimus, bet tas suokalbis prieš Boroveckį privertė jį 
labai susirūpinti. 

Jis buvo įsivėlęs į tą reikalą; tik šituo požiūriu jam 
ir rūpėjo jų fabrikas, nes Karolio nuostoliai jo nejau- 
dino nė trupučiuko, tačiau pats jis nemėgo netgi rizi- 
kuoti, o dabar jautė, kad jeigu jie susimokė prieš jį, 
tai ir apgrauš iki paskutinio kaulelio. 

— Tai yra kein gešeft! — galvojo jis ir tik dabar 
aiškiai pamatė įvairiausių jiems pasitaikančių kliūčių 
priežastis. 

Jis suprato, kodėl rangovas, kuris turėjo atlikti 
jiems mūrijimo darbus, atsisakė. Jie jam uždraudė 
dirbti! 

Buvo keliamos abejonės dėl jų planų ir buvo del- 
siama juos patvirtinti. Jų darbas! 

Statybinė komisija sustabdė darbus ir privertė pa- 
storinti sienas. Jų įskundimas! 

Pareinio firmos Vokietijoje atsisakė jiems duoti 
krėditan mašinas. Tai irgi įie padarė! 

O tie neteisingi, pikti, kvaili gandai, kurie Lodzėje 
sklido apie Boroveckį ir kurie turėjo blogai paveikti jų 
būsimąjį kreditą? Kas juos skleidė? Grosgliuko, Šajos 
ir Cukerio Žmonės. , 

— Tai šimtą kartų kein gešeft! Jie jį sudoros! — vis 
niūriau galvojo jis, bet, įeidamas į gatvę, kurioje buvo 
jų fabrikas, jau ėmė svarstyti būdus, kaip pasitraukti 
iš šio biznio. 

Jis ieškojo padorios dingsties, nes visai nutraukti 
sų Boroveckiu nenorėjo. 


III 


B uvusio Meisnerio fabriko trobesiai, kuriuos Bo- 
roveckis nupirko ir perdirbinėjo savo fabrikui, stovėjo 
nuošaliau nuo Konstantynovo gatvės, viename mažame 
skersgatvyje; tai buvo mažų fabrikėlių ir savarankiškų 
dirbtuvių rajonas, dabar jau apmiręs — nustelbtas di- 
džiosios pramonės. 

Gatvelės buvo kreivos, užstatytos vienaaukščiais na- 
mais su didelėmis mansardomis, negrįstos, skurdžios ir 
purvinos. 

Namai buvo sukrypę nuo senumo ir iš lėto smego 
į klampią žemę, tarytum juos slėgtų Miulerio fabriko 
pastatų didumas ir milžiniški kitų fabrikų kaminai, ku- 
rie siūbavo aplinkui it tankus akmeninis miškas. 

Saligatvių likučiai traukėsi palei apšepusius namus, 
žvelgė į kai kurių giliau susmegusių trobesių langus ir 
buvo pavirtę į eilę duobiu ir plyšių, užpiltu šiukšlėmis. 

Gatvės viduryje vietomis tyvuliavo didelės niekuo- 
met nedžiūstančio dumblo valkos, prie kurių šlaistėsi 
būriai vaikų; jie buvo tokie suvargę ir purvini, kad pa- 
nėšėjo į didelius šimtakojus, išsiritusius tose lūšnose; 
o kur nebuvo dumblo, ten storu sluoksniu gulėjo ang- 
lies dulkės, kurios juodais tumulais kilo iš po vežimų 
ratų, tvyrojo virš gatvelių, gulė ant trobesių ir ėdė 
nukeipusių, iškrypusių medžių skurdžią žalumą. Su- 
sisukusios ir gumbuotos medžių šakos sviro per tvoras 
arba styrėjo palei namukus kaip aplaužytų griaučių 
eilė. 

Už parudavusių langų kaip pilki griaučiai tirtėjo 
staklės, oras buvo pilnas jų monotoniško, sauso tarškė- 
jimo, besijungiančio su galingų Miulerio fabriko gau- 
desiu. 

Moricas Veltas skubiai perėjo mirštantį rajoną, nes 
jis bodėjosi griūvančių namų skurdo, jį nervino tas 
staklių klapsėjimas nelyginant džiovininko kosulys ir 
tas gyvenimas, plakantis taip silpnai, tarytum iš pasku- 
tiniųjų. 

Jis mėgo galingų mašinų gaudesį; baisių fabrikinių 
organizmų ūžesys keldavo jam malonų jėgos ir sveika- 
tos jausmą, jau pats didelių fabrikų vaizdas nuteikdavo 
jį linksmai. 

Jis nejučia nusišypsojo dundantiems darbo ritmu 
Miulerio pastatams, palankiai pažvelgė į greta stovinčią 
Travinskio verpyklą ir ilgai klaidžiojo žvilgsniu po 
raudonus, tylius priešais dunksančio senojo Baumo fab- 
riko korpusus, kurių langai, užburbėję dulkėmis ir vo- 
ratinkliais, žiūrėjo taip negyvai, lyg mirštančios akys. 

Už Travinskio, tik per kelis tuščius sklypus, Boro- 
veckis statė, o teisingiau perstatinėjo seną Meisnerio 
fabriką, nusipirktą už pusdykį,— mat, jis keliolika metų 
stovėjo be darbo. 

Visas fasadas buvo aplipęs pastoliais, nes buvo pri- 
statomas vienas aukštas, pastoliais buvo aptvertas ir di- 

delis kiemo keturkampis, o pro juos raudonavo kylą 
korpusai ir šmėkščiojo darbininkų siluetai. 

— Laba diena, ponas Davidai,— sušuko Moricas, pa- 
matęs Halperną, kuris su skėčiu po pažastimi, užver- 
tes galvą, stovėjo kiemo vidury ir stebėjo darbą. 

— Laba diena! Gražus gabaliukas fabriko mums pri- 
sidės! O kaip greit visa tai daroma, net malonu žiūrėti. 
Aš sergų, man daktaras pasakė: „Ponas Halpernai, 
tamsta gydykis, tamsta nieko nedaryk." Tai aš gydausi, 
aš nieko nedarau, tik vaikščioju sau po Lodzę ir žiūriu, 
kaip ji auga, tai geriausias vaistas nuo mano ligos. 

— Boroveckis yra? 

— Ką tik mačiau jį verpykloje. 

Moricas įėjo į žemą pastatą su išlankstytais pana- 
šiais į pailgas prizmes, įstiklintais stogais; čia turėjo 
būti verpykla. 

Labai šviesūs cechai buvo kimšte prikimšti mašinų 
dalių, pamatams mūryti plytų, stogams dengti tolio ri- 
tinių, žmonių ir montuojamų mašinų triukšmo; jų ilgi, 
apdulkėję griaučiai, panašūs į prieštvaninių driežų ske- 
letus, tįsojo skersai cechų; oras buvo pilnas šviežių kal- 
kių kvapo ir aštraus, gailaus vienoje salėje virinamo 
ir liejamo asfalto tvaiko. 

— Moricai, atsiųsk man Jaskulskį! — šūktelėjo Mak- 
sas Baumas. 

Apsivilkęs mėlyną palaidinę, paišinas, jis stovėjo 
tarp darbininkų, montuojančių mašinas, ir dirbo kartu 
su jais. 

Jaskulskis, kurį nuo statybos pradžios Boroveckis 
buvo priėmęs įvairiems darbams, skubiai atbėgo. 

— Ei šlėkta, atsiųsk keturis stiprius vyrus prie kel- 
tuvo, tik greit! — šūktelėjo Baumas ir toliau su monte- 
riais statė mašiną, kurią reikėjo keltuvu pakelti ir pa- 
statyti ant pamatų, o kai, negalėdamas arčiau prasi- 
gauti, Moricas rėkė jam kažką iš salės vidurio, jis 
trumpai atšovė: 

— Nesuk man galvos, pasakysi sekmadienį. Karo- 
lis yra kieme! 

Karolis buvo kieme piie milžiniškų duobių, į kurias 
atvežtos kalkės buvo verčiamos ir tuoj pat gesinamos; 
baltų dulkių debesys gaubė baltus darbininkų siluetus 
ir vežimų bei žmonių kontūrus. 

Boroveckis buvo beveik visas baltas nuo dulkių, 
pasirodė valandėlei, pasisveikino su Moricu ir pašnibž- 
dėjo jam į ausį: 

— Žinai, neatsiuntė dažymo mašinų, išsisukinėja, 
kad neturį gatavų. 

— Nenori duoti kreditan, ką dabar darysim? 

— Jau parašiau į Angliją, bus truputį vėliau, tru- 
putį brangiau, bet bus! Velniai tie švabai! — piktai nu- 
sikeikė jis. 

Moricas Veltas nieko neatsakė, jis atidžiai siėbėjė 
jį, taip pat atidžiai žiūrėjo į visą fabriką, į darbininkus, 
į dalį mašinų, storai užklotų kieme, pasisukinėjo po vi- 
sus kampus, dar kartą užsuko pas Maksą, į cemento 
sandėlį, kur tvarkėsi Jaskulskis, viską stebėjo dvigubai 
atidžiau, ir jam vis labiau nepatiko. 

— Tai tešla, o ne kalkės! — pasakė jis,— žiūrėda- 
mas, kaip darbininkai mūrija. 

— Tegul sau kiti mūrija su smėliu, aš nenoriu, kad 
man viskas ant galvos griūtų, — atsakė Boroveckis. 

— Vakar aš paskaičiavau, kad tie Monje skliautai 
mums kainuos dviem tūkstančiais rublių daugiau negu 
paprastieji. 

— Bet patvarumo atžvilgiu jie verti keturiais tūks- 
tančiais daugiau. Nelaimės atveju ugnis jų neprade- 
gins. 

— Ir tik todėl juos mūriji? — tyliai paklausė Mori- 
cas, užsidėdamas pensne. 

— Ir todėl, kad jeigu sudegs, tai tik vienas aukštas, 
o ne viskas. 


— Et... kartais tai nėra taip. .. baisu. 

Karolis nieko jam neatsakė, nes skubiai nuėjo, o Mo- 
ricas dar pavaikščiojo po fabriką ir širsdamas visur 
matė, kad statoma kaip reikiant, statoma labai bran- 
giai. 

Kontoroje jis peržiūrėjo darbininkų atlyginimų la- 
pus ir atkreipė darbų vykdytojo dėmesį į neregėtai 
aukštus, jo manymu, atlyginimus, jis kibo prie dauge- 
lio dalykų, ir viskas, anot jo, buvo per gerai ir per 
brangu. | 

— Aš žinau, ką darau,— atsakė jam Karolis į pa- 
stabas. 

— Tai bus rūmai, ne fabrikas, be to, mums toks 
komfortas per brangus! 

— Tai ne komfortas, o patvarumas, kuris kainuoja 
pigiau, negu bloga kokybė. Va Blomanai pasistatė pi- 
giai ir kasmet turi remontuoti, nes viskas kone griūna; 
nepakenčiu niekur žydiškumo, žinai tą gerai. 

— Pažiūrėsim, ką duos tas polnische Wirtschatt!,— 
ironiškai sukuždėjo Moricas. 

— Įsitikinsi, o tuo tarpu lik sveikas, Moricai, neiš- 
simiegojai ir esi įkyrus. 

— Reikia apsidrausti! — pagalvojo Veltas, išeida- 
mas iš fabriko. 

Karolis nuėjo prie pastolių pasižiūrėti, kaip dirba- 
ma, bėgiojo į šoninę aikštelę, kur buvo kraunamos ply- 
tos, zujo tarp žemių krūvų, tarp kalkių duobių, tarp 
plytų, statybinio miško štabelių, tarp dešimčių įvažiuo- 
jančių ir išvažiuojančių vežimų; nurodinėjo Jaskulskiui, 
kuris uždusęs, amžinai išsigandusiu veidu bėgiojo vyk- 
dyti jo paliepimų, kelis kartus užbėgo pas Maksą ir be 
paliovos sukiojosi apie fabriką, kuris, pažadintas jo ne- 
išsenkamos energijos, jo nuolatinės priežiūros, augo 
nepaprastai greitai. 

Jis nepaisė nei dulkių, nei vis smarkiau kaitinančios 
saulės, net nuovargio; vos praaušus, drauge su darbi- 


I Lenkiškas ūkininkavimas (vok.). 

ninkais jau buvo darbe ir drauge su jais išeidavo su- 
temus. 

Tam darbui jį skaiino dar ir Maksas, kuris su di- 
deliu noru kartu su darbininkais montavo mašinas ir 
vakare kartu su jais ėjo į smuklę, gėrė be galo daug 
alaus, miegojo tik porą valandų ir metė visus tinginio 
įpročius. 

Sugrįžus iš kaimo, jųdviejų santykiai kiek atšalo dėl 
fabriko reikalų, į kuriuos jie visiškai įsitraukė, ir dėl 
Boroveckio replikos, mestos, jiems išvažiuojant iš Ku- 
IOVO. 

Maksas negalėjo to užmiršti, juo labiau, kad jis vis 
dažniau galvojo apie Anką ir vis labiau jį erzino Bo- 
roveckis savo nuolatiniais apsilankymais pas Miulerius. 

Jis įžiūrėjo čia dvigubą lošimą ir, būdamas tiesios 
prigimties, didžiai tuo piktinosi. 

Vis stipriau pasireiškiančių vidinių priešingumų, ra- 
sinių ir intelektualinių ypatumų veikiami, jie vis labiau 
tolo vienas nuo kito; Karolis kartais galvojo apie tai 
ir šypsojosi su truputį apsimestine rezignacija; o Mak- 
sas giliai pergyveno, vertė kaltę ant jo ir labai nuo- 
širdžiai piktinosi. 

Jau baigėsi dvylikta, kai Boroveckis paliko statybą 
ir nuėjo per ilgą sodą, esantį už fabriko, į kitą gatvę, 
kurioje stovėjo didelis vieno aukšto namas, taip pat 
labai skubiai iš pagrindų perstatomas, nes po kelių sa- 
vaičių turėjo persikraustyti Anka su ponu Adamu. 

Laikinai jis gyveno mansardoje, viename kambary- 
je, kad galėtų būti arčiau fabriko; jis jau buvo persi- 
rengęs, kai fabrikai pradėjo kaukti pietums. 

Jis dar kartą perskaitė Liusi laišką, kuriame ji sky- 
Iė jam pasimatymą Helenovo parke, prie olos, ketvirtą 
valandą po pietų. 

— Gana,— galvojo jis, plėšydamas laišką į skutus. 

Ir iš tikrųjų jam jau buvo gana; įgriso ir tie paslap- 
tingi susitikimai, kas dieną kitoje vietoje, ir pavydo 
priepuoliai, ir net jos didelė meilė jam nusibodo, nes 

ji jam visai nerūpėjo ir reikalavo daug laiko, taip rei- 
kalingo fabrikui. 

Kartais, apsimetinėdamas, kad svaigsta jos glėbyje, 
aistringai bučiuodamas ir glamonėdamas, matydamas, 
jog jinai jį ne tik dievina, ne tik myli, bet tiesiog žūsta 
toje meilėje, jis ieškojo būdų išsiskirti, ir vis smarkiau 
jį erzino tai, kad ji neduoda jam dingsties. 

Jis pietavo pas Baumus, nes buvo arti fabriko, bet 
dabar jis nėjo per sodą ir savo sklypus, bet pasuko 
į gatvę, kurioje stovėjo Miulerių rūmai, o, eidamas pro 
namelį, kuriame jie gyveno, sulėtino žingsnį ir žvalgėsi 
į langus. 

Jis neapsiriko, nes šviesus Mados veidas šmėkštelė- 
jo viename lange, paskui išsilenkė pro kitą, ir ji pati 
pasirodė priebutyje, kurį sudarė keturkampis namo 
įdubimas. 

— Jūs jau pietauti? — linksmai sušuko ji, pakėlusi 
į jį savo mėlynas, lyg porcelianines, akis. 

— Jau. O jūs dar nepietavot? 

Jis ištiesė jai ranką. 

— Dar ne. Tuojau paduosiu jums ranką, reikia nu- 
sišluostyti, nes pati viriau pietus, — juokdamasi šaukė 
ji ir šluostėsi rankas į ilgą mėlyną prijuostę. 

— Ar salonėlyje dabar virtuvė? — kandžiai paklau- 
sė jis. 

— Mat, mat... aš tvarkiausi! — tyliai pasakė ji, 
kaiste nukaitusi iš baimės, kad Karolis galėjo pastebėti, 
jog ji laukė jo prie lango. 

— Kur jūs taip išsipaišinot? — garsiai sušuko ji, 
stengdamasi susitvardyti. 

— Aš išsipaišinęs? Kur? 

— Po akim, va čia! Aš nušluostysiu, gerai? — nedrą- 
siai paprašė ji. 

— Laukiu. 

Ji paseilino nosinės kampuką ir labai rūpestingai 
nuvalė. 


|] 

— Dar čia turi būti paišina! — tarė jis, truputį pra- 
linksmintas tos scenos, ir parodė smilkinį. 

— Ne, garbės žodis, ne! 

Ji rūpestingai apžiūrėjo jo veidą. 

Jis pabučiavo jai ranką, norėjo pabučiuoti ir kitą, 
bet ji ūmai pasitraukė atatupsta, nuleido auksines blaks- 
tienas ant patamsėjusių iš susijaudinimo akių ir kurį 
laiką stovėjo, bejėgiškai pešiodama prijuostę. 

Karolis nusišypsojo dėl jos sumišimo. 

— Jūs juokiatės iš manęs, — sukuždėjo ji su šird- 
gėla. 

— (Gerai, tai aš eisiu. 

— Vakare ateikite su ponu Maksu, iškepsiu jums 
pyragaičių su obuoliais. 

— O ar Maksas negali vienas ateiti? — klastingai 
paklausė jis. 

— Ne, ne, geriau jūs ateikite vienas, — skubiai su- 
šuko ji ir, jausdama, kad rausta, pabėgo namo. 

Karolis nusišypsojęs pažvelgė jai įkandin ir nuėjo 
pietauti. 7 

Pas Baumus nuo žiemos daug kas pasikeitė. 

Buvo dar liūdniau ir nykiau. 

Dideli fabriko korpusai stovėjo keistoje tyloje, tar- 
si merdėdami, nes tedirbo ketvirtadalis žmonių. 

Tuščiame, baigiančiame žole užželti kieme slampinė- 
jo vištos ir seni šunys, kurių dieną jau niekas neberišo, 
ir monotoniškas, silpnas staklių klapsėjimas mieguistai 
liejosi pro voratinkliais ir dulkėmis apneštus langus, 
už kurių nebevirpėjo staklės, nebešmėkščiojo darbinin- 
kų siluetai, nebekunkuliavo judėjimas, o tik tvyrojo 
kažkokia kapų tyla ir merdėjimas. 

Net namą supantis sodas atrodė tuščias; daug me- 
džių tiesė į dangų nuogas, nudžiuvusias šakas, o kiti 
stovėjo apleisti, tarp vešlių piktžolių, kurios žėlė ant 
neapdirbtų ir neužsėtų lysvių. 

Gyvenamasis namas taip pat darė liūdną įspūdį, nes 
iš vienos pusės buvo nubyrėjęs tinkas, verandos laiptai 

sukrypę ir susmukę į žemę, o ją apvijusios vynuogės, 
tik sužaliavusios, nežinia kodėl nudžiūvo ir karojo kaip 
geltoni, purvini skudurai. 

Gėlių lysvės palangėse buvo užžėlusios vešlia žole 
ir piktžolėmis, iš kurių tik kur-ne-kur žvelgė baltos nar- 
cizų akys ir gelionavo karpažolės. 

Žvyruotuose takuose žėlė žolė ir kūpsojo kurmia- 
rausiai bei vėjo suneštos šiukšlės. 

Namuose taip pat buvo nelinksma; kambariai sto- 
vėjo tylūs, pilni pelėsių kvapo ir nykumos. 

Kontora buvo beveik tuščia, nes Baumas atleido tar- 
nautojus ir paliko tik Juzių Jaskulskį ir kelias moteris 
parankiniame prekių sandėlyje. 

Fabrikas dvelkė bankrotu, o visas namas buvo per- 
sisunkęs vaistų kvapais, nes Baumo žmona sirgo jau 
kelis mėnesius. 

Berta su vaikais išvažiavo pas vyrą, pasiliko tik 
frau Augusta su savo katinais, sekiojančiais paskui ją, 
ir su amžinai patinusiu, parištu skruostu ir senis Bau- 
mas, kuris ištisomis dienomis sėdėjo vienišas savo kon- 
torėlėje, pirmame fabriko aukšte, ir Juzius, dar droves- 
nis, negu anksčiau. 

Boroveckis nuėjo tiesiai į kambarį, kuriame gulėjo 
ponia Baum, norėdamas persimesti su ja keliais žodžiais. 

Ji sėdėjo lovoje, tarp daugybės pagalvių, įrėmusi 
bemintį, negyvą išblukusių akių žvilgsnį į langą, už 
kurio lingavo medžiai. 

Rankoje ji laikė kojinę, nors jos nemezgė, ir šyp- 
sojosi kažkokia liūdna, širdį veriančia šypsena. 

— Laba diena,— tyliai atsakė ji pasisveikindama ir 
pridūrė: — ar Maksas atėjo? 

— Dar ne, bet tuojau ateis. 

Jis pradėjo teirautis apie sveikatą, kaip miegojusi 
šiąnakt, kokia savijauta ir taip toliau, nes jos būklė jį 
kažkaip keistai jaudino ir graudino. 

— Gerai, gerai! — atsakė ji vokiškai ir, tarytum pa- 
budusi iš ilgo miego, žvilgsniu klaidžiojo po kambarį, 

ilgai žiūrėjo į anūkų ir vaikų fotografijas, kabančias 
ant sienų, akimis sekiojo laikrodžio švytuoklę, paskui 
mėgino megzti kojinę, kuri tuojau išsmuko iš jos suly- 
susių ir silpnų rankų. 

— Gerai, gerai! — pakartojo ji, nieko negalvodama, 
ir vėl įsižiūrėjo į ilgus linguojančios už lango akacijos 
lapus. 

Ji neatkreipė dėmesio nei į frau Augustą, kuri ke- 
lis kartus perėjo per kambarį, taisė pagalvius ir ėjo 
toliau, nei į vyrą, kuris, atsistojęs prie lovos, ilgai žiū- 
rėjo paraudusiomis akimis į jos sulysusį, pilkšvai gel- 
toną veidą. 

— Maksas! — sukuždėjo ji, ir jos bejausmis veidas 
valandėlę pagyvėjo, pasigirdus artėjantiems sūnaus 
žingsniams. 

Maksas įėjo ir pabučiavo jai ranką. 

Ji prispaudė jo galvą prie krūtinės ir paglostė, bet, 
jam išėjus pietauti, vėl žiūrėjo į langą. 

Pietūs buvo trumpi ir be kalbų, nes visus slėgė ta 
liūdesio atmosfera. 

Senis Baumas pasikeitė neatpažįstamai, dar daugiau 
sulyso ir susikūprino, jo veidas pajuodo, palei nosį ir 
lūpas jį vagojo ilgos raukšlės, kurios atrodė lyg me- 
dyje išskaptuotos. 

Jis stengėsi kalbėti, bandė klausinėti, kaip jiems 
sekasi darbai fabrike, bet paprastai nebaigdavo, nutil- 
davo ir susimąstydavo, liaudavosi valgęs ir žiūrėdavo 
pro langą į Miulerio mūrus arba akimis klaidžiojo po 
stiklinius, saulėje blizgančius Travinskio verpyklos 
stogus. 

Ir tuoj po pietų jis ėjo į fabriką ir vaikščiojo po 
tuščias sales, apžiūrinėjo neveikiančias stakles, 0 pas- 
kui, užsidaręs kontoroje, žiūrėjo į miestą, į tūkstančius 
namų, fabrikų, kaminų ir su neišpasakotu kartėliu klau- 
sėsi galingai kunkuliuojančio gyvenimo atgarsių. 

Dabar jis niekur nebesilankė, užsidarė fabrike ir 
drauge su juo iš lėto merdėjo. 

Nes fabrikas, anot Makso, laukė galo. 

Nepaisant didžiausių pastangų, niekas nebegalėjo 
jo išgelbėti. 

Jis turėjo žlugti kovoje su garo milžinais, bet Bau- 
mas to dar nežinojo, o teisingiau, nenorėjo žinoti ir 
kovojo toliau, ir buvo nusprendęs kovoti iki galo. 

Jo negalėjo įtikinti nei Maksas, nei žentai, nei tie 
dar likę seni pažįstami, kurie patarinėjo rankų darbo 
fabriką paversti gariniu, ir net tie, kurie norėjo pa- 
remti jį kreditu arba grynais pinigais. 

Jis nenorėjo to nė girdėti. 

Jis beveik nieko nepardavinėjo, nes pavasario sezo- 
nas buvo baisus visai Lodzei, atleidinėjo darbininkus, 
siaurino gamybą, vis kukliau gyveno, bet buvo nepa- 
laužiamai užsispyręs. 

Todėl aplink jį susidarė nebyli tuštuma, o Lodzėje 
žmonės garsiai kalbėjo, jog senasis Baumas pakvaišo, 
ir tyčiojosi iš jo, ir po truputį užmiršo. 

Tuojau po pietų Boroveckis išėjo ir po kapinių nuo- 
taikos, viešpataujančios tuose namuose, atsikvėpė tik 
Piotrkovo gatvėje. , 

Iki susitikimo su Liusi jis dar turėjo laiko, todėl 
užėjo pas Vysockį. 

Vysockis buvo labai užsiėmęs, nes laukiamajame sė- 
dėjo keli ligoniai; pasisveikino išsiblaškęs. 

— Atsiprašau jus valandėlei, baigsiu su pacientu, 
ir drauge nueisime pas mamą. 


Boroveckis atsisėdo prie lango ir dairėsi po mažą 
kabinetą, prikimštą baldų ir persisunkusį karbolio ir 
jodoformo kvapų. 

— Einam! — pagaliau pasakė Vysockis, išlydėjęs 
seną žydą, kuriam ilgai aiškino, ką jis turi daryti. 

— Ponas daktare, ponas daktare! — meldė žydas, 
sugrįžęs nuo durų. 

— Klausau, ko dar tamšta nori? 

— Ponas daktare, ar man reikia bijoti? — paklausė 

jis tyliu, virpančiu balsu, ir iš susijaudinimo kretėjo 
jam galva. 

— Sakiau jums, kad nėra nieko pavojingo, tik rei- 
kia daryti viską, ką aš nurodžiau. | 

— Ačiū labai, viską darysiu, aš noriu būti sveikas, 
nes aš turiu biznį, ir žmoną turiu, ir vaikų turiu, ir 
anūkų turiu. Bet aš bijau ir todėl labai prašau, ponas 
daktare, ar man reikia bijoti? 

— Jau kartą pasakiau jums! 

— Aš atmenu, bet aš kai ką prisiminiau. Aš turiu 
dukterį, ji taip pat sirgo, aš nežinau, kas jai buvo, to 
nežinojo ir Lodzės daktarai. Ji buvo labai opi, labai 
išbalusi, nelyginant siena, ta siena, ką čia siena, kaip 
grynos kalkės; jai skaudėjo kaulams ir odai, ir ran- 
koms taip pat. Nuvežiau ją į Varšuvą. Daktaras sako: 
„Cechocinekas!“ Gerai, kiek kainuos tas Cechocine- 
kas? „Du šimtai rublių.“ Iš kur aš galiu paimti tiek tur- 
to! Nuėjau pas kitą daktarą. Jis pasakė, kad jai reikia 
daryti toks maigymas. Liepė man išeiti iš kambario. 
Išėjau ir truputį klausausi, o mano Rojzė rėkia. Nu, 
aš esu tėvas, tai mane tas išgąsdino, tai aš gražiai sa- 
kau pro duris: ,„Ponas gydytojas, taip negalima!“ Jis 
man pasakė, kad aš kvailas! Ša, gerai. Bet kada ji vėl 
pradėjo rėkti visu balsu, tai aš mažumą papykau ir 
sakau garsiai: „Ponas daktare, taip negalima, aš pa- 
šauksiu policiją, ji yra padori mergaitė!“ Tai jis liepė 
labai gražiai man išeiti už durų, nes aš trukdau tai 
maigymo medicinai. Aš palaukiau ant laiptų, o kai 
Rojzė išėjo, tai buvo raudona kaip vėžys ir sakė, kad 
ana turi didelį malonumą kauluose. Visą mėnesį ji 
buvo sveika kaip ridikas, taip jai padėjo ta maigymo 
medicina, kaip ji vadinasi, aš nežinau. 

— Masažas, baik tamsta greičiau, aš neturiu laiko. 

— Ponas daktare, gal ir man reikia tokios maigy- 
mo medicinos! Aš užmokėsiu, aš ponui daktarui tuojau 
duosiu rublį, tik jūs pasakykit. Viso gero, aš atsipra- 
šau, jau einu, jau manes nėra, — šaukė jis, skubiai 

smukdamas lauk, nes Vysockis ėjo prie jo taip prės- 
mingai, tarytum ketintų išmesti jį pro duris. 

Bet tuojau įsmuko nutukusi žydė ir jau nuo durų 
pratisai aimanavo: 

— Ponas gydytojas, aš turiu užsikimšimą, aš turiu 
didelį užsikimšimą krūtinėje. 

— Tuojau! Gal jūs nueisite pas mamą, į salonėlį, 
aš tik susitvarkysiu su ligoniais ir ateisiu. 

— Betgi tai įdomi kolekcija. 

— Labai įdomi, tas, kuris išėjo, kankino mane visą 
valandą ir pagaliau, naudodamasis jūsų atėjimu, už- 
miršo sumokėti. 

— Na, tai nelinksma, bet tikiuosi, kad tokie atvejai 
ne dažnai pasitaiko. 

— Žydai visada pasirengę užmiršti, tenka jiems 
priminti, o tai nėra malonu,— gana liūdnai kalbėjo 
Vysockis, vesdamas jį pas motiną. 

Vysocką Boroveckis pažinojo nuo tada, kai sugrįžo 
iš kaimo, nes turėjo jai Ankos laišką ir kelis kartus 
lankėsi sužadėtinės prašymu. 

Dabar jis rado ją sėdinčią krėsle prie lango, skais- 
čiame šviesos ruože, krintančiame į užtemdytą kam- 
barį, nes kiti langai buvo pridengti užuolaidomis ir 
portjeromis. 

— Labai laukiau, labai, — pasakė ji, ištiesdama jam 
ilgą, gražią ranką su plonais smailiais pirštais. 

— Aš pasivėlinau, ir jūs malonėkite atleisti man 
tą pavėlavimą, nes vakar tikrai negalėjau ateiti. Atvežė 
mašinas, ir visą popietį turėjau dalyvauti, jas išpakuo- 
jant. 

— Ką padarysi, bet jūs atleiskite man, kad prašiau 
apsilankyti ir gaišinu jums laiką. 

— Aš pasiruošęs jūsų klausyti, ponia. 

Jis atsisėdo greta jos ant žemos taburetės, bet pa- 
sitraukė į šešėlį, nes saulė buvo nutvieskusi karščiu tą 
šviesos juostą bei jos liekną stuomenį ir rusvais tonais 
dažė jos juodus plaukus ir tamsų, dar labai gražų veidą, 

žėrėjo aukso dulkėmis jos didelėse riešuto spalvos 
akyse. 

— Jūs nebijote saulės, ponia,— pasakė jis neno- 
romis. 

— Myliu saulę ir mėgstu joje so Ar Me- 
cius turi daug ligonių? 

— Mačiau kelis, laukiančius o 

— Žydai ir darbininkai? 

— Atrodo. 

— Deja, jis kitų pacientų neturi, ir blogiausia, kad 
nenori turėti. 

— Matyti jam labiau rūpi kiekybė, negu kokybė. 
Darbo daugiau, bet materialinis rezultatas panašus. 

— Ne tai man rūpi, man visai nesvarbu, ar Me- 
cius daug uždirba, nes, šiaip ar taip, vis tiek gyvename 
iš mano turto likučių. Man rūpi tik tas, kad jis tiek 
daug neskirtų dėmesio tai gal ir nelaimingai, bet pa- 
sibaisėtinai purvinai žydų ir visokių skurdžių miniai, 
kuri spraudžiasi pas jį. Žinoma, reikia ką nors daryti 
nelaimingųjų kančioms ir vargui palengvinti, bet ko- 
dėl to nedaro kiti daktarai, kilę iš atitinkamų sluoksnių, 
mažiau jautrūs, nuo vaikystės apsipratę su tais skudu- 
Iais ir purvu. 

Ji nerviškai krūptelėjo, ir jos gražiame veide šmėkš- 
telėjo pasibiaurėjimas ir abuojumas; ji pakėlė mezginių 
nosinaitę prie nosies, tarsi gindamasi nuo kažkokio 
šlykštaus kvapo, kurį prisiminė. 

— Nieko nepadarysi, juo labiau, kad ponas Me- 
čyslavas myli savo pacientus, tai jo utopija,— pasakė 
jis, truputį ironizuodamas. 

— Dėl utopijos sutinku. Sutinku netgi, kad kiek- 
vienas aukštesnis protas privalo turėti kažkokią uto- 
piją, kokią nors gražią chimerą, kuri jam darytų pa- 
kenčiamą tą biaurų nūdienį gyvenimą, suprantu netgi, 
kad tokiai chimerai galima paaukoti gyvenimą, bet 
nesuprantu, kaip galima mylėti nudriskusią ir purviną 
chimerą! 

Ji valandėlei nutilo, išskleidė žalsvą šilkinį ekraną 
su pieštais auksiniais paukščiais ir krūmais, nes saulė, 
atsispindėjusi nuo skardinių stogų, pradėjo žerti per- 
nelyg skaisčius ir kaitrius spindulius. 

Dar valandėlę ji pasėdėjo tylėdama ir, palenkusi į jį 
galvą, dabar visą apgaubtą nuostabiais žalzgano aukso 
atspindžiais, sklindančiais pro ekraną, tyliai paklausė: 

— Ar jūs pažįstate Melaniją Griunšpan? 

Pavardę ji ištarė su rafinuotu pasibiaurėjimu. 

— Pažįstu, bet tik iš matymo, iš susitikimų pažįsta- 
mų ratelyje, o asmeniškai labai mažai. 

— Gaila! — sukuždėjo Vysocka stodamasi. 

Kelis kartus ji, ori ir didinga, perėjo per kambarį. 

Kurį laiką pasiklausė prie sūnaus kabineto durų, už 
kurių buvo girdėti prislopinti pokalbio garsai. 

Valandėlę ji žiūrėjo į gatvę, ūžiančią nuo didžiulio 
judėjimo ir užlietą kaitros gaisro. . 

Karolis smalsiai stebėjo jos karališkus judesius ir, 
nors kambarį užplūdusioje prietemoje negalėjo aiškiai 
įžiūrėti jos veido išraiškos, jautė, jog ji jaudinasi. 

— Ar jūs žinot, kad ta panelė Melia įsimylėjusi 
Mecių? — paklausė ji paprastai. 

— Girdėjau mieste tokius gandus, bet nekreipiau 
į juos dėmesio. | 

— Vadinasi, apie tai jau kalbama! Betgi tai Mecių 
kompromituoja! — pridūrė ji smarkiau. 

— Atsiprašau, paaiškinsiu. Mieste kalbama, kad jie 
abu myli kits kitą. Pranašaujamos vedybos. 

— Niekuomet! Duodu jums žodį, kad kol aš gyva, 
šito nebus! — sušuko ji prislopintu, aistringu balsu.— 
Kad mano sūnus vestų Griunšpano dukterį! 

Riešuto spalvos akys suspindėjo kaip varis, 0 iš- 
didus, gražus veidas užsiplieskė apmaudu. 

— Apie panelę Melią Iodzėje kalbama, kaip apie 
labai dorą ir protingą, o kadangi ji dar yra labai tur- 
tinga ir visai graži, tai... 

— Tai viskas vieni niekai, nes ji yra tiktai žydė! — 
sukuždėjo ji su didele panieka, beveik su neapy- 
kanta. 

— Tiesa, ji tik žydė, bet jeigu ta žydė mylėtų ir 
būtų mylima jūsų sūnaus, tai klausimas aiškus, ir prie- 
šybių nebėr,— kalbėjo jis gana griežtai, nes tas pro- 
testas jį erzino ir atrodė juokingas. 

— Mano sūnus- gali mylėti ir žydę, bet negali nė 
galvoti sulieti mūsų kraują su svetimu krauju, su 
šlykščia ir mums priešiška rase. 

— Tebūnie man- leista pasakyti, ponia, kad jūs 
labai perdedat. 

— O kodėl jūs vedate Anką? Kodėl jūs neišsirenkat 
sau žmonos tarp Lodzės žydžių arba vokiečių, ką? 

— Nes man nė viena žydė ar vokietė nepatiko taip, 
kad norėčiau vesti, bet jeigu taip atsitiktų, aš nesvy- 
ruočiau nė valandėlės“ Aš neturiu jokių kastinių ar 
rasinių prietarų, mano nuomone, tai jau atgyventa,— 
pasakė jis visai rimtai. 

— Kokie jūs esat akli, kaip jūs žiūrite tik geismo 
akimis, kaip jūs nesirūpinate rytdiena, savo būsimais 
vaikais, ištisomis būsimomis kartomis,— sušuko ji, už- 
laužusi rankas, baisėdamasi, piktindamasi ir apgailes- 
taudama. 

— Kodėl? — paklausė jis trumpai ir pažvelgė į laik- 
rodėlį. 

— Todėl, kad jūs galite žydes rinktis savo vaikų 
motinomis, todėl, kad nejaučiate pasišlykštėjimo jomis, 
kad nematote, jog tos moterys mums yra visai sveti- 
mos, kad jos neturi religijos, neturi etikos, pilietinio 
gyvenimo tradicijų, neturi. paprasto moteriškumo, jos 
tuščios, pasipūtusios, bejausmės prekiautojos savo gro- 
žiu, lėlės, kurias verčia judėti primityviausių reikmių 
spyruoklės, moterys be praeities ir be idealų. 

Boroveckis atsikėlė, ruošdamasis išeiti, nes jį juo- 
kino ir drauge pykino tas pasikalbėjimas. 

+ — Ponas Karoli, aš norėjau su jumis pasimatyti tam, 

kad galėčiau paprašyti jus atkalbėti Mecių nuo tų ve- 
dybų. Aš žinau, kad jis jus gerbia ir, kaip mūsų 
giminaičio, gal greičiau paklausys; jūs turit suprasti, 
pajausti, kad aš be širdgėlos nė pagalvoti negaliu, jog 
kažkokio nuomininkėlio, niekingo aferisto duktė ga- 
lėtų viešpatauti čia, tarp keturamžės mūsų giminės pra- 
eities paminklų ir gyvų prisiminimų. Ką jie dėl to pa- 
sakytų! — sušuko ji skausmingai; plačiu mostu rody- 
dama eilę portretų, eilę riterių ir senatorių galvų, 
geltonomis dėmėmis dūluojančių prietemoje.. 

Boroveckis kandžiai nusišypsojo ir, pirštu bakstelė- 
jęs senus surūdijusius šarvus, stovinčius tarp langų, 
tarė greitai ir aiškiai: 

— Lavonai. Archeologijai vieta muziejuose; šių 
dienų gyvenime nėra laiko domėtis vaiduokliais. 

— Jūs juokiatės! Jūs visi juokiatės iš praeities, par- 
davėt sielas aukso veršiui. Tfadicijas vadinate lavo- 
nais, bajorišką kilmę prasimanymu, o dorybę juokingu 
ir pasigailėtinu prietaru. 

— Ne, tik šiai dienai tai nereikalinga. Ar pagarba 
tradicijoms man padės pardavinėti perkelius? Ar man 
padės mano bočiai kaštelionai, kai aš statydinuos fab- 
riką ir turiu ieškoti kredito? Man jį duoda žydai, o ne 
vaivados. O visas tas senienų balastas, tos tradicijos, 
tai kaip rakštis kojoje,— trukdo greitai vaikščioti. Šių 
dienų žmogus, kuris nenori bernauti svetimam, turi 
išsivaduoti iš praeities pančių, bajoriškumo ir panašių 
prietarų, nes jie varžo valią ir atima jėgas kovoje su 
priešininku, kuris neturi tradicijų, o tuo pačiu ir skru- 
pulų; su priešininku, todėl baisiu, kad jis pats sau yra 
praeitis, dabartis ir ateitis, tikslas ir priemonė. 

— Ne, ne! Bet palikime tai ramybėje. Gal jūs ir 
teisus, bet aš niekad nenusileisiu. Parodysiu jums pa- 
nelės Griunšpan laišką, rašytą Meciui iš Italijos. Tai 
nebus nediskretiška, nes ten yra kelios eilutės man. 

Laiškas buvo labai ilgas, parašytas lygia, pirkliška 
rašysena ir pilnas truputį perdėto susižavėjimo Italija. 

Bet tose vietose, kur ji kalbėjo apie save, apie na- 
mus ir apie būsimą susitikimą su Vysockiu, jis buvo 
kupinas švelnumo, slopinamo jausmo ir ilgesio. 

— Labai gražus laiškas. 

— Juokingas, nes perdėtas, o, be to, banalus. Gro- 
žybių aprašymai paimti iš Bekerio, tai tik poza, norint 
pasirodyti įdomesne. 

Vysockis įbėgo pavargęs, išbalęs, nusisukusiu į šoną 
kaklaryšiu ir sutaršytais plaukais. 

Jis teisinosi negalėjęs ateiti, bet tuojau išbėgo, tele- 
fonu iškviestas į fabriką, prie darbininko, kuriam ma- 
šina sutraiškė ranką. 

Tuo pasinaudojęs, Boroveckis taip pat norėjo iš- 
eiti. 

— Jūs padarysit tai, ko aš prašiau? — pradėjo ji, 
stipriai spausdama jam ranką. 

— Pirma reikia ištirti padėtį, nes gal nėra tokio 
pavojaus, kaip: jums atrodo. 

— Duok dieve, kad taip tik atrodytų. Kada aš jus 
pamatysiu? 

— Anka atvažiuos po dviejų savaičių, tai nedelsda- 
mas atvesiu jums ją. 

— Bet gal sekmadienį jūs būsit pas Travinskius? 
Tai jos vardinės. 

— Tikrai būsiu. 

Ji ėjo pirma jo, norėdama jį išleisti, bet, atidariusi 
duris į sūnaus laukiamąjį, skubiai pasitraukė ir smar- 
kiai paskambino tarnaitei. 

— Marisia, atidaryk langus, tegul truputį prasivė- 
dina. Išleisiu jus pro kitas duris. 

Ir nuvedė jį per kelis kambarius, pritemdytus nu- 
leistomis užuolaidomis, užstatytus senoviniais baldais, 
nukabinėtus portretais, istorinio 1urinio paveikslais, pil- 
nus išblukusių ir suplyšusių makatų! ant sienų, melan- 
cholijos ir kone vienuolyno nuotaikos. 

— Beprotė! — pagalvojo jis, atsidūręs Piotrkovo 
gatvėje, bet vis dėlto užjautė ją ir pradėjo pripažinti, 
kad daugeliu atvejų ji yra teisi. 

Kaitra dar vis didėjo, viršum Lodzės kaip pilki bal- 
dakimai kabojo dūmai, pro kuriuos saulė liejo į miestą 
nepakeliamą šutrą. 

Žmonės sunkiai vilkosi šaligatviais, arkliai stovėjo, 
nukorę galvas, vežimai riedėjo lėčiau, judėjimas krau- 
tuvėse sumažėjo, tik fabrikai ūžė su nenuilstama jėga, 
alsuodami šimtais kaminų, ir grioviais leido spalvotų 
paplavų sroves, nelyginant prakaito čiurkšles, varvan- 
čias nuo nusidirbusių organizmų. 

Boroveckį taip nukamavo karštis, kad, norėdamas 
kiek atvėsti, užėjo išgerti mazagrano!. 

Cukrainėje buvo šalta ir tuščia, tik po tentu sėdėjo 
Myškovskis, kuris pakėlė į Boroveckį apsnūdusias, 
sunkias akis. 

— Karšta, a? — tarė jis, atkišdamas prakaituotą 
ranką. | 

— Taigi! Berods, to laukėme. 

— Gal nuvažiuotumėt su manim kur į užmiestį 
alaus išgerti. Vienam nesinori, o dviese būtų links- 
miau. 

— Neturiu laiko, gal sekmadienį. 

— Nesiseka man. Sėdžiu šičia jau šešias valandas ir 
nieko negaliu prikalbinti. Buvo Moricas, išsisuko, sakė 
turįs reikalų, buvo tas paikša Kozlovskis, nenorėjo, 
šunsnukis. Ką aš veiksiu vienas ir tokiame karštyje? — 
taip komiškai jis aimanavo, kad Karolis nusijuokė. 

— Bepigu tamstai juoktis, o aš jau baigiu ištirpti 
nuo karščio ir mirštu iš nuobodulio. 

— Kodėl neinat miegoti? 

—- Ką ten! Miegojau ištisas trisdešimt valandų ir 
pagaliau įgriso man. Net nėra su kuo pasiginčyti! Jau 
eini tamsta? Atsiųskit man ką nors, šiandien man pra- 

vers net Leonas Konas, ir netgi kuo didesnis parka, 
tuo geriau, nes gali greičiau mane supykinti. 

— Į fabriką tamsta neini? 

— Ko? Pinigų man dar nereikia, ir kreditas dar 
ne visai išsemtas, galiu palaukti! Berniuk, duok tuos 
šeštuosius ledus! — sušuko jis, o, Karoliui išėjus, su- 
dribo kėdėje ir apsnūdusiom akim stebėjo pro vijoklinę 
verandos sienelę, kaip vežikų arkliai energingai ginasi 
nuo musių. 

Boroveckis skubiai nuėjo į Helenovą. 

Parke buvo labai tylu ir vėsu. 

Jauni medeliai visais lapais gėrė saulę ir judan- 
čiais šešėliais dengė baltus stalus prie restorano pa- 
viljono. 

Žolynai švytėjo jauna žaluma, kaip kilimas, išmar- 
gintas raudonų ir geltonų tulpių klombomis ir apvedžio- 
tas žvyruotų takų ir takelių geltonomis juostomis, virš 
kurių skraidė kregždės. 

Palei žvėryno narvus, kuriuose snaudė kaitros nu- 
kamuoti žvėrys, lakstė būrys vaikų; krykšdami iš di- 
delio pasitenkinimo, jie erzino kampiniame narve esan- 
čias beždžiones, kurios plyšojo ir blaškėsi narvuose 
kaip pasiutusios. 

Siauros alėjos, apsivijusios laukinėmis vynuogėmis, 
tryško jauna šviesia žaluma ir atsispindėjo ilgame tven- 
kinyje, kurio lygų, atlasinį lyg perlas paviršių raižė 
tamsiais rėžiais žuvų nugaros ir žeidė aštrūs kregž- 
džių sparnai. 

O vandens gilumoje, po perlamutriniu paviršium, 
kaip auksinės dėmės ištisais būriais zujo karpiai. 

Karolis įžengė į alėją, norėdamas aplenkti tvenkinį 
ir pavėsiu pereiti į viršutinį parką, ir pamatė Horną 
su Kama, sėdinčius ant tvenkinio kranto, po laukinėm 
vynuogėm. 

Juodu maitino karpius. 

Kama buvo be skrybėlės, išsidraikiusiais ant veido 
plaukais, nuraudusi ir linksma it dagilis, ji mėtė pyrago 

gabaliukus ir garsiai Juokėsi džiaugsmingu vaikišku 
juoku, šūkavo žuvims, rajai kišančioms į paviršių ap- 
skritus snukučius, baidė jas ilga karklo vytele ir nuo- 
lat suko savo džiaugsmingą veidelį į Horną, kuris 
sėdėjo kiek giliau, nugara atsirėmęs į grotus, prilai- 
kančius vynuoges, ir taip pat linksmai ir nuoširdžiai 
žaidė su žuvimis. 

— Caca, vaikeliai, caca! — sušuko Karolis, sustojęs 
prie jų. 

— Na, tetule! — nesąmoningai šūktelėjo ji ir nu- 
ščiuvo, paslėpusi delnuose paraudusį veidą. 

— Ir kaip, ar valgo karpiai? 

— Labai! Už dešimt kapeikų suvalgė bandelių! — 
guviai sušuko ji ir dar guviau pradėjo pasakoti, ką 
išdarinėja karpiai. 

Ji pasakojo sumišai, nes negalėjo susitvardyti ir 
nuslėpti, kaip Karolis ją sutrikdė. 

— Visa tai, Kama, man papasakosi pas tetą, gerai? 
Žaiskite toliau, nes man reikia eiti — kandžiai pasakė 
jis, matydamas, kaip, paminėjus tetą, Kama pabalo ir, 
staigiai krestelėjusi galvą, atmetė plaukus nuo veido. 

— Ak taip, jūs galvojat, kad aš nepapasakosiu, 
taigi papasakosiu pas tetą viską viską... 

— Ponas Hornai, nueikit nors ir rytoj pas Šają, 
nes jau parvažiavo, ir gausit pas jį darbo. Miuleris man 
jau sakė apie tai. 

— Nuoširdžiai dėkoju jums, labai džiaugiuosi. .. 

Bet jis neapsidžiaugė, nes jam buvo nesmagu, kad 
Boroveckis užklupo jį nelyginant vaiką, maitinantį 
žuvis. 

— Tęskit toliau tą idiliją, netrukdysiu. 

Jis nuėjo, bet Kama jį pasivijo, pastojo jam kelią 
ir uždususi neramiu balsu pradėjo prašyti, tuo pat 
metu taisydamasi suglamžytą suknelę. 

— Ponas Karoli... mano mielas ponas Karoli. .. 
jūs nieko nesakykit tetai. . | | 

— O ką man sakyti, juk teta leido tau pasivaikš- 
čioti. 

— -Taip, taip, suprantat, Hornas toks nelaimingas. .. 
toks vargšas... susipyko su tėvu, neturi pinigų... tai 
aš norėjau, kad jis truputį išsiblaškytų... Teta man lei- 
do... bet... bet... | 

— Nesuprantu, ko tu nori, Kama? — pašaipiai pa- 
klausė jis, apsimetęs neišmanėliu. 

— Nes aš nenoriu, kad paskui iš manęs juoktųsi, 
o kai jūs pasakysit, tai visi mane persekios, ir aš būsiu 
labai, nepaprastai... baisiai... nelaiminga, tokia, kaip 
Hornas... nes jis neturi darbo, neturi pinigų ir susi- 
pyko su tėvu. 

Ji kalbėjo sumišai, skubėdama, ir akys jau tvino 
ašaromis, o lūpytės krypo ir virpėjo vis skausmingiau. 

Karolis jautė, kad dar valandėlė, ir Kama pravirks. 

— O jei pasakysiu, tai kas? — juokaudamas pa- 
klausė jis ir nubraukė jos juodus plaukus už ausų. 

— Tai ir aš pasakysiu, kad jūs buvot atėjęs čia 
į pasimatymą, aha! — džiaugsmingai sušuko ji, ir ašaros 

Jos rausvos šnervytės pradėjo virpėti kaip kumeliu- 
ko, kai jis ruošiasi spirti, akys sublizgo, o visas vei- 
das suspindo šelmišku atkaklumu. 

— Tai su kuo gi aš turėjau pasimatymą? — šypso- 
damasis paklausė jis. 

— Nežinau. Bet jeigu jūs tokiu laiku esat Hele- 
nove, tai juk ne grynu oru pakvėpuoti atėjote. 

Ji linksmai nusijuokė. 

— Tu, Kama, linksmas vaikas, ir todėl jau nieko 
nesakysiu tetai, kad ateini į Helenovą guosti labai 
nelaimingo Horno. 

— Ačiū. Aš jus myliu, aš jus labai myliu! — su- 
šuko ji apsidžiaugusi. 

— Labiau, negu Horną, ką? 

Bet ji nieko nebeatsakė ir nubėgo prie žuvų. 

Nuo kito tvenkinio kranto, iš viršutinio parko, Ka- 
erolis dar matė jų palinkusias virš vandens galvas, 
O pro žalią vynuogienojų sieną kartas nuo karto-tryš- 
ko skambus juokas ir virpėjo virš vaiskaus vandens 
paviršiaus. 

Liusi dar nebuvo atėjusi. 

Karolis pradėjo vaikščioti siauromis, ūksmingomis 
ir visai tuščiomis alėjomis tarp tankių medžių ir 
krūmų. 

Jis matė viršum savęs pakibusius giedro dangaus 
lopinius arba žiūrėjo į vandenį, blHizgantį pro medžius, 
arba į raudonas mergaičių sukneles, šmėkščiojančias 
tarp medžių, arba į karkvabalius, nuleistais sparnais 
ropinėjančius po lapus. 

Atsisėdo didžiojoje alėjoje, vedančioje į tvenkinius, 
ir stebėjo vaikus, kurie nuostabiai tyliai žaidė, pri- 
žiūrimi ant suoliukų snaudžiančių bonų. 

Viršum jo mieguistai siūbavo medžiai ir barstė mir- 
gančios šviesos lašelius, kurie vis kitokiais raštais mar- 
gino žolynus. 

Kartais atklysdavo duslūs miesto aidai ir nyko, išsi- 
sklaidę parko tyloje, kartais valandėlei orą perskros- 
davo žvėries riaumojimas, kartais į kaitroje paskendu- 
sias alėjas įsiverždavo kažkokių balsų nedarni gama. 

Bet greitai vėl viskas nutildavo. 

Tik nieko nebijančios kregždės skraidė viršum par- 
ko, vinguriuodamos lyg žalčiai, skrodė alėjas, šaudė 
pro vaikus, lenkė žmones ir medžius ir vis suko ir suko 
ratus. 

Karolis staiga atsipeikėjo iš mieguisto susisvajoji- 
mo, nes jo dėmesį pažadino sausas ir aštrus suknelės 
šiugždesys; jis pakėlė akis ir nejučiomis žengė kelis 
žingsnius pirmyn. 

Tiesiai į jį ėjo Likert. 

Viršum jos suposi baltai violetinis skėtis, ir šilti 
atspindžiai krito ant jos liūdno veido ir plačiai at- 
merktų akių. 

Juodu pamatė kits kitą beveik tuo pat metu ir ne- 
jučiomis ištiesė vienas kitam rankas. 

Jos pablyškusį veidą nutvieskė džiaugsmas, akyse 
plykstelėjo laimės liepsna, lūpos nuraudo krauju, ji pa- 
sidavė pirmyn, lyg norėdama pulti jam į glėbį, bet 
staiga saulę užstojo kažkoks debesis, jo šešėlis pilku- 
ma apgaubė parką ir tarsi purvinu skuduru uždengė 
jų širdis; ji nerviškai suvirpėjo, ištiesta ranka nusviro 
kaip negyva, jos veidas užgeso, lūpos išblyško ir skaus- 
mingai susičiaupė, akys tarsi įsitraukė gilyn ir niūriai 
apsiblausė, ji šaltai pasižiūrėjo į jį ir, skubiai praėjusi, . 
ėmė lėtai leistis laiptais prie tvenkinių. 

Jis automatiškai žengė paskui ją kelis žingsnius, 
pagautas kažkokio keistai jaudinančio jausmo. 

Ji akimirkai atsigręžė, pažvelgė į jį dar griežtomis, 
bet jau žvilgančiomis nuo ašarų akimis ir nuėjo toliau. 

Jis atsisėdo ir, nieko negalvodamas, žiūrėjo į tą 
vietą, kur prieš valandėlę švietė jos akys, perbraukė 
pirštais per staiga apsunkusius ir degančius vokus, 
visas susipurtė, nes tos akys padvelkė į jį baisiu šalčiu, 
ir, nežinodamas kodėl, vėl atsistojo prie laiptų ir ilgai 
žiūrėjo į jos liekną, oro apgaubtą stuomenį, nuo kurio 
stikliniu tvenkinio paviršiumi driekėsi ilgas šešėlis. 

Jis vėl atsisėdo ir sėdėjo nejudėdamas ir negalvo- 
damas, tarsi užsižiūrėjęs savo širdies gilumon, ir jo 
primerktos akys žvelgė vis skausmingiau. 

Šešėlis nuo saulės nuslinko lyg neprilaikomas ap- 
siaustas, ir šviesa vėl užliejo parką, tankmėje suklego 
paukščiai, alėjomis krykštaudami pradėjo bėgioti vai- 
kai, o medžiai mieguistai ošė ir lyg žaisdami mėtė la- 
pus, kurie, švelniai vingiuodami, krito ant žolynų ir 
tyliai gulė ant papurusios žolės, 0 protarpiais lyg to- 
lima kanonada prasiverždavo galingi miesto atgarsiai. 

Karolis žiūrėjo į geltoname žvyre virpantį ir mir- 
gantį saulės ruožą. 

— Tai vadinama panieka! — pagalvojo jis, dar te- 
bematydamas Emos akis ir prisimindamas, kaip nu- 
sviro jos ranka ir kaip ji krūptelėjo atsipeikėdama. 

Jis norėjo nusijuokti, bet tas juokas neprasiveržė 
laukan, o užliejo širdį kartėliu ir kažkokiu staigiu, 
sunkiu nuovargiu. 

Jis atsikėlė ir sunkiai nužingsniavo į olą. 

Liusi jau ten laukė ir, pamačiusi jį greta, puolė 
jam ant kaklo, nieko nepaisydama. 

— Atsargiau! Pilna žmonių! Gali kas pamatyti! — 
piktai sušvokštė jis, dairydamasis į visas puses. 

“ — Atsiprašau! Labai atsiprašau. Ar seniai lauki? — 
pasiteiravo ji labai nuolankiai. 

— Visą valandą... ir jau ketinau eiti, nes neturiu 
laiko. 

— Einam už oranžerijos, po obelim, ten niekuomet 
nieko nebūna! — paprašė ji labai tyliai. 

Jis leidosi vedamas. 

Jie stipriai susiėmė už parankių ir ėjo taip susi- 
glaudę, kad lietė vienas antrą klubais. 

Liusi nuolat žvilgčiojo jam į akis, dar stipriau glau- 
mis, ji alsavo vidudienio saulės karščiu ir geidulinga 
aistra. 

Šiandien ji buvo gundomai graži; kažkoks lengvas, 
savo klosčių švelnumu ir šiugždėjimu erzinantis bordo 
spalvos šilkas buvo aptempęs liemenį ir puikiai ryškino 
nuostabius pečius, iškilią krūtinę ir nepaprastai dailius 
klubus. 

Iš didelės mezginiais apsiūtos Mediči fasono apy- 
kaklės žvelgė skaisčiai rusvas veidas, švytintis grožiu, 
sveikata ir jaunyste, o nuostabios žibuoklių spalvos 
akys juodų blakstienų ir antakių fone spindėjo tokia 
jėga, kad Karolis tarsi jautė, kaip tie aistringi žvilgs- 
niai degina veidą, kaitina jam kraują ir griauna tvirtą 
pasiryžimą viską baigti; jam buvo gaila netekti geismu 
pritvinkusių lūpų, taip svilinančių bučiniais, gaila karš- 

tų žvilgsnių ir alsavimo, deginančių jam veidą, ir tų 
aistringų kuždesių bei glamonių, to svaiginančio malo- 
numo, dar neišsemto iki dugno. 

Pagautas staigios aistros, dar tebejausdamas tą kar- 
tėlį, kurį jo širdin įliejo susitikimas su Likert, jis 
ėmė ją karštai bučiuoti. 

Ji taip pat bučiavo jį taip ilgai, stipriai ir aistrin- 
gai, kad išbalo lyg prieš mirtį ir beveik nualpusi su- 
smuko jo glėbyje. : 

— Karlai, mirštu, mirštu! — sušnibždėjo ji pamėlu- 
siomis lūpomis, kuriose dar švietė visas didžiulis meilės 
svaigulys. 

Ji apglėbė jį visu savo kūnu ir, valandėlę pailsė- 
jusi, sukuždėjo, atsimerkdama ir godžiai alsuodama: 

— Myliu tave! Nebučiuok manęs, man taip negera, 
taip negera! — tyliai skundėsi ji. 

Ir kuomet jie atsidūrė už oranžerijos, uždengti nuo 
smalsių akių žemai nukarusiomis medžių šakomis, ji at- 
sisėdo ant karučių, stovinčių prie sienos, atrėmė galvą 
į jo petį, nes jis atsisėdo greta jos, ir ilgai tylėjo. 

Jis laikė ją, apglėbęs per juosmenį, glostė jos pa- 
balusį veidą ir lengvai bučiavo sunkius primerktus 
vokus, iš po kurių pradėjo riedėti ašaros. 

— Kas tau yra? Kodėl verki? 

— Nežinau, nežinau, — atsakė ji, ir vis gausesnės 
ašaros tekėjo jos veidu, ir vis smarkesnis kūkčiojimas 
virpino jos krūtine. 

Jis šluostė jai akis, bučiavo, guodė, bet niekas ne- 
gelbėjo, ji verkė kaip nuskriaustas vaikas ir negalėjo 
nusiraminti. 

Protarpiais ji jau šypsojosi, bet vėl ir vėl ašarų 
antplūdis temdė jos žydras akis ir skandino šypseną. 

Karolis pradėjo nerimauti, o vėliau ir nekantrauti. 

Jo aistringas susijaudinimas visai išblėso nuo tų aša- 
rų, jis jau sėdėjo šaltas ir jautėsi labai nejaukiai dėl 
tos isterikos ar paprasto nervų priepuolio. 

Veltui jis klausinėjo, kas jai atsitiko. 

Ji nieko nesakė, tik užsikniaubė ant jo krūtinės, 
apkabino jį rankomis ir verkė pasikūkčiodama. 

Vėjas dvelkė tarp obelų ir krėtė nuo jų dar užsili- 
kusius suvytusius, pajuodusius žiedus, kurių parudavę 
žiedlapiai krito ant sėdinčiųjų galvų ir žolynų, lingavo 
virš jų šakas, paslaptingai kažką šnarėjo tankmėje ir 
lėkė toliau, palikęs už savęs didžią tylą ir tuštumą tarp 
medžių, kurių rimstančios viršūnės dar pamažu linga-- 
vo saulės šviesoje. 

Ant oranžerijos stogo pradėjo krykšti žvirbliai, o 
miesto pusėje prapliupo veriančių ir rėksmingų iabrikų 
švilpukų choras, skelbiantis pavakarius ir užtvindęs par- 
ką šaižia kanonada. 

Liusi liovėsi verkusi, nusišluostė ašaras, pažvelgė 
į mažą, kišeninį veidrodėlį, pasitaisė skrybėlę ir tyliai 
prabilo, žiūrėdama į jo rūškaną veidą. 

— Pyksti ant manęs, Karlai? 

— Ne, ką tu, tik man sukėlė nerimą tavo ašaros. 

— Atleisk man, supranti, negalėjau susivaldyti, ne- 
galėjau... Tiek dienų laukiau tavęs, tiek dienų gal- 
vojau apie tą susitikimą su tavim, taip džiaugiausi. .. 
nes man blogai, Karoli, nes man labai blogai namie... 
Paimk mane iš ten, užmušk mane, jeigu nori, bet ne- 
leisk man grįžti pas juos! — sušuko ji garsiai, beviltiš- 
kai nutvėrusi jį už rankų ir akimis įsisiurbusi į jo akis, 
maldaudama pasigailėjimo ir pagalbos. 

— Nusiramink, Liusi, esi suerzinta, susinervinusi ir 
net nežinai, ko reikalauji. 

— Žinau, Karlai, žinau, aš noriu tavęs. Aš ten su 
jais daugiau nebeištversiu, nebeištversiu! — karštai su- 
šuko ji. 

— O ką aš galiu padėti? — tarė jis nekantriai, ir jo 
pilkose akyse blykstelėjo atkakli apmaudo ugnelė. 

Išgirdusi tuos žodžius, ji pašoko ir, tarsi išvydusi 
prieš save bedugnę, ilgai žiūrėjo į jį kažkokiom apstul- 
busiom ir išsigandusiom akim. 

— Karlai, tu manęs nemyli! Tu niekuomet manęs 
nemylėjai! — tyliai sulemeno ji virpančiomis lūpomis 
ir apmirusia širdimi laukė jo žodžių. 

Bet jis, nors jau ir buvo bemetąs baisų jai atsaky- 
mą, susivaldė lyg iš pasigailėjimo ir šypsodamasis ap- 
kabino ją per juosmenį ir ėmė bučiuoti tas išsigandu- 
sias, ašarom paplūdusias akis su vokais, spurdančiais 
lyg mirštantis drugelis, ir iš baimės virpančias lūpas. 

— Šiandien tu labai susinervinusi, labai suerzinta. 
Nusiramink, Liusi, ir nekalbėk tokių dalykų nei ne- 
galvok apie juos, nes man dėl to labai skaudu, gerai, 
Liusi? — kuždėjo jis, stengdamasis kalbėti meiliu balsu. 

— Gerai, Karlai, gerai! Atleisk man! Aš taip bai- 
siai tave myliu ir taip bijau dėl tavęs, kad negalėjau 
išlaikyti, norėjau įsitikinti. 

— O dabar jau tiki manimi ir esi rami, ar ne 
tiesa? 

— Tikiu, Karlai, nes kuo gi aš tikėsiu, jei ne ta- 
vim! — karštai ir nuoširdžiai sušuko ji. 

— Ar namie tave ištiko koks nemalonumas? 

— Kad tik vienas! Kasdien turiu jų tūkstantį, bet 
šiandien iš Čenstochovo atvažiavo teta ir visą laiką 
tik priekaištavo, kad neturime vaikų! Girdi, Karlai? 
Visa šeima tuo susirūpinusi ir nuolat man iškalbinėja, 
nuolat... Jis pasakė, kad išsiskirs su manim, nes jam 
gėda prieš savus dėl manęs. Šiandien jie nutarė, kad 
teta turinti mane nuvežti į Brodus, pas kažkokį cadi- 
ką!, kuris man padėsiąs. .. 


— Sutikai? 
— Jie gali mane priversti!.. Aš negaliu spirtis, nes 
niekas manes neužsistos... Privalau...— tyliai kuždė- 


jo pro sukąstus dantis, jausdama savo bejėgiškumą, ir 
žiūrėjo į jį maldaujančiomis akimis, tarytum šaukdama- 
si pagalbos, bet Karolis neramiai pasijudino ir pažvelgė 
į laikrodėlį. 


1Cadikas — garsus dievotumu rabinas. neva turis stebukladario galią. 

— Žinai, jie prigrasino, kad jeigu aš nesutiksianti, 
tai jie duosią ištuoką ir išvešią mane į mažą miestelį! 
Girdi, išveš toli nuo tavęs ir jau niekad... niekad ta- 
vęs nebepamatysiu... 

Ir tarsi pagauta staigios, akinančios baimės, kad gali 
jo visiškai netekti, puolė jam į glėbį, glaudėsi prie jo 
visu kūnu, stipriai spaudė jį prie savęs ir, kupina kaž- 
kokios baimės ir meilės, pagavo jo rankas ir ištisai 
jas bučiavo. 

— Jau reikia eiti, nes parke muzika pradeda groti, 
bus daugiau Žmonių, ir gali mus pamatyti. 

— Tegul pamato, aš tave myliu, Karlai, ir galiu vi- 
sam pasauliui drąsiai šaukti, kad myliu. Ką man rūpi 
žmonės, jeigu tu esi su manim! 

— Vis dėlto dėl žmonių akių mums reikia būti san- 
tūriems. 

— O ką tu padarytum, jeigu kurią nors dieną aš 
ateičiau pas tave ir pasilikčiau visam laikui? — guviai 
paklausė ji, meiliai glausdamasi, ir jos veidas nušvito 
galinga laimės liepsna.— Ir būtumėm drauge visada, 
visada... visada...— lipšniai kartojo ji, perpindama 
žodžius karštais bučiniais. 

— Vaikas esi, nesupranti to, ką kalbi... o tai be- 
protiškos mintys... 

— O ar meilė nėra taip pat beprotybė, Karlai? 

— Taip, taip, bet mums jau reikia eiti — skubiai pa- 
sakė jis, klausydamasis tolimų muzikos garsų, sklindan- 
čių pro medžių tankmę ir besileidžiančias sutemas. 

— Tu manęs nemyli, Karlai? — juokaudama paklau- 
sė ji ir atkišo lūpas, kad jis bučiniais tat paneigtų. 

Bet jis pažvelgė į ją taip šaltai ir atšiauriai ir tokiu 
abuoju balsu atsakė, kad ji sudrebėjo, paleido jo petį 
ir ėjo greta sutrikusi, sunerimusi ir liūdnu žvilgsniu 
klaidžiojo medžių tankme, kurioje glūdėjo tamsa, su- 
raižyta aštrių, varinių besileidžiančios saulės spindulių. 

Ir nors jis kaip įmanydamas švelnesniu balsu įtiki- 
nėjo mylįs ją, nors atsisveikindamas ir bučiavo Jabai 

nuoširdžiai, tačiau ji nuėjo nerami ir iš tolo liūdnai 
žvilgčiojo į jį, stovintį po medžiais. 

Muzika grojo kažkokį melancholišką valsą, kurio 
malonūs garsai plaukė per didelį parką, linguodami 
saulėlydžio valandą nusvirusias medžių šakas ir už- 
siskleidžiančias žiedų taures. 

Alėjomis vaikštinėjo minios žmonių, buvo girdėti 
balsų klegesys, juokas, žvyro čežėjimas po kojomis, 
šmėkščiojo šviesūs moterų drabužiai. Medžių virtinės, 
skendinčios didžioj tyloj, liejo vėsą į kaitrią prietemą, 
pilną melodijos virpesių ir besileidžiančios, tarsi krau- 
ju pasruvusios, saulės atspindžių. Saulė leidosi už miš- 
kų ir liejo varinės šviesos srautus į Lodze, pilną dūmų 
ir juodų kaminų siluetų, į tuščius laukus, plytinčius už 
parko, pilnus vienišų medžių, plytinių, žemų namukų, 
smėlėtų takelių ir žalių javų, kurie vilnijo kaip ban- 
gos ir ritosi į miestą su bejėgišku atkaklumu. 

Karolis nuėjo viršutine alėja už Žvėryno, nenorėda- 
mas susitikti su pažįstamais, bet sulėtino žingsnį, nes 
priešakyje pamatė Horną su Kama; jiedu ėjo, susikibę 
rankomis, ir tyliai niūniavo kažkokią dainelę, taktan 
linguodami galvas; savo skrybėlę Kama laikė rankoje, 
jos plaukai buvo susitaršę, ir saulės spinduliai švietė 
juose kaip auksiniai smeigtukai, nes jiedu ėjo į vakarus 
ir, sustoję kalvos viršūnėje, žiūrėjo į miesta. 

Karolis aplenkė juos šoniniu taku ir skubiai nuva- 
žiavo į miestą. 


IV 


— Užeikite arbatos išgerti, nes teta bus labai ne- 
patenkinta, kad aš jus paleidau, — prašė Kama, kai Hor- 
nas ją palydėio į Spacerovą. 

— Neturiu laiko, reikia ieškoti Malinovskio, jau 
trys dienos jo nebuvo namie, man labai neramu dėl jo. 

— Na, gerai, bet kai surasite jį, tai abu ateikite 
arbatos gerti. 

— Gerai! 

Juodu draugiškai paspaudė vienas kitam rankas ir 
išsiskyrė. 

— Ponas Hornai! — pašaukė jį Kama pro vartus. 

Jis atsigręžė ir laukė, ką ji pasakys. 

— Bet dabar jūs geriau jaučiatės, ką? Dabar jūs 
nebesat nelaimingas, ką? 

— Geriau, daug geriau, ir iš visos širdies dėkoju už 
tą pasivaikščiojimą. 

— Reikia būti sveikam, nereikia būti nelaimingam 
ir reikia rytoj nueiti pas Šają, gerai? — tyliai kalbėjo 
ji ir kažkaip motiniškai paglostė jam veidą. 

Jis pabučiavo jai pirštų galiukus ir nuėjo namo, bet 
žingsniavo lėtai ir apatiškai, nors ir tikrai nerimavo dėl 
taip ilgai nesirodančio Malinovskio, su kuriuo jis gy- 
veno ir su kuriuo labai susibičiuliavo, tuos kelis mėne- 
sius laukdamas tarnybos. 

Malinovskio namie nebuvo, butas dvelkė tuštuma, 
kiekviename žingsnyje buvo matyti skurdas, ir nema- 
žas, nes Hornas susipyko su tėvu, o šis nebemokėjo 
jam algos, norėdamas tuo būdu priversti užsispyrėlį 
sugrįžti namo. 

Bet neprivertė, nes Hornas užsispyrė ir nutarė to- 
liau manytis savo jėgomis, o kol kas gyveno iš pasko- 
lų kredito bei po truputį pardavinėjamų baldų ir ra- 
kandų, palaikomas meilės, kurią jautė Kamai, meilės, 
kuri tarsi gaubė jį visą maloniu rūku lyg tas birželio 
vakaras, besileidžiantis ant miesto, sklidinas gilios ty- 
los ir Žvaigždžių, kurios žėrėjo neišmatuojamose gel- 
„mėse lyg nušvintančių ir vėl gęstančių svajonių spin- 
desys, virpąs oro vilnyje, amžinoje kaip pati meilė ir 
kaip ji neapčiuopiamoje. 

Jis liovėsi galvojęs apie save, nes nusprendė eiti 
į miestą ir paieškoti draugo. 

Malinovskis ne kartą taip paslaptingai išnykdavo ir 


104 


sugrįždavo išbalęs ir susinervinęs, nepasakęs, kur buvo, 
tačiau niekuomet jis neužtrukdavo taip ilgai, kaip 
dabar. 

Hornas apėjo pažįstamus, tikėdamasis ką nors suži- 
noti, bet niekas nematė Malinovskio jau kelias dienas; 
į jo tėvus jis nesikreipė, mat, nenorėjo jų jaudinti, 
o, antra vertus, galvojo tai padaryti paskutiniu atveju. 

Jam atėjo į galvą pasiteirauti pas Jaskulskius, kur 
Malinovskis labai dažnai lankėsi. Dabar Jaskulskiai gy- 
veno vienoje naujai besikuriančioje gatvelėje tarp ge- 
ležinkelio linijos, miško ir Šeiblerio fabrikų. 

Gatvelė dar buvo nei laukas, nei šiukšlynas, nei 
miestas, nes ėjo trūkinėjančia linija tarp žaliuojančių 
javų laukų, kalvų, užverstų iš miesto išvežamomis 
šiukšlėmis, ir didžiulių duobių, iš kurių buvo kasa- 
mas smėlis. 

Keturaukščiai netinkuotų plytų namai, biaurūs, tik 
šiaip taip sulipdyti, raudonavo greta mažų medinių na- 
mukų ir paprastų lūšnų, sukaltų iš lentų sandėliams. 

Nedidelio šlaito papėdėje, kur ėjo gatvelė, sruve- 
no įvairiom spalvom besimainąs upokšnis, užterštas 
srutomis iš fabrikų ir skleidžiantis aplinkui baisią smar- 
vę. Jis sudarė ribą tarp tikrojo miesto ir laukų ir vin- 
giavo palei ilgas tvoras ir iš miesto išvežamų sąšlavų 
krūvas. 

Jaskulskiai gyveno pačioje pamiškėje, medinėje lūš- 
noje su keliolikos langų fasadu ir su daugybe priesta- 
tų bei mezoninų ant sukrypusio aukšto. Dabar jiems 
sekėsi daug geriau, nes jis uždirbdavo penkis rublius 
per savaitę Boroveckio fabriko statyboje, o ji prekiavo 
kepėjui priklausančioje maisto krautuvėlėje ir už tai 
turėjo butą ir dešimt rublių per mėnesį. 

Prie Jaskulskių krautuvėlės sėdėjo antklodėmis ap- 
tūlotas Antosius ir svajingom, ilgesio pilnom akim žiū- 
rėjo į mėnulio piautuvą, kuris, išlindęs iš už debesų, 
sidabru dažė šlapius nuo rasos skardinius miesto sto- 
gus ir kaminus. 


105 


— Ar Juzius namie? — paklausė Hornas, paspaudęs 
jo liesą džiovininko ranką. 

— Yra... yra...— sunkiai sušnibždėjo ligonis, ne- 
paleisdamas jo rankos. 

— Ar dabar tau geriau, negu žiemą? 

— Argi ten niekas nepateks? — paklausė jis, plačiai 
atmerktomis akimis rodydamas mėnulį. 


— Nebent po mirties...— sviedė Hornas, skubiai 
įeidamas į krautuvėlę. 
— Aš jaučiu... kaip ten baisiai tylu. ..— kuždėjo 


ligonis, virpėdamas visu kūnu, ir jo sulysusį veidą nu- 
skaidrino aštraus, nenumaldomo, skausmingo ilgesio 
šypsena. 

Jis nutilo, bejėgiškai kaip skutus nuleido rankas, at- 
rėmė galvą į duris, prie kurių sėdėjo, ir visa siela pasi- 
nėrė tose kraupiose gelmėse, kuriomis slydo sidabrinis 
mėnulio piautuvas. 

Juzius sėdėjo už krautuvėlės, mažame, ankštame 
kambarėlyje, pilname lovų ir rakandų ir tokiame tvan- 
kiame, kad atlapos durys ir langai ne ką gaivino įkai- 
tusį Orą. 

— Seniai matei Malinovskį? 

— Jau bent dvi savaitės nebuvo pas mus, o ne- 
mačiau jo nuo sekmadienio. 

— (O Zoska seniai buvo pas jus? 

— Zoska pas mus nebesilanko. Mama ant jos su- 
pyko... Maryska, neiškulk stiklų! — šūktelėjo jis pro 
langą į mažytį darželį, kuriame dūlavo kažkokia moters 
figūra. 

— Ką ji ten veikia? — paklausė jis, žiūrėdamas 
į juodą miško sieną, stovinčią vos per keliasdešimt 
žingsnių nuo namo, taip arti, kad net ilga, auksinė 
lempos šviesos juosta, krentanti pro langą, žvilgėjo ant 
pušų kamienų. 

— Žemę kasa, tai Maryska, audėja, kilusi iš mūsų 
krašto. Mama perleido jai mūsų darželį, ir ji visada 

po darbo ateina čia ūkininkauti. Kvaila, jai atrodo, jog 
ji kaime. 

Hornas nesiklausė, galvojo, kur surasti Adamą, ne- 
sąmoningai apžvelgė kambarį ir krautuvėlę, pilną bliz- 
gančių pieno skardinių, kelis kartus atsikvėpė tvankiu, 
dulkių, dūmų ir duonos kvapo prisigėrusiu oru ir atsi- 
sveikindamas paklausė juokais: 

— Na, kaip, ar negavai vėl kokio meilės laiško? 

— Gavau... taip... 

Jis labai išraudo. 

— Lik sveikas... 

— Aš irgi eisiu. 

— Gal į pasimatymą? — paklausė Hornas juokais. 

— Taip, taip... Bet jūs taip garsiai nekalbėkit, dar 
mama išgirs. 

Jis skubiai apsirengė, ir juodu išėjo į tamsią gatvę. 

Šiltas birželio vakaras išvarė žmones iš namų ir 
landynių, jie sėdėjo juoduose prieangiuose, ant slenks- 
čių, prie namų, kelio smėlyje arba atidaruose languo- 
se, pro kuriuos buvo matyti žemi, ankšti kambariai, pil- 
ni suolų ir lovų, ir kuriuose žmonių spiečiai knibždėjo 
kaip avily. 

Gatvelėje nebuvo žibintų, ją apšvietė mėnulis ir 
šviesos ruožai, tvieskiantieji iš langų ir atidarų smuk- 
lių bei krautuvėlių. 

Vidury kelio krykštaudami voliojosi vaikų būriai, 
o iš vienos tolesnės smuklės sklido girtuoklių dainelės 
choras, kuris pynėsi su armonika, kažkurioj palėpėj 
trenkiančia žvalų krakoviaką, ir su netoliese pralekian- 
čių traukinių dundėjimu. 

— Kur bus tas tavo pasimatymas? — paklausė Hor- 
nas, kai jie išėjo į gatvelę ir žingsniavo taku, einančiu 
per platų bulvių lauką į miestą. 

— Netoli, prie bažnyčios. 

— Linkiu sėkmės! 

Hornas nuėjo pas Adamo tėvus, norėdamas pasitei- 
rauti apie ji, ir pataikė į didelę audrą. 

Motina stovėjo vidury kambario ir rėkė, kone plyš- 
dama, Zoska pasikūkčiodama verkė prie krosnies, o 
Adamas sėdėjo prie stalo, veidą įkniaubęs delnuose; 
ant komodos stovinti lempa apšvietė visą sceną. 

Hornas įėjo, bet tuojau sutrikęs žengė atgal pro 
duris. 

Adamas išbėgo paskui jį. 

— Mielasai, palauk manęs kelias minutes prie vaI- 
tų, labai prašau tavęs! — karštligiškai sukuždėjo jis ir 
grįžo namo. 

Motina rėkė šaižiu, pakeltu balsu: 

— Aš dar kartą klausiu, kur tu buvai tas tris 
dienas? 

— Jau sakiau jums, buvau kaime prie Piotrkovo, 
pas pažįstamą. 

— Zoska, nemeluok! — trumpai sviedė Adamas, ir 
jo žalios, malonios akys piktai žybtelėjo.— Aš žinau, 
kur tu buvai! — pridūrė jis tyliau. 

— Na, kur? — neramiai sušuko mergina ir pakėlė 
į jį užverktas akis. 

— Pas Keslerį! — sukuždėjo jis tyliai, bet taip 
skausmingai, kad motina išskėtė rankas, o Zoska pa- 
šoko nuo kėdės, kurį laiką stovėjo vidury kambario, 
dairydamasi aplinkui išdidžiu, maištaujančiu žvilgsniu. 

— Taip, buvau pas Keslerį! Esu jo meilužė, taip! — 
sušuko ji skardžiai ir tokiu ryžtingu balsu, kad motina 
pasitraukė prie lango, o Adamas pašoko nuo kėdės; 
ji valandėlę stovėjo tylėdama ir žiūrėjo į juos išdidžiu 
žvilgsniu, tačiau netrukus taip suvirpėjo iš susijaudi- 
nimo, kad kojos jai sulinko, ji susmuko ant kėdės ir 
pasikūkčiodama pravirko. 

Motina atsipeikėjo, šoko prie jos, stvėrė už rankų ir, 
tempdama prie lempos, pradėjo greitai, karštligiškai 
kalbėti: 

— Tu Keslerio meilužė? Tu, mano duktė? 

Griebėsi už galvos ir ėmė bėgioti po kambarį, šauk- 
dama iš baisaus skausmo. 

— Jėzau Marija! — rėkė ji ir, nevilties pagauta, lau- 
žė Iankas. 

Ji vėl prišoko ir, purtydama Zoską iš visų jėgų, 
kuždėjo kimiu, slopiu iš susijaudinimo balsu: 

— Tai šit tie važinėjimai pas tetą, tos iškylos, tie 
vaikščiojimai su draugėmis į teatrą, tas puošimasis — 
tas viskas. A, suprantu dabar, suprantu! Ir aš viską 
leidau, buvau tokia akla! Jėzau Marija! Nebausk ma- 
nęs, dieve, už aklumą, nebausk manęs, viešpatie, už 
mano vaikų kaltes, nes aš dėl to nekalta! — maldavo 
ji paklaikusiu balsu ir, didžiai atgailaudama, puolė 
prieš dievo motinos paveikslą, apšviestą aliejine lem- 
pute. 

Valandėlei stojo tyla. 

Adamas niūriai žiūrėjo į lempą, o Zoska stovėjo 
prie sienos susigūžusi, sugniuždyta, nelaiminga, ašaros 
lyg dideli perlai biro jai iš akių ir riedėjo per visą 
veidą, ji nuolat krūpčiojo, raudos purtoma, plaukai iš- 
sidraikė jai ant pečių ir kaktos, ji automatiškai braukė 
juos ir jau nieko nebematė, kas dedasi aplinkui. 

Motina pasikėlė, jos išbalęs ir pabrinkęs veidas 
buvo pilnas nepermaldaujamos rūstybės ir įniršio. 

— Tučtuojau nusivilk tuos aksomus! — sušuko ji. 

O kai Zoska nesusigaudydama susvyravo, motina 
ėmė plėšti nuo jos aksominį kikliką ir draskyti jį 
į skutus. 

— Tai tavo gėda tu, šliundra! — šaukė ji ir, pagau- 
ta naikinimo siautulio, nuplėšė nuo jos visus drabužius 
ir sudraskė į skutus, sutrypė su neapykanta ir puolė 
prie komodos, ir mėtė iš jos, ir plėšė viską, ką turėjo 
Zoska, o pastaroji suglumusiom akim stebėjo nusiau- 
bimą ir kuždėjo su pertrūkiais: 

— Jis mane myli... jis žadėjo mane vesti... aš ne- 
begalėjau išlaikyti fabrike... aš nenoriu mirti verpyk- 
loje. .. aš nenoriu visą gyvenimą būti audėja... Mamy- 
te brangi, motinėle mano vienintele, dovanok man, ma- 
myte, pasigailėk manęs! — suriko ji smarkiai ir puolė 

motinai į kojas. Joje pabudo sąmones ir savitvardos 
likučiai. 

— (Gali dabar sau eiti pas Keslerį, aš jau nebeturiu 
dukters,— abejingai sukuždėjo motina ir, išsiplėšusi iš 
jos glėbio, plačiai atvėrė duris. 

Zoska, ūmai pagauta neišpasakyto siaubo, padvel- 
kusio iš motinos žodžių ir juodų koridoriaus nasrų, ku- 
riuos ji pamatė prieš save, pasitraukė atatupsta ir, ne- 
žmoniškai klykdama iš baisaus išgąsčio, griuvo moti- 
nai po kojom; kabinėjosi jai už rankų, rūbų, kelių, 
šliaužiojo paskui keliaklūpsčia ir paklaikusiu, verksmin-. 
gu balsu maldavo pasigailėti ir atleisti. 

— Užmušk mane, tik nevaryk! Užmuškit mane, 
žmonės, nes jau nebeištversiu! Adamai, broli mano! 
Tėve mano, pasigailėkite manęs! 

— Kraustykis tučtuojau ir niekuomet čia nesirodyk, 
nes išvarysiu kaip šunį ir atiduosiu policijai! — neper- 
maldaujamai švokštė motina, rūsti, lyg suakmenėjusi, 
nes iš didelio skausmo joje viskas apmirė, netgi gai- 
lestis. 

Adamas taip pat klausėsi ir žiūrėjo nė nekrustelė- 
damas, tik jo žalios akys jau nebespindėjo taip rūs- 
čiai bei veriamai ir plūdo ašaromis. 

— Lauk nuo manęs! — dar kartą šaižiai riktelėjo 
motina. 

Tada Zoska akimirką stabtelėjo vidury kambario ir, 
klaikiai rėkdama, puolė į koridorių, kad net kaimynai 
pradėjo atidarinėti duris ir kaišioti galvas, perbėgo visą 
bendrabutį, nulėkė apačion į kiemą, įsispraudė į tamsų 
kampą po žydinčiomis akacijomis ir, apimta kraupios, 
gyvuliškos baimės, nualpo. 

Adamas išbėgo paskui ir, ją atgaivinęs, sukuždėjo 
švelniu, brolišku balsu: 

— Zoska, eikš pas mane! Aš tavęs nepaliksiu. 

Ji nieko neatsakė, tik norėjo ištrūkti jam iš rankų 
ir bėgti, kur akys mato. 

Jis per vargą ją nuramino, apmuturiavo kažkokia 

skara, atsinešta iš namų, nes mergina visa buvo skai- 
maluota, stipriai paėmė ją už parankės ir nuvedė prie 
vežiko. 

Vartuose laukęs Hornas prisidėjo prie jų. 

— Taip išėjo, kad Zoska šiuo tarpu gyvens pas 
mane; ar negalėtumėt pasiieškoti buto kelioms die- 
noms? 

— Gerai. Eisiu pas Vilčeką, jis turi didelį butą. 

Jie važiavo tylėdami, tik, pravažiuojant pro Kesle- 
rio rūmus, Zoska stipriau prisiglaudė prie brolio ir ėmė 
tyliai verkti. 

— Neverk, viskas susiklos. Neverk, motina leisis 
permaldaujama, su tėvu aš pats pasikalbėsiu! — guodė 
jis ją ir bučiavo jos užverktas akis, ir glamonėjo su- 
taršytus plaukus. 

Ją taip paveikė tie paguodos žodžiai ir jo meilė, 
kad apkabino jį rankomis, prigludo veidu prie krūti- 
nės ir tyliai, su pertrūkiais kuždėjo, skundėsi savo ne- 
laiminga dalia, nepaisydama čia pat sėdinčio Horno. 

Brolio Kambarys beregint buvo paverstas jos butu, 
o jis pats persikėlė į Horno kambarį; ji užsidarė ir ne- 
benorėjo išeiti arbatos, kurią Hornas užvirino. 

Adamas pats jai nunešė. 

Ji truputį išgėrė, krito į lovą ir tuoj pat užmigo. 

Adamas nuolat ėjo jos žiūrėti, apklojo, kuo galėjo, 
nosinaite nušluostė veidą, nes, nors ji ir miegojo, aša- 
ros riedėjo iš užmerktų akių, paskui sugrįžo ir tyliu 
balsu sukuždėjo: 

— Numanot, kas atsitiko? 

— Ne, ne, aš labai prašau, nesakykit, nes matau, 
kaip jums skaudu. Aš tuojau išeinu. 

— Pasilikit dar valandėlei. Cirdėjot, turėjote girdė- 
ti, kas buvo kalbama apie Zoską? 

— Į apkalbas aš niekuomet nekreipiu dėmesio, nie- 
kad nenoriu jų klausytis,—-išsisukinėdamas pasakė 
Hornas. 


— Tai ne apkalbos, tai tiesa! — griežtai tarė Ada- 
mas, pakildamas iš vietos. 

— Ką gi jūs dabar darysite? — paklausė jis, didžiai 
užjausdamas. 

— Tuojau einu pas Keslerius! — rūsčiai sukuždėjo 
vaikinas, jo žalios akys blykstelėjo ir pasidarė tokios 
spalvos, kaip juodas emaliuotas revolveris, kurį jis įsi- 
dėjo į kišenę. 

— Iš to nebus naudos, su galviju negalima tvarkyti 
žmogiškų reikalų. 

— Pamėginsiu, o jei man nepavyks, tai... 

— Tai kas? — skubiai įsiterpė Hornas, išgąsdintas 
grasinamos gaidos, kuri suskambo jo balse. 

— Tai pasikalbėsime kitaip... pamatysime... 

Hornas bandė jam ką sakyti, bet Adamas nenorėjo 
klausytis, tik prie vartų, atsisveikindamas, jis stipriai 
paspaudė jam ranką ir nuskubėjo į Keslerio rūmus. 

Jis neužtiko jaunojo Keslerio, ir niekas negalėjo 
jam paaiškinti, kur jis šiuo metu gali būti. 

Kupinas neapykantos, jis pažiūrėjo į puikius rūmus, 
į blizgančius mėnesienoje jų bokštelius ir paauksuotus 
balkonus, į langus su baltomis užuolaidomis ir nuėjo 
į fabriką pas tėvą. 

Senis Malinovskis, kaip paprastai, lyg nepailstanti 
gervė vaikščiojo aplink milžinišką smagratį, kuris ta- 
rytum baisus paukštis šmėkščiojo tamsiame, tirtančia- 
me nuo jo sukimosi bokšte, smego žemėn, niro iš še- 
šėlių, blykčiojo žvilgančiu, šaltu plieno rūku ir skriejo 
tokiu pasiutusiu greičiu, jog neįmanoma buvo įžiūrėti 
jokio kontūro. 

Bokštas taip gaudė nuo baisaus mašinos riaumojimo, 
kad senis paklausė sūnaus pašnibždomis: 


— Suradai Zoską? 

— Parvežiau ją šiandien vakare. 

Senis ilgai pažiūrėjo į jį ir vėl nuėjo aplinkui 
mašiną, patepė alyva kai kurias dalis, patikrino mano- 


112 


metrą, apšluostė stūmoklius, kurie slankiojo šniokš- 
dami ir varvino alyvą, per garsiakalbį šūktelėjo maši- 
nistams, dirbantiems žemjau, ir, grįžęs prie sūnaus, sun- 
kiai iškošė: 

— Kesleris! 

Tėvo dantys prasišiepė, tarsi jis ruoštųsi kąsti. 

— Taip, bet jis mano! Palikit jį ramybėje, — karštai 
pradėjo Adamas. 

— Kvailas esi! Turiu su juo kalbėtis svarbiais rei- 
kalais, nė nedrįsk jo liesti, girdi? 

— Girdžiu, bet nenusileisiu. 

— Nė nedrįsk man! —suurzgė senis, pakeldamas 
juodus milžiniškus kumščius, lyg ketindamas smogti— 
Kur ji dabar? 

— Motina išvarė ją iš namų. 

Jis sušvokštė pro sukąstus dantis, tamsiai pilkos 
akys įgriuvo jam giliai po vešliais antakiais, ir tik 
grėsmingas šešėlis krito nuo jų ant papilkėjusio ir 
sauso veido. 

Jis susikūprino ir lėtai nukiūtino aplink tą ratą, ku- 
ris, riaumodamas kaip pašėlęs, giedojo įkalintos tarp 
drebančių mūrų ir įnirtingai besiblaškančios jėgos 
himną. 

Pro mažus užburbėjusius pastato langelius plaukė 
sidabrinės mėnulio šviesos rūkas, kuriame lyg mėly- 
nas vaiduoklis baubdamas trankėsi milžiniškas gal- 
vijas. 

Adamas, daugiau nebesulaukęs iš tėvo nė žodžio, 
atsikėlė ir rengėsi išeiti. | 

"Senis nuspūdino paskui jį ir jau už slenksčio sukuž- 
dėjo: 

— Pasirūpink ta... juk mūsų kraujas... 

— Pasiėmiau ją pas save. 

Tėvas sučiupo jį ir geležinėm rankom priglaudė prie 
širdies. 

Žalios, mielos, didele meile šviečiančios sūnaus akys 
įsmigo į tamsiai pilkas, ašarotas tėvo akis, jiedu žiū-- 
rėjo į kits kitą iki pat gelmių, kiaurai ir išsiskyrė, ne- 
tarę nė žodžio. 

Senis skubiai vaikščiojo aplink mašiną ir tepaluo- 
tais pirštais šluostėsi akis. 

— Biznis paprastas, grynas auksas, sakau jums. 
Nupirkau sklypą, kurį Griunšpanas privalo, suprantat, 
privalo iš manęs išpirkti už tokią kainą, kurios aš pa- 
norėsiu, — sekantį rytą aiškino Stachas Vilčekas Hor- 
nui, kuris miegojo pas jį. 

— Kodėl privalo? — mieguistu balsu paklausė Hor- 
nas. 

— Nes mano sklypas jo fabriką supa iš dviejų 
pusių; iš šono ir iš užpakalio, iš kito šono yra Šajos 
Mendelsono sklypai, o iš priešakio gatvė. Griunšpanas 
nori išplėsti fabriką, bet pas save neturi vietos. Šian- 
dien ketina mane aplankyti, pamatysit, kokia jo mina. 
Dėl to sklypo jis derėjosi trejus metus ir per trejus me- 
tus senajam savininkui kasmet pridėdavo po šimtą 
rublių, norėjo pigiai nupirkti, laukė, jis neskubėjo. 
Aš per stebuklą suuosčiau, gerokai primečiau kaimie- 
čiui ir patyliukais nupirkau, dabar aš lauksiu, da- 
bar aš neskubėsiu. .. cha, cha, cha! — linksmai juokėsi 
jis, trindamas rankas, laižydamas atvėpusias lūpas ir 
mirkčiodamas akimis. 

— Kiek turit tos žemės? 


— Visus keturis margus! Penkiasdešimt tūkstančių 
rublių jau beveik turiu kišenėje. 


— Daug tikitės! — nusijuokė Hornas, kiek nustebin- 
tas tos sumos. 

— Biznio reikaluose aš niekuomet neklystu. Griunš- 
panas ketina statyti du korpusus, viso maždaug dviem 
tūkstančiam žmonių, ir pagalvokite, jeigu jam tektų sta- 
tyti kitoje vietoje, nors ir kelis šimtus žingsnių toliau, 
tai statybos, įrengimo ir administracinės išlaidos jam 
padidėtų dvigubai. Ar gersit dar arbatos? 

— Mielai, jeigu yra karštos, bet kaip būsimam mili- 
jonieriui, tai puodeliai velniškai apkramtyti! — padarė 
jis pastabą, skambindamas šaukšteliu į švarplėtą fajan- 
so puodelį. 

— Tai niekis, dar gersime iš Sevro puodelių, — at- 
sakė jis nerūpestingai — Porai minučių paliksiu jus 
vieną, — tarė, pažvelgęs pro langą, ir išėjo į priemenę, 
nes kelios senos, suvargusios moterys su pintinėmis 
rankose pasirodė tarp apdžiūvusių vyšnių, augančių 
prieš namą. 

Hornas tuo tarpu apsidairė kambaryje, kur gyveno 
būsimasis milijonierius. 

Tai buvo paprasta kaimo troba sukrypusiomis, kal- 
kėm pabaltintomis sienomis; plūktinę aslą — grindis, 
dengė suplyšęs flanelinis kilimas, išmargintas ryškio- 
mis raudonomis gėlėmis; mažas, kreivas langelis, už- 
trauktas purvina užuolaida, leido tiek mažai šviesos, 
kad visas trobos vidus ir skurdūs, lyg sąšlavynuose 
surankioti rakandai skendėjo prietemoje, kurioje ryš- 
kiai blizgėjo tik didelis virtuvas, stovintis ant paprastos 
kaimo prieždos po dideliu gaubtu. 

Keliolika knygų gulėjo ant stalo tarp senų gelžga- 
lių, diržų ir ričių su margų medvilnės verpalų pavyz- 
džiais. 

Hornas ėmė vartyti knygas, bet, pasigirdus už lango 
verksmingam moters balsui, padėjo jas ir ėmė klau- 
sytis: 

— Ponas, prašom paskolinti man dešimt rublių! Po- 
nas žinot, kad Ruchlė Vaserman yra dora, vargšė mo- 
teris. Jeigu aš šiandien negausiu pinigų, tai nepadary- 
siu gešefto ir neturėsiu iš ko gyventi visą savaitę. 

—— Be užstato pinigų neduosiu. 

— Ponas Vilčekai! Aš atiduosiu, aš jums prisieksiu 
visom šventenybėm, kad atiduosiu... Mes neturim ko 
valgyti, mano maži vaikai, mano vyras, mano motina... 
jie laukia, kada aš jiems atnešiu "gabaliuką duonos! 
O jeigu ponas man nepaskolinsit, tai iš kur aš jiems pa- 
imsiu... 

— Tegul stimpa, ne mano reikalas! 

— Tokį žodį, tokį negerą žodį ponas pasakėt,— ai- 
manavo žydė. 

Vilčekas atsisėdo ant suolo po langu ir pradėjo skai- 
čiuoti pinigus, kuriuos jam atidavinėjo kitos moterys. 

Po rublį, po du, daugiausia po penkis, jos klojo jam 
variokais, dešimtukais, traukiamais iš mazgelių ir slėp- 
tuvių. 

Jis atidžiai skaičiavo, vis išmesdamas šalin po pi- 
nigėlį. 

— Gitle, tas dešimtukas niekam tikęs, duok kitą! 

— Prisiekiu, tai geras pinigas. Aš jį turiu iš vienos 
ponios, kuri visuomet perka pas man apelsinai! Nu, ko- 
dėl jis turi būti negeras! Jis blizga! — šaukė ji, seilin- 
dama dešimtuką ir šluostydama jį prijuoste. 

— Greit duok kitą, nes neturiu laiko! 

— Ponas Vilčekai, jūs esat kilnus žmogus, paskolin- 
kit man. ..— prašė senoji Vaserman. 

— Ponia Štein, trūksta penkiolikos kapeikų! — krei- 
pėsi jis į mažą, seną žydę kretančia galva su nusitepu- 
siu kyku. 

— Trūksta! Negali būti! Ten yra visi penki rubliai, 
aš gerai skaičiavau. 

— Pridėkit, ir baigta! Jūs visada taip sakot, ir visa- 
da trūksta, mes geri pažįstami. 

Senė Štein ėmė įrodinėti, kad netrūksta, ir tas taip 
suerzino Vilčeką, kad jis sužėrė pinigus ir sviedė 
į smėlį jai po kojom. 

Garsiai raudodama, senė rankiojo juos iš smėlio ir 
vėl dėliojo ant stalo. 

Vaserman vėl prisėlino prie Vilčeko ir, pirštų ga- 
lais palietusi jo alkūnę, prašė tyliu, verksmingu balsu: 

— Aš laukiu!.. Aš žinau, kad ponas būsit gailes- 
tingas. .. 

— Be užstato neduosiu nė rublio,— tarė jis— Pa- 
siskolinkit iš žento!.. 

— Kam jūs minit tą nevidoną! Jūs žinot, aš jam, iš- 
leisdama dukrą, paklojau ant stalo grynais net ketu- 
riasdešimt rublių, tai tas nenaudėlis per nepilną pusę 
metų viską išleido! Girdit, ponas, viską išleido! Kur 
jis išleido tokį kapitalą! 

Vilčekas neklausė skundų, jis atsiiminėjo skolas su 
procentais už praėjusią savaitę ir skolino ateinančiai, 
labai tiksliai Žymėdamasis užrašų knygutėje pavardes 
ir sumas. 

Jis abejingai klausėsi skundų ir visai neslėpė pa- 
niekos tai suvargusių moterų miniai. 

Jo nejaudino jų paraudusios, saulės ir speigų išde- 
gintos akys, nei tos skarmaluotos figūros, nei tie amži- 
nai susirūpinę ir alkani veidai, žvelgiantieji iš po 
perukų ir purvinų skarų, nei tas visas skurdo choras, ku- 
ris raudojo kaitrioj saulėkaitoj, tarp džiūstančių, sutrū- 
nijusių, tik kur-ne-kur žaliuojančių medžių bei žolynų, 
užaugusių piktžolėm, iš kurių kišo blyškiai žalius lapus 
liaunos tūbės ir didelės varnalėšos. 

Tuoj už kelio plytėjo miestas, jis atrodė kaip rau- 
donų namų, kaminų ir stogų jūra, kurioje mirgėjo sau- 
lės atspindžiai; dundesys, dardėjimas, švilpesys pripil- 
dė sodelį ir ištisai drebino medines, sukrypusias Vil- 
čeko namo sienas. 

Hornas, pritrenktas ir kupinas nuoširdžios užuojau- 
tos, stebėjo tas nuskurdėlių voras, išsirikiavusias prie 
namo, ir su vis augančiu pasipiktinimu klausėsi Vilčeko 
biznio paslapčių. 

Jis nebegalėjo ištverti ir, kai Vilčekas, atleidęs pas- 
kutinę prašytoją, sugrįžo į trobą, tylėdamas paėmė skry- 
bėlę ir pasuko durų link. 

— Dar neikite. 

— Man reikia pas Šają, o, be to, pasakysiu teisybę, 
jog tai, ką girdėjau ir mačiau čia prieš valandėlę, su- 
žadino man gilų pasišlykštėjimą tamsta, ponas Vilče- 
kai... Teikitės mane, o kartu ir visą mūsų draugiją 
laikyti visai svetima ir nepažįstama, — pasakė jis griež- 
tu balsu ir, sviedęs jam paniekinamą žvilgsnį, norėjo 
išeiti. 

— Neišleisiu jūsų, turite išklausyti, ką aš pasaky- 
siu! — sušuko Vilčekas, skubiai užstojęs jam duris; iš 
pykčio jis pasidarė mėlynai raudonas, bet kalbėjo ra- 
miai. 

Hornas pažvelgė jam tiesiai į akis ir, nenusiimda- 
mas skrybėlės, atsisėdo ir tarė sausai: 

— Klausau jūsų! 

— Noriu jums tik paaiškinti. Aš nesu lupikautojas, 
kaip jūs veikiausiai įtarėt, ir nesu todėl, kad dirbu pas 
Grosgliuką ir veikiu jo naudai ir jo atsakomybe. Jums 
pirmam tai sakau, nes anksčiau man nebuvo reikalo 
teisintis ir aiškintis dėl savo veiksmų. 

— Kodėl jūs tai darote dabar? Juk niekas tamstos 
neverčia! Aš nesu tardytojas! 

— Darau tai todėl, kad nespręstumėt apie mane ne- 
teisingai. Galite mane laikyti arba nelaikyti savo pa- 
žįstamu — tai antraeilis klausimas, bet aš nenorėčiau, 
kad mane laikytų lupikautoju. 

— Galite būti tikras, kad mes tamsta nesidomėsime. 

— Kaip ir aš šiuo metu jūsų panieka, kurią girdžiu 
tamstos balse. 

— Tai kam jūs mane sulaikot? 

— Sulaikiau! — tarė jis pabrėždamas.— Pasiteisinda- 
mas pasakiau, kad dirbu Grosgliukui ir operuoju jo pi- 
nigais bei jo naudai! Aišku, kad nedarau to dykai. 

— Niekas nė už didžiausią algą neprisiimtų parei- 
gos plėšti vargšus. 

— Taip sakoma salonėliuose ir panelių akivaizdoje, 
nes tokia frazė gražiai skamba ir niekam neįpareigoja. 

— Tai paprastas, žmogiškas padorumas, o ne frazė, 
ponas Vilčekai. 4 

— Galima ir taip pavadinti, nesiginčysiu dėl žodžių. 
Jūs mane laikot niekšų, kad padedu Grosgliukui plėšti 
vargšus, taip? Tai aš tamstą įtikinsiu, kad tas niekšas 
pats vienas tiems vargšams daro daugiau, negu jūs visi 
inteligentai ir įvairios šlėktų liekanos, drauge paimtos. 
Prašom, pažiūrėkite į tą knygą, čia sužymėtos per vi- 
sus metus paskolintos sumos ir procentai, kuriuos jos 
atnešė pernai. Čia užsirašinėjo mano pirmtakas, o čia 
yra mano knyga, kurioje žymiuosi nuo naujų metų. Pa- 
lygink tamsta paskolų ir pajamų skaitmenis. 

Hornas beveik nenorom pažvelgė ir pamatė, kad 
antroje knygoje pajamų suma buvo perpus mažesnė, 
negu pirmojoje. 

— Ką tai reiškia, kodėl? 

— Tai reiškia, kad aš imu šimtu penkiasdešimt nuo- 
šimčių mažiau, negu mano pirmtakas. Tai reiškia, kaip 
rodo sąskaitos, kad aš duodu iš savo kišenės skur- 
džiams nuo šimto iki dviejų šimtų rublių per mėnesį, 
nes kaip tik tie šimtas penkiasdešimt nuošimčių sudarė 
mano papildomą atlyginimą. Aš atsisakiau jo ir neieš- 
kau pagyrimų už tai. 

— Jūs dovanojat jiems jų pačių pinigus, iš tikrųjų 
didelė malonė! 

— Kalbi tamsta, kaip žmogus, kuris neišmano verslo 
reikalų. 

— Ne, tik kaip žmogus, kuris nemano, kad imti 
šimtą penkiasdešimt nuošimčių vietoj trijų šimtų yra 
didvyriška. | 

— Gerai, nekalbėkim apie tai! — sušuko Vilčekas ir 
atsainiu judesiu įmetė knygas į seifą, stovintį kampe, 
ir, pirštais barbendamas į stalą, žiūrėjo į vyšnias, lin- 
guojančias už lango. 

Jis labai apsiblausė, nes bijojo, kad per Horną gan- 
das apie jo lupikiškas operacijas pasklis Lodzėje ir už- 

darys duris į „koloniją“ ir į kelis kitus pažįstamus 
namus. 2 

Hornas atidžiai stebėjo jį ir net užmiršo išeiti, pa- 
sipiktinimas užleido vietą smalsumui, su kuriuo jis 
klausėsi Vilčeko; dabar jis jam atrodė visai kitoks, iš 
jo veržėsi kažkokia galinga jėga, kurios iki šiol jis 
nematė, nes, tiesą sakant, niekad juo ypatingai nesi- 
domėjo. 

— Ak, jūs apžiūrinėjat mane, lyg pirmą kartą ma- 
tydamas! 

— Prisipažįstu, kad pirmą kartą žiūriu į tamstą ati- 
džiai. 

— Nuostabus egzempliorius, ką? Chamas su biau- 
riais instinktais, paprastas žydbernis nešvariems dar- 
bams; šlykštus, niekingas ir niekšingas! Ką padarysi, 
pone, aš gimiau ne rūmuose, o tik paprastoj pirkioj; 
aš negražus, nemalonus, ne jūsiškis, ir todėl net mano 
dorybės, jeigu jų turiu, yra ydos, na, bet todėl ir sko- 
linatės iš manęs pinigus, — pridūrė jis juokdamasis, o jo 
mažos akytės ironiškai sužibėjo. 

— Pone, atėjo senė Vaserman! — šūktelėjo berniu- 
kas pro duris. 

— Voitekai, tegul jau važiuoja į stotį, duok tą važ- 
taraštį Antekui, po pusvalandžio aš būsiu ten. Pasa- 
kyk, kad Vaserman įeitų. 

Vaserman atnešė šabasines žvakides ir didelį ginta- 
rinį komplektą užstato už dešimt rublių, kuriuos jai čia 
pat išmokėjo Vilčekas, atskaitęs vieną rublį nuošimčių 
'už savaitę pirmyn. 

— Jūs pasakysit, kad -tai lupikavimas, ką? O jeigu 
neduočiau jai tų pinigų, numirtų badu. O tokių moterų, 
gyvenančių pasiskolintais iš mūsų pinigais, Lodzėje yra 
keliasdešimt, kiekviena jų turi vaikų, motinas, vyrus, 
kurie meldžiasi arba yra lepšiai. 

— Atseit, visuomenė turi būti jums dėkinga už to- 
kią nenuilstama labdarybe. 

— Galėtų mūsų nekabinti, mes gi nesavanaudiškai 
teikiame jai laimę. 

Jis nusijuokė smagiai ir labai ciniškai. 

— Pone, tas žydas Griunšpanas ateina! — pranešė 
berniukas pro duris. 

— Gal jūs pasiliksit dar valandėlei, galėsit pama- 
tyti labai linksmą sceną. 

Hornas neturėjo laiko protestuoti, nes tuo metu 
įėjo Griunšpanas. 

— Laba diena, ponas Vilčekai, jūs turit svečių, gal 
aš trukdau! — šaukė jis jau nuo slenksčio, neišsiėmęs 
cigaro iš burnos ir paduodamas ranką. 

— Prašom susipažinti, mano bičiulis, ponas Hor- 
nas, — supažindino Vilčekas. 

Griunšpanas beregint išsiėmė cigarą iš burnos ir 
skvarbiu žvilgsniu permetė Horną. 

— Jūs dirbote pas Bucholcą? — paklausė jis gana 
iš aukšto.— Jūs esat „Horn et Veber“ sūnus iš Varšu- 
vos? — paklausė jis antrą kartą, negavęs atsakymo 
į pirmą klausimą. 

— Taip. 

— Man labai malonu. Mes su jūsų tėvu turime 
bendrų reikalų. 

Jis ištiesė ranką ir labai maloningai pirštų galais 
palietė Horno ranką. 

— O aš pas jus, ponas Vilčekai, užėjau pasivaikš- 
čiodamas, kaip pas kaimyną. 

— Labai malonus oras šiandien. Prašom sėstis— 
karštai kvietė Vilčekas, nepajėgdamas paslėpti džiaugs- 
mo, kurį jam sukėlė Griunšpano apsilankymas. 

Griunšpanas atsargiai atlenkė ilgo chalato skvernus, 
ištiesė į vidurį kambario kojas, apautas auliniais ba- 
tais, ir pakėlė gudrų, atsiganiusį, riebiai žvilgantį veidą. 

Mažos juodos jo akutės nuolat lakstė po kambarį, 
šmaižiojo pro langą į darželį, kabinėjosi raudonų fabri- 
ko mūrų, stovinčių čia pat šalimais, ir vėl tyrinėjo HRor- 
no veidą paviršutiniškai, o Vilčeko — labai neramiai. 

Jis pūtė aplink tirštus dūmų tumulus, krenkštė, ne- 
nustygo kėdėje ir nežinojo, nuo ko pradėti. 

Vilčekas taip pat tylėjo, vaikščiojo po kambarį, 
šypsojosi, godžiai laižė atvėpusias lūpas ir reikšmin- 
gai dirsčiojo į Horną, kuris sėdėjo apsiblausęs ir svars- 
tė Vilčeko žodžius bei elgesį. 

— Jūsų namuose maloniai vėsu, — prabilo fabrikan- 
tas, šluostydamasis prakaituotą veidą languota nosine. 

— Sodas užstoja langus ir nepraleidžia saulės. Ar 
jūs matėt mano sodą, ponas Griunšpanai? 

— Neturėjau laiko. Kada aš galėjau apžiūrėti? Žmo- 
gus esi pririštas prie tokios daugybės reikalų kaip tas 
arklys prie vežimo. 

— O jeigu jūs, ponai, norėtumėt, tai gal išeitume 
į gryną orą. Parodysiu jums savo lauką ir sodą, gerai? 

— Gerai, labai gerai! — guviai sušuko Griunšpanas 
ir pirmas išėjo. 

Jie apėjo ankštą kiemą, pilną srutų pritekėjusių 
duobių, mėšlo krūvų, senų rąstų bei lentų ir surūdijusių 
gelžgalių stirtų, skardų ir senų puodų, kuriuos du žmo- 
nės krovė į didelius vežimus. - 

Vienoje kiemo pusėje stovėjo menkos pašiūrės, 
dengtos šiaudais ir sukaltos iš sutrūnijusių lentų, jose 
buvo sukrautos statinės su cementu, o kitoje pusėje, 
palei Griunšpano fabriko mūrus, stovėjo tokios pat men- 
kos arklidės. 

— Ne lenktyniniai! — juokdamasis sušuko Vilčekas, 
pamatęs, kad Hornas su apmaudu žiūri į arklidę, į per- 
karusius, suluošintus kuinus, stovinčius panarintomis 
galvomis prie ėdžių. 

— Čia nekvepia maloniai, — tarė fabrikantas, švel- 
nia savo nosimi uostydamas orą. 

Paskui jie apžiūrėjo tuščio lauko sklypą, gryną 
smėlį, iš kurio vėjai buvo išpustę visą derlingą Žemę 
taip, kad jis geltonavo lyg ochra pabarstytas. 

Didžiulės išvežamų iš miesto šiukšlių kupetos, ku- 

riose kapstėsi išdvėsę šunys, padrikai pūpsojo palei 
tabriko mūrą, nusitęsusį iki pusės lauko. 

— Ne žemė, bet auksas! Svogūnai čia užauga kaip 
katinų galvos! — pasakė Vilčekas, ironiškai šypsoda- 
masis. 

— Ir labai gražus vaizdas iš čia matyti, — pasakė 
Hornas, rodydamas priemiesčio miškų juostą, visą ap- 
gaubtą melsvu, blausiu saulės rūku, ir palšas vilnis, be- 
siritančias rugiais, iš kurių kyšojo raudoni fabrikų ka- 
minų kaklai. | 

— Ką jūs kalbat, koks čia vaizdas! Tai sklypai par- 
davimui! — gyvai sušuko Griunšpanas, suerzintas Vil- 
čeko ironijos. 

— Jūš teisus, bet mano sklypas dar geresnis, nes 
jis prie pat jūsų fabriko ir beveik mieste, jame galima 
būtų įsteigti puikų parką... 

— Įsteik tamsta, tada mano darbininkai turės kur 
pasilsėti per šventes. .. 

Jie grįžo prie namo ir atsisėdo ant suoliuko. 

Hornas atsisveikino su jais ir nuėjo, o jie kurį laiką 
sėdėjo tylėdami, dėdamiesi, kad mėgaujasi oru, prisigė- 
rusiu dūmų kvapo ir smarvės, sklindančios iš gilių grio- 
vių, pilnų dvokiančių fabriko samplavų. 

Keliu ištisai riedėjo vežimai su plytomis ir kėlė 
dusinančias rausvas dulkes, kurios leidosi ant vyšnių 
lapų ir ant žolės, o nuo Griunšpano fabriko nuolat ver- 
tėsi juodų dūmų tumulai; jie rangėsi tarp medžių so- 
delyje, tiesė viršum jo purviną pilką baldakimą, pro 
kurį vargiai smelkėsi saulė. 

— Turiu į jus mažą reikaliuką,— pirmasis prabilo 
Griunšpanas. 

— Žinau net kokį, mano bičiulis Moricas Veltas 
buvo užsiminęs. 

— Jeigu tamsta žinai, tai pasikalbėkime trumpai ir 
drūtai, — nerūpestingai sušuko fabrikantas. 

— Gerai. Kiek jūs duodat už tą sklypą, kuris tams- 
tai taip reikalingas? 

— Jis man nereikalingas! Aš jį pirkčiau tik tam, 
kad galėčiau nugriauti tą biaurią lūšną ir iškirsti tuos 
medžius, man jie kliudo, nes per juos aš iš savo buto 
nematau miško. Aš labai mėgstu mišką. 

— Cha, cha, cha! 

— Jūs labai maloniai juokiatės, skaniai nusijuok- 
si — sveikatos pribus,— pasakė Griunšpanas, tvardyda- 
mas nekantrumą.— Bet aš neturiu laiko, ponas Vilče- 
kai, — pridūrė jis, keldamasis nuo suolo. 

— Ir aš taip pat neturiu laiko, man reikia eiti į stotį. 

— Tai kaip mūsų reikalas? 

— Na — kiek tamsta duodi? 

— Aš mėgstu greit tvarkyti reikalus, duodu jums 
už tą šiukšlyną dukart tiek, kiek jūs kaimiečiui sumo- 
kėjot,— skubiai sušuko jis, tiesdamas ranką,— atseit, 
sutarta. 

— Aš neturiu laiko, ponas Griunšpanai, o jūs juo- 
kiatės iš manęs. 

— Duosiu jums penkis tūkstančius rublių, na, su- 
sitarėm? 

— Labai ačiū jums už kaimynišką apsilankymą, bet 
aš tikrai skubu, nes mano vežimai jau senokai nuva- 
žiavo į stotį ir laukia manęs. 

— Aš sakau jums paskutinį žodį: dešimt tūkstančių 
rublių, tuojau pat, ant stalo, na tai kaip, sutarta? 

Jis nutvėrė Vilčeko ranką ir pliaukštelėjo per ją. 

— Ne, nesutarta, nes aš neturiu laiko žaisti. 

— Ponas Vilčekai, tai plėšikavimas! — karštai sušu- 
ko jis, atšokęs porą žingsnių. 

— Ponas Griunšpanai, jūs ne visai sveikas! 

— Viso gero. 

— Iki pasimatymo! — sviedė Vilčekas ir patenkin- 
tas, šypsodamasis žiūrėjo į fabrikantą, kuris įsiutęs tren- 
kė į Žemę cigarą ir skubiai nudūlino per sodą, net jo 
chalato skvernai maskatavo kaip sparnai ir daužėsi 
į medžius, kliuvo už agrastų krūmų, augančių prie 
tako. 

— Dar sugrįši! — ironiškai sukuždėjo jis jam įkan- 
din ir iš džiaugsmo patrynė rankas. 

Jis išgėrė arbatos, sudėjo į kasą smulkių monetų 
krūvas, persirengė elegantišku kostiumu, išsikvėpino, 
prieš nusitrynusį veidrodėlį išspaudė kelis spuogus ant 
veido ir, elegantiškas, švytintis džiaugsmu, nuėjo į stotį. 

Aukšta, tarp mūrinių stulpų įsprausta geležinė tvo- 
Ia, tarsi tankiai persipynusių stiebų, lapų ir auksuotų 
žiedų raizgalynė, skyrė Šajos Mendelsono fabriką nuo 
gatvės. Už tos tobulai imituotos augmenijos tiesėsi juos- 
vai žalių žolynų juosta, kurioje ryškiai margavo kelios 
raudonai žydinčių bijūnų klombos. 

Kiek atokiau dunksojo milžiniška penkiaaukštė ne- 
tinkuotų plytų masė — pagrindinis fabriko korpusas, 
kurio kampai buvo PapuosĖ tankiai dantytais vidur- 
amžių kuorais. 

Dideli įvažiuojamieji vartai, tiesiog šaltkalvystės 
šedevras, įtaisyti tvoroje, į šoną nuo pagrindinio pasta- 
to, vedė į didelius kiemus, kuriuos penkiaaukščiai kor- 
pusai dalino į daugybę keiurkampių, o tų keturkampių 
viduryje tartum lieknos tuopos kilo raudoni kaminų 
kaklai, skleidžiantieji virš tos galingos fabriko tvirto- 
vės pilką dūmų skraistę. 

Prie vartų, fasadu į gatvę, stovėjo vyriausioji fabri- 
ko kontora. 

Hornas, kiek varžydamasis, įžengė į laukiamąjį t4r, 
užsirašęs sargo duotoje specialioje anketoje, kas jis 
per vienas ir kokio pobūdžio reikalą turi į Šają, atsi- 
sėdo, laukdamas eilės, nes laukiamajame buvo prisi- 
grūdę interesantų. 

Nors diena buvo labai saulėta, kambaryje buvo tam- 
soka, nes vienintelis langas žiūrėjo į parką, ir jį dengė 

akacijų krūmai, rausvomis žiedų akutėmis žvilgčiojan- 
tieji pro stiklus nuo kiekvieno vėjo dvelktelėjimo. 

Pro praviras kontoros duris drumzlinoje, gelsvoje 
dujų šviesoje buvo matyti keliasdešimt palinkusių gal- 
vų, o už jų eilė siaurų langų, žiūrinčių į niūrius raudo- 
nus fabriko mūrus. 

Palei tamsias, medžių išklotas sienas stovėjo eilės 
juodų spintų, panašių į sarkofagus. 

Tvankus, įkaitęs oras buvo prisigėręs aštraus neper- 
dirbtų verpalų ir chloro kvapo. 

Viešpatavo visiška tyla. 

Visi judėjo automatiškai, vaikščiojo pirštų galais, 
kuždėjosi pusbalsiu, tik galingas, tolimas dirbančių 
fabrikų ūžesys virpino sienas ir judino dujų lempas. 

Grupė dvarininkų stovėjo vidury laukiamojo, tyliai 
šurmuliuodama ir nekreipdama dėmesio į pilkąją minią, 
sėdinčią ant suolų, tūnančią spintų šešėlyje, gilioje 
lango nišoje, į visą minią darbo ieškančių įvairiausių 
sluoksnių žmonių, kurie kiekvieną kartą, kai tik atsi- 
darydavo Šajos kabineto durys, nejučiom pašokdavo 
ir įsmeigdavo žvilgančias nuo ilgo laukimo akis į ka- 
binetą, kur viešpatavo milijonai. 

Durys užsiverdavo greit ir be garso, o jie vėl kles- 
telėdavo į savo vietas ir beprasmišku žvilgsniu žiūrė- 
davo į langą, į rausvus akacijos žiedus, pro kuriuos 
buvo matyti Mendelsono rūmai, žibantieji birželio sau- 
lėje paauksuotom baliustradom bei balkonais ir vene- 
cijietiškais langais. 

Sargas kas valandėlę atidarydavo kabineto duris ir 
šaukdavo kokią nors pavardę; vienį pašokdavo ir su 
viltimi skubiai bėgdavo, kiti atsiskirdavo nuo laukian- 
čiųjų grupės ir eidavo lėtai, neskubėdami. 

Ir kas valandėlę iš kabineto išeidavo koks nors 
rimtas interesantas, koks nors stambus pirklys, kuris 
būdavo palydimas iki durų su visa pagarba, derama 
pinigams; ir taipogi kas valandėlę iš kabineto išsmuk- 

davo skurdžiai, kurie, į nieką nežiūrėdami, išbalę, svy- 
ruodami, skubiai išbėgdavo. 

Taip pat kas valandėlę pro laukiamąjį praslinkdavo 
koks fabriko valdininkas ar tarnautojas ir dingdavo 
kontoroje. Pro kabineto duris buvo girdėti neaiškūs 
pašnekesio garsai, kartais telefono skambučiai, o kar“ 
tais čia pat už durų pasigirsdavo gargždus paties Šajos 
balsas — ir tuomet kontoroje ir laukiamajame viskas 
taip nuščiūdavo ir apmirdavo, kad buvo girdėti dujinių 
lempų šnypštimas ir į fabriko teritoriją įvažiuoj inčių 
vežimų dardėjimas. 

Staiga kabineto durys atsidarė ir iš ten išbėgo aukš- 
tas, dideliu pilvu ir maža galva bei plonomis, kreivo- 
mis kojomis Stanislavas Mendelsonas, vy1iausias Šajos 
sūnus ir vyriausiasis fabriko direktorius; jis nubėgo 
į kontorą ir užsipuolė kažkokį liesą tarnautoją. 

— Aš jus klausiu, ką tai reiškia! — rėkė ' jis visa 
gerkle, pakišdamas prie išsigandusio, tarsi zomša ap- 
tempto valdininko veido pasą. 

— Tokį pasą man davė valdyboje ponui direktoriui, 
tokį ir atvežiau. | 

— Tamsta neturi proto! Tamsta neturi delikatumo! 
Tamsta specialiai tyčiojies iš manęs, veždamas tokias 
nesąmones! Ką! Gal tamsta neskaitei? 

— Skaičiau, bet jeigu jie parašė: Šmulis Šajevičius 
Mendelsonas su žmona Ruchle, kitaip Regina, tai aš 
negaliu jiems to uždrausti. .. 

— Tamsta esi tikras galvijas, aš tamstai sakau! Tuo- 
jau važiuokite į Piotrkovą ir atveškite man žmoniškai 
parašytą pasą. Aš neklausiu, kiek tai kainuos, aš tik 
sakau, kad jis būtų rytoj pietums, nes rytoj išvažiuoju 
greituoju. Važiuokit tučtuojau! Na, iš tikrųjų, mano 
ponai, ar tas faktas nėra piktinantis, juokingas, tiesiog 
niekšingas: kad aš, filosofijos ir chemijos daktaras, aš 
Stanislavas Mendelsonas — būčiau pavadintas Šmuliu, 
o mano žmona Regina — Ruchle! — sujaudintas šaukė 
jis valdininkams.— Šmulis Šajevičius Mendelsonas su 

žmona Ruchle, kitaip Regina! — nesąmoningai pakar- 
tojo jis ir dideliais žingsniais, krypuodamas kaip dramb- 
lys ant plonų kojų, bėgiojo po kontorą ir karštai skun- 
dėsi visiems ir kiekvienam atskirai. 

Seniausi pritarė jam vienskiemeniais žodžiais, jau- 
nesnieji spoksojo į jį blausiu, beprasmišku žvilgsniu. 

Jis būtų ilgiau graudinęs visus dėl jam padarytos 
neteisybės ir skriaudos, bet šaižiai suskambo elektrinis 
skambutis, ir iš kabineto pasigirdo Šajos balsas, kiek 
prislopintas kažkieno riksmo: 

— Sargai! 

— Tegul tik mane pirštu paliečia, tai jiems taip 
makaules sugurinsiu, kaip ir tau, senas vagie! Nepa- 
sijudinsiu iš čia, kol man visko nesumokėsit! — visu 
balsu šaukė kažkoks žemas, keturkampis žmogus, švyt- 
ruodamas metaiine liniuote, pastverta nuo rašomojo 
stalo. 

Jis užstojo duris ir neleido nei jų uždaryti, nei 
nesidavė išmetamas sargams, kurie sustojo kiek ato- 
kiau, nežinodami, ką veikti. 

— Pašaukit policiją! — šaltai paliepė Šaja atsitrauk- 
damas, nes keliolika porų akių stebėjo tą sceną pro 
atviras duris. 

„— Ponas Piotrovski, — skubiai tarė Stanislavas, įbė- 
gęs į kabinetą.— Tamsta nerėkauk, nes mes to neišsi- 
gąsim. Tamsta gavai, kiek priklauso, už chaltūrą dau- 
giau nemokam, o jeigu tamsta rėkausit, tai mes turim 
raminamų priemonių. 

— Atiduokit man mano penkiolika rublių. 

— Jeigu tau nepatinka, tai imk savo latakus atgal 
ir spausk, kol esi sveikas. 

— Ką tu čia mane tujinsi, parke, aš su tavim žmo- 
nių neapvaginėjau, aš esu doras amatininkas. Sutarėt 
keturiasdešimt rublių, o mokat dvidešimt penkis, kitaip 
liepiat man pasiimti darbą. Vagys, siurbėlės! 

— Lauk jį ir į nuovadą,— sušuko Stanislavas. 

Sargai staiga užpuolė jį ir sugriebė. 

Jis blaškėsi ir muistėsi kaip apraizgytas žvėris, bet 
nusileido didesnei jėgai ir per laukiamąjį jau ėjo ra- 
miai, tik plūdosi visu balsu, labai aiškiai ir vaizdžiai. 

Kabinete įsiviešpatavo tyla. 

Šaja žiūrėjo pro langą į saulės užlietą parką ir gė- 
lynus, žaižaruojančius raudonais it kraujas tulpių žie- 
dais. 

Stanislavas, susibrukęs rankas į kišenes, vaikščiojo 
ir švilpavo. 

— Visa tai buvo skirta tau, Stanislavai,— tarė se- 
nis, atsisėdęs prie rašomojo stalo, stovinčio vidury 
kambario. 

— Gal būt; bet jam tai kainuos penkiolika rublių 
ir bent du mėnesius daboklės. 

Jis ironiškai nusišypsojo ir užsidėjo pensne, nes 
sargas pranešė apie Horną, kurio eilė pagaliau atėjo. 

Hornas nusilenkė ir tylėdamas išlaikė skvarbų Šajos 
žvilgsnį. 

— Nuo šios dienos tamsta būsi pas mus. Miuleris 
gerai atsiliepė apie jus, duodam tamstai darbą. Jūs 
mokat anglų kalbą? 

— Tvarkiau korespondenciją ta kalba Bucholco fir- 
moje. 

— Pradžioje tamsta darysi tą patį ir pas mus, vė- 
liau panaudosime tamstą kitam darbui. Pirmas mėnuo 
bandomasis. .. ką? 


— Gerai, sutinku, — skubiai atsakė jis, nemaloniai 
paveiktas to pasiūlymo dirbti visą mėnesį nemokamai. 


— Pasilik tamsta, pasikalbėsime truputį, aš pažįstu 
tamstos tėvo firmą. 

Bet jų pasikalbėjimą pertraukė Vysockis, kuris jau 
kelis mėnesius buvo Šajos fabriko gydytoju; jis kaip 
paprastai užbėgo paskubomis ir iš karto ėmėsi reikalo. 

— Prašom sėstis, daktare, — prabilo senis. 

Bet Stanislavas jį aplenkė ir pats atsisėdo, o dau- 
giau kėdžių kabinete nebuvo. : 

-—- Aš pakviečiau jus, daktare, mažu, bet, tiesą 5a- 
kant, labai rimtu reikalu, — pasakė Stanislavas, įsikišo 
rankas giliai į kišenes ir ištraukė iš jų pluoštą suglam- 
žytų receptų ir ilgą sąskaitą.— Siandien man atsiuntė 
paskutinio ketvirčio sąskaitą ir receptus. O kadangi 
aš mėgstu viską tikrinti, tai, peržiūrėjęs sąskaitą ir re- 
ceptus, pasidariau tam tikras išvadas, dėl kurių kaip tik 
jus ir pakviečiau. 

— Labai įdomu. 

— Sąskaita didoka. Visas tūkstantis rublių už ket- 
virtį! Man atrodo gerokai per daug. 

— Kaip tat suprasti? — gyvai sušuko Vysockis, rai- 
tydamas ūsus. 

— Nusiraminkit, mano žodžius jūs priimkit taip, 
kaip jie buvo pasakyti, atseit, kad sąskaita yra per 
didelė, kad išleista per daug... 

— Ką aš galiu padaryti! Darbininkai serga, būna 
daug nelaimingų atsitikimų, vadinasi, reikia juos gy- 
dyti. 

— Su tuo sutinku; bet klausimas, kaip gydyti? 

— Na, kaip gydyti, tai mano reikalas. 

— Be abejojimo, tai jūsų reikalas, tam jus ir lai- 
kome, tačiau man rūpi gydymo būdai, jūsų naudojamas 
metodas, — kalbėjo Stanislavas, truputį pakėlęs balsą, 
ir, nežiurėdamas į Vysockį, vyniojo ant piršto pensne 
grandinėlę.— Pagaliau svarbu tai, kokiomis priemonė- 
mis jūs juos gydot. 

— Tokiomis, kokias turi medicina,— gana aštriai 
atsakė Vysockis. 

— Pavyzdžiui, pažiūrėkime pirmą pasitaikiusį re- 
ceptą, kainuoja rublį dvidešimt kapeikų, tai labai bran- 
gu, aiškiai per brangu darbininkui, kuris uždirba pen- 
kis rublius per savaitę, mes negalime tiek mokėti už jį. 

— Jeigu turėčiau tokias pat veiksmingas, bet pi- 
gesnes priemones, tai aš jas panaudočiau. 

— Vadinasi, jeigu per brangios, tai jų visai nerei- 
kia naudoti. 

Tada geriau visai negydyti. 

— Ramiau, ponas Vysocki, prašom prisėsti. Pasi- 
kalbėkime kaip gerai išauklėti žmonės, džentelmeniš- 
kai. Čia jūs vėl išrašėt natūralų Emso vandenį. Dar- 
bininkas išgėrė jo dvidešimt butelių, atseit, už dešimt 
rublių. Jūs manot, kad jam padėjo tas vanduo? — kiek 
ironiškai paklausė jis, vaikščiodamas po kambarį ir 
žaisdamas pensne. 

— Pasveiko ir jau mėnuo vaikščioja į fabriką. 

— Labai džiugu, labai, bet ar jums neatrodo, kad 
jis pasveiktų, ir negerdamas Emso vandens, a? 

— Pasveiktų, bet reikėtų dvigubai daugiau laiko, ir 
jam tektų išvažiuoti į kaimą. 

— Reikėjo karštai patarti jam išvažiuoti į kaimą, 
nekainuotų mums dešimčia rublių brangiau, ir taip pat 
būtų pasveikęs. 

— Tai ką jūs tuo norėjote pasakyti? — gyvai pa- 
klausė Vysockis ir, nupurtęs atlapus, paraitė ūsiukus. 

— Pirmiausia tai, kad aš asmeniškai netikiu viso- 
mis tomis vaistinės priemonėmis, netikiu medikamen- 
organizmą, nes mums tai per brangiai kainuoja, tai 
svarbu, bet dar svarbiau, kad tai niekam nepadeda! 
Ligonį reikia palikti prigimčiai, nes prigimtis geriau- 
sias gydytojas — tokiu principu patarčiau jums vado- 
vautis ateityje, gydant mūsų žmones. Turiu galvoj 
daugiau jų gerovę, negu mūsų. 

— Visa tai jūs galėjot pasakyti ir be tokių tolimų 
užuolankų! — sukuždėjo suerzintas daktaras. 

— Tad kartoju jums, kad mes negalime žaisti filan- 
tropija. 

— O aš, kadangi negaliu palikti ligonių išganingai 
prigimčiai, kadangi manau, kad būtina padėti tai pri- 
gimčiai nors ir brangiomis priemonėmis, kadangi sąži- 
nė man neleidžia varyti į darbą dar ne visai pagijusius 
žmones, galiu kad ir tuojau palikti vietą pas jus. 

— Bet, daktare! Koks jūs nenuolaidus žmogus. Juk 
apie viską galima pasikalbėti atvirai ir draugiškai. Jūs 
esat vienos nuomonės, aš esu kitos. Prašau sėstis, užsi- 
rūkykite papirosą,— pasakė Stanislavas ir atėmė iš jo 
skrybėlę, beveik jėga pasodino į kėdę, įbruko į ranką 
papirosą ir padavė degtukus. 

— Ponas Vysocki, mano duktė su panele Griunšpan 
šiandien grįžta. Ką tik gavau telegramą iš Aleksand- 
rovo, jos nori, kad tamsta jų lauktum stotyje, — džiaugs- 
mingu balsu kalbėjo Šaja, skaitydamas telegramą. 

— Pasiskubino panelės, nes, kiek man žinoma, jos 
ketino grįžti tik sekmadienį. 

— Beprotės,— sukuždėjo Stanislavas. 

— Tai staigmena, nes Melia nori būti ponios Tra- 
vinskos vardinėse. 

— Ar būsi tamsta stotyje? 

— Labai mielai. 

— Tai gal jūs drauge su manim nuvažiuosite į stotį 
penktą valandą. 

— Gerai. Dabar nueisiu į ambulatoriją ir tuojau 
sugrįšiu. 

Stanislavas palydėjo jį iki durų ir atsisveikindamas 
labai smarkiai paspaudė jam ranką. 

— Tu palik jį ramybėj, Stanislavai, jis yra Ružos 
proteže, ji jaučia jam silpnybę. 

— Tegul ji jaučia jam silpnybę, tegul priiminėja, 
tegul su juo važinėjasi, jeigu jai tas malonu, bet kodėl 
mes turime dar pridėti prie to pinigų. 

— Na, ša! ša! Paskambink į namus, tegul atveža 
vaikus, pasiimsiu juos į stotį, pasivažinėsim truputį, 
ir duosiu jiems žaislų. 

Sargas iškilmingai pranešė apie kažkokį poną Star- 
žą Starževskį, kuris iėjo labai tyliai ir, spausdamas 
prie krūtinės skrybėlę, labai įmantriai pasisveikino. 

Jo ilgas ir sausas beūsis veidas su šviesiomis kaip 
kunigaikščio Juzefo žanderomis maloniai šypsojosi, iš- 
blukusias, tarsi išvirintas akis jis kilsčiojo su gilaus 

nustebimo išraiška, šviesūs ir labai reti plaukai žėlė 
ant jo sausos, smailios galvos lyg vos pastebimos sa- 
manos; net jo balsas buvo blausus, toks vangus ir 
duslus, kad vos begalėjai jį nugirsti. 

— Esu Starža Starževskis! Grafas Henrikas jau yra 
rašęs ponui pirmininkui apie mane... 

— Prašom sėstis. A, tiesa! Nėra kur, na, tai ir stati 
sutvarkysim reikalą. Mano kaimynas grafas Henrikas 
rašė ir kalbėjo apie jus... Kuo galiu pasitarnauti? 

— Jūs, pone pirmininke, žinote, kad Henrikas yra 
mano artimas giminaitis, jis yra mano motinos pus- 
brolis. ..— Svečias užsikirto, mechaniškai prispaudė 
abiem renkom skrybėlę prie krūtinės ir išblukusiomis 
akimis pažvelgė į Šają. 

— Man labai malonu... 

— Mano Staržovas yra greta pusbrolio dvarų; tai 
aukso obuolys, bet... kadangi buvo užėjusi visa eilė 
labai sunkių žemės ūkiui metų... Jūs žinot, kaip su 
mumis konkuruoja Amerika?.. Turiu pridurti, kad 
Staržovas mums priklausė keturis šimtus metų. 

— Ilgalaikė garantija! — sumurmėjo Šaja, kramty- 
damas nagus, nes jį erzino ta lėta, sunkiai lipdoma 
šneka. 

Starža toliau pasakojo apie nelaimes, apie tai, kad 
jam būtina keletą metų pagyventi pietuose, nejučio- 
mis bruko smulkmenas apie savo šeimyninį gyvenimą 
bei sveikatą, mindžikavo, spaudė skrybėlę, pats sau 
pritardamas, mirkčiojo vokais be blakstienų. 

— Tai... kokia jūsų specialybė ir kokios vietos jūs 
ieškot? — pertraukė jį Stanislavas. 

— Netrukdyk ponui! Mano sūnus, — paaiškino Šaja 
Staržai, kuris, išgirdęs tokį aštrų kalbos toną, pakėlė 
nustebusias akis ir vedžiojo jomis stovinčių prie lango 
Horno ir Stanislavo veidais, bet supažindintas anemiš- 
kai nusišypsojo ir pagarbiai nulenkė galvą. 

— Mokslus ėfau Chyrove, Galicijoje. .. 

— Pas jėzuitus! — pašnibždėjo tėvui Stanislavas, 
pasilenkęs prie rašomojo stalo papiroso paimti. 

— Ir nors tų mokyklų programa yra plati, tačiau 
bendra... Paskui lankiau kelis fakultetus, bet kadangi 
vis nesisekė pasirinkti specialybę, kuri galėtų mane 
patraukti, tai kažkaip taip išėjo. ..— aiškino, jis, gera- 
širdiškai šypsodamasis, ir vėl ėmėsi pasakoti apie ūkį, 
apie tai, dėl ko turėjo parduoti dvarą ir ieškoti tin- 
kamo darbo, apie triušių auginimą ir t. t. 

— Labai gailiuosi, kad niekuo negaliu padėti mano 
brangiam kaimynui grafui Henrikui, nes neturime sa- 
vo firmoje vietų pagal jūsų gabumus ir kilmę. Tiesa, 
yra laisvos buhalterio ir techniko vietos, bet visa tai 
ne jums; mažos algos ir būtina turėti specialybę. O gal 
jūs pasiteirautumėt po metų, nes ateinantį pavasarį 
plėsime fabriką, tai gal ir atsiras kokia vieta... 

— Tikrai, gaila man... kad... kad... O, gal būt, 
ta buhalterio vieta... Matot, gerbiamas pirmininke, 
man labai reikia... susipažinti su buhalterija... 

Jis išraudo ir nutilo. 

— Šeši šimtai rublių per metus ir dvylika valandų 
darbo per dieną. Ne, niekuomet neleisčiau, kad mano 
brangaus kaimyno grafo Henriko giminaitis taip nusi- 
dirbtų! — skubiai pasakė Šaja ir, norėdamas greičiau 
nusikratyti šlėkta, kuris mėšlungiškai spaudė prie krū- 
tinės skrybėlę, beprasmiškai vapėjo ir blankiomis, iš- 
žąsdintomis akimis spoksojo į kambary esančių žmo- 
nių veidus, atsistojo ir labai mandagiai palydėjo jį iki 
durų. 

— O gal jūs pamėgintumėt laimę pas poną Boro- 
veckį; jis stato fabriką, ir jam tikriausiai reikalingi 
žmonės. ..— geraširdiškai patarė jam atsisveikindamas, 
ironiškai nusilenkė ir pašaipiai nusikvatojo, vėl atsi- 
sėdęs į kėdę. 

— Kodėl jis neina pas savo auklėtojus? .. Galėtų 
jam duoti kokią vietą diplomatinėj tarnvboj,— tyčio- 
josi Stanislavas. LŽ 

— Tamsta žinai, ponas Hornai, kodėl mes duodam 
darbą ne ponams Staržoms Starževskiams, o tamstai; 
mat, mes esam demokratai. Toks grafo giminaitis yra 
didelis aristokratiškas liurbis, žmogpalaikis pasivaži- 
nėjimui karieta, paradui. O fabrike reikia dirbti, ir 
visaip pasitaiko, ir jeigu tokiam ponui kas atsitiktų, 
jeigu jis per savo kaltę, bet mūsų darbą dirbdamas, 
bent nagą nusilaužtų, tai dėl jo būtų pasirengę pareikš- 
ti protestus visi Europos dvarai. Kam mums tokia diplo- 
matinė afera! Mes mėgstam kuklius žmones, tokius, 
kurie neturi giminaičių grafų... 

Tuo tarpu įėjo damos, kurių pasitikti Stanislavas 
žengė kelis žingsnius, o Šaja pasikėlė nuo kėdės. 

Tai buvo ponia Endelman ir Travinska, jos atėjo 
prašyti paramos darbininkų vaikų vasaros stovykloms. 

Ponia Endelman sugebėjo ypač ryškiai pavaizduoti, 
kaip skursta tie tūkstančiai vaikų, pūvančių rūsiuose 
be saulės ir be oro. 

Ji vėdino smarkiai nupudruotą veidą, taisėsi aukso 
apvrankes ir įmantriai pašiauštus plaukus, o jos mėly- 
nos lūpos. panašios į nuzulintus laiptus, nesusičiaupė 
nė valandėlei. 


Travinska, šiandien nepaprastai graži, liekna, švie- 
si, tylėdama stebėjo raudonas. vanagiškas Šajos akis 
ir jo panašius į pagalius pirštus, nekantriai barbenan- 
čius į rašomajį stalą, arba žvilgčiojo į Horną. 

— Roiza, o tavo Berekas ar daug duoda neturtin- 
giesiems? — pertraukė Šaja. negalėdamas sulaukti pa- 
baigos. 

Vardus jis ištarė, piktai pabrėždamas. 

— Daug duoda, nuolat duoda. tik jis nemėgsta gir- 
tis! — sušuko ji, suerzinta jo šiurkštumo. 

— O aš mėgstu, kad žmonės žinotų. ką aš duodu. 
Gerai, aš duosiu toms stovykloms šimtą rublių. Už šim- 
tą rublių tie vaikai gali turėti daug gryno oro! Ponas 
Hornai, gal malonėsit atnešti iš kasos, šekit orderį. 

O jeigu jūs sutiktumėt duoti kokių nereikalingų 
medvilnės atliekų vaikų baltiniams, mes būtume labai 
dėkingos,— prabilo Travinska žemu, neregėtai melo- 
dingu balsu. 

— Kam jiems kaime baltiniai? Savo dvaruose aš 
mačiau valstiečių vaikus, tai jie vaikščiojo beveik visai 
be drabužių, ir jiems buvo labai sveika. 

— Ponas Knolis mums davė penkis rietimus mar- 
ginto audeklo. 

— Knolis gali duoti penkiasdešimt, jeigų jam tai 
patinka. O aš negaliu duoti daugiau kaip... šešis... 
na, kaip penkis rietimus nemarginto audeklo! Stanisla- 
vai, išrašyk orderį sandėlininkui, kad duotų keturis 
rietimus. ..— greitai ir piktai sušuko jis. 

— Nuoširdžiai dėkojame jums tų vargšų vaikų 
vardu. 

— Nėra ką šnekėti! Duodu šimtą rublių ir keturis 
rietimus nemarginto audeklo, bet prašau ponias, kad 
laikraščiuose būtų aiškiai parašyta, jog Šaja Mendel- 
sonas davė vasaros stovykloms šimtą rublių ir keturis 
rietimus audeklo. Aš nesigiriu, bet tegul Žmonės žino, 
kad aš turiu gerą širdį. .. 

Ponia Endelman vėl ėmė deklamuoti patetišką pa- 
dėką, o Nina kreipėsi į Horną, kuris sugrįžo su pinigais. 

— Pasiunčiau šiandien jums kvietimą, bet dar kartą 
prašau rvtoj po pietų ateiti pas mus. Ar neužmiršit? 

— Ne, atvyksiu su didžiausiu malonumu. 

Damos išėjo, o po valandėlės Stanislavas pasakė 
Hornui: 

— Jūs turit gražių pažinčių! Ta ponia Travinska tai 
visa dėžė saldainių. 

— O ta Roiza atrodo kaip nupudruota karvė; jeigu 
jis būtų toks protingas, kaip ji plepi, tai jie turėtų 
dvigubai daugiau turto.— nusprendė Šaja, kreipdamasis 
į kažkokį storą pirklį su rauktu per juosmenį pavalk- 
čiu ir su gudriom, siaurom totoriškom akim. 

Šaja buvo toks nepaprastai mandagus su juo, kad 

net užleido savo kėdę, o Stanislavas pakišo jam cigarą 
ir pats uždegė. 

Po pirklio praėjo ištisa figūrų galerija. 

Hornas vos sulaukė pabaigos ir, paskutiniam inte- 
resantui išėjus, gavęs iš Šajos leidimą patekti į fabriko 
ribas, nuėjo pasimatyti su Malinovskiu, norėdamas pa- 
siteirauti apie Zoską. 

Surado jį milžiniškoje verpykloje prie mašinos, kuri 
buvo skubiai taisoma, o tuo tarpu visas cechas drebėjo 
nuo kitų mašinų darbo. 

Švelnios dulkės dengė mašinų kontūrus, ir cechuose 
tvyrojo palšas rūkas, kuriame it vaiduokliai šmėkščiojo 
žmonės ir daiktai. 

Pro stiklinius stogus saulė liejo į sales tokią šutrą, 
kad prakaitas čiurkšlėmis žliaukė per darbininkų vei- 
dus, kaitra buvo tvanki ir pilna įkaitusių tepalų bei 
alyvos kvapo. 

— Nuo šios dienos dirbu jūsų fabrike, — tarė Hor- 
nas. 

— Taip, tai gerai! — tyliai atsakė Adamas, pasilen- 
kęs prie kažkokios mašinos dalies, kurią šaltkalvis pri- 
veržė sraigtais, ir daugiau nebeatsiliepė, nes tuoj buvo 
imta narstyti, tepti ir bandyti mašiną, o po valandėlės 
ji, sujungta su pagrindine transmisija, buvo paleista 
kartu su kitomis. 

Malinovskis kurį laiką stebėjo, kaip ji veikia, vieną 
kitą kartą sulaikė ją valandėlei, apžiūrėjo ant jos iš- 
temptą verpalą ir tik po tokio patikrinimo nuėjo ilga 
gatve tarp mašinų, vesdamasis kartu ir Horną. 

— Kaip sesuo? Ar matėt ją per pietus? — po va- 
landėlės pasakė Hornas jam į ausį, nes dūzgiančios 
verpimo mašinos, virpančios ir kaukiančios transmisi- 
jos bei sunkiai dundantys ratai kėlė baisų triukšmą, 
kuriame negalima buvo išgirsti atskirų garsų. 

— Ne, ne... ne...— skausmingai sukuždėjo jis. 

Jie įėjo į mažą kambarėlį stiklinėmis sienomis, iš 
kurio buvo matyti visa salė, viršuje išraižyta transmi- 


137 


sijų ritinių, 0 apačioje — judančių mašinų kontūrų; vi- 
sa tai gaubė medvilnės dulkės. 

— Kas jums yra? — paklausė jis, pamatęs, kad Ada- 
mas, sučiaupęs lūpas, niūriai žiūri į salę. 

— Nieko... kas man gali būti? 

Jis panarino galvą, atsirėmė veidu į stiklą ir be 
minties žiūrėjo į kažkokį ratą, kuris pašėlusiai sukosi 
ir mirgėjo saulėje lyg sidabro dulkių diskas. 

— Iki pasimatymo. Ar iš fabriko eisit tiesiai į na- 
mus? 

— Žinot, jos jau nebėra! — sukuždėjo jis, pakėlęs 
į Horną veidą. 

Jis buvo ramus, bet jo lūpos virpėjo nuo tvardomo 
kūkčiojimo ir žalios, malonios akys patamsėjo. 

— Nebėra? — sušuko jis nejučiom. 

— Taip. Ateinu po pietų, sargienė atiduoda man 
raktą ir sako, kad ta panelė, kuri buvo pas mane, liepė 
man pasakyti, kad jos neieškočiau, nes nesurasiu, gir- 
dit! Pabėgo pas Keslerį, pabėgo pas meilužį! Tegul sau 
eina, tegul daro, kas jai patinka, man jau neberūpi, 
tik man truputį gaila... tik man truputį gaila...— 
staiga nutraukė jis ir išėjo, nes vėl sustojo kažkokia 
mašina. 

Jis skubiai nubėgo prie jos, slėpdamas ne tą gai- 
lesčio kruopelę, o nenumaldomą skausmą, kuris graužė 
jam širdį ir varstė ją lyg peilio ašmenys. 

Hornas nuėjo paskui įį, bet turėjo pasitraukti prie 
sienos, nes laisvu taku buvo stumiama virtinė vežimė- 
lių, prigrūstų medvilnės ryšulių, nuo kurių jau buvo 
nuimti geležiniai lankai ir kuriuos kaip purviną sniegą 
vertė prie kedentuvų. 

Malinovskis vis nėjo, o kadangi kaitra buvo baisi 
ir iš visų pusių palei pat ausis erzinamai švilpė trans- 
misijos, Hornas nebelaukė ir išėjo. 

Prie durų Adamas jį pasivijo ir pro ašaras sukuž- 
dėjo prašydamas: 

—- Nesakykite to niekam. 

Jis paspaudė jam įkaitusiomis rankomis delną ir nu- 
ėjo į mašinų, transmisijų bei diržų tankmę paslėpti 
tarp jų gėdos ir gailesčio skausmą. 

Hornas norėjo pasakyti jam kokį paguodos žodį, 
bet niekas neatėjo į galvą, jis pajuto, kad tokioms 
žaizdoms laikas ir tylėjimas geriausias vaistas, kad 
tokie skausmai savo sopuliu ir ašaromis minta ir vien 
nuo jų temiršta. 

Kieme jis sutiko Vysockį, išeinantį iš fabriko ambu- 
latorijos. 

— Ar būsit, daktare, sekmadienį pas Travinskius? 

— Būtinai. Vienintelė vieta Lodzėje, kur ne tik 
paskalomis gyvenama. 

— Na, ir vienintelė svetainė, kur ateina ne tik fab- 
rikantai, bet ir žmonės. 

Juodu skubiai išsiskyrė, nes Šajos karieta jau sto- 
vėjo gatvėje, prie kontoros. 

Šaja dar sėdėjo kontoroje ir žaidė su anūkėmis, 
Stanislavo dukterimis, o pastarasis kažką uoliai rašė 
ir tik retkarčiais kilstelėdavo galvą ir nusišypsodavo 
mergaitėms, kurios glaudė savo rusvas galveles ir 
rausvus veidukus prie plačios senelio krūtinės. 

Šaja puikiai linksminosi, kilnojo vaikus aukštyn, 
bučiavo juos ir nuolat linksmai kvatojo. Jo raudonos 
vanagiškos akys buvo sklidinos meilės ir džiaugsmo. 


— Na, matot, daktare, koks vargas būti seneliu! — 
linksmai sušuko jis Vysockiui,. 

— Žavūs vaikai! 

— Tiesa? Aš visada taip sakau. 

— Truputį panašios į panelę Ružą! 

— Tik iš plaukų, nes aplamai yra daug gražesnės. 

— Reikia tuojau važiuoti, traukinys ateina po aš- 
tuonių minučių. 

Diskretiškai prie lango stovėjusi bona paėmė mer- 
gaites, ir jie tuojau išvažiavo. 

Jie atvyko dar laiku, nes Šajos amerikiniai ristū- 
nai lėkė kaip vėjas, bet kaip tik tuo metu traukinys 
jau slinko į žmonių prisikimšusią stotį. 

Tačiau prieš Šają visi skyrėsi, traukėsi nuo galvų 
kepures ir skrybėles, balsai tilo, ir visų akys smalsiai 
krypo į išdidžią figūrą, aptemptą ilgu pilku surdutu. 
Jis glostėsi barzdą, linkčiojo galvą pažįstamiems ir ėjo 
pro susidariusį špalerį panašus į karalių, kuris malo- 
ningai teikiasi žvelgti į skurdžią minią, skubiai besiski- 
riančią prieš jį. 

Mergaitės ėjo priešais jį, su savo suknutėm panašios 
į rausvus drugelius. 

Vysockis jau iš tolo pamatė išsikišusias iš pirmos 
klasės vagono langų Ružos ir Melios galvas ir tuojau 
puolė prie vagono durų. 

Pirmoji išlipo Ruža, tempdama ant grandinėlės pilką 
mažą beždžionėlę, kuri nevikriai straksėjo ir nuolat 
tupinėjo ant perono. 

— Kaip laikaisi, Ruža? Kaip laikaisi? — šaukė Šaja, 
ir kai Ruža jį pabučiavo, jis dviem pirštais kilstelėjo 
jos smakrą, o antra ranka paglostė skruostą ir sukuž- 
dėjo sujaudintu balsu: 

— Gerai atrodai! .. Gerai, kad jau parvažiavai. 

— Koko, pas mane! Koko! — šaukė Ruža beždžio- 
niukei, kuri, išsigandusi minios ir triukšmo, pradėjo 
taip smarkiai blaškytis ir plėšytis, kad teko paimti ją 
ant rankų. 

— Ar jūs laukėt mūsų? ..— tyliai paklausė Melia, 
kai jie jau ėjo užsikimšusiu praėjimu prie karietos. 

— Aš laukiau jūsų...— jis nedrįso pavadinti jos 
vardu.— Laukiau jūsų ištisus du ilgus mėnesius... .— 
kuždėjo jis, nepaprastai sujaudintas jos parvykimo. 

— Ir aš laukiau du mėnesius, ilgus... ilgus... 

Juodu ėjo greta, tad jų rankos spūstyje susitiko 
labai lengvai, daugiau juodu nekalbėjo, nes reikėjo 
sėsti į karietą. 

Vysockis norėjo su jais atsisveikinti ir pasprukti, 


140 


nes Melios vaizdas žadino jam keistą, svaiginantį vir- 
pulį. 

Jis pasijuto labai laimingas, žiūrėjo į ją miglotom 
iš džiaugsmo akim, o širdis virpėjo iš susijaudinimo. 
Norėjo pasprukti, bijodamas išsiduoti, bet merginos jo 
neleido. 

Jis atsisėdo ant priešakinės pasostės prieš Melią 
ir žiūrėjo į jos pelenų spalvos plaukus, raitytomis sruo- 
gomis krintančius iš po didelės, šviesios skrybėlės, 
į švelniai įdegusį lyg auksaspalvis vynas veidą, žiū- 
rėjo taip atkakliai ir karštai, kad net Melia sumišusi 
sukiojo galvą, taisėsi skrybėlę ir dėl to džiaugsmingo 
sumišimo jautėsi tokia laiminga, kad tolydžio linksmai 
kvatojo iš besimaivančios beždžionės, įsikabinusios 
į Ružos petį ir nesileidžiančios nuimti iš ten; tik kaI- 
tais jos pilkos, didelės akys labai greit praslysdavo 
Vysockio veidu ir bėgo šalin, išsigandusios ir džiaugs- 
mingos. | 

Ruža pakaitomis bučiavo mergaites, glamonėjo bež- 
džioniukę ir pasakojo įvairius kelionės nuotykius, ne- 
pastebėdama Melios ir jos spinduliuojančio veido. 

— Tetos nėra! Pametėm tetą! — sušuko Ruža ir su- 
laikė karietą, nes tik dabar pastebėjo, jog trūksta Me- 
lios tetos, kuri jas lydėjo kelionėje. 

— Reikia grįžti į stotį. Suk atgal! — sušuko Šaja. 

— Aš išlipsiu ir eisiu paieškoti jūsų tetos, — guviai 
įsiterpė Vysockis ir, apsidžiaugęs ta proga pasilikti, 
tuojau iššoko iš karietos. 

— Gerai, bet jūs turėsit atvežti tetą mums į namus. 

— Aš ateisiu sekmadienį, jums reikia pailsėti... 
aš gal trukdysiu. ..— aiškinosi jis, žiūrėdamas į Melią 
ir tarsi prašydamas. 

— Na, gerai, jeigu jūs jau taip atkakliai ginatės, 
bet sekmadienį, įprastą valandą, laukiame jūsų juoda- 
jame kabinete. Praneškit Bernardui ir drauge ateikite. 


— Bernardas išvykęs į Paryžių. 

— Na, tiek to; pastaruoju metu jis jau buvo ne 
toks įdomus. 

— Kada perskaitysit man tokį nuosprendį? 

— Kas dėl jūsų, tai Melia sprendžia... 

— Juo blogiau man... 

Jis neišgirdo atsakymo, nes arkliai iš karto truk- 
telėjo, bet pagavo tokį Melios žvilgsnį, kuris bylojo 
visai ką kita ir persmelkė jo širdį keistai jaudinančiu 
nerimu. 

Tetą jis surado tarp lagaminų ir dėžučių krūvų; ji 
laukė tarnų, priimančių didesnius nešulius. Vysockis 
padėjo jai kiek galėjo ir, įsodindamas į ekipažą, net 
pabučiavo ranką per išsiblaškymą, o paskui ilgai sto- 
vėjo ant laiptų prie stoties, negalėdamas žengti nė 
žingsnio,— taip smarkiai buvo suaudrinta jo širdis, 
tarsi užkerėta Melios vaizdo, jos šiltų rankų paspau- 
dimo ir skvarbaus žvilgsnio. 

O paskui, dar nepajėgęs aiškiai suvokti nė vieno 
savo jausmo, nesąmoningai trokšdamas pabūti vienas, 
nuėjo į užmiestį kažkokia gatve, naujai nutiesta pro 
dar nesuniveliuotus sklypus, kuriuose buvo statomi 
namai ir fabrikai. 

— Myliu ją! Taip, myliu ją! — galvojo jis, susto- 
jęs, žiūrėdamas į vėjo malūnus, išsirikiavusius ant 
kalvų, ir į lėtai besisukančius sparnus, kurie lyg pail- 
susios nuo darbo rankos sunkiai kilo ir leidosi vaiskia- 
me dangaus fone. 

Jis pasuko į lauką, užsėtą avižomis, kuriomis riti- 
nėjosi juosvai blizgančios vilnys ir plakėsi į gelsvą 
rugių sieną, o ta šnarėdama žemai jam lenkėsi ir barstė 
rusvas, duona kvepiančias žiedų adatėles; už rugių 
tįsojo didelės žalios platumos, kuriose stovėjo pilki na- 
meliai su saulėje blizgančiais langais, iš po kojų purp- 
čiojo vieversėliai ir skambiai vyturiavo giedrame dan- 
guje. 

Jis žiūrėjo į jų plastančius sparnelius, bet viever- 
siai pradingo erdvėje, ir jis ėjo pilnas didžiulio džiaugs- 

mo, kad pali gyventi, alsuoti, judėti; jo krūtinė buvo 
kupina tos pačios nemarios galios, kuri tryško iš jaunų 
žolynų, kuri spinduliavo iš mėlynų rugiagėlių akių, 
žvelgiančių iš rugių miško, iš javų šnarėjimo, iš Žio- 
gelių svirpimo, iš glamonėjančio vėjo dvelkimo. 

Jis buvo taip susijaudinęs, kad akyse juto nenu- 
sakomo švelnumo ašaras, skynė pilnomis saujomis VaI- 
pas, vėsino jomis sukepusias lūpas ir ėjo, nesuvokda- 
mas kur, kol pagaliau kelią jam pastojo žema, apgriu- 
vusi lūšna. Prie jos, didelio beržo pavėsyje, ant šiaudų 
gabanos gulėjo kažkoks žmogus; jo galva rymojo ant 
žemo languoto pagalvio, akys buvo įbestos į švelnias 
nusvirusias šakeles, panašias į srūvančias žalias čiurkš- 
les, ir jis giedojo silpnu, panašiu į uodo zyzimą balsu: 

Pradėkim žodžiais šlovint švenčiausiąją paną, 
Pradėkim apsakinėti anos garbę amžiną. | 


Vysockis sustojo. 


Giesmininko balsas plaukė kaip vandens čiurleni- 
mas per akmenis, — tolydžio nutrūkdamas, bet tuoj vėl 
stiprėdamas, paskui vėl tildamas iki kuždesio ir nyk- 
damas sunkiame gargždžiančiame aitodūsyje; atsidusęs 
žmogus narstė pirštais didžiulio rožančiaus karoliukus, 
bučiavo metalinį kryžiuką ir žiūrėjo į rugių sieną, kuri 
šnarėdama lenkė prie jo varpas ir, kiek palingavusi, 
bėgo atgal, o paskui ją linko aukštos tūbės, augančios 
prie namo, ir žvelgė blyškiomis geltonomis akimis į pil- 
ką bangą, skendinčią žiedadulkių migloje. 

— Kas jums yra? — paklausė Vysockis, atsisėdęs 
prie gulinčio žmogaus. 

— Nieko man nėra, pone... nieko... tik mirštu 
sau po truputį,— lėtai atsakė ligonis, nė kiek nesiste- 
bėdamas, kaip jis čia atsirado, ir pakėlė į jį pilkas, 
liūdnas akis, panašias į kybantį viršum jo dangų. 

— Kuo sergat? — paklausė jis, sujaudintas jo atsa- 
kyme nuskambėjusio susitaikymo su likimu. 

— Ogi mirtimi, pone, ir va šituo, — jis nusidengė 
skudurą ir parodė abi aukščiau kelių nupiautas kojas, 
apvyniotas purvinomis skepetomis.— Fabrikas nukan- 
do man kojas iki gurnelių, paskui daktarai nupiovė 
iki kelių, bet mirtis vis tiek ėjo, tai nupiovė iki juos- 
mens, bet mirtis vis vien eina, pone... ir ateis, prašau 
to gailestingąjį Jėzų ir švenčiausiąją motiną. .. 

Jis pakėlė prie lūpų rožančiaus kryželį. 

— Ir jau nieko jums nebeskauda? 

— Ogi nieko, pone, ką man skaudės? Kojų nebetu- 
riu, Mėsos neturiu, rankų taipogi nebebus, va! — ir pa- 
rodė du kaulus, aptemptus pilkšva oda, ir tokius liesus 
delnus, kad buvo panašūs į susisukusias, sausas prie 
namo augančios slyvos šakas,— šioks toks kvapas dar 
baladojasi manyje, bet kai jo, duok pone Jėzau, pri- 
truks, tai žmogus sau pasilsės krikščioniškai. .. 

Jis šnibždėjo sunkiai, pailsėdamas, o panaši į mirš- 
tančios dienos blykčiojimus šypsena švietė jo liesame 
veide, tokiame pilkame, kaip žemė, ant kurios jis gu- 
lėjo. 


Visą dieną jos nėra, nes eina į fabriką, pas mūrinin- 
kus... Vakare pareina, tai nuvelka mane į trobą, išver- 
da valgyti. 

— Vaikų neturit? 

— Buvo. ..— sukuždėjo jis tyliau, ir jo akys apsi- 
traukė drėgna migla.— Keturi... taigi, keturi. Antekui 
mašina nutraukė galvą... Marysia, Jagna ir Voitekas 
numirė karštine. .. 

Jis ilgai tylėjo, žiūrėjo stiklinėmis akimis į vilni- 
jančius javus, iš visų pusių supančius jo pirkią, o pilka- 
me, valstietiškai abejingame, tarsi suakmenėjusiame 
veide suvirpėjo skausmas, kuris kaip vinimi pervėrė jo 
širdį. 

— Maita...— tvirtai sukuždėjo jis ir pagrūmojo 

kumščiu miestui, dunksančiam kaminų ir stogų viršū- 
nėmis virš javų laukų. 

— Apžiūrėsiu tas jūsų kojas, — skubiai pasakė Vy- 
sockis ir ėmė vynioti jam nuo kojų skudurus, nepaisy- 
damas energingų protestų, nes valstietis išsigando, bet, 
pamatęs, kad tai nieko nepadės, nutilo ir žiūrėjo į jį 
keistu žvilgsniu. 

Gangrena buvo labai smarki, bet dėl baisaus orga- 
nizmo išsekimo vystėsi labai lėtai. 

Gailesčio apimtas Vysockis atnešė vandens iš mažo 
šulinėlio, apmazgojo žaizdas, perplovė karbolio skiedi- 
niu, kurį visuomet nešiojosi, ir norėjo jas vėl aptvars- 
tyti, bet skepetos buvo purvinos, persisunkusios sukre- 
šusiu krauju ir pūliais. 

— Ar neturi kokių švarių skudurų? 

Valstietis papurtė galvą, iš susijaudinimo negalėjo 
kalbėti. 

Tada Vysockis, ilgai negalvodamas, nusivilko vi- 
sus baltinius, suplėšė juostomis ir aptvarstė jomis ligo- 
nio kojas. | 

Valstietis vis tebetylėjo, tik jo krūtinė vis aukš- 
čiau kilnojosi, tik didis verksmas smaugė jam gerklę 
ir purtė visą kūną. 

Vysockis baigė tvarstyti, skubiai apsirengė, pasikė- 
lė palto apikaklę ir, įbrukęs visus savo turimus pinigus 
ligoniui į ranką, pasilenkė prie jo ir sukuždėjo: 

— Likit sveiki, rytoj ateisiu pas jus. 

— Jėzau mano brangiausias, Jėzau, Jėzau! — prasi- 
veržė valstiečiui, ir jis visu kūnu virto iš patalo jam po 
kojom, apglėbė ir prigludo prie jų visa dėkinga vals- 
tiečio širdimi. 

— O mano gerasis pone, o mano angele švenčiau- 
sias. ..— šnibždėjo jis pro ašaras su visu nelaimės pri- 
slėgto žmogaus dėkingumu. 

Vysockis paguldė jį į patalą, uždraudė judėti, nu- 
šluostė ašaras nuo veido, ranka paglostė prakaituotus, 
susitaršiusius plaukus ir skubiai nuėjo, lyg susigėdęs. 

Valstietis žiūrėjo jam įkandin, kol jis pradingo tarp 
javų laukų, paskui apsidairė į visas puses, persižeg- 
nojo, nebegalėdamas suvokti, kas įvyko, ir apstulbusiom 
akim ilgai žvelgė į vilnijančius javus, virpančias vir- 
šum jo berželio šakeles, žvirblius, skrendančius visu 
pulku, saulę, kuri jau žemai kabojo virš laukų; truputį 
kilstelėjo galvą ir verksmingu balsu užgiedojo: 

Pradėkim žodžiais šlovinti švenčiausiąją paną. .. 

— Jau aš dabar nebevaitosiu. .. jau tu pasigailėjai 
manęs, Jėzau... jau aš dabar pasimirsiu... pasimir- 
siu. ..— kartojo jis tyliai, vis tyliau, ir lyg pro rūką 
matė vilnijančius javus, kurie šnarėdami linko prie jo, 
pilkai žydrą dangų, tarsi gaubiantį jį savo skraiste, ir tą 
auksinę, gerą, mylimą saulę, kuri jį bučiavo savo pas- 
kutiniais spinduliais. 

Boroveckis, Hornas ir Maksas Baumas įėjo pas 
Travinskius, kurie pirmą kartą surengė iškilmingą vaI- 
dadienio pokylį. 

Nina išėjo pasitikti, visa apsitaisiusi lengvais bal- 
tais šilkais, kurių fone jos permatoma, švelni oda atrodė 
tarsi sutverta iš blankiai rausvų kamelijos žiedlapių; 
žalsvos, auksiniais taškais nusėtos akys spindėjo kaip 
briliantai jos mažose rausvose ausyse, o vešlūs kašto- 
niniai plaukai, susukti į graikišką kuodą, lyg auksinis 
šalmas žvilgėjo ant tos žavios galvos, kuri iš profilio 
buvo panaši į subtilią kamėją, išraižytą blyškiame Sici- 
lijos korale. 

— Turiu jums labai malonią staigmeną, — tarė ji 
Karoliui. 

— Juo man įdomesnė, kad jūs sakot „maloni“, — iro- 
niškai atsakė jis, stengdamasis pažvelgti pro jos petį 
už portjeros, skiriančios saloną. 

--- Prašau atspėti, o ne žiūrėti. 

Ji užstojo jam duris. Ž 

Bet tuo metu už jos peties, iš už vyšninės užuolai- 
dos, pasirodė besišypsantis Ankos veidas, o paskui iIr 
ji visa. 

— O dabar, jeigu jau man nepavyko, palieku jus 
vienus. Tik jus, ponai, pasiimu,— kreipėsi ji į Horną 
ir Maksą ir nuėjo drauge su jais. 

— Kada jūs atvažiavot? 

— Šiandien rytą, atėjau pas Niną su ponia Vy- 
socka. 

“ — Kas ten girdėti namie, pas tėvą? — pasiteiravo 
jis gana abejingai. 

— Tėvas nelabai sveikas, be ūpo. O žinot, kunigas 
Liberatas mirė. 

— Seniai jam buvo metas. Senas beprotis! — pasakė 
jis atsainiai. 

— Ką jūs kalbat, kaip galima! — sušuko ji karštai. 

Bet jis, norėdamas sušvelninti pasakytų žodžių 
šiurkštumą, paėmė ją už rankos ir nusivedė prie lango. 

— Matote tuos mūrus, tai mano... tai mūsų fabri- 
kas! — pasakė jis, rodydamas stiklinius Travinskio ver- 
pyklos stogus, už kurių stūksojo aukštais pastoliais ap- 
tverti mūrai. 

— Jau mačiau, nes kai tik atėjau, Nina mane nusi- 
vedė į kiemo galą ir per tvorą parodė jūsų fabriką. Ji 
sakė, kad jūs taip daug dirbat ištisomis dienomis. .. Ne- 
reikia tiek dirbti... nereikia... 

— Deja, reikia, imkim, kad ir šią dieną, trise nuo 
aušros mokėjom atlyginimus darbininkams. 

— Tėvas siunčia jums du tūkstančius rublių, tuojau 
jums atiduosiu. 

Ji truputį nusigręžė, ištraukė iš už korsažo bankno- 
tų pluoštą ir atidavė jį Karoliui. 

— Iš kurgi tėvas paėmė pinigų? — paklausė jis, kiš- 
damas kišenėn banknotus. 

—- Turėjo, tik nieko nesakė, bet kai jūs parašėt apie 
savo sunkumus ir kad jau turite naudotis kreditų. davė 
man pinigus ir liepė jums nuvežti. Duodu jums žodį, 
kad tik dėl to ir atvažiavau,— kalbėjo ji, labai sumišusi 
ir išraudusi, nes pinigus gavo, užstačiusi visas savo 
brangenybes ir kai ką pardavusi; tai žinojo tik Karolio 
tėvas, bet dėl jo buvo tikra, kad neišduos. 

— Nežinau, Anka, kaip tau ir bedėkoti, taip jie lai- 
ku atėjo. 

— Ak, kaip gerai, kaip gerai...— džiaugsmingai 
kuždėjo ji. 

— Bet kokia tu gera, kad panorai pati atvažiuoti. 

— Nes paštu ilgiau eitų...— pasakė ji atvirai — 
O aš negalėjau pakelti tos minties, kad jūs čia vargs- 
tat ir rūpinatės, juk tai taip paprasta. 

— Paprasta! Gal būt, tau, nes niekas kitas to nepa- 
darytų. 

— Nes niekas kitas jūsų taip labai nemyli, kaip tė- 
vas... ir aš. ..— drąsiai užbaigė ji, žvelgdama į jį iš po 
savo juodų it sabalas antakių tokiu šviesiu, paprastu ir 
pilnu meilės žvilgsniu, kad jis nutvėrė jos rankas ir 
bučiavo labai karštai ir nuoširdžiai, stengdamasis pri- 
traukti ją prie savęs. 

— Karoli... negalima... dar įeis kas. ..— gynėsi ji, 
nusukdama paraudusį veidą ir sučiaupdama virpančias 
iš susijaudinimo lūpas. 

Ir kai ji įėjo į saloną, pilną klegesio ir žmonių, Nina 
maloniai nusišypsojo jiems, matydama, kad Ankos pil- 
kai mėlynos akys spindi laime, o jos veidas pilnas 
džiaugsmo. 

Anka šiandien buvo žavi; tas faktas, kad ji ga- 
lėjo padėti mylimajam ir kad tas jos „mylimas berne- 
lis“ šiandien buvo jai toks geras ir nuoširdus, darė ją 
laimingą, kupiną džiaugsmo ir tokią gražią, kad visų 
dėmesys krypo į ją. 

O ji negalėjo nustygti vietoje, norėjo eiti į sodą ar 
į lauką ir ten visu balsu dainuoti laimės dainą; to troš- 


148 


kimo ir įpročio veikiama, ji išėjo iš namo ir, tik pama- 
čiusi grįstą kiemą, aptvertą raudonais trobesiais, ir 
namų jūrą aplinkui, grįžo į butą, susiieškojo Niną ir, 
prisiglaudusi prie jos peties, vaikščiojo po saloną. 

— Vaikas esi, Anka, didelis vaikas! .. 

— Nes šiandien esu laiminga... myliu, — atsakė ji 
karštai, akimis ieškodama Karolio, kalbančio su Mada 
Miuler ir Melia Griunšpan, šalia kurių stovėjo Vy- 
sockis. 

— Tyliau, vaikeli... gali išgirsti... Kas gi taip gar- 
siai prisipažįsta mylįs. .. 

— Nemėgstu ir nemoku nieko slėpti. Meilės nerei- 
kia gėdytis. 

— Gėdytis — ne, bet nuo žmonių akių reikia ją 
slėpti pačiame širdies dugne. 

— Kodėl? 

— Todėl, kad jos neužgautų abejingi, pikti arba 
pavydūs žvilgsniai. Svetimiems žmonėms aš nerodau 
net savo geriausios bronzos ir paveikslų, nes bijau, kad 
jie nepajus viso jų grožio ir jų žvilgsniai gali kažkurią 
to grožio dalelę suteršti ir paimti. Juo labiau neleis- 
čiau pažvelgti į savo sielą. 

— Kodėl? — paklausė Anka, nesupratusi to tiesiog 
mimozinio jautrumo. 

— Nes juk tai ne žmonės, imkim kad ir daugelį 
mano šios dienos svečių; tai fabrikantai, kapitalistai, 
įvairių pramonės šakų specialistai, žmonės, darantieji 
biznius ir pinigus, tik biznius... tik pinigus. Tokios są- 
vokos, kaip meilė, siela... grožis... gėris... ir taip 
toliau, jiems nieko nereiškia, tai vekselis be žiranto, 
išrašytas Marso gyventojo, kaip šiandien pasakė ponas 
Kurovskis. 

— O Karolis? 

— Apie jį nieko nesakysiu, nes tu jį geriau pažįsti. 
A, nemeniško meno mecenatė su savo palyda, reikia eiti 
pas ja... 

Nina priėjo prie ponios Endelman, kuri įžengė į sa- 
loną taip iškilmingai ir didingai, kad atkreipė visų 
žvilgsnius į save. 

Kiek atokiau už jos ėjo dvi jaunos, dailios, vienodai 
aptaisytos merginos — jos asmeninė palyda. 

Viena iš jų laikė nosinę, o kita vėduoklę, ir abi svei- 
kinosi su susirinkusiais lyg sukaustytos, automatiškai 
linksėdamos, akylai stebėdamos kiekvieną ponios ju- 
desį; pastaroji net nesiteikė supažindinti su jomis namų 
šeimininkės, tik, klestelėjusi į krėslą, garsiai, rėksmin- 
gai, prisidėdama prie akių pensne su ilga perlamutrine 
rankena, reiškė susižavėjimą Ninos grožiu, žmonių dau- 
gybe bei salonu ir dar retkarčiais, pasisukusi lyg kara- 
lienė į kiek toliau sėdinčią palydą, prašė vėduoklės ar 
nosinės. 

— Ji atrodo kaip karalienė, kaip pati Marija... Ma- 
rija Magdalena. 

— Marija Teresė, norėjot pasakyti,— tyliai sukuž- 
dėjo Kurovskis Grosgliukui. 

— Tas pats. Kaip laikaisi, Endelmanai, kiek tau kai- 
nuoja tas paradas? — klausė bankininkas Endelmano, 
kuris tyliai paskui žmoną įsmuko į saloną ir taip pat 
tyliai bei kukliai sveikinosi su pažįstamais svečiais. 

— Esu sveikas, ačiū tau, Grosgliukai, ką? — atsakė 
jis, prisidėjęs prie ausies sulenktą delną. 

— Ponas Borovecki, ar jūs nežinot, kada atvažiuos 
Moricas Veltas? 

— Nei jis man sakė, nei rašė. 

— Man truputį neramu, ar jam kas bloga neatsi- 
tiko. 

— Neprapuls...— abejingai atsakė Karolis. 

— Žinau, bet aš jam pasiunčiau perlaidą trisdešimt 
tūkstančių markių, praėjo savaitė, o jo vis nėra. Ko 
norit, tiek dabar niekšybių pasaulyje... 

— Kur jūs sukate? — paklausė Karolis, įžeistas jo 
tono. 

-— Kurė Kad įį galėjo kur apvogti, užmušti. Sun- 

kiau rublį rasti, negu nelaimę,— užbaigė jis sentencija 
ir liūdnai atsiduso, nes nerimas dėl tų trisdešimt tūks- 
tančių išmušė jį iš pusiausvyros, o jis per gerai pažino 
Moricą, kad nerimautų be pagrindo. 

— Mere, tu neatsisakinėk poniai Travinskai; tu gra- 
žiai pagrok, juk gali gražiai pagroti — kalbėjo banki- 
ninkas dukteriai. kurios Nina prašė paskambinti. 

Merė, liesa mergina, kaulėtais klubais, kuprota no- 
simi ir vos pastebimomis lūpomis, atsisėdo prie forte- 
pijono ir abejingai sudavė per klavišius; savo melsvu, 
spuoguotu veidu, paraudusia nosimi ir liesomis, ilgomis 
rankomis ji buvo panaši į nupešiotą, šaldytą žąsį, su- 
vyniotą į šviesius šilkus. 

— Kur čia tos garsiosios Lodzės aukso telyčios? — 
tyliai paklausė Hornas Karolio. | 

— Va ten sėdi Mada Miuler, Melia Griunšpan ir 
Merė Grosgliuk. 

— O iš lenkių nėra nė vienos? — paklausė jis ty- 
liau, nenorėdamas trukdyti Merės barbenimo. 

— Deja, ponas Hornai, mes jau pradedam gaminti 
gelumbes ir perkelius, bet milijoninių dukrų teks pa- 
laukti bent dvidešimt metų. Kol kas žavėkitės lenkių 
grožiu, — pašaipiai atsakė Karolis ir nuėjo, pašauktas 
Ankos, kuri sėdėjo greta Vysockos. 

Merė skambino kažkokią nepaprastai nuobodžią ir 
ilgą sonatą, kuri taip paveikė, kad po trumpos tylos 
visi salone pradėjo kalbėtis, o garsiausiai pats Grosgliu- 
kas, kuris, sužinojęs iš senojo Endelmano, kad Bernar- 
das perėjo į protestantų tikėjimą, garsiai piktinosi. 

— Aš sakiau, kad jis blogai baigs. Jis dėjosi filo- 
sofu ir fin de siecle! žmogum, o baigė kaip paprastas 
šaigecas. Kodėl į protestantų tikėjimą? Aš maniau, kad 
jis subtilesnis. Man ne tai rūpi, kad jis perėjo į kitą 
tikėjimą, nes ar jis bus katalikas, protestantas, ar ma- 


I! Šimtmečio pabaiga (pranc.). XIX amž. pabaigoje tas išsireiškimas buvo 
Daudojamas ,,„naujoviškiausio“ prasme, 

hometonas, tai vis tiek nesiliaus buvęs žydu ir mums 
nėra žuvęs. 

— Jūs nemėgstat protestantų tikėjimo? — paklausė 
Kurovskis, riešuto spalvos akimis sekiodamas Anką, 
kuri vaikščiojo salone su Nina. 

— Nemėgstu ir niekad nepereičiau į tą tikėjimą. Aš 
esu žmogus, kuris mėgsta ir kuriam reikia gražių da- 
lykų. Kai aš per visą savaitę nusiplūkiu, tai paskui per 
šabasą arba sekmadienį man reikia pailsėti, man reikia 
nueiti į gražią salę, kur būtų gražūs paveikslai, gražios 
skulptūros, graži architektūra, gražios apeigos ir gra- 
žus koncertas. Aš labai mėgstu tas jūsų apeigas, jose 
yra ir gražios spalvos, ir gražus kvapas, ir varpeliai, ir 
šviesos, ir giesmės. Ir jei aš turiu klausytis pamokslo, 
tai tegul jis nebūna nuobodus, tegul tai būna delikati 
kalba apie aukštesniuosius dalykus, tai yra labai nob!! 
ir kelia Žmogui ūpą ir norą gyventi! O kas kirchėje?.. 
Keturios plikos sienos ir taip tuščia, lyg visas biznis 
turėtų truputį susilikviduoti. O čia dar ateina pastorius 
ir kalba. Kaip tamsta manai, apie ką jis šneka? .. Šne- 
ka apie pragarą ir kitus nemalonius daiktus. Šnekėk 
kam nori, tik ne man. Ar aš einu į bažnyčią nervintis? 
Aš turiu nervus, aš nesu chamas, aš nemėgstu kamuotis, 
klausydamasis nuobodžios šnekos. O, be to, man patin- 
ka žinoti, su kuo turiu reikalą; kokia čia firma — pro- 
testantizmas?! Popiežius — tai bent firma. 

Kurovskis nieko jam neatsakė, nes nuėjo į šalį ir, 
prisėdęs prie ponių grupės, žiūrėjo kažkokiu keistu 
žvilgsniu į Niną ir Anką; jos, susikibusios už parankių, 
lėtai ėjo per salonų eilę, sustodamos prie kiekvienos 
pakalnučių ir žibuoklių puokštės, kurios stovėjo salėse 
palei langus, lenkėsi prie gėlių, kvėpdamos jų nuostabų 
kvapą, ir ėjo toliau, pačios panašios į šviesias pavasario 
gėles. 

Retkarčiais Nina lūpomis lietė pakalnučių lapus ir 

primerktais vokais braukė per baltus kaip sniegas var- 
pelius arba glostė pirštais išsilenkusias bronzines nim- 
fas, žiūrinčias į amforas, kuriose buvo pamerktos gė- 
lės, ir vėl jos ėjo, tyliai šnekučiuodamos, nepaisydamos, 
kad ponia Endelman su savo palyda sekė paskui jas, 
kiek pavydžiai stebėjo tuos paprastus, bet labai sko- 
ningus salonus, o, pamačiusi ant sienos dideliuose rė- 
muose mozaiką, kurią Nina atsigabeno dar žiemą, su- 
stojo apstulbinta. 

— Kokia žavi! Kokios jos spalvos! Kaip ji blizga! — 
aikčiojo ji sužavėta, merkdama akis, nes saulės ap- 
šviesta mozaika skaisčiai tviskėjo. 

Ir prišnekėjusi dar daug panašių dalykų, ji išėjo pro- 
vincijos įžymybės žingsniu, apsupta savo palydos. 

— Juokinga, tai juokinga, bet aplamai gera mote- 
ris. Ji yra. kelių labdaringų įstaigų pirmininkė ir daro 
daug gero vargšams. 

— Nes mėgsta, kad ja žavėtųsi,— nugirdęs pasku- 
tinius žodžius, pasakė Maksas Baumas, prieidamas su 
Kurovskiu. į 

— Ar jūs labai nuobodžiaujat? — paklausė Nina. 

— Mes ne, nes turime į ką žiūrėti — sukuždėjo Ku- 
rovskis, žvilgsniu apglėbdamas jas abi. 

— Tai reiškia, kad yra kiti, kurie nuobodžiauja, nes 
neturi į ką žiūrėti... 

— Yra tokių! Pažvelkite tiesiai prieš save: ten sėdi 
panelė Miuler ir panelė Griunšpan, dvi Lodzės aukso 
telyčios. Mada Miuler dūsta savo pernelyg standžiuose 
šilkuose, o kadangį su baime dar galvoja, jog tarnaitė 
gali pervirinti kukulius, tai nuolat prakaituoja iš bai- 
mės; per penkias minutes, aš gerai suskaičiavau, ji iš- 
gėrė keturias stiklines limonado! Panelė Melia Griunš- 
pan atrodo kišmte prikimšta entuziazmo; tyčia tris 
kartus klausiau ją apie Neapolį — ir tris kartus, vis taip 
pat atsidususi, vis taip pat pakėlusi akis ir tais pačiais 
superlatyvais karštai reiškė susižavėjimą. .. Ji kaip fo- 

nografas, į kurį įstatytas naujas volelis,— po kiekvieno 
prisilietimo atsako tą patį. 

— Beje, šiandien ji kažkokia liūdna, einam pas 
jas, — tarė Nina. 

— Mat, ponia Vysocka šiandien įsitižo žydes ir, 
kai tik nutveria ką iš jaunimo, tuojau perspėja, jog 
reikia jų saugotis, ir kalba taip garsiai, kad panelė Me- 
lia galėtų išgirsti. ..— aiškino Maksas, kuris ėjo greta 
Ankos ir, neramiai šmižinėdamas akimis, ieškojo Ka- 
rolio. 

— Daug žmonių jau išėjo! — pasakė Nina, neradu- 
si didžiajame salone Grosgliuko su dukra bei kelių kitų 
žydų šeimų. 

— Vyrai nuobodžiavo, o moterims rūpėjo duoti 
ataskaitas apie jūsų priėmimą. 

— Argi iš tikrųjų nuobodžiavo? — nemaloniai nu- 
teikta, paklausė Nina. 

— Suprantama, kokia jiems čia pramoga! Surdutų 
negalima nusivilkti, šampano nepadavė, o, be to, jūs 
tiek prikvietėt tų nuskarėlių lenkų, tų visokių inžinie- 
rių, daktarų, advokatų ir kitų specialistų — ir jūs, po- 
nia, norit, kad milijonai čia gerai jaustųsi? Tokia drau- 
gija juos įžeidžia, todėl ir išsinešdino, ir duodu galvą 
nukirsti, kad daugiau pas jus, ponia, jie nebepasirodys. 

— Aš ir neketinau daugiau jų kviesti, nes tik šian- 
dien pamačiau, kad net tokia saloninė asimiliacija yra 
neįmanoma, bent Lodzėje. 

— Visame pasaulyje, visame pasaulyje. Ponas Ro- 
bertas Kesleris, kuris jau valanda, panele Anka, geidžia 
su jumis susipažinti. ..— ironiškai pasakė Kurovskis, 
pristatydamas žemą, kresną žmogų; jo galva buvo tarsi 
įsprausta tarp pečių, su didelėm ausim ir smailiu pa- 
kaušiu, apžėlusiu geltonais plaukais, ir todėl panėšėjo 
į didelio šikšnosparnio galvą; veidas buvo tarsi padary- 
tas iš prastai išdirbtos ir blogai ištemptos arklio odos, 
burna panaši į pailgą plyšį, o smarkiai atsikišusi žiau- 
na apžėlusi raudonais, trumpai pakirptais plaukais. 

Jis pasisveikino labai laisvai ir, kai jie susėdo sa- 
lone, atsisėdo greta Ankos, pasidėjo ant kelių savo 
krumplėtas, apžėlusias raudonais plaukais rankas ir 
įsisiurbė geltonomis, žvitriomis akimis į Ankos veidą 
taip įkyriai, kad ji, negalėdama pakelti to žvilgsnio, ku- 
ris ją nervino ir kėlė jai keistą baime, skubiai nuėjo, 
nepersimetusi su juo nė vienu žodžiu. 

— Ji graži, ji nuostabiai graži! — patylėjęs ilgesnį 
laiką, sukuždėjo jis greta sėdinčiam Hornui. 

— Juk tamsta nusimanai apie gražuoles. Lodzėje 
kai kas žinoma apie tai! — pabrėždamas pasakė Hornas, 
nes prisiminė Zoską Malinovską ir daug kitų aukų iš 
darbininkių tarpo, kurias, engdamas ir grasindamas pa- 
šalinti iš fabriko, jis privertė būti nuolaidžiomis. 

Kesleris neatsakė, atšiauriai dėbtelėjo ir paniekina- 
mai pasigręžė nuo jo į Maksą Baumą, kuris, susinervi- 
nęs, neramus, jau ištisą valandą norėjo pabėgti iš to 
salono ir negalėjo, nes čia buvo Anka. 

Tuo tarpu salone pasidarė labai erdvu; ištisos ban- 
gos praplaukė, pasveikino šeimininkus, apžiūrėjo sa- 
lonus ir nuslūgo. Pasiliko tik keliolika žmonių, vien tik. 
lenkai, vietinės inteligentijos viršūnė, kuri, pasitraukus 
milijonams, slinko į salono vidurį ir užėmė laisvas 
vietas. 

Iš svetimų pasiliko tik Miuleriai, nes gyveno gana 
arti Travinskių, Melia Griunšpan ir jos teta, kuri veltui 
kelis kartus garsiai šaukė: 

— Melia! Ar tau nereikia jau išeiti? 

Bet Melia negalėjo išeiti, nors, panašiai kaip ir Mak- 
sas, seniai troško iš čia pabėgti, negailestingai čaižoma 
kandžių Vysockos pastabų. Ji visą laiką sėdėjo vienoje 
vietoje, tokia susinervinusi, kad, kalbėdama su Mada, 
protarpiais juokėsi, pasakojo apie savo kelionę, bet 
visiškai nenuvokė, kas jai darosi. 

Ją degino nepaprastai skausmingas kažkokio savo 
ikišiolinių svajonių ir vilčių atsižadėjimo karštis 

Vysockis kalbėjosi su ja kelis kartus, ji nuolat matė 
jo meilės pilnas akis, girdėjo jo balsą, kuris tyliai jai 
sakė tokius dalykus, kurie dar vakar būtų užtvindę jos 
širdį laime, bet šiandien, dabar, žadino dar gilesnį 
liūdesį ir skausmą; nes tik šiandien, tame šviesiame sa- 
lone ji pajuto giliu meilės instinktu, kad niekad neište- 
kės už Vysockio, kad negali tekėti... 

Ir tomis akimirkomis, kai ji tai suvokdavo, kai aiš- 
kiai ir skaudžiai išvysdavo esančius tarp jų skirtumus, 
Melia apmirdavo iš siaubo ir paklaikusiom, lyg stikli- 
nėm akim klaidžiojo žmonių veidais, ieškojo šypsančių, 
karštų Vvsockio akių, tarsi norėdama iš jų išskaitvti, 
kad jis paneigia visas tas mintis, kurios varstė ją lyg 
daugybė svilinančių strėlių. Bet Vysockis buvo per 
daug ją įsimylėjęs, perdaug gerai nusiteikęs ir pernelyg 
geroje, savoje draugijoje, kad galėtų šiandien pajusti 
jos vidinę būklę. 

Jis kaip tik kalbėjosi su Travinskiu ir Kurovskiu 
bei keliais jaunais žmonėmis, karštai dėstydamas jiems 
platų altruistinį požiūrį į visuomenę ir jos poreikius, iš 
papratimo braukė atlapus, raitė ūsiukus, kartais truk- 
čiojo rankogalius ir, džiaugdamasis, kad turi kultūrin- 
gus klausytojus, kad valandėlę gali atitrūkti nuo fabri- 
kinių ir kasdieninių reikalų, mėgaudamasis skrajojo hi- 
potezių ir sumanymų padangėse. 

— Kodėl? — sunkiai mąstė Melia ir dar nesuvokė 
aiškiai, kodėl ją apniko tos baisios mintys ir neapsako- 
mas sielvartas užplūdo širdį. Tik viena jautė aiškiai, 
kad tas jos mylimojo pasaulis, tie visi Kurovskiai, Tra- 
vinskiai, Boroveckiai, netgi visi tie reikalai, apie ku- 
riuos jie kalbėjo, idėjos, kuriomis jie gyveno — visas 
tas mylimas lenkiškas pasaulis — yra visiškai kitoks, 
visiškai svetimas jos pasauliui; svetimas kažkokiu jaus- 
mų platumu, neužsklęstu vien tik egoistinių reikalų 
rate, ankštose pinigų darymo ir grubaus naudojimosi 
gyvenimu ribose. | 

— Ne tokie yra mūsiškiai, manieji! — galvojo ' ji, 

žiūrėdama į švelnų, pakilų Travinskio veidą; jis taip 
energingai protestavo prieš Vysockio išvedžiojimus, 
kad jo veidas net išblyško ir smilkiniuose prasimušė 
švelnios melsvos gyslelės. O paskui ji žiūrėjo į Vysoc- 
ką, į Niną ir Anką, sėdinčias tarp labai orių, nepapras- 
tai žavių moterų, kalbančių pusbalsiu, ir tuo pat metu 
sielos akimis matė savo namus, tėvą, seseris, svainį iI 
tik dabar, nenorom palyginusi, pajuto visą savo aplin- 
kumos gyvenimo šlykštumą, visą jo lėkštumą. 

Ir tik dabar pajuto, kad jų tarpe ji visuomet jaustųsi 
svetima, įsibrovusi iš kito pasaulio, vos pakenčiama, 
ir gal tik dėl kraičio, kurį atneštų vyrui. 

— Niekados, niekados! — išdidžiai kartojo ji pati 
sau ir norėjo atsikelti ir išeiti, nes teta vėl prislinko 
prie jos iržklausė savo pratisu, gargždžiu balsu: 

— Melia, ar tau nereikia jau eiti namo? 

Ji netgi pakilo nuo kėdės, sukaupusi visas savo dva- 
sios jėgas, norėdama išeiti iš čia, iš to pasaulio, ir ne- 
begrįžti į jį jau niekuomet. 

Ji gerai jautė, kad išeidama atsisveikins su ištisų 
metų svajonėmis, atsisveikins su pavasario godomis ir 
meile, bet nusprendė išeiti. 

Ji mylėjo Vysockį visa širdimi, bet jau nujautė, 
kad turi jo išsižadėti ir daugiau nebematyti. 

— Niekados, niekados! — kartojo ji pro suspaustas 
lūpas. Ji per gerai prisiminė savo pažįstamų, ištekėju- 
sių už lenkų, likimą, kurias žemino net jų pačių vai- 
kai, priekaištaują motinoms dėl jų kilmės, tą paniekos 
arba nesiskaitymo atmosferą, nuolat jas supančią, tą jų 
svetimumą savo namams, artimiausiems Žmonėms. 

— Jūs jau išeinant, kodėl taip greit? — paklausė Vy- 
sockis, pastojes jai kelią. 

— Blogai jaučiuosi, dar esu pavargusi iš kelionės — 
aiškino ji, nežiūrėdama į jį ir visom jėgom slopindama 
verksmą, kylantį jos širdyje, ir norą pasilikti, užval- 
džiusį ją po jo žodžių. 

— Aš maniau, kad jūs pasiliksite iki vakaro ir pas- 
kui drauge eisime pas Ružą, kad jūs skirsit man visą 
šį vakarą. Juk aš nemačiau jūsų ištisus du mėnesius, — 
tyliai kuždėjo jis, jausmo prislopintu balsu. 

— Atsimenu... atsimenu... du mėnesius. ..— atsa- 
kė ji, ir staiga jos širdį užliejo toks karštis, meilės ir 
skausmo karštis, kad jos pilkose akyse sužibo ašaros 
ir širdis ėmė plakti smarkiai smarkiai... 

— Dabar mums bus geriau, nes pasiliko vien tik 
savi... 

— Juo labiau turiu eiti, kad nebūtų disonanso,— su- 
kuždėjo ji su kartėliu. 

— Melia! — tarė jis priekaištingai ir taip švelniai, 
taip širdingai, kad ją apleido jėgos, dingo be pėdsako 
visi ankstyvesni pasiryžimai, o širdis prisipfidė didelės 
laimės jausmo, didžios meilės ramybės. 

— Pasiliksi, tiesa? — prašė jos karštai, maldauda- 
mas, O kai ji jam neatsakė, bejėgiškai pažvelgusi į Vy- 
socką ir pajutusi jos aštrų žvilgsnį, jis kreipėsi į Niną, 
prašydamas: 

— Gal jūs sugebėsit prikalbinti panelę Melaniją, 
kad pasiliktų. 

Nina viską žinojo iš senės ir buvo gana priešiš- 
kai nusiteikusi Melios atžvilgiu, bet dabar, pažvelgusi 
į jos liūdną veidą, pajuto jos kančią, ir jos širdyje su- 
virpo didelė užuojauta, ji ėmė karštai ją prašyti. 

Melia dar kiek spyrėsi, kovodama su savo širdimi 
ir valia, bet pasiliko. 

— Paskutinį kartą! — priminė pati sau širdies gi- 
lumoj, bet, apimta meilės, užliūliuota Vysockio žodžių, 
kuris, priešginiaudamas motinai, nė per žingsnį nesi- 
traukė nuo jos, sužavėta Ankos ir Ninos gerumo, ku- 
rios priėmė ją į savo tarpą ir labai nuoširdžiai su ja 
elgėsi, ji užmiršo, jog tai paskutinis kartas, priešingai, 
ėmė galvoti, kad tai pirmas kartas ir taip bus visuo- 
met. .. visuomet... 


Priėmimas tam išrinktųjų rateliui užtruko gana ilgai, 

nes temstant buvo paduoti pietūs didelėje valgomojoje 
salėje, išklotoje šviesiu ąžuolu; vienintelis jos papuoši- 
mas buvo plati inkrustacijos juosta, per pusę aukščio 
juosianti sienas, kuriomis driekėsi vynuogių ūgiai su 
svyrančiomis purpurinėmis kekėmis, pakabintomis prie 
ausų komiškoms kaukėms, išraižytoms iš paauksuoto 
bukmedžio. 

Didelis stalas žėrėjo krištolais, sidabru, gyvomis gė- 
lėmis, kurios per visą ilgį sudarė vieną gėlyną, pilną 
kvapų ir spalvų; didelės daugiašakių kaktusų pavidalo 
žvakidės liejo švelnią žvakių šviesą ant sėdinčiųjų 
veidų. | 

Viešpatavo nuoširdi nuotaika, buvo keliama daug 
tostų, į kuriuos svečiai atsakinėjo plojimais, taip pui- 
kiai buvo linksminamasi, kad net Miuleris gėrė į Tra- 
vinskių sveikatą ir norėjo kažką sakyti, bet kadangi 
buvo kiek įgėręs, tai suvapėjo kelis žodžius ir atsisėdo, 
rankove nusišluostęs įraudusį, taukuotą veidą. 

— Aš jį paimčiau į savo žvėryną, tai įdomus eg- 
zempliorius,— sumurmėjo Kesleris, pasilenkęs prie Me- 
lios, šalia kurios jis sėdėjo. 

Bet Melia negirdėjo, mat, kalbėjosi su Vysockiu, 
o, antra vertus, ji jautė nenugalimą pasišlykštėjimą ta 
šikšnosparnio galva ir geltonomis akimis, kurios nuo- 
lat graižė Anką, sėdinčią tarp jo ir Boroveckio. 

Gal būt, vienintelė visoje draugijoje Mada Miuler 
šiandien neturėjo ūpo. 

Ji nekreipė dėmesio į Maksą, mėginantį ją pralinks- 
minti, tik sekė Karolį ir Anką ir, matydama, kaip jiems 
gera drauge, tyliai paklausė Makso: 

— Ar ta panelė, kuri sėdi greta pono Boroveckio, 
tai jo sesuo? Jie tokie panašūs vienas į kitą. 

— Gana tolima giminaitė, bet kartu ir sužadėtinė — 
atsakė jis pabrėždamas. 

— Sužadėtinė! Nežinojau, kad ponas Karolis turi 
sužadėtinę. .. nežinojau... | 

— Jau metai, ir labai mylisi — kalbėjo Maksas ty- 
čia, nes jį erzino jos nenuovokumas ir tas neslepiamas 
susižavėjimas, su kuriuo ji žiūrėjo į Karolį ir kalbėjo 
apie jį. 

Auksinės merginos blakstienos staiga suspurdėjo 
kaip paukščio sparnai ir sunkiai nusileido ant žydrų 
akių, o labai rausvas veidas išbalo, ir blyškios lūpos 
ėmė keistai virpėti. 

Nustebęs Maksas žiūrėjo į tą staigią permainą, bet 
nebeturėjo laiko toliau stebėti, nes tarnas pašnibždėjo 
jam į ausį, kad kažkas jo laukia. 

— Motina miršta! — tiesiai pasakė jam Juzius Jas- 
kulskis, kai jis atsidūrė prieškambaryje. 

— Ką? ką? ką? — pakartojo Maksas, netikėdamas 
pačiu savim, nesąmoningai apsisuko kelis kartus aplin- 
kui, padarė kelis beprasmiškus judesius ir vėl pažvel- 
gė į Juzių, kuris, apsiverkęs, nedrąsus, drebantis, dar 
sykį pakartojo žinią ir skubiai nubėgo atgal. 


VIII 


Vaigomajame tik Nina pastebėjo Makso išėjimą. 

— Kas atsitiko ponui Baumui? — paklausė Mada 
Miuler. 

— Ar aš esu savo bendro sargas, juk jis ne kasi- 
ninkas! — juokais atsakė Boroveckis, bet buvo paten- 
kintas, kad to bendro akys nebesekioja Ankos ir ne- 
kontroliuoja jo pasikalbėjimo su Mada, kuri prarado 
ūpą, sužinojusi, kad jis turi sužadėtinę, ir primygtinai 
kalbino tėvą išeiti, bet Miuleris šiandien buvo puikiai 
nusiteikęs, apkabino Boroveckį per pusiaują, pasodino 
prie dukters ir sušuko stačiokiškai: 

— Kvaila Mada, turi kavalierių, ir nėr ko tau sku- 
bėti namo. 

Ir paliko juos greta kits kito; jiedu sėdėjo sutrikę. 

Mada, panarinusi galvą ant krūtinės, labai atsidė- 
jusi, movėsi pirštines ir klausėsi, kaip skamba jo že- 
mas balsas, kuris visuomet jai kėlė malonų virpulį, 
o šiandien jos širdyje aidėjo taip liūdnai, taip liūdnai, 
kad ji bijojo neištversianti ir pravirksianti. 

Miuleris atsisėdo greta Ninos ir patenkintas nuolat 
tapšnojo jai per pečius; nematydamas, kad svečių vei- 
dai šypsosi, o Travinska nesmagiai jaučiasi, jis gar- 
siai šnekėjo: 

— Man labai gerai pas jus! Aš turiu gražius rūmus, 
bet man ten negera sėdėti. Norėčiau turėti tokią duk- 
terį, kaip jūs. 

— (O ką jūs galit prikišti panelei Madai? Ji šiandien 
puikiai atrodo. 

— Ja, Mada graži, bet Mada yra kvaila. Aš noriu 
ją išleisti už lenko, kad jie turėtų tokius salonus, kaip 
jūs, ir taip pat priiminėtų svečius, tai aš visuomet pas 
juos sėdėsiu. Man tai labai patinka. 

— Lodzėje jums bus sunku tai padaryti, nes čia nėra 
tokių turtingų, už kurių jūs sutiktumėt išleisti dukte- 
rį — sukuždėjo Kurovskis, kuris sėdėjo greta Ninos. 

— Aha, ponas Kurovskis! Už jūsų arba ir už Bo- 
roveckio aš Madą išleisčiau, jūs esat padorūs fabri- 
kantai. 

— Ačiū, ačiū! — pašaipiai sukuždėjo  Kurovskis, 
spausdamas jam ranką.— Bet yra geresnių už mus, ir 
net kai ką esu girdėjęs apie Keslerio ketinimus. 

— Kesleris! Tegul jis veda savo beždžionę iš žvėry- 
no, o ne mano dukterį. Jūs žinot, jis yra chamas ir niek- 
šas! — suriaumojo jis, bet paskui ėmė labai nuoširdžiai 
juoktis, norėjo Niną pabučiuoti į kaklą... Jis buvo vi- 
sai girtas. 

— Kas jums taip nuotaiką pagadino? — tyliai pa- 
klausė Karolis. 

Mada nieko neatsakė, tik, pridėjusi nosinaitę prie 
virpančių nuo tramdomo verksmo lūpų ir karščiuojan- 

čio veido, pakėlė į jį akis ir ilgai žiūrėjo, kad net jis 
nekantriai pajudėjo ir pakartojo klausimą. 

— Sužadėtinė ieško jūsų, — sukuždėjo ji, akimis pa- 
rodžiusi Anką, kuri dairėsi kambaryje. 

Jis nenoriai priėjo prie jos. 

— Ponas Karoli, ponia Vysocka jau ruošiasi eiti, 
gal jūs mus palydėsit. 

Su visomis ceremonijomis ji atsisveikino Madą, kuri 
akimis lydėjo juos per eilę kambarių. 

— Panele Melia, tai ir mes jau eikime,— pasiūlė 
Vysockis ir nuėjo ieškoti tetos, snūduriuojančios salo- 
no tyloje, o grįždamas susitiko su motina. 

— Mes išeiname, aI eisi su mumis? 

— Ne, man reikia palydėti panelę Griunšpan. 

— Ar panelės Griunšpan negali kas kitas palydėti? 

— Ne, panelės Griunšpan negali kas kitas palydė- 
ti, — atsakė jis pabrėždamas. 

Motinos akys griežtai blykstelėjo, o daktaro akyse 
švytėjo didi ramybė ir ryžtas. 

— Ar greit sugrįši? Anka yra pas mus, bus ir Bo- 
roveckis, gal palaukti su arbata? 

— Nesuskubsiu, man dar reikia aplankyti Mendel- 
sonus. 

— Kaip nori... kaip nori. ..— atsakė ji, sunkiai val- 
dydamasi, bet nedavė jam rankos pabučiuoti ir išėjo. 

Jis neatkreipė į tai dėmesio, tik padėjo Meliai apsi- 
rengti. 

Jie tuojau ir nuvažiavo, nes Melios karieta laukė 
prie namų. 

— Važiuojam pas Ružą? 

— Važiuojam pas Ružą, važiuojam, kur tik jūs pa- 
norėsit, važiuojam kad ir į pasaulio kraštą, — sušuko jis 
karštai. 

— Žodžiai lekia toliau, kaip norai, o norai, kaip ga- 
limybės,— sukuždėjo ji tyliai, nes sekmadienio vakaro 
ramybė sugrąžino ją į tikrovę ir priminė neseniai pada- 
rytus sprendimus. 

— O, ne, aš neatsiimu savo žodžių, imkit mane ir 
veskit kaip galima toliau. 

Virpėdamas jis paėmė jos ranką. 

— Tad tuo tarpu nuvešiu jus pas Ružą,— atsakė 
Melia ir taip pat spustelėjo jam ranką, nepaleisdama 
jos. 

— O paskui? — paklausė jis tyliai, žvelgdamas jai 
į akis. 

— Rytoj jums atsakysiu,— sukuždėjo ji, žiūrėdama 
į ristele bėgančius arklius. 

Teta snaudė ant priešakinės sėdynės, be perstojo 
linguodama. 

Jie sėdėjo tylėdami, su malonumu atstatę įkaitusius 
veidus stipriems oro gūsiams, nes karieta riedėjo greit 
ir guminiais ratais kaip sviedinys šokinėjo per grin- 
dinio duobes. 

Abudu jautė, kad jau artėja kažkokia ryžto, persi- 
laužimo valandėlė, kad po akimirkos į jų sielas kris 
vienas žodis, taip seniai skambantis širdyse, taip seniai 
slopinamas ir laukiamas. 

Juodu žiūrėjo vienas į kitą šviesiom akim, tarsi 
skverbdamiesi į pačias jausmų gelmes, ir po kiekvieno 
žvilgsnio buvo vienas kitam dar artimesni, dar labiau 
atsidavę. 

Melia neužmiršo savo pasiryžimo, ji su siaubu jau- 
tė visą jo būtinumą, visą jo kartėlį bei skausmą, bet 
tuo pat metu jai buvo malonu pasiduoti tai stebuklingai 
srovei, kuri tekėjo per jų širdis ir liejo į smegenis, 
kraują malonią, jėgas atimančią šilumą. 

Virpėdama iš laimės, ji laukė jo prisipažinimo ir 
žinojo, kad ir pati išsakys jam viską, visą savo meilę. 

Ji jautė nenumaldomą būtinumą išgerti tą laimę iki 
dugno, iki pat dugno. 

Ji troško pulti į kvaitulio sūkurį, kad ir kas būtų 
rytoj, o gal kaip tik todėl, kad žinojo, kokia ji bus, ta 
rytdiena. 

Ir nors ta šmėkla neatstojo nuo jos nė per žingsnį, 
smėkščiojo atmintyje ir ryškiu rytdienos tikrovės kon- 
tūru uždengė dabarties laimę, ji bėgo nuo jos, norėjo 
užmiršti ją bent vienam vakarui, bent valandėlei. 

Ji laikė jo ranką ir vis spaudė prie smarkiai pla- 
kančios širdies arba glostė ja savo įkaitusį veidą, glau- 
dėsi prie jo pečiu ir žvelgė į tolį spinduliuojančiomis 
akimis. 

Jis pasilenkė ir sukuždėjo tyliai ir taip arti, kad 
veidu ji pajuto jo lūpas: 

— Melia... 

Tas tylus, jaudinantis garsas nusmelkė ją kaip įkai- 
tinti ašmenys. 

Ji primerkė akis, jos širdis suspurdėjo tarsi paklai- 
kęs paukštis ir ėmė smarkiai daužytis krūtinėje, o sielą 
užliejo tokia didi džiaugsmo banga, kad ji negalėjo 
ištarti žodžio, tik šypsojosi lūpų kampučiais. 

— Melia!.. Melia!..— pakartojo jis tyliau, labai 
pasikeitusiu balsu; įkišo ranką po pelerina ir, apkabinęs 
ją per juosmenį, labai stipriai prispaudė prie savęs. 

Ji taip pasyviai pasidavė jo rankoms, kad krūtine 
atsidaužė į jo krūtinę, bet tuojau atšlijo visu liemeniu, 
atsirėmė į karietos atlošą ir silpnai, beveik be garso, 
sušnibždėjo: 

— Tyliau!.. Tyliau!.. 

Jos veidas mirtinai išblyško, ji sunkiai alsavo. 

— Melia, ar tau reikia tiesiai namo važiuoti? — 
paklausė staiga pažadinta teta ir keliskart pakartojo tą 
klausimą, kol Melia suprato. 

— Ne, jūs važiuokit, o aš užeisiu pas Ružą. 

— Oar Valentui reikės tavęs atvažiuoti? 

— Jei nepasiliksiu miegoti pas Ružą, tai ji lieps 
mane nuvežti savo arkliais. 

Jie išlipo prie Mendelsono rūmų. 

Ruža jų pasitikti išėjo į prieškambarį, labai smalsiai 
žiūrėjo ir labai ironiškai priėmė bučinių krušą, kuria 
ją užbėrė draugė. 

— Ar tu viena? — paklausė Vysockis, veltui steng- 
damasis drebančiomis rankomis užsisegti surdutą ir pa- 
kabinti skrybėlę ant lygios sienos. 

— Ne viena, yra Koko, arbata ir nuobodulys! — at- 
sakė ji ir, truputį šlubčiodama bei krypuodama plačiais 
klubais, nuvedė juos į juodąjį kabinetą. 

— Iš kur tas giedojimas sklinda? — paklausė. jis su- 
klusęs, nes iš viršaus, iš Šajos kambarių, plaukė mo- 
notoniški garsai ir sklaidėsi apatiniame aukšte. 

— Iš tėvo. Dabar jau kas dieną taip būna. Bijau dėl 
to, nes jau keli mėnesiai, tuoj po Bucholco mirties, tėtis 
nuolat meldžiasi, kasdien ateina sinagogos giedotojai 
ir gieda šventas giesmes. Tai kažkas nenatūralaus, ir 
dar kažkurią dieną pasakė Stanislavui, kad prieš mir- 
damas norėtų įkurti didelę prieglaudą seniems luošiams 
bei mūsų fabrikų darbininkams. Čia toks blogas simp- 
tomas, kad Stanislavas telegrafu iškvietė iš Vienos 
daktarą specialistą. 

— Taip, tai įdomu,— sukuždėjo jis, bet nieko negiIr- 
dėjo, ką ji sakė, tik virpėjo iš susijaudinimo ir akimis 
sekė Melią, išeinančią į gretimą buduarą. 

— Ko jūs abu tokie suglumę? Bene prisipažinot 
meilę? 

— Beveik taip, beveik. Bet jūs, panele, man padė- 
sit, tiesa? 

Jis ėmė bučiuoti jai rankas. 

— Panelė nepadės. 

— Bet Ruža, mūsų brangi, gera, mylima Ruža pa- 
dės, ar ne tiesa? 

— O ar labai ją myli, sakyk? — paklausė ji, nosine 
šluostydama jam prakaituotą kaktą. 

Jis taip karštai ėmė jai pasakoti, taip aistringai 
nupiešė savo meilę, kad Ruža žiūrėjo nustebusi. Ji 
neįtarė, kad jo jausmai tokie liepsningi, bet klausėsi 
smalsiai, su užuojauta, ir pagaliau jos širdyje ėmė 
busti kažkoks neaiškus gailestis, ir, kai Melia atėjo ir 

atsisėdo greta jo, Ruža pasikėlė, pasiėmė beždžioniukę 
ir išėjo. 

— Aš girdėjau, ką tu pasakojai Ružai, — sukuždėjo 
ji, žiūrėdama į jį lipšniai, ir, neleidusi jam prabilti, 
apkabino jį rankomis ir degančiomis, ištroškusiomis lū- 
pomis įsisiurbė į jo lūpas ilgu, stipriu, aistringu pabu- 
čiavimu. 

— Myliu tave! — sušnibždėjo ji, valandėlei atsi- 
traukusi. 

— Myliu tave! Myliu! — atsakė jis tyliai. Jų balsai 
nutrūko ir nutilo, o rankos beprotiškai, aistringai susi- 
pynė, susikabino, lūpos paskendo lūpose, širdys liovėsi 
plakusios, o akys regėjusios. | 

O paskui, bučiuodamas jai akis, plaukus, kaklą, 
lūpas, jis pasakojo žemu, trūksmingu, sujaudintu balsu 
savo jausmo istoriją. 

Ji nugara atsirėmė į sofutę, kojas pasidėjo ant ta- 
buretės ir, pusiau gulėdama, klausėsi jo balso, palai- 
mingai merkė akis, kai jis jas bučiavo, godžiai kišo 
lūpas bučiniams, ręežėsi visa, kai jis lūpomis svilino 
jai kaktą, leidosi liūliuojama laimės bangai, plaukian- 
čiai iš jo žodžių, iš jo meilės prisipažinimų, iš jo gla- 
monių. 

O kai jis pasakė, kad rytoj pat nueis pas tėvą prą- 
šyti jos rankos, kai pagaliau, truputį pailsęs, atsisėdo 
ant pagalvių prie jos kojų ir, padėjęs galvą ant kelių, 
žiūrėjo į jos miglotas akis ir ėmė pinti ilgą, nuostabią 
ateities svajonių giją, ji nepertraukė jo, visa krūtine 
gėrė svaigulį, žvelgė į jį beribės laimės ašarų pilno- 
mis akimis, jos krūtinė kilnojosi nuo jausmų pertek- 
liaus, o lūpos pražydo kažkokia keista, graudžia šyp- 
sena. Ji neprieštaravo jam, tik kartais ėmė jo galvą 
į rankas, bučiavo jo akis ir tyliai kuždėjo: 

— Myliu tave! Kalbėk, brangiausias, noriu šian- 
dien apsvaigti, noriu proto netekti! 

Tad jis kalbėjo vėl ir dainavo ištisą meilės simto- 
niją, nematydamas, kad atėjo Ruža, tylutėliai atsisėdo 

ant sofutės, apkabino ranka Melią, padėjo savo rau- 
doną galvą jai ant krūtinės ir žalių kibirkščių pilnomis 
akimis žiūrėjo į jį ir klausėsi. 

O juodu toliau pynė laimės ir meilės svajones. 

Jiems nebeegzistavo pasaulis, žmonės, tikrovė, vis- 
kas paskendo užmarštyje, viską uždengė juos gaubianti 
stebuklinga migla. | 

Jų žodžiai, žvilgsniai kryžiavosi kaip žaibai, virpėjo 
nuo jausmų pertekliaus ir neapsakomai maloniai jau- 
dino širdis. 

Juodu kalbėjosi vis mažiau ir vis tyliau, tarytum 
bijodami skardesniu garsu nubaidyti tos įstabios aki- 
mirkos žavesį. į 

Aplinkui viešpatavo tyla, iš gatvės nebuvo girdėti 
nė mažiausio šlamesio, elektros silpnai apšviestas kam- 
barys skendėjo juodų sienų tamsoje, tvyrojo malonus 
snaudulys, pilnas jaudinančio tamsiai raudonų rožių 
kvapo, sklindančio nuo didžiulės jų puokštės, liepsno- 
jančios bronzinėje vazoje prie vienos sienos. 

Juodu jau beveik nekalbėjo, tik be judesio sėdėjusi 
Ruža ėmė smarkiai virpėti, tvardyti verksmą, slopinti 
savyje ašaras,. bet, negalėdama ištverti, krito ant kili- 
mo ir ėmė veriamai raudoti. 


— Kodėl manes niekas nemyli? Kodėl manes niekas 
nemyli? Juk ir man priklauso laimė, ir aš sugebu my- 
lėti, ir aš trokštu meilės! — šaukė ji gailiu balsu, ir 
toks smarkus skausmo mėšlungis gniaužė jai širdį, kad 
Melia negalėjo nieku būdu jos nuraminti, o, antra ver- 
tus, ir nemokėjo, nes tas verksmas nusmelkė ją ašt- 
riu, nemalonių disonansu, priminė baisią tikrovę. 

Vysockis jau pakilo, ruošėsi išeiti ir dar kartą pri- 
minė, kad rytoj bus pas tėvą. 

— Turiu tau viena priminti, aš esu žydė! — pasakė 
ji tyliai. 

— Aš to neužmiršau, bet man tai jokia kliūtis, jei- 
gu mane myli ir sutiksi priimti krikščionių tikėjimą. 

— Dėl taves aš sutikčiau priimti netgi kančias! — 
sušuko ji tvirtai. — Ne, nekalbėkime apie tai. Rytoj rytą 
pasakysiu tėvui ir tuojau tau parašysiu. Lauk mano 
laiško, anksčiau neik. 

Ji kuždėjo skubiai, nusitvėrė to pažado, nes jai 
trūko jėgų ir drąsos dabar pasakyti, kad jo žmona ji 
negali būti. 

Ne, už jokius pasaulio turtus ji nepasakytų dabar... 

Tai bus rytoj... rytoj, o dabar dar bučinių, dar 
glamonių... dar priesaikų... dar tos meilės, tokios ga- 
lingos, tokios saldžios, tokios svaiginančios, dar... 
dar... 

— Dar valandėlę, mano brangiausias, dar valandė- 
lę! — maldavo ji, eidama su juo per eilę tamsių kam- 
barių prie išėjimo.— Ar nejauti, kaip man sunku skir- 
tis su tavim? 

Ją apėmė baimė, tokia stipri baimė, kad jis išeis ir 
jau niekad jo nebepamatys, jog ji beviltiškai spaudėsi 
prie jo, puldinėjo jam į glėbį, ir juodu, apsikabinę, 
susiglaudę lūpomis, stabčiojo, negalėdami atsitraukti 
vienas nuo kito. 

Bet kad ir kaip stengėsi juodu prailginti atsisveiki- 
nimą, durys vis artėjo, baisaus susijaudinimo apimta 
Melia pradėjo drebėti, vis stipriau glaudėsi prie jo 
peties ir vis skausmingiau ir tyliau kuždėjo: 

— Dar valandėlę, dar valandėlę. 

— Rytoj pasimatysim, Melia, ir matysimės kas- 
dien. 

— Taip... kasdien... kasdien...— kartojo ji lyg 
aidas, iki kraujo kandžiojo lūpas, kad nesuriktų, kad 
nepratrūktų sielvartu, kad nepultų jam į kojas ir ne- 
maldautų jo neišeiti, pasilikti arba tuojau pat ją paimti 
ir išsivežti toli toli. 

— Myliu tave! — pasakė jis atsisveikindamas ir pa- 
bučiavo jai rankas ir lūpas. 

Ji nesugrąžino bučinio, nepajudėjo; atsišliejusi į sie- 
ną, žiūrėjo buku žvilgsniu, kaip jis rengėsi, kaip ati- 

darė duris, kaip dingo už jų stiklų; ji nebeturėjo jėgų, 
ašaros užgniaužė jai gerklę, širdis, atrodė, tuoj sprogs. 

— Meciau! — sukuždėjo ji jam įkandin. 

Jis neišgirdo ir nesugrįžo. 

Ji lėtai ėjo atgal per tuščius, tamsius kambarius, 
panašius į didelius, ištaigingus karstus, kuriuose gy- 
veno nuobodulys, prabanga ir tuštuma; ėjo vis lėčiau, 
stabčiojo tose vietose, kur dar prieš valandėlę jautė jo 
pabučiavimus. dairėsi paklaikusiomis akimis, kartais iš 
jos pamėlusių lūpų išsprūsdavo koks garsas, ir ji ėjo 
toliau, pas Ružą, verkiančią iš sielvarto, kad jos niekas 
nemyli. 

— Viskas baigta,— pagalvojo Melia, ir ašaros, su- 
ardžiusios valios, ir savitvardos užtvankas, plūstelėjo 
iš jos akių. | 


IX 


V vsockis skrido laimės sparnais namo. 

Jis visus surado dar begeriančius arbatą, buvo ir 
Travinska, kuri užėjo valandėlei; namie jai buvo nuo- 
bodu, nes vyras išvažiavo su Kurovskiu. 

Jie sėdėjo aplink apskritą, kabančios lempos ap- 
šviestą stalą ir dalinosi pastabomis apie Ninos šios die- 
nos svečius. 

Vysockiui įėjus, Anka karštai kalbėjo, gindama 
Melią nuo kandžių motinos pastabų, o motina, pasi- 
rodžius sūnui, dar labiau pakėlė balsą ir žėrė visą 
savo rasinę panieką žydams. 

Vysockis klausėsi tylėdamas, gėrė arbatą ir mąstė 
apie Melią. Jis buvo dar neatsitokėjęs nuo bučinių, jie 
tarsi tebesvilino veidą, lūpos degė, kūną purtė šiurpu- 
liai, prisiminus jos glamones, jis jautė ją šalia, palai- 
mingai alsavo jos kvepalų kvapu, užsilikusiu jo drabu- 
žiuose, ant rankų, plaukuose. 

Jis buvo toks laimingas, kad, klausydamasis netei- 
singų, fanatiškų motinos žodžių, atlaidžiai šypsojosi ir 
sąmokslininkiškai žiūrėjo į Boroveckį, kuris, alkūnė- 
mis parimęs ant stalo, gaubėsi papiroso dūmais ir pro 
juos stebėjo Niną ir Anką, sėdinčias greta viena kitos 
suglaustomis galvomis. 

Lempos šviesoje Ninos plaukai žėrėjo kaip auksas, 
o permatoma veido oda buvo panaši į parausvintą por- 
celianą, apšviestą iš vidaus; žalsvomis akimis, nusė- 
tomis rusvomis dėmęlėmis, ji žvelgė į Vysocką, o An- 
ka su tamsių, papurusių, kuplių plaukų vainiku nuolat 
mainėsi iš veido, nesitverdama nekantrumu; ji aistrin- 
gai griovė Vysockos nuomones, kartais pasiduodavo 
galva pirmyn, suraukusi didelius juodus antakius taip, 
kad jie atrodydavo lyg įtemptas lankas. Jos judrus 
veidas kaip veidrodis atspindėjo visus per širdį pra- 
slenkančius įspūdžius, bet žydus ji gynė širdimi, ge- 
rumu ir tuo būdu griovė logiškus Vysockos išvedžio- 
jimus. Vysocka, sėdėdama giliame krėsle kitapus stalo, 
kalbėjo įtaigiu balsu, o reikšmingesniais momentais 
pasilenkdavo ties stalu, rodydama dar gražų veidą 
lempos šviesos ratile. 

— Ponas Mečislavai, padėkit man ginti žydus, o pa- 
nelę Griunšpan ypatingai, nes ponas Karolis nenori, 
pasakė, kad jai to nereikia. 

— Nieko daugiau ir aš nepasakysiu. Melios. .. pa- 
nelės Griunšpan nėra reikalo ginti. Tai būtų tas pats, 
jeigu aš norėčiau ginti saulę nuo priekaištų, kad ji per 
daug šviečianti ir šildanti. 

Po to visi pradėjo gyviau kalbėti, bet juos sutrukdė 
Juzius Jaskulskis. 


Apsiverkęs vaikinas ėmė vapėti, kad Baumo motina 
labai serganti, kad Maksas jį pasiuntęs pas Vysockį 
ir kad jis jo ieškojęs po visą miestą. 

— Tuojau einu! Labanakt, ponai. 

-- Tr man laikas, — pasakė Nina. 

— Lauke taip gražu, kad aš jus palydėsiu. Ar po- 
nas Karolis eis kartu? 

Karolis linktelėjo sutinkąs, bet Ankos projektu jis 
nebuvo patenkintas, nes norėjo miego. 

— Beje, dėl panelės Griunšpan,— sušuko daktaras 
iš savo kabineto, nes jau buvo apsivilkęs paltą.— Bū- 
kite, ponai, jai truputį atlaidesni, nors ir dėl to, kad 
ji mano būsimoji žmona. 

Motina staigiai pašoko, bet daktaras nelaukė, sku- 
biai išbėgo pas Baumus. 


Kai Juziaus pašauktas Maksas išbėgo iš Travinskių 
ir atlėkė namo, motina jau kas valandėlę prarasdavo 
sąmonę. 

Didelis kambarys buvo nutviekstas saulėlydžio ža- 
IOS, ir viską supo rausvos sutemos, kuriose mirštančio- 
sios veidas, įsižiūrėjęs į tolimas dangaus platybes, stin- 
go ir darėsi mėlynas. 

Vien tik mėšlungiškai suspausta grabnyčia mėtė 
blankius, auksinius atspindžius ant jos ramaus, mirties 
rasa apsipylusio veido. 

Frau Augusta klūpojo galvūgalyje ir apsiverkusi 
meldėsi pusbalsiu. 

Senasis Baumas šaltu, lyg akmeniniu veidu sėdėjo 
lovos kojūgalyje ir degančiomis nuo vidinių ašarų 
"akimis žiūrėjo į žmoną; nei vienas raumuo jam nesu- 
virpėjo, nei viena ašara nenuriedėjo iš po paraudusių 
vokų. Jis sėdėjo iš pažiūros ramus, atsirėmęs rankomis 
į kėdės atkaltę, ir taip smarkiai spaudė ją, kad kietame 
medyje paliko gilios nagų žymės, o, pamatęs įeinantį 
Maksą, pakėlė akis ir palydėjo jomis sūnaus judesį, 
kai šis puolė prie motinos, klaupdamasis prie lovos. 

— Mama! Mama! — baugiai sušuko Maksas, palie- 
tęs jos ranką, suspaudusią grabnyčią. 

Baumo žmona alsavo lėtai, ilgai, labai ilgai. Jos stik- 
linės, išsprogusios akys nusidažė besileidžiančios sau- 
lės atspindžiais tarytum vandens gelmės, dešinė ranka 

instinktyviai braukė per antklodę, lyg ieškodama ko- 
jinės, kuri buvo nusiritusi į pasienį ir blizgėjo į ją 
susmeigtais virbalais kaip plieninis ežys. 

Virėjcs ir tarnai, klūpantieji kambario tamsoje, pra- 
virko balsu. 

— Mama! — dar kartą suvaitojo Maksas, ir jo širdį 
sugniaužė toks gailestis, kad jis ėmė raudoti. 

Ligonė lyg ir atgavo sąmonę, pakreipė galvą ir 
įsmeigė stiklinį žvilgsnį į jo veidą, grabnyčia iškrito jai 
iš rankos, o ji stingstančiu delnu paėmė sūnaus ranką 
ir laikė ją, pamėlusiomis lūpomis šmėkštelėjo lyg ir 
paskutinio džiaugsmo šypsnys, ji pakrutino jas, bet iš 
jų neišsprūdo joks garsas, tik duslus, gargiantis ato- 
dūsis. 

Šypsena stingo jos lūpose, ji atsuko veidą į langą 
ir taip gulėjo, įsižiūrėjusi mirštančiomis akimis į va- 
karo sutemas, į paskutines saulėlydžio atplaišas, kurios 
kaip vario gabalai plūduriavo dangaus pilkynėje ir iš 
lėto geso. 

Į sodą padvelkė vėjas ir lenkė prie langų žemus 
alyvų krūmus; jie daužėsi žiedų kekėmis ir tarsi vio- 
letinės akys žvelgė į sustingusį. nejudantį merdinčio- 
sios veidą; apatinis jos žandikaulis smuko vis žemiau. 

Nors Maksas ir žinojo, kad tai jau galas, vis tik 
iš pat pradžių pasiuntė Vysockio ir laukė jo labai ne- 
kantriai, nuolat su baime klausydamasis, ar motina dar 
gyva; ji dar gyveno, bet tai buvo jau tik refleksai, kar- 
tais iš jos krūtinės veržėsi vaitojimas, kartais ji krutino 
lūpas, beprasmiškai judino sustingusius pirštus ir vėl 
ištisas valandas gulėjo nejudėdama, pastėrusi, plačiai 
atmerkusi akis, skendinčias mirties naktyje ir žemę 
apgaubusioje naktyje. 

Pagaliau atėjo Vysockis, o tuoj po jo ir Borovec- 
kis, bet jie tegalėjo konstatuoti, jog senoji Baum prieš 
valandėlę mirė. 

Maksas įsikniaubė veidu į antklodę ir verkė kaip 
vaikas, o senasis Baumas atsistojo lyg sukaustytas, 

pasilenkė prie mirusiosios, palietė smilkinius ir šaltas 
rankas, paskutinį kartą giliai pažvelgė į jos atmerktas 
akis, tarsi su nuostaba įsižiūrėjusias į amžinybės gel- 
mes, virpančiais pirštais užspaudė vokus ir išėjo labai 
lėtai, kas žingsnis dairydamasis ir stabčiodamas. 

Pagaliau tuščioje ir tamsioje kontoroje jis atsisėdo 
ant skarų krūvos ir ilgai sėdėjo, nejudėdamas ir nieko 
negalvodamas. 

Jau buvo gili naktis, kai jis atsipeikėjo, dangaus 
platybėse kaip spindinti rasa mirgėjo žvaigždės, mies- 
tas miegojo didžioj tyloj, tik kažkur iš namų, stovinčių 
miesto pakraštyje, sklido armonikos balsas. 

Jis atsikėlė ir lėtai perėjo per visą butą, pasken- 
dusį tyloje ir tamsoje. 

Dujų liepsnos apšviestame sandėlyje jis pamatė 
Juzių, miegantį ant prekių. Nežadino jo ir nuėjo per 
eilę kambarių — tuščių, tylių ta mirties tyluma, kuri 
tvyrojo namuose; valgomajame vėl pamatė Maksą, 
miegantį ant sofos, kaip buvo atėjęs iš Travinskių, su 
fraku ir baltu kaklaryšiu. 

Prie Žmonos kambario jis valandėlę susvyravo, bet 
įėjo. 

Lova buvo patraukta į vidurį kambario, mirusioji 
pridengta paklode, pro kurią buvo vos žymūs veido 
bruožai. 

Ant stalo degė kelios žvakės, kelios darbininkės 
meldėsi ir giedojo giesmes už mirusius. 

Frau Augusta su katinais ant kelių, ištinusi nuo 
ašarų, snaudė ant sofos. 

Pro atlapus langus vėjas pūtė į nuleistas štoras ir 
judino užuolaidas. 

Baumas ilgai žiūrėjo į tą vaizdą, lyg norėdamas 
jį įsiminti visiems laikams ar lyg nepajėgdamas jo 
suvokti, nes pasitraukė į savo kambarį, paėmė degantį 
benzininį žibintą ir, kaip dažnai darydavo pastaruoju 
metu, negalėdamas užmigti, nuėjo į fabriką. 

Milžiniški akmeniniai korpusų keturkampiai stovėjo 
tylūs ir juodi, mėnulis jau buvo nusileidęs, tik blankiai 
švietė žvaigždės, apsitraukusios apyaušrio rūku, tarsi 
jas būtų sudrumstusi nakties kova su diena, kuri jau 
pradėjo švisti giliose rytų platybėse. 

Panašiame į juodą šulinį kieme kaukė ir amsėjo 
šunys, kuriuos šeimininkai buvo pamiršę paleisti nuo 
grandinių. 

Jis nieko negirdėjo ir įėjo į juodus, ilgus, į tune- 
lius panašius koridorius, iš kurių dvelkė aštrus puvėsių 
kvapas, jo žingsniai dusliai aidėjo tuščiam ir tyliam 
pastate. 

Lėtai, automatišku žingsniu jis ėjo iš vienos salės 
į kitą. 

Cechuose buvo slogi kapų tyla, abiejose praėjimo 
pusėse stovėjo staklės tarsi išsiklaipę, bejėgiški griau- 
čiai, lyg išskrosti raumenys ir gyslos kabojo nusmukę 
nuo ratų diržai, apžėlę ilgais voratinklių plaukais, 
o raštų juostos karojo kaip negyva, apdribusi oda. 

— Mirė! — sukuždėjo jis, žiūredamas į ilgą cechų 
virtinę ir klausydamasis tos mirtinos tylos.— Mirė! — 
protarpiais kartojo jis, bet nežinia, ką turėjo galvoj,— 
žmoną ar fabriką, — ir vis lėčiau kiūtino iš cecho į ce- 
chą, iš aukšto į aukštą, iš korpuso į korpusą. 


Vysockis ir Boroveckis išėjo iš Baumų, labai liūdnai 
nusiteikę. 

— Gaila man Makso, motiną jis nepaprastai mylėjo, 
ir jos mirtis ilgam išmuš jį iš vėžių. Ir kaip tik tokiu 
metu, kada jis būtinai reikalingas, montuojant mašinas. 
Nesiseka man! Viskas man taip einasi! — piktai su- 
kuždėjo Karolis. 

— Ar greit panelė Ana persikels į Lodzę? 

— Po savaitės. 

— O vestuvės? 

— Kaip tik tas man galvoj! Pirma turiu tą savo 
galviją atgaivinti ir paleisti į darbą. Kai fabrikas pradės 

veikti, — o tas įvyks ne anksčiau, kaip spalio mėnesį, — 
tada pagalvosiu. 

Toliau juodu ėjo tylėdami, bet Piotrkovo gatvėje 
visiškai netikėtai susitiko Veltą. 

— Kada parvažiavai, Moricai? Einam kur kavos 
išgerti. 

— Atvažiavau dabar ir ėjau namo, bet jeigu einate 
kavos, eisiu drauge su jumis. 

— Ką tik mirė Makso motina, mes iš ten einam. 

— Mirė! Nemėgstu tokių dalykų. 

Jis pasipurtė. 

— Kas naujo mieste? 

— Beveik nieko, o pagaliau ir nežinau, ištisom 
dienom sėdžiu prie fabriko. Grosgliukas apsidžiaugs, 
tave pamatęs. Šiandien klausė manęs apie tave. 

— Nelabai apsidžiaugs! — sukuždėjo Moricas, tru- 
putį virpančiomis rankomis užsidėjęs ant nosies pensne, 
ir greitai apžvelgė Karolio veidą. 

Viešbutyje, kur jie nuėjo kavos gerti, dėl vėlaus 
laiko buvo visiškai tuščia, tik sodelyje vidury kiemo 
sėdėjo Myškovskis su Marėjum. 

Jie atsisėdo prie jų. 

— Jau valandą laukiu kokios gyvos dvasios, nes 
man jau nusibodo gerti vienam. 

— Juk turite anglą. 

— Jis tik po ketvirtos sužadėtinės gerai jaučiasi, 
bet po ketvirto bokalo niekam tikęs. 

— Ar seniai čia sėdite, ponai? 

— Marėjus prieš pusvalandį atėjo iš uldavimo, o aš 
truputį seniau sėdžiu. Atėjau pusryčių, bet kažkaip 
laikas prasistūmė iki pietų, o po pietų atėjo kiek pa- 
žįstamų ir neveriėjo išeiti, palaukiau vakarienės, o po 
vakarienės ką man veikti mieste? Teatro nemėgstu, 
pažįstamų neturiu, tai kurgi dings vargšas našlaitis, 
jei ne smuklėj. O paskui jis labai įdomius dalykus 
pasakojo apie savo sužadėtines. Kaip fabrikas? 

— Auga, 

— Duok, dieve, jam sveikatos, gerą skilvį ir virški- 
nimą. Sublogai tamsta. 

— Ogi dirbu už dešimtį ir dar per mažai. 

— Duokit ramybę! Kai tik kuris ateina, tuoj pa- 
sakoja, ką dirbo vakar, ką šiandien ir ką rytoj dirbs, 
kad nusiplūkė, ir taip toliau. Po velniais! Kur aš esu? 
Tarp žmonių ar tarp mašinų? Tfu, velniai rautų tokį 
iškvėšimą, tokį apsiribojimą mechaninėmis funkcijo- 
mis! Aš noriu žinoti, ką jie galvoja, ką jaučia, kaip 
mato, o jie man šneka, ką dirba. Duok visiems alaus! — 
paliepė kelneriui. 

— Mes gersim kavą. 

— Gerkit. 

— Kas turi laiko galvoti apie dangaus migdolus, 
kam tas pasiekiama? — pašaipiai sukuždėjo Moricas. 

— Jaučiui tas nepasiekiama, nes jį varo į darbą. 

— Nes tai pagrindas, ponas Myškovski, o visa ki- 
ta — priedas. 

“ — Nešnekėkit man, aš nesistebiu, kad tamsta esi 
savo piniginės priedas, tai paaiškina jūsų rasės kvai- 
lumas ir niekingumas, bet kad tą patį tvirtina Boro- 
veckis ir daktaras, tai mane pykina. 

— Aš nieko neneigiu ir nieko netvirtinu, dabar 
statau fabriką, o kai baigsiu, tada pradėsiu žaisti filo- 
sofijomis. 

— O aš einu namo, pasiutusiai nusivariau,— pasakė 
Vysockis ir tuojau išėjo. 

Karolis skubiai išgėrė arbatos ir išėjo su Moricu. 

— Pasilikit su manim,— prašė Myškovskis Marė- 
jaus.— Pakalbėsim apie meilę. 

— Negaliu, ryt pirmadienis, penktą valandą reikia 
keltis ir eiti į fabriką. 

— Ar jūs jau dirbate Boroveckio vietoje? 

— Jo darbą visą perėmiau, bet algos tik pusę, — 
tarė jis išeidamas. 

Myškovskis pasiliko vienas ir liūdnai susimąstė, kad 

teks grįžti namo; ta mintis taip jį prislėgė, jog jis ėmė 
linguoti prie stalo. 

— Šviesusis pone, uždarome! — mandagiai pranešė 
kelneris. 

Jis mieguistai apsidairė aplinkui, buvo tuščia, ny- 
ku, tamsu, patarnautojai tvarkė rykus ir statė į krūvas 
stalus. 

Myškovskis užsimaukšlino skrybėlę, sumokėjo ir 
nuėjo tik iki durų, nes jį apėmė toks nenoras grįžti 
namo, taip jis bijojo vienatvės, kad sugrįžo prie sta- 
liuko ir sušuko: 

— Kelneri, butelį alaus ir dvi stiklines, turėsi su 
manim išgerti. Pasakyk administratoriui, kad man pa- 
ruoštų kur miegoti. Velniai rautų tokį gyvenimą! 

Jis nusispiovė iš pykčio. 


X 


= Jau dvi dienos, ir vis negaliu patikėti, kad tik- 
Iai gyvename Lodzėje,— atsiliepė Anka iš verandos. 

— O vis dėlto tai iš tikrųjų Lodzė! — atsakė ponas 
Adamas, sėdėdamas savo vežimėlyje sode, prie veran- 
dos. Delnu prisidengęs akis nuo saulės spindulių, jis 
pasidairė į raudonus fabrikų mūrus, į tankią kaminų 
minią, kiek ilgiau pažiūrėjo į Karolio fabriko pastolius, 
iškilusius sodo gale, ir tyliai atsiduso. 

— Taip, tai Lodzė! — tyliai sukuždėjo Anka ir grį- 
žo į butą prie atidarytų dėžių, netvarkingai sustatytų 
baldų, šiaudais apvynio:ų rakandų, į daiktų chaosą, 
kur keli: darbininkai, vadovaujami Mateušo, skubiai 
juos išiminėjo ir sustatinėjo. 

Ji padėjo tvarkyti, pati kabino užuolaidas, kartais 
šnekteldavo su Mateušu, bet dažniausiai sėdinėjo ant 
kokios dėžės ar palangės ir liūdnai žvalgėsi po butą. 

Jai buvo liūdna, o tas svetimas namas, tos virtinės 
ką tik suremontuotų, su dar kvepiančiomis dažais grin- 
dimis kambarių kėlė tokį keistą liūdesį, kad ji vis 
bėgiojo į didelę verandą, ilgumo per pusę namo ir 
apaugusią žaliomis laukinių vynuogių girliandomis, 
bet ir šitokiu būdu negalėjo nusiraminti, nes akys, 
įpratusios prie žalių laukų platybės, prie pakraščiais 
mėlynuojančių miškų, prie neapsakomo vaiskios dan- 
gaus žydrynės smagumo, matė vien tik namus, fabrikus, 
saulėje žibančius stogus, tą Lodzę, kuri lyg akmens lan- 
kas gniaužė ją iš visų pusių, tą Lodzę, apie kurią ji 
svajojo, kuri turėjo įgyvendinti visus jos troškimus 
ir kuri dabar ją slėgė, kėlė nepagrįstus, baisius ir tam- 
sius nujautimus. 

Ji grįžo į kambarius, lyg gėdydamasi savo silpnu- 
mo, ir skubiai ramino tas keistas nesuprantamo ilgesio 
ašaras, tvinstančias akyse. 

— (Gal jums, tėve, ko reikia? — klausinėjo ji kartais 
pro langą. 

— Nieko, Anka, nieko, juk mes jau Lodzėje, o už 
valandos ateis pietų Karolis,— atsakinėjo jis garsiai, 
netgi prorėksmiais, nes nenorėjo, kad mergina suži- 
notų, jog ir pats širdyje ašaroja. Kad paslėpių liūdesį, 
jis ėmė niūniuoti: 


Turėjo bobutė žilą oželį, 
Vai tai, vai tai. 


— Nagi, pastumk, Valiau! 

Bet Valiaus nebuvo — pasiliko Kurove,— 0 jį laiki- 
nai pavadavo Mateušas. 

Ponas Adamas aisiduso ir nutilo; ėmė žiūrėti į pur- 
vinus dūmų tumulus, virstančius iš Miulerio fabriko 
kaminų. 

Jis giliai atsikvėpė ir smarkiai užsikosėjo, nes oras 
dvokė gesinamomis kalkėmis ir verdančiu asfaltu, ku- 
riuo buvo liejamos Karolio fabriko grindys. 

Jis prisidengė burną nosine ir užsižiūrėjo į ilgą 
sodo taką, vedantį į fabriką ir apsodintą puikiais centi- 
folijos krūmais, nulipusiais baltų ir rausvų rožių žie- 
dais. 

Oras buvo labai gražus, tykus ir šiltas; sodas vos 
siūbavo ir blizgėjo juosvais trešnių lapais, apkibusiais 
anglių dulkėmis 1r suodžiais. 

Keliasdešimt vaismedžių kėlė aukštyn žalius, jau 
truputį gelstelėjusius vainikus ir godžiai žvelgė į sau- 
lę, į grynas netoliese prasidedančių laukų erdves. 

Pagaliau jis atsitokėjo ir sušvilpė strazdui, paka- 
bintam verandoje, bet strazdas tupėjo narvo apačioje 
apsiblausęs, nuleidęs sparnus, mieguistas ir neatsiliepė 
į pažistamą signalą, kilstelėjo galvą, paskersavo į savo 
poną ir snaudė toliau. 

— Ar Karolis neateina? — paklausė Anka iš buto. 

— Ne, tik jau už pusvalandžio kauks pietums. An- 
ka! eikš čia, mergyte. 

Ji atėjo, atsisėdo ant kėdės atkaltės ir ėmė žiūrėti 
į senį. 

— Kas gi tau, Anka, a? Drąsiau, mergyt, tik nepa- 
siduok, nenusimink. Štai kokia ji, ta mano šaunuolė! .. 
Ho, ho! Užmirši dar, kad kažkoks Kurovas yra pa- 
saulyje. Ką ten, galvą aukštyn — ir marš! — pasakė jis 
greitai, pabučiavo ją, paglostė galvą ir ėmė smarkiai 
švilpauti, koja mušdamas taktą. 

Paskui liepė Mateušui nuvežti save į butą ir ten 
šūkavo darbininkams, dirigavo jiems ir dainavo, žiūrė- 
damas, kad tą dainavimą girdėtų Anka. 

Paskui jis ginčijosi su Kama, kuri atėjo su Vysocka 
į svečius ir truputį padėti tvarkyti butą, bet kol kas 
ji viena kėlė didesnį sąmyšį, negu visi kartu: senus 
kiemsargius ir medžioklinius šunis, atvežtus iš Kurovo 
ir bindzinėjančius su nuleistomis galvomis po butą ir 
sodą, ji surišo kartu ir lakstė su jais verandoje. 

— Kama, ką tu išdarinėji? Pasakysiu tetai, na iIr 
ponas Hornas sužinos, kad tu darai kaip šunininkas! — 

barė ją Vysocka, užsikimšusi ausis nuo šunų kaukimo 
ir piudymo. 

— O kas man! Aš nieko nebijau. Panelė Ana ma- 
ne apgins,— šaukė ji, sukaitus: nuo lakstymo ir žaidi- 
mo, puolė prie Ankos, karštai išbučiavo ją ir pabėgo, 
nes šunys tempė ją į sodą. 

— Zagrajau! Lapa! Kručekai! katė!.. katė!.. ka- 
tė! ..-—- šaukė visu balsu, užpiudydama šunimis baltą 
katiną ir drauge su jais atkakliai vaikydamasi jį po 
sodą. 

Porą kartų ji apvirto, bet, nekreipdama į tai dė- 
mesio, atsikėlė ir su riksmu vėl bėgo, o šunys, nieko 
nepešę, atsakinėjo jai kiaukčiodami, nes katinas įšoko 
į medį ir grėsmingai purškė. 

Kama įsiropštė paskui jį ir jau buvo benutverianti 
už sprando, bet katinas įsirežė ir liuoktelėjo į gretimą 
medį, o iš ten ant tvoros, kur atsitūpė ir ėmė ramiausiai 
spoksoti žaliomis akimis į šunis, kurie draskė mūrą ir 
iš įniršimo inkštė, ir į Kamą, kuri buvo taip pavar- 
gusi, kad vos gaudė kvapą. 

— Šauni mergina, šaunuolė Kama. Na, eikš čia, iš- 
dykėle, pabučiuosiu tave, — šaukė ponas Adamas, juok- 
damasis iš džiaugsmo. 

— Visai nusivariau. Jėzau! Vos kvapą atgaunu. 
Niekam tikę šunys... jau sodo kampe, prie agrastų, 
buvo nutvėrę jį dantimis, tik sudulkėjo kailis, bet iš- 
trūko ir šovė į medį, mes iš paskos, nukračiau jį, nu- 
krito, šunys prie jo, o jis purkštelėjo jiems į akis ir 
vėl liuokt į tą didele vyšnią. Įlipau paskui jį... o jis 
beveik per mane peršoko toliau. U... nusivariau. ..— 
šaukė ji, džiūgaudama ir trindama kelią į kelią, nes, 
Iopšdama į medį, nusibrazdino kojas ir jos dabar tru- 
putį perštėjo. 

Ponas Adamas pabučiavo ją į galvą ir nubraukė 
nuo veido sutaršytus prakaituotus plaukus. 

— Norėčiau, kad jūs būtumėt mano dėdė! — su- 

šuko ji, apkabinusi jį už kaklo.-- Oho! Ponas Karolis 
ateina su Moricu. Žirote, aš jus vadirsiu dėde, gerai? 

— Gerai, gerai, nes per tavo tetą aš lyg ir esu tau 
kažkoks giminė. 

— Panele Ana! Ponas Karolis su juoduoju Moricu 
ateina pietauti! — sušuko ji iš verandos ir nubėgo jų 
pasitikti, nes labai mylėjo Karolį; šunys visi kartu nu- 
sekė jai iš paskos ir pagal seną Kurovo įprotį ėmė 
amsėti ant svečių. 

— Nutilk, Kurta, nutilkit, šuneliai, čia jūsų ponas, 
o ano žydo negalima kandžioti, nes jis ne nuominin- 
kas! — ramino ji, glostydama jiems galvas.— Aš su ju- 
mis nesisveikinu, nes ponas Karolis nebuvo pas mus 
jau dvi savaites, o ponas Moricas kokį tūkstantį metų. 

— Užtat aš panelei Kamai kai ką atvežiau iš Berly- 
no, tik neturiu čia su savim, bet atnešiu namo. 

— Tokius pažadus mes gerai žinome. Spacerovoj 
gatvėj, lygiai taip pat ponia Stefanija netiki ponu Ka- 
roliu, nes jis žada ateiti ir jau dvi savaites nesirodė,— 
šaukė Kama, vesdama juos į verandą, kur buvo paduoti 
pietūs. 

Šiandien Moricas buvo labai išbalęs, keistai susi- 
nervinęs ir neramus. 

Jis stengėsi kalbėti ir būti linksmas, nuolat juokavo 
su Kama, kuri, pagaliau netekusi kantrybės, su jai 
būdingų ūmumu kliustelėjo stiklinę vandens į akis ir 
už tai iš Vysockos gavo tiek barti, kad apsiašarojo ir 
ėmė atsiprašinėti: 

— Moricai! Jūs nepykite, nes jeigu jūs pyksite ir 
pasakysite tetai, tai aš namie tiek prišnekėsiu apie jus, 
tiek prišnekėsiu, kad ir teta, ir panelė Stefa, ir Vanda, 
ir ponas Serpinskis, ir visi visi supyks ant jūsų. 

— O Hornas iššauks tave į dvikovą ir nušaus su 
nauja patranka! — jos pačios tonu pridūrė Karolis. 

— Ir nušaus! Gal ne? Jūs manote, kad Hornas ne- 
moka šaudyti? Sekmadienį tire pataikė iš pistoleto 
į turą penkiolika kartų iš dvidešimt, aš pati mačiau. 

— TA, tai Kama buvote tire? Įdomu žinoti. 

— Aš nesakiau... aš... 

Ji staiga išraudo, sušvilpė šunims ir išbėgo į sodą. 

— Nuostabi mergaitė! Gaila, kad taip nyksta Lo- 
dzėje,— sukuždėjo ponas Adamas. 

— Žinoma, kad jai geriau būtų ganykloje su pie- 
menimis, bet ką gi, jos mama tiek daug tuo pasinau- 
dojo, jog dukrai nebeliko, — pasišaipė Karolis. 

— Nėra geresnio vaiko pasaulyje, — pasakė Vysoc- 
ka, jai įkandin pažvelgusi į sodą. 

— Galėtų būti truputį protingesnė. 

— Dar įgis proto, yra laiko. 

— Ne tiek jau daug, juk jei apie penkiolika metų, 
o dar visai paika laukinukė. 

Pietūs pasibaigė greitai, taip pat greitai jie išgėrė 
kavą ir sugrįžo į fabriką, nes iš visų pusių sirenos 
visa gerkle jau bliovė įprastą popietinį signalą. 

Kai jie išėjo, o ponas Adamas liepė nuvežti save 
į sodą pasnausti, Vysocka prislinko prie Ankos ir labai 
džiaugsmingu balsu ėmė pasakoti: 

— Turiu tau pasakyti, kad jau esu rami dėl Me- 
ciaus. Dvi dienas nebuvo namie, buvo išvažiavęs į Var- 
šuvą, vakar sugrįžo ir per pietus sako man, kad būčiau 
rami, nes tos... Griunšpano panelės neves, nes ji ne- 
norinti už jo tekėti... Girdi, Anka, Griunšpan nenori 
tekėti už Vysockio, už mano sūnaus! Tai jau per daug, 
toks žydiškas begėdiškumas! Nuomininkė nušiurusi. .. 
nenori tekėti už mano sūnaus!.. Ir gerai išėjo, iš 
džiaugsmo daviau šventoms mišioms, bet savo ruožtu 
negaliu jai atleisti... Kaip ji drįso atsakyti mano sū- 
nui... ir dar kas, paprasta žydė!.. Jis man rodė jos 
laišką, kuriame ji begėdiškai sakosi jį mylinti, bet te- 
kėti už jo negalinti, nes pakeisti tikėjimą jos šeima 
niekuomet nesutiksianti. Atsisveikino su juo taip jaut- 
riai, kad iš tikrųjų, jeigu nebūčiau žinojusi, jog rašė 
žydė, ir jeigu tai būtų ne dėl mano sūnaus, verkčiau, 

jos gailėdamasi. Jeigu nori, perskaityk tą laišką, bet 
niekam, Anka, nė žodžio. 

Anka ilgai skaitė laišką, nes smulkia rašysena bu- 
vo parašytas keturiuose puslapiuose ir toks sklidinas 
ašarų, meilės, skausmo, savęs išsižadėjimo, kad nebe- 
galėjo perskaityti iki galo ir apsiverkė dėl jos kančių. 

— Betoi ji miršta iš skausmo... Jeisu ponas Me- 
čislovas ją myli, į nieką neturi kreipti dėmesio. .. 

— Dievas jai atlygins už tas kančias. Nebijok, ne- 
numirs iš meilės, ištekės už kokio milijonieriaus ir greit 
nusiramins. Nepažįsti žydžių. 

— Kiekvienos širdies kančia yra kančia, — liūdnai 
atsakė Anka. 

— Tik taip sakoma, o iš tiesų yra visai kitaip. 

— Ne...ne... | 

Ji staiga pašoko, nes nuo fabriko pasigirdo traškė- 
jimas, paskui dundėjimas ir sode kažkaip nežmoniškai 
sukliko keliolika žmonių. 

Po akimirkos take nuo fabriko pasirodė Kama; ji 
bėgo, kiek kojos neša. 

— Pastoliai!.. Jėzau... visi užmušti... O Jėzau, 
o Jėzau! ..— šaukė ji lyg paklaikus, drebėdama iš bai- 
mės ir išgąsčio. 

Siaubo apimta, Anka nubėgo, bet prie vartelių iš 
sodo į fabriko kiemą stovėjo žmogus ir nenorėjo leisti, 
aiškindamas, kad nieko baisaus neatsitiko, kad tik vir- 
šutiniai pastoliai griuvo ir prispaudė kelis žmones, 
kad kaip tik ten nubėgo ponas Boroveckis, o jam liepė 
nieko neleisti. 

Anka grįžo namo, bet, Vysockai su Kama išėjus, 
ilgiau nebegalėjo ištverti, jai atrodė, kad girdi sužeis- 
tųjų vaitojimus. .. 

Ji pasiuntė Mateušą sužinoti smulkmenų, bet, ne- 
galėdama jo sulaukti, pasiėmė savo tiek kartų Kurove 
išmėgintą vaistinėlę ir nuėjo. 

Nustebinta ji pamatė, kad darbas fabrike eina kaip 
ėjęs. 

Mūrininkai švilpaudami stovėjo ant pastolių prie 
pagrindinio korpuso, skardininkai klojo ant stogų di- 
delius cinkuotos skardos lakštus, kiemas buvo prigrūs- 
tas vežimų, plytų ir kalkių, o būsimoj verpykloj ra- 
miausiai statė mašinas. 

Karolio ji niekur nepamatė; jai paaiškino, kad jis 
išėjęs į miestą, ir kartu parodė salę, kurioje dirbo 
Maksas“Baumas. 

Jis skubiai išėjo jos pasitikti, buvo su mėlyna pa- 
laidine, paišinu veidu, sulipusiais nuo prakaito plau- 
kais, įsikandęs pypkę ir susikišęs į kišenes rankas. 

— Kas atsitiko? — paklausė ji. 

— Ė... nieko. Nuvirto pastoliai, kuriuos ir taip rei- 
kėjo ardyti. 

— Ar žmonėms nieko neatsitiko? 

— Karolis nežuvo, neseniai išėjo su Moricu,— atsa- 
kė jis šaltai. 

— Aš žinau, bet ar nenukentėjo darbininkai, nes 
girdėjau riksmą. . 

— Matyt, susitrenkė kas, nes irgi girdėjau šaukiant. 

— Kur jie? — paklausė ji kiek įsakmiai, nes ją jau 
erzino jo abejingumas ir truputį stačiokiška veido 
mina. 

— Už trečios salės, koridoriuje. Kam jums žiūrėti? 

— Daktaras yra? į 

— Pasiuntė jo, bet nerado namie. Kol kas Jaskuls- 
kis juos tvarsto, o jis išmano mediciną, nes kadaise juk 
savo dvare leisdavo kraują gyvuliams. Ne, aš jūsų 
ten neleisiu: kam nervintis, tas reginys ne jums, pa- 
galiau nieko jiems nepadėsite,— ryžtingai tarė jis, pa- 
stodamas kelią. 

Ji įsižeidė ir pažvelgė taip iš aukšto ir išdidžiai, 
kad jis nesąmoningai pasitraukė nuo durų ir mostu 
parodė jai kelią. 

Jis sugrįžo prie savo darbo, bet retkarčiais vogčio- 
mis žvilgčiojo į koridorių, kur gulėjo sužeistieji. 

Platus, iš kiemo pusės stikline siena apšviestas 
koridorius buvo jiems laikina prieglauda. 

Sužeistieji gulėio penkiese vienoje eilėje palei sie- 
ną ant šviežių drožlių ir šiaudų. 

Darbininko padedamas, Jaskulskis tvarstė jų žaiz- 
das. 

Koridoriuje aidėjo vaitojimas, o iš sudaužytų ir gu- 
linčių kaip rąstai Žmonių baltomis grindimis sruvo 
kraujas ir krešėjo kaitroje, kuri sklido iš gretimų salių 
ir nuo sienos, į kurią kaitriai spigino saulė. 

Anka net suriko, pamačiusi tas kruvinas Žmogys- 
tas, ir, nieko negalvodama, puolė padėti Jaskulskiui 
tvarstyti. 

Pamačiusi sulaužytas ir jau sutinusias kojas, ji visa 
ėmė drebėti; tie pamėlynavę žemėti ir kruvini veidai 
jai kėlė tokį siaubą, o dejonės — tokį skausmą, kad 
akys pritvino ašarų; kelis kartus buvo pasidarę taip 
bloga, kad ji išėjo į gryną orą, bet sugrįžo ir, nuga- 
lėjusi pasibaisėjimą, nugalėjusi pasibiaurėjimą, kupina 
užuojautos ir gailesčio, plovė žaizdas ir, kaip sugebė- 
dama, tvarsčiais stabdė tekantį kraują. 

Ji viską ėmė daryti pati, nes Jaskulskis daugiau 
dūsavo, negu dirbo, pasiuntė Mateušą, kad tuojau at- 
vestų pirmą pasitaikiusį daktarą ir felčerį. 

Fabrike tarp darbininkų beregint pasklido žinia, kad 
pati panelė slaugo ligonius; nuolat kas nors žvilgtelė- 
davo pro langą ir nueidavo, įsitikinęs, kokia ji gera. 

Po kokio pusvalandžio atvažiavo Vysockis, kuris 
buvo oficialus gydytojas fabriko statyboje, ir nustebęs 
išvydo jos spinduliuojantį ir apsiašarojusį veidą, jos 
sukruvintą suknelę ir rankas, tuos pusiau lavonus, ku- 
rie stingstančiomis rankomis stvarstė jai už drabužių 
kraštų, norėdami pabučiuoti. 

Jis spėriai ėmėsi darbo ir tuojau konstatavo, kad 
dviem darbininkams sulaužytos kojos, vienam sutru- 
pintas petys ir raktikaulis, ketvirtam perskelta galva, 

o penktam, keliolikos metų berniukui, kuris nuolat 
alpo, yra kažkokie vidiniai sužalojimai. 

Trys sunkiai sužeistieji neštuvais buvo nugabenti 
į ligoninę, ketvirtojo atėjo žmona 1r, šaukdama ir verk- 
dama, pasiėmė jį namo, pasiliko tik berniukas, kurį 
daktaras pagaliau atgaivino ir liepė paguldyti ant neš- 
tuvų, bet berniukas pravirko pastriūbomis ir įsitvėrė 
Ankai į suknelę. 

— Neduokit manęs, ponia, į ligoninę, neduokit ma- 
nęs, ponia... dėl dievo, neduokit! — rėkė jis. 

Ji pradėjo jam aiškinti, raminti, bet niekas nepa- 
dėjo. 

Berniukas tirtėjo iš baimės ir paklaikusiomis akimis 
sekiojo žmones, stovinčius prie neštuvų. 

— Na, gerai, tai pasakyk, kur tavo motina, ir nu- 
neš ten, 0 aš nepamiršiu tavęs. 

— Neturiu motinos. 

— O kur, pas ką gyveni? 

— Aš čia niekur negyvenu. 

— Juk miegi kur nors? ž 

— Tai miegu... Karčmareko plytinėje ir visuomet 
rytą atvažiuoju su plytininkais. 

“ — Ką su juo daryti? 

— Gabenti į ligoninę,— nusprendė daktaras ir taip 
išgąsdino berniuką, kad jis vėl įsikibo į Anką ir nu- 
alpo. 

— Ponas Jaskulski, tegul jį nuneša pas mus, į tą 
tuščią kambarį viršuje,— gyvai. sušuko Anka.— Nebi- 
jok, gydysiu tave namie! — pasakė ji vaikui, kai šis 
atgavo sąmonę. 

Berniukas nieko neatsakė, tik kai jį paguldė ant 
neštuvų ir ėmė nešti, žiūrėjo į ją susižavėjęs ir labai 
nustebęs. 

Jį paguldė viršuje, Vysockis apžiūrėjo ir surado, 
kad berniukui sulaužyti trys šonkauliai. 

Toliau diena ėjo įprasta vaga. 

Vakare, per vakarienę, kai buvo ir Moricas, Anka 
nuėjo aplankyti ligonio, nes jis turėjo karščio ir tru- 
putį kliedėjo. Ji sėdėjo ten gana ilgai ir grįžo taip susi- 
jaudinusi, kad net rankos virpėjo, kai pilstė arbatą. 
Ji kaip tik jau ketino pasakyti apie berniuką Karoliui, 
bet jis, paėmęs arbatą, tyliai tarė pabrėždamas: 

— Turi keistų įgeidžių nešti ligonius į namus. 

— Ligoninės bijojo, jokios šeimos neturi, miegojo 
plytinėse, ką aš turėjau daryti? 

— Šiaip ar taip, bet nepaversti mūsų namų valkatų 
ligonine. 

— Betgi... betgi jį nelaimė ištiko tavo fabrike... 
tai... 

— Nedirbo už dyką,— piktai pasakė Karolis. 

Anka pažvelgė į jį nustebusi. 

— Jūs tai sakote rimtai? Vadinasi, turėjau palikti 
jį gatvėje arba atiduoti į ligoninę, kad ten numirtų 
iš baimės; jau alpo, sužinojęs, kad jį ten nuveš. 

— Jūs linkusi sentimentaliai žiūrėti į labai papras- 
tus dalykus. Tai gražu, bet visiškai nereikalinga. 

— Priklauso nuo to, kaip kas jaučia žmonių kan- 
čias. 

— Tikėkite manim, kad ir aš jaučiu, bet nereika- 
laukite iš manęs graudintis dėl kiekvieno ištižėlio, dėl 
kiekvieno šlubo šuns, nuvytusio žiedelio arba sumin- 
džioto drugelio. 

Jo akyse žybtelėjo aštri, kandi ironija. 

— Jam sulaužyti trys šonkauliai, perskelta galva 
ir kraujoplūdis plaučiuose, todėl jis nepriklauso nei 
nuvytusių žiedelių, nei sumindžiotų drugelių katego- 
rijai. Jis kenčia... 

— Ir tegul sau stimpa dievo padedamas,— atšovė 
jis žiauriai, užgautas jos išdidaus tono. 

— Jūs neturite gailesčio. ..— tyliai sukuždėjo ji su 
priekaištu. E 

— Turiu, tik negaliu būti filantropas. Gaila, kad 
jūs visų neliepėte sunešti į mūsų butą. 

— Nebuvo reikalo, bet jeigu būtų, aišku, nesvarsty- 
čiau... 

— (Gaila, kad taip neatsitiko, būtų gražu. Butas — 
ligoninė, o jūs — gailestingoji sesuo. 

— Būtų dar gražiau, nes jūs tikriausiai lieptumėte 
išmesti juos į gatvę,— pasakė ji supykusi ir daugiau 
nebeatsiliepė, tik šnervės virpėjo ir akys svaidė rūsčius 
žaibus; ji kandžiojo sau lūpas, kad nedrebėtų iš susi- 
nervinimo. 

Jai buvo ne tiek pikta, kiek skaudu dėl jo neti- 
kėto žiaurumo; negalėjo patikėti, kad jo širdis tokia 
kieta ir abejinga žmogaus nelaimei. 

Tai skaudžiai ją užgavo, ji žiūrėjo į Karolį su ne- 
pasitikėjimu ir baime, bet šis vengė jos žvilgsnio, kal- 
bėjosi su Moricu ir tėvu ir pagaliau pasikėlė išeiti. 

Kai atsisveikindamas bučiavo jai ranką, ji tyliai 
sukuždėjo: . 

— Ar jūs pykstate ant manes? — ir prašomai pa- 
žvelgė jam į akis. 

— Labanakt. Eime, Moricai? Ar Mateušas išėjo? 

— Dar vakare pasiunčiau į tavo butą, — pasakė po- 
nas Adamas, nes Anka supykusi išėjo iš valgomojo 
į verandą. 

— Kovok ir nugalėk Lodzėje, kai tau namie pakiša 
koją lepšiškas sentimentalumas, — prabilo Karolis gat- 
vėje. į 

Moricas ėjo tylėdamas ir be ūpo. 

— Tokia moterų logika: šiandien ji jaudinasi dėl 
stimpančios varnos, 0 rytoj nesvyruodama minutės 
kaprizui paaukos savo šeimą,— įniršęs pasakė jis po 
valandėlės. 

Moricas vėl neatsiliepė. 

— Moterys mėgsta teikti žmonijai laimę savo tie- 
sioginių pareigų saskaita. 

— Man visai nerūpi, ar jos yra vienokios, ar kito- 
kios, tegul tik būna gražios, jeigu jos meilužės, ir tur- 
tingos, jeigu yra žmonos. 

— Šneki kvailystes. 

— O tu... tu neturi pinigų, jauču iš tavo nuo- 
taikos. 

Karolis nusišypsojo melancholiškai ir to nepaneigė. 

Bute buvo šviesu, ir Mateušas laukė su ūžiančiu 
virtuvu. 

Ankai atvažiavus, Karolis persikėlė atgal į senąjį 
butą, nors jam buvo labai nepatogu dėl tolimo kelio. 

— Vakare buvo ponas Hornas ir paliko ant rašo- 
mojo stalo raštelį ponui direktoriui — pranešė Mate- 
ušas. 

Hornas informavo, kad po pietų buvo suimtas 
Griunšpano žentas Grosmanas, smarkiai įtariamas pa- 
degimu. 

Hornas apie tai pranešė todėl, kad žinojo, jog Gros- 
manas turi bendrų reikalų su Moricu. 

— Moricai, čia žinia tau, — pašaukė Karolis, eidamas 
į jo kambarį. 

— Nieko baisaus, galima miegoti su tokiais rūpes- 
čiais, kas jam įrodys? — tyliai tarė Moricas perskaitęs. 

— O kaip tu manai? 

— Aš žinau, kad jis yra švarus kaip perkelis tiesiai 
iš baltyklos. 

— Iš apretūros,— pataisė jį Karolis ir sugrįžo 
į savo kambarį. 

Bute įsiviešpatavo tyla. 

Karolis rašė ir skaičiavo savo kambaryje, Mori- 
cas — taip pat, o Maksas, kuris po motinos mirties va- 
karais hebeeidavo į miestą, bet tiesiai po vakarienės 
pas tėvą grįždavo namo, guldavo į lovą ir skaitydavo 
bibliją arba, atsivedęs savo giminaitį, teologijos klau- 
sytoją, įnirtingai diskutuodavo su juo teologinėmis te- 
'momis, dabar ištisas valandas barėsi dėl menkiausio 
nieko. 

Mateušas protarpiais nešiojo į kambarius arbatą ir, 
sugrįžęs prie krosnies valgomajame, snūduriavo, lauk- 
damas įsakymų. 

— Velniai  rautų! — nusikeikė Karolis, sviedė 
plunksną ir ėmė vaikščioti po kambarį. 
pesčiai, nestropūs tiekėjai, kurie lyg tyčia vėlino įvai- 
rių pristatymų terminus. Darbininkai sugadino mašiną 
ir padarė daug nuostolių. 

Be to, po dedamais sandėlių pamatais pasirodė van- 
duo taip gausiai, kad teko nutraukti darbus, o tasai 
šios dienos atsitikimas ir barnis su Anka jį visai išner- 
vino; pastarasis įvykis jį erzino tuo labiau, kad jautėsi 
jai prasikaltęs ir kad vis labiau ant jos pyko. 

Ji kliudė jam. 

— Moricai! — pašaukė jis per kambarį — Parduok 
likusią medvilnę, nes jau nebeištversiu, o iš lupikautojų 
nenoriu skolintis. 

— Turi daug mokėjimų? 

—"“ Po velniais, rodžiau tau šiandien sąskaitas. 

— Sąskaitas mačiau ir maniau, jog turi kuo ap- 
mokėti. | 

— Beveik nieko neturiu, o čia dar viskas mane ap- 
vilia... Susimokė prieš mus, ar ką? Kur tik kreipiuos 
kredito — atsako. Netgi Karčmarekas norėjo vekselių 
trijų mėnesių terminui. Kažkas čia yra. Kas mums 
galėtų kenkti? Kad čia kažkokia konkurencija, aš jau 
matau... Kaipgi! Įdėti keturiasdešimt tūkstančių rub- 
lių grynų pinigų ir neužbaigti fabriko? Nerasti antra 
tiek kredito, ir dar Lodzėje, kur toks sukčius, bankro- 
tininkas Šmerlingas statosi didžiulį fabriką, neturėda- 
mas nė skatiko, kur bet kuris nususėlis daro didelį 
biznį su kreditu, aš turiu griebtis privačių paskolų! 

— Paimk kompanioną su grynais pinigais arba su 
dideliu kreditu, lengvai surasi. 

— Ačiū už patarimą, pats pradėjau, tai pats ir baig- 
siu arba žlugsiu. Paimti kompanioną su pinigais — 
reiškia eiti vėl tarnauti, vėl pasidaryti priklausomam 
ir toliau vargti, įsteigus dar vieną šlamšto gamyklą. Aš 

noriu fabriko ir noriu pinigų, bet pigių prekių nega- 
minsiu. 

— Blogai skaičiuoji, pigūs gaminiai pelningiausi. 

— O tu skaičiuoji kaip kromelninkas, kaip Cuke- 
ris, Griunšpanas ir visi jūsų fabrikantai. Nori uždirbti 
rublį už rublį, ir uždirbti tuojau, šiandien, nesiskaity- 
damas su tuo, kad pirkėjas leisis apgaunamas tik vieną 
kartą ir paskui eis kitur, o tu, nieko nepešdamas, lauksi 
kito kvailio. 

— Jų niekad netruks. 

— Prekyboje jų pritruks greičiau, negu tu manai, 
nes, kylant visų gerovei, auga pareikalavimai. Kaime 
valstietis nupirks žmonai Cukerio skarą, bet tas pats 
valstietis, persikėlęs į miestą, kitą kartą jau paims 
Griunšpano skarą, o jo vaikai, nors ir paprasti dar- 
bininkai, jau ieškos Mejerio skaros. Pirkėjų dauguma 
jau pradeda suprasti, kad gera prekė mažiau atsieina, 
negu pigi. Bucholcas, Mejeris ir Kesleris tai gerai 
supranta ir daro biznį solidžiomis prekėmis. 

— Daro, tiesa, bet daug greičiau daro milijonus 
Šaja, Griunšpanas ir šimtas kitų, o dviem šimtams nau- 
jųjų yra dar daug vietos ir laiko pralobti. 

— Aš abejoju, ar suspės pralobti tas naujasis šim- 
tas pigių prekių gamintojų. 

— Aha, vadinasi tik todėl nori gerinti Lodzės pIoO- 
dukciją? 

— Betgi turiu atsižvelgti į ateities rinkos reikala- 
vimus. Gera, aukšta rūšis gali turėti didesnę paklausą, 
todėl ją ir darysiu. 

— Aš tave gerai suprantu, bet nelabai pasitikiu ta 
rytdiena, norėčiau jau šiandien daryti biznį. Gal ir 
teisingai pasakei apie pirkėjų poreikių augimą, apie 
jų didėjimą, apie tai galima būtų plačiau pakalbėti 
ir net parašyti gražų ekonominį straipsnį, bet fabrikui 
sunku tuo remtis, iš to neišspausi milijonų. 

Abu ilgam nutilo ir susimąstė. 

— Kiek tau reikia? 

— Šeštadienį reikia turėti dešimt tūkstančių rublių. 

— Hm... užmiršai Miulerį! Juk jis pats siūlėsi pa- 
skolinti. | 

— Atsimenu, žinau, kad pakaktų man tarti vieną 
žodį, ir jis plačiai atvertų savo kasą... bet... negaliu 
tarti to žodžio... deja, negaliu... 

— Kai kalbama apie fabriką, apie visą ateitį, tai 
aš ilgai nesvarstyčiau. .. aš viską mesčiau... ir tą Žodį 
pasakyčiau...— reikšmingai sukuždėjo Moricas. 

— Negaliu... kad ir norėčiau... negaliu. 

— O jeigu būtinai reikės? .. 

— Kol kas tokios būtinybės nėra. Nekalbėkime apie 
tai! 

Jis pasipurtė. 

— Tu, Karoli, esi prietaringas, o tai bizniui ne 
į naudą. Tu jau sugebi galvoti apie daugelį dalykų, 
bet dar nedrįsti jų įgyvendinti. Tai gali tau brangiai 
kainuoti, nes prietarams reikia turėti daug pinigų... 

— Manai, kad tai, ką vadini prietarais, yra drabu- 
žis, kurį galima bet kuriuo metu pakeisti? Jie įsisunkę 
į kraują, ir todėl taip sunku su jais kovoti, sunku dar 
ir todėl, kad esu ne visai įsitikinęs tų prietarų nenau- 
dingumu, o kartais galvoju... bet tiek to. 

— Tai blogai. Su tokiomis kvailystėmis galima būti 
geriausiu pasaulyje margintoju, bet sunku būti Lodzėje 
dargi vidutiniu fabrikantu. Gal abejoji? Gal nori su- 
grįžti pas Knolį, priims tave...— tyčiojosi Moricas, 
nervingai pešiodamas barzdą. 

— Duok man ramybę. Į vaikystę negrįžtama. 

— Ne, bet galima visą amžių būti vaiku. 

Karolis neatsakė, tik atidžiau pažvelgė jam į akis. 

— (Galiu tau duoti pinigų. 

— Paskolinsi? 

— Ne, padidinsiu savo įnašą bendrovėje. Man ne- 
apsimoka skolinti, ir tau bus patogiau, neslėgs grąži- 
nimo terminas, o, be to, pagal įnašo dydį galiu perimti 
dalį fabriko reikalų, kam tau vargti! — kalbėjo jis lė- 


192 


tai, beveik nerūpestingai, atidžiai apžiūrinėdamas savo 
nagus. 

— Galėčiau tau duoti vekselius šešių mėnesių ter- 
minui. 

— Ne, paskola man neapsimoka, nes norėčiau tuos 
pinigus paleisti į apyvartą, per tą patį laiką pervary- 
čiau juos keletą kartų. Sutinki? 

— Gerai, rytoj plačiau pakalbėsime. Labanakt. 

— Labanakt! —sukuždėjo Moricas, neatitraukda- 
mas akių nuo savo nagų, nes norėjo nuslėpti džiaugs- 
mą, kurį jam padarė tas sandėris, o kai Karolis išėjo, 
jis užrakino duris, uždengė langą, atidarė mažą, sienoje 
įmūrytą seifą, iš kurio išėmė ceratinį aplanką, pilną 
užrašų bei sąskaitų, ir didelį, suvyniotą į popierių 
banknotų pluoštą. 

Pinigus jis suskaičiavo ir tuojau vėl paslėpė. 

— Stambi operacija! O jeigu nepavyks? — nervin- 
Jam pasirodė, kad išgirdo daugelio žmonių žingsnius 
ir ginklų žvangėjimą. 

Jis šyptelėjo, kad jam pasivaideno, ir karštai ėmėsi 
nagrinėti Boroveckio fabriko balansą. 

Visą jo reikalų aktyvą ir pasyvą jis turėjo išrašais 
ir sąskaitomis, kurias jam buvo nurašęs jo Žmogus, 
dirbantis kontoroje. 

Tuo tarpu Karolis, nors ir sutiko dėl akių padidinti 
jo dalį bendrovėje, tvirtai buvo pasižadėjęs, kad turės 
iš to išsisukti, kad suras kokį nors būdą visai jį išstumti 
iš bendrovės. 

Jis per gerai pažinojo Moricą, kad būtų galėjęs 
juo pasitikėti. 

Ir pagaliau tas keistas nesavanaudiškumas, su ku- 
riuo Moricas, tasai karščiausias rublio garbintojas, jau 
kuris laikas jam piršosi, vertė susimąstyti ir būti dar 
atsargesniam. 

Makso jis nebijojo, nes žinojo, kad jis sąžiningas 
ir kad jausis laimingas, turėdamas daug darbo ir šiokią 
tokią savarankiškumo iliuziją. 

Maksas troško dirbti savo įmonėje, bet iki šiol jam 
visai nerūpėjo, ar įneš.asis dešimties tūkstančių rublių 
kapitalas visas sugrįš procentais, ar jam teks gyventi 
iš algos, kurią gaus už vadovavimą verpyklai ir au- 
dyklai. 

O Morico jis bijojo. 

Šitoje žūtbūtinėje kovoje — kas ką greičiau ap- 
maus — reikėjo būti labai atsargiam. 

Priminimas apie Miulerį Boroveckį truputį sutrikdė. 

Anka jau gyveno Lodzėje, mieste žinojo apie jo su- 
žadėtuves, tad turėjo ją vesti... 

Jis tai prisimindavo gerai ir gana dažnai, nes jos 
pinigais vykdė pusę statybos. 

Bet širdy jis netikėjo, kad ją ves, ir todėl nenu- 
traukė visai ryšių su Mada, nevengė lyg ir atsitiktinai 
užsukti pas kaimynus ir kalbėti merginai daug reikš- 
mingų komplimentų. 

Jis visai sąmoningai lošė dvigubą žaidimą, bet dar 
nežinojo, kuo jis baigsis, kur jį pakreipti, nes pirmiau- 
sia norėjo baigti fabriką. 

Prietarai, apie kuriuos jis užsiminė Moricui, kovos, 
kurias tariamai su jais kovojęs, — visa tai buvo sąmo- 
nėje užsilikusios seniai sugriautos etikos nuotrupos, 
atgyvenos, skeveldros, bendro pobūdžio žodiniai deri- 
niai, daugiau nieko, nes tie prietarai, jų turinys visai 
neveikė jo valios, jo elgesio, neturėjo įtakos jo spren- 
dimams. 

Ne prietarai jam kliudė viešai pareikšti savo sie- 
kimus, daryti atvirai tą, kas pačiam atrodė reikalinga, 
o tik savotiška gėda, skaitymasis su tėvu ir aukštuo- 
menės etiketas, draudžiantis be atodairos ir brutaliai 
daryti blogį. 

Jis buvo per gerai išauklėtas, kad galėtų imtis niek- 

šybių, ir, be to, tiesiog neįmanė ryžtis tam, ką šalta- 
kraujiškai ir ramiai padarytų Moricas. 

Jis nebū'ų sugebėjęs nei padegti nuosavo gerai 
apdrausto fabriko, nei ko nors apvilti, nei išnaudoti 
darbininkų. Jam tai buvo perdaug vulgaru, jis biaurė- 
josi tokiomis priemonėmis ir niekino jas kaip kultūrin- 
gas Žmogus. 

Yra tiek kitokių būdų daryti pinigus. .. 

Blogis jam turėjo vertę tada, kai buvo neišvengia- 
mas ir apsimokėjo, dorą jis mylėjo, nes buvo gražesnė, 
ir dievino, jeigu ducdavo didesnį pelną. 

Jis kaip tik mąstė apie tokius ir panašius dalykus, 
truputį ciniškai šypsojosi ir, galvodamas apie save, 
jautė didelį kartėlį ir liūdesį. 

— O vis tiek galų gale mirtis! — sušnibždėjo jis ir 
ėmė skaityti laiškus. 

Perskaitė tik Liusi laišką, kuriame ji maldavo, kad 
rytoj būtinai susitiktų su ja, likusius atidėjo kitam 
kartui ir nuėjo į Makso kambarį, nes nebuvo su juo 
kalbėjęs beveik nuo motinos laidotuvių. 

— Kaip tėvo reikalai? Dar neturėjau kada jį aplan- 
kyti. Travinskis išpirko vekselius? 

— Išpirko; bet visa tai nebepadės. 

— Kodėl? 

— Su seniu jau baigta. Iš penkių šimtų staklių dir- 
ba dvidešimt! Po trijų mėnesių, daugiausia po pusme- 
čio, fabrikas nudvės kartu su juo. 

— Ar vėl kas atsitiko? 

— Ne, tik sparčiau eifha į galą. Svainiai jį pribaigs, 
nes jau oficialiai pradėjo bylą dėl motinos dalies. 

— Labai natūralus reikalavimas. 

— O jem vis viena, liepė jiems daryti, ką tik nori, 
liepė parduoti sklypus, kad tik paliktų patį fabriką. 
Per dienas sėdi kontoroje su Juzium, vaikščioja į ka- 
pines, o naktį slampinėja po fabriką. Melancholijos 
pradžia. Bet tiek to, norėjau tau pasakyti, kad atkreip- 
tum dėmesį į Moricą. 

— Kodėl? Ar ką sužinojai? — gyvai paklausė Ka- 
rolis, 

— Dar nieko nežinau, bet iš snukio jau matau, kad 
jam knieti padaryti kokią niekšybę. Per daug bankrotų 
lankosi pas jį. 

== Apie ką taip galvoji? — paklausė Karolis rytą, 
susėdus gerti arbatos. 

— Apie biznį, stambų biznį — labai susimąstęs, at- 
sakė Moricas, pakeldamas akis nuo arbatos stiklinės, 
kurią laikė abiem rankom, bet negėrė. 

— Vadinasi, apie pinigus? 

— Apie didelius pinigus. Einu kaip tik atlikti dviejų 
operacijų, kurios, jeigu pasiseks, pastatys mane ant 
kojų. Bet pinigus gali gauti dar 1ki vakaro. O ką daryti 
su medvilne? 

— Dar neparduok turiu vieną idėją. 

— Kodėl Maksas į mane pažiūrėjo kaip galvažudys, 
neatsisveikino ir išėjo? 

— Nežinau, vakar man sakė, esą iš tavo veido ma- 
tyti, jog turi sumanęs kažkokią naują niekšybę, kad 
kažką ketini. .. 

— Jis kvailas, kokia niekšybė gali matytis mano 
veide, juk mano veidas paprastas, padoraus Žmogaus 
veidas, ar ne tiesa, Karoli? 

Jis atidžiau pasižiūrėjo į veidrodį, stengdamasis 
sušvelninti savo aštrius ir suktus veido bruožus. 

— Nesistebėk juo, jį slegia tėvo reikalai. 

— Aš jam gerai patariau; paimti senį globon, atimti 
iš jo turto valdymo teise, o fabriką tvarkyti pačiam. 
Nesutiko, nors dukterys ir svainiai norėjo. Tik tuo 
būdu galėjo ką nors išgelbėti. 

— Maksas sako, kad turtas yra tėvo, vadinasi, senis 
gali jį ir vėjais paleisti, jeigu jam taip patiks. 

— Jis yra perdaug išmintingas, kad šitaip galvotų 
iš tiesų, ten, matyt, yra kažkas kita. 

— (Gali ir nebūti, nes, šiaip ar taip, nelabai malonu 
apskelbti bepročiu savo tėvą. 

— Aš ir nesakau, kad tokia afera yra maloni. Tė- 
vas... didelis daiktas, bet fabrikui, bizniui taip pat 
reikia šį tą paaukoti... Kaip tu padarytumį 

— Man nereikia apie tai galvoti, nes mano tėvas 
beveik nieko neturi. 

Moricas linksmai nusijuokė ir nutilo; jis rengėsi 
išeiti, bet delsė, barė Mateušą, kelis kartus persirengė, 
persimatavo ištisas šūsnis kaklaraiščių. 

— Rengiesi lyg į piršlytas. .. 

— Gal bus ir piršlybos... gal. ..— atsakė jis, blau- 
siai šyptelėjęs. 

Pagaliau jis apsirengė ir išėjo drauge su Karoliu, 
bet buvo toks išsiblaškęs, kad du kartus grįžo namo 
pamirštų daiktų, o kai dėjosi ant nosies pensne, jam 
virpėjo rankos; pradėjusi kilti kaitra jį dar labiau su- 
nervino. 

Jis visas virpėjo, nebenulaikė lazdelės ir kelis kar- 
tus ją išmetė. 

— Atrodai, lyg ko bijotum. 

— Nervinuosi, tur būt, persidirbau,— pasakė jis 
tyliai. 

Juodu drauge užėjo į gėlių krautuvę, kur Karolis 
nupirko didžiulę rožių ir gvazdikų puokštę ir liepė 
tuojau nunešti Ankai. Jis norėjo gėlėmis sušvelninti 
savo vakarykštį atžūlumą. 

Moricas nuėjo į savo kontorą Piotrkovo gatvėje, bet 
negalėjo nieko dirbti; užėjo į medvilnės sandėlius, 
davė nurodymus Rubinrotui, surūkė kelis papirosus ir 
nė valandėlės nesiliovė galvojęs apie Grosgliuką ir 
reikalą, su kuriuo turėjo pas jį nueiti. 

Tarpais jį nukrėsdavo šiurpuliai, ir tada jis instink- 
tyviai pačiupinėdavo kišenėje ceratinį voką su pinigais 
ir nurimdavo; valandėlę jo veidas pragiedrėdavo, jam 
sugrįždavo drąsa, energija ir noras tuojau veikti. 

Vieną tokį kartą jis drąsiai nuėjo pas Grosgliuką, 
bet prie pat kontoros apsigręžė, kurį laiką vaikščiojo 
Piotrkovo gatve ir, pagautas tuo momentu kilusios min- 
ties, nupirko, kokių tik buvo, gražiausių ir brangiausių 
gėlių puokštę, liepė surišti ją labai brangiu kaspinu ir, 
užrašęs savo vizitinėje kortelėje Melios Griunšpan ad- 
Tesą, nusiuntė, nurodęs kortelę palikti kartu su gė- 
lėmis. 

Išlaidas jis įrašė knygutėje, pažymėdamas „nenu- 
matytos asmeninės", bet „asmeninės“ išbraukė, parašė 
„tirminės“ ir, nors buvo gana anksti, nuėjo į „koloniją“ 
pietauti. 

— Reikia dar apgalvoti,— pasiteisino jis pats sau. 

Valgomajame nurinkinėjo išdėstytus darbus ir den- 
gė pietums stalą, kitama kambaryje bildėjo mašinos, 
aidėjo kaltos. 

Valgytojai rinkosi pamažu. 

Pirmasis atėjo Malinovskis ir tyliai atsisėdo pasie- 
nyje; jis buvo toks išvargęs ir liūdnas, kad ponia Ste- 
fanija prisėdo šalia jo. 

— Kas jums yra? 

— Sergu aš... sergu! 

Jis perbraukė pirštais sau per kaktą, atsiduso ir 
įsispoksojo į ją tokiu skausmingu žalių akių žvilgsniu, 
kad ši, nebežinodama ką sakyti, pasitraukė. 

Jis nieko nekalbėjo ir tada. kai susirinko visi ir 
pradėjo valgyti; tiek tik, kai atėjo Hornas ir atsisėdo 
greta jo. tyliai jam pasakė: 

— Žinau, kur ji gyvena. 

— Kas? 

— Zoska. Stokuose, Keslerio rūmuose. .. 

— Dar vis rūpinies ia? 

— Ne, na... bet man buvo įdomu, kur ji gyvena. 

Jis nutilo. 

— Žinote, ponai, kad Grosmanas, Griunšpano žen- 
tas, suimtas? — paklausė Hornas. 

— Žinom, žinom. Pasilsės paukštelis, atsivėsins po 
fajerių. .. 

— Ar tasai Grosmanas, kur gražiosios panelės Me- 
lios svainis? — paklausė ponia Stefanija. 

— Taip. Neseniai jį ištiko nelaimė, sudegė jo fab- 
rikas; Vargšas žmogus, būtų pasidžiaugęs apdrauda, 
bet jį kapt už apykaklės — ir į šaltąją. 

— Per klaidą. Dar šiandien Grosmanas bus lais- 
vas! — atsiliepė Moricas. 

— Jie visada nekalti, jie visada klysta, vargšė 
tauta, tie žydai. ..— tyčiojosi Serpinskis ir ėmė keiktis 
ir įrodinėti Moricui, kad jo rasė yra pati biauriausia 
visame pasaulyje. 

— Šnekėk tamsta sveikas, nuo to pagerėja virški- 
nimas. Bet kodėl tamsta šito nesakai savo šeimininkui 
Baruchui, gal temsta manai. kad jis bajoras? — atlai- 
džiai atsakė Moricas, pralinksmintas įsikarščiavusio 
Serpinskio, kurį ir kiti buvo pradėję remti taip karštai, 
jog prasidėjo barnis. 

— Ponas Hornai, prašom sėsti čia, prie mūsų,— 
pašaukė Kama, pasislinkdama, kad ir jam būtų vie- 
tos.— Aš noriu jus kai ko paklausti — užbaigė ji, kai 
šis atsisėdo greta. 

— Gerai, aš jūsų klausau. 

— Ar jūs turite metrese? — paklausė ji garsiai. 

Visi nustebinti nuščiuvo, o paskui kambaryje nuai- 
dėjo garsus kvatojimas. 


— Ką tu šneki, mergaite! — suriko išraudusi teta. 

— O kas čia blogo! Juk kiekviename prancūzų ro- 
mane jauni vyrai turi draugių, — paaiškino ji nesutri- 
kusi. 

— Papūga tu, kartoji žodžius, nesuprasdama, ką 
jie reiškia lenkiškai. 

— Jėzau! Nieko nesuprantu, kodėl teta mane ba- 
rate! | 

Ji gūžtelėjo pečiais ir nuėjo į salonėlį, bet kai Hor- 
nas atėjo pas ją, su apmaudu sušuko: 

— Aš esu papūga ir visai su jumis nekalbu. 

— Tai teta taip pavadino Kamą, o ne aš. Aš norė- 
jau sužinoti, kadėl Kama nepasisveikino su manim? 
Kodėl Kama mane kankina? Kodėl Kama išdarinėja mi- 
nas? Ką? 

— Kama neišdarinėja minų, Kama nekankina, bet 
Hornas gali sau eiti pas šansonetes išdykauti... Aš vis- 
ką žinau, viską... 

— Ką gi Kama žino? — paklausė jis rimtai, jau ne- 
besijuokdamas. 

— Viską, viską, kad jūs nedoras, negeras, biaurus, 
padauža... Ponas Fišbinas man pasakė, kodėl sekma- 
dienį jūs nebuvote pas mus... Jūs buvote ,„„Arkadi- 
joj'!.. Nusigėrėte, dainavote... ir... ir bučiavote 
tas... Aš jūsų nekenčiu, jūs man šlykštus. .. 

— O aš myliu Kamą dar daugiau. 

Jis norėjo paimti mergaitę už rankų, bet ji paspruko 
ir pabėgo už stalo. 

— Vadinasi, taip, kai jūs buvote nelaimingas, tai 
ateidavote pas mus, kad mes guostume, kad dėtume 
jums kompresus ant galvos, kad verktume dėl jūsų. 

— O kada gi aš buvau toks nelaimingas? — paklau- 
sė Hornas. 

— Kada? Kai dar neturėjote vietos pas Šają. 


— Niekad nesijaučiau nelaimingas, o tada man 
buvo labai linksma, nes turėjau laiko. 

— Kaip tai! Jūs nebuvote nelaimingas? — sušuko 
ji, prišokusi prie jo. 

— Niekuomet. 

— Ir nesate nelaimingas? — proverksmiais paklausė 
ji virpančiu balsu, pilnu skausmo ir pasipiktinimo. 

— Nė per sapną. Kama, kas tau? 

— Jūs nebuvote nelaimingas!.. O aš meldžiausi 
už jus, o aš daviau mišioms jūsų intencija, nenusipir- 
kau skrybėlės, nes nedrįsau puoštis; verkiau, nuolat 
galvojau apie jus, nemiegojau, buvau tokia nelaimin- 
ga, o jūs nebuvote nelaimingas! O dieve mano... dieve 
mano, kokia aš nelaiminga! — užsikirsdama kuždėjo ji 
drebančiu, labai gailiu balsu, ir ašaros kaip žirniai 
vis tankiau ėmė riedėti jai per veidą. 

— Kama mano! Kama, vaikeli brangus! Vaikuti 
mano nuostabus! — sujaudintas ir sugraudintas kuždėjo 
jis, bučiuodamas jai rankas. 

Kama ištraukė jas, užsidengė veidą ir kukčiodama 
ėmė šaukti: 

— Aš jūsų nebemyliu! Jeigu jūs būtumėte nelaimin- 
gas... tai aš... tai aš... eičiau dėl jūsų į ugnį... 
numirčiau... bet... bet jūs esate biaurus... blogas 
žmogus. Jūs nesate nelaimingas... jūs mane apgaudi- 
nėjote... 

Ji verkė trūkčiodama, Hornas nebežinojo, ką daryti, 
mėgino aiškintis, bet Kama nesiklausė, o jį, kad ir 
buvo graudu, ėmė juokas iš jos vaikiškumo. Pagaliau 
atsisėdo greta. Mergaitė ūmai atšoko, stvėrė nuo sofos 
šuniuką ir, prisidengdama juo, pradėjo šaukti: 

— Kąsk jam, Pikolai, kąsk, jis blogas žmogus, ap- 
gavo Kamą, ir aš jo nebemyliu. 

Jis nusišypsojo ir apsigręžė išeiti, nes ir fabrikai 
jau maurojo savo popietinę giesmę. 

— Jūs net neatsisveikinate su manim? Jūs netgi 
neatsiprašote? — staiga sušuko ji, šluostydamasi aša- 
ras.— Gerai. Nuo šios dienos mes nepažįstami. Gerai. 
Nuo šios dienos eisiu pasivaikščioti su Malinovskiu 
arba su Kšečkovskiu, arba su Bliumenfeldu, arba su 
tais, su kuo man patiks. Taip, taip, padarysiu šitaip, 
kaip tetą myliu, kad jūs negalvotumėte, jog man rūpi 
su jumis draugauti... 

— Ir man vis tiek, nes man bus geriau ir linksmiau 
„Arkadijoje“, negu su Kama. 

— Man vis tiek, galite jas bučiuoti, galite pasi- 
gerti kaip Bum-Bumas. 

— Tad lik sveika, Kama, amžinai, — sušuko jis pa- 
tetiškai ir išėjo. 

Ji rūsčiai dėbtelėjo jam įkandin, abejingai, lyg su- 
akmenėjusi, pasiklausė, kaip užsitrenkė durys, bet, iš- 
girdusi, jog jis kopia žemyn laiptais, pajuto baisų 
skausmą — O gal iš tikrųjų nebeateis. 

Žvilgtelėjusi pro langą, ji pamatė, kaip jis perėjo 
į kitą Spacerovos gatvės pusę ir dingo skersgatvyje. 
Tada ji sunkiai susmuko ant sofutės, priglaudė prie 
krūtinės Pikolą ir sudejavo: 

— Pikolai, tu mano vienintelis, kokia aš nelai- 
minga! 

Bet ji negalėjo verkti, pasižiūrėjo į veidrodį, susi- 
tvarkė sutaršyius plaukus, rimtai nužingsniavo pas 
tetą, paėmė ją už rankos, su paslaptinga mina atsivedė 
į salonėlį ir, puldama jai ant kaklo, tragiškai sušuko: 

— Jau įvyko! Jau niekad nebesimatysiu su Hor- 
nu! Tetule, kaip taisiai aš esu nelaiminga! 

Bet, pamačiusi, jog teta ne per daugiausiai domisi, 
pasitraukė ir gailiai, su priekaištu paklausė: 

— O jūs, teta, net neverkiate? 

— Kas čia per paikystės? 

— Panele Kama, ar aš šiandien atsisveikindamas 
gausiu bučkį? — paklausė Moricas, pravėręs duris iš 
prieškambario. 

— Pikolas jus pabučiuos!..— sušuko ji, puldama 
prie jo su šunimi, bet Moricas nebelaukė ir išėjo. 

Gatvėje jis vėl pradėjo delsti ir atidėlioti Gros- 
gliuko aplankymą; stengėsi prisiminti, ar neturi kur 
kokio svarbesnio reikalo, paskui — kad turi dėl vieno 
dalyko pasimatyti su Kesleriu, užeiti namo. 

Pagaliau prisivertė ir įėjo į bankininko kontorą. 

— Ar šefas yra? — paklausė, pasisveikinęs su Sta- 
chu Vilčeku. 

— Yra. Jau pora dienų vis siuntinėja jūsų. 


202 


— Ar baigėte su Griunšpanu? | 

— Tik pradėjau, pasiekėme penkioliktą tūkstantį. .. 

— Ir dar ne galas? — paklausė jis nustebęs. 

— Nėra nė pusės. 

— Beskaičiuodamas neprašauk pro šalį, Vilčekai! 
Aš tamstai gero linkiu. 

— Juk tamsta pats man patarei stipriai laikytis. 

— Patariau? Aš patariau? Gal būt, bet viskas turi 
savo maksimumą, — atsakė jis nepatenkintas, nes buvo 
pataręs jam spausti Griunšpaną tuo metu, kai dar ne- 
turėjo aiškių sumanymų dėl Melios. Tačiau dabar tai 
iš tiesų jį pykino. 

— Beje, ateik tamsta į Boroveckio kontorą pasi- 
rašyti sutarties dėl anglies pristatymo. 

— Labai dėkoju jums... labai, — nudžiugęs kuždėjo 
Vilčekas, spausdamhas jm rankas. 

— Tik turiu su tamsta apie kai ką pasišnekėti. 

—- Sakyk tamsta atvirai, ką turiu už tai duoti? 

— Nustatysime paskiau. Turiu didesnių planų dėl 
tamstos. Po pusvalandžio aš išeisiu, palydėk mane 
tamsta, tada ir pasikalbėsime. 

Moricas lėtai nusivilko paltą, pasitrynė rankas ir 
dar kartą pažvelgė į staiga sutemusią gatvę, nes už- 
ėjo lietus ir ėmė barbenti į stiklus. 

— Kas bus, tas bus, gerai bus,— pagalvojo jis ir 
įėjo į kabinetą pas bankininką, kuris, jį pamatęs, pa- 
šoko nuo kėdės. 

— Kaip jūs laikotės, kaip jūs, brangusis pone, lai- 
kotės! — sušuko jis, bučiuodamas Moricą.— Aš taip 
nerimavau dėl jūsų sveikatos! Labai negerai taip ilgai 
nepranešti apie save bičiuliams. Mes visi rūpinomės 
jumis. Net Boroveckis labai klausinėjo apie jus. 

Moricas nežymiai šyptelėjo dėl to rūpestingumo. 

— Kaip vilnos? O vis dėlto aš jūsų smarkiai pasi- 
ilgau. 

— Ačiū. Jūs esate labai geras žmogus. 

— Kas gali kitaip pasakyti apie mane! Vakar aš 
daviau dvidešimt penkis rublius vasaros stovykloms. 
Žiūrėk tamsta, čia yra išspausdinta! 

Pakišo jam laikraštį. 

— Kaip mūsų vilnos? — paklausė jis gana ne- 
kantriai. 

— Tamsta žinai, kaip sklypai brangsta, kaip plytos 
pabrango, a? 

— Žinau, nes turime truputį reikalų su sklypais. 
Lodzėje prasidės didelis judėjimas. Ar girdėjai tamsta, 
ką mieste apie Grosmaną? — paklausė jis kiek tyliau. 

— Policija... taip. .. 

Nusišypsojo. 

— Ša... ša...— šnipštelėjo jis, apsidairė į visas 
puses, žvilgtelėjo į kontorą, ar kas nesiklauso, ir pa- 
sakė jam į ausį: — Vakar jį beveik suėmė. 

— Jau vakar vakare girdėjau, tik atvažiavęs, kad 
jį visai suėmė. 

— Lodzė yra tikras liežuvautojų miestas. Tuojau 
jiems reikia viskuo domėtis. Kas kam darbo, ką kitas 
daro! Grosmaną įskundė, bet jam nieko nepadarys, nes 
jis švarus kaip ir aš. 

Moricas vėl dviprasmiškai šyptelėjo. 

— Bet argi tai reikalinga, kad policija kištųsi į pri- 
vačius reikalus. 

— Jūs ten labai užsiangažavęs? 

— Net trisdešimčiai tūkstančių! Jis būtų truputį 
atkutęs! Ką gi, nelaimės ištinka ir fabrikus, ir Žmones, 
ir prekes, o apdrauda brangi ir mokėti tenka už nieką! 
Jei kas neturi laimės, tam ir ugnis nepagelbės. .. 

— Nieko jam neatsitiks, Grosmanas doras žmogus. 

— Taip ir aš sakau, netgi laiduočiau už jį, bet ką 
tamsta padarysi, Lodzėje yra tiek niekšų, kurie netgi 
prisiektų matę, kaip jis... bene aš žinau, ko tik jie ne- 
pasakytų? Kaip su mūsų vilna? 

— Pirkau ir tuojau pardaviau už grynus pinigus. 

— Tai gerai, nes šiandien man reikia daug grynųjų. 

— O kam nereikia daug grynųjų! — melancholiškai 
pasakė Moricas. 

— Tamsta jų turėsi, nes tamsta turi galvą. Ar tains- 
ta turi su savim pinigus? 

— Neturiu,— atsakė jis lėtai ir ramiai, nors širdis 
jam smarkiau suplakė. 

— Būtinai atsiųsk tamsta prieš keturias, turiu vek- 
selius mokėti. Daug uždirbame? — paklausė jis, vaišin- 
damas Moricą cigaru. 

— Aš uždirbu pakankamai, bet jūs... 

— Na, juk bendrai, mano kapitalas. ..— skubiai 
prašneko jis. 

— Kapitalas mano, nes yra pas mane,— atrėžė Mo- 
ricas ir užsirūkė cigarą. 

Bankininkas ar nenugirdo, ar nepatikėjo, ar nesu- 
prato, nes, paėmęs iš jo degtuką, užsidegė cigarą ir 
pasakė: 

— Susitarėme dėl dešimties procentų, atskaičius iš- 
laidas. | 

— Sumokėsiu jums dešimt metinių procentų, bet 
kapitalo negrąžinsiu — ramiai kalbėjo toliau Moricas. 

— Ką? Ką tamsta šneki? Tamstos galvoj kiškiai šo- 
kinėja! — sušuko jis. 

— Atvirai jums sakau, kad pinigus įdėjau į savo 
biznį. 

— Mano pinigus! 

— Jūsų pinigus. Pasiskolinau iš jūsų ilgam termi- 
nui... 

Bankininkas atšoko ir valandėlę stovėjo nustebęs, 
nebetikėdamas savo ausimis. 

— Ponas Moricai Veltai, tučtuojau sumokėk man 
mano trisdešimt tūkstančių markių! 

— Ponas Grosgliukai, pinigų jums neatiduosiu, pa- 
siėmiau juos sau, reikalingi man didesniam bizniui 
varyti, sumokėsiu už juos dešimt metinių procentų, 
o grąžinsiu, kai uždirbsiu,— šaltai kalbėjo Moricas, jau 
visiškai nusiraminęs ir atgavęs pusiausvyrą. 

— Tamsta iš proto išsikraustei! Tamsta sergi, tamstą 
išvargino kelionė ir reikalai, pailsėk truputį. Antoni! 
atnešk vandens stiklinę! Antoni! atnešk gazuoto van- 
dens! Antoni! atnešk butelį šampano! — susinervinęs 
keitė jis įsakymus, kiekvieną kartą pribėgūamas prie 
tarno, stovinčio ant slenksčio.— Tai vis nuo tų karščių 
galva svaigsta, aš žinau, anądien ir manęs vos priepuo- 
lis neištiko... Brangusis pone Moricai, tikrai tamsta 
esi labai išbalęs, tamstai tikriausiai širdį skauda, gal 
pašaukti daktarą? 

Moricas pašaipiai nusijuokė iš jo išgąstingos minos. 

— Nusiramink truputį. Tuojau, aš čia turiu odeko- 
lono, patrinsiu tamstai galvą. 

— Duok tamsta ramybę, esu visai sveikas ir nor- 
malaus proto. 

— Aš lakai džiaugiuosi. Ai, ai! Kaip mane išgąs- 
dinai, aš dėl to susirgau. Bet tamsta esi sąmojingas, 
cha, cha, cha! Ir iškrėsk tu man tokį pokštą, 0 aš, 
prisipažįstu atvirai, patikėjau, cha, cha, cha! Tai man 
patinka! Na, duok šen pinigus, nes kasoj jų laukia. 
Labai sąmojinga, labai. .. 

—- Neturiu. Jau pasakiau jums, kad juos pasisko- 
linau. 

— Ką tai reiškia? Tai smurtas, tai vagystė! Tai 
apiplėšimas vidury dienos! — suriko jis, puldamas prie 
Morico. 

Bet Moricas stipriau suspaudė lazdą ir šaltai pa- 
žvelgė. | 

— Ponas Bliumenfeldai, pasakyk tamsta, kad su- 
jungtų telefoną su policija! — šūktelėjo jis į kontorą.— 
Aš kitaip pašnekėsiu su tamsta! Tu, vagie! Aš liepsiu 
tave supūdyti kalėjime, išsiųsiu į Sibirą, grandinėm 
apkaustysiu! 

— Tamsta tylėk, nes įkišiu į daboklę už įžeidimus, 
o policija negąsdink... Kur įrodymai, kad tie pinigai, 
kuriuos gavau su jūsų čekiu Leipcige, yra tamstos, 
o ne mano, a? — paklausė jis šaltai. 

Bankininkas atsipeikėjo, atsisėdo ir ilgai žiūrėjo 
į jį, žiūrėjo, apimtas neapsakomo bejėgiško įtūžimo ir 
skausmo. net je m ašaros subiizz0 akyse. 

— Eik, Antoni, jau nieko nereikia. Jis atsigaus 
kalėjime! — pridūrė jis tyliau palūžusiu balsu. 

— Nekalbėk tamsta kvailų žodžių be reikalo, nes 
man tai ima nebepatikti. Pašnekėsime kaip Žmonės. 

— O aš jumis taip tikėjau, aš jus gerbiau kaip 
sūnų, ką ten sūnų, kaip sūnų ir dukterį kartu, o jūs 
padarėte tokią niekšybę, tokią niekšybę, kad jus ponas 
dievas už tai nubaus, nes šitaip negalima daryti bičiu- 
liui, kuris patikėjo net trisdešimt tūkstančių. .. 

— Nekvaršink tamsta galvos. Pasiskolinau iš jūsų 
trisdešimt tūkstančių markių neribotam terminui, nes 
man reikia pradėti didelį biznį. Išrašysiu tamstai įsi- 
pareigojimą ir dargi sumokėsiu kada nors, o tuo tarpu 
pinigai jau paleisti į apyvartą. 

— Berlyne, aš žinau kur... ,,Amuro salėje"... aš ži- 
nau. ..— sušnibždėjo jis nusiminęs. 

— Pasikalbėkime pagaliau draugiškai, — sušuko Mo- 
ricas, netekęs kantrybės. 

— Tamsta esi vagis, o ne draugas! Atiduok pini- 
gus! — suriko jis, vėl apimtas sielvarto, ir puolė prie 
revolverio, gulinčio pusiau ištrauktame rašomojo stalo 
stalčiuje, bet stalčių užtrenkė, užrakino, raktą įsidėjo 
į kišenę ir ėmė blaškytis po kambarį; keikėsi, plūdosi, 
šokinėjo su kumščiais prie Morico, bet šis sėdėjo su 
lazda rankose, šaipėsi, o kai bankininkas truputį apri- 
mo, pradėjo dėstyti jam savo planus: 

— Man trisdešimt metų... laikas pradėti... Turiu 
gerą planą, bet neturėjau pinigų. Ko jūs norite, iš agen- 
tūros galima gyventi, bet kapitalų nesusikrausi, ir taip 
jau teko gyventi kreditais; jeigu tektų likviduoti, tu- 
rėčiau grynų porą tūkstančių skolos... Dabar jau Ži- 
nau, ką veikti. Jūs man paskolinote pinigų, todėl pa- 
pasakosiu, kam jie man buvo reikalingi. Boroveckis 

prispaustas, grynųjų nebeturi, laikosi lupikiškais kre- 
ditais, aš jam duosiu pinigų... o progai pasitaikius, 
visai įeisiu į bendrovę ir toliau taip pasuksiu, kad jis 
bus tik direktorius savo fabrike... Turiu gerą planą. 
Į fabriką jis turi įdėjęs keturiasdešimt tūkstančių gry- 
nųjų, juos galima bus inkasuoti iš jo per metus... 
dvejus, pasiliks švarus. Aš viską apgalvojau ir garan- 
tuoju jums, kad pasiseks! — ramiai kalbėjo Moricas, 
pagrįsdamas savo išvedžiojimus skaičiais ir įvairiomis 
klastomis, niekšybėmis, apgavystėmis, kuriomis norėjo 
pribaigti Boroveckį. 

Jis kalbėjo ilgai, išsamiai, atvirai. 

Bankininkas rimo, jau glostėsi pirštu žandenas, 
šniukšėjo nosimi, lyg pajutęs dveselieną, kurios ir 
pats galėtų nustverti, žybčiojo akimis, šypsojosi, nes 
ir jam ėmė patikti tas niekšiškas projektas, užmiršo 
net, kad jo pinigais bus varoma visa ta kampanija. 
Jis pritarė visa širdimi, kartais įterpdavo kokį žodį, 
kokį šalutinį planą, kurį Moricas, čia pat pagavęs ir 
papildęs, jungė į savo projektą ir rentė toliau, kalbė- 
damas vis tyliau ir paslaptingiau. 

Grosgliukas atsigėrė vandens, atidarė orlaidę ir šūk- 
telėjo žmonėms, vežantiems iš sandėlių vilnų pakų pri- 
krautas platformas. 

— Palaukite kieme! 

— Lyja, vilnos sudrėks. 

— Palauk, sakau tau, chame! 

Jis užtrenkė orlaidę, ir, žvilgčiodamas į apniukusį 
dangų, ėmė kažką greitai rašyti. 

Moricas nutilo ir ėmė žiūrėti į virtinę vežimų, ku- 
riuos merkė vis smarkėjantis lietus, pagaliau ramiai 
tarė: 

— Vilnos me ką pasunkės, nes matau, kad pakai 
nauji. 

— Tamsta esi perdaug... apsukrus! — atsakė ban- 
kininkas ir liepė uždengti vilnas gūniomis.— Aš gerai 

pažinojau jūsų tėvą, — prabilo jis vėl, mandagiai pasiū- 
lydamas cigarą. 

— Išmintingas žmogus buvo, tik kvailai subankru- 
tavo. 

— Jei kas neturi laimės, tam ir nesiveda,-- atsakė 
jis pataIrle. 

— Ką pasakysite apie mano planą? 

— O jūsų motina buvo mano pusseserė, žinote? 

— Pardavinėjo liekanas Piotrkovo gatvėj ir po tru- 
putį skolino už užstatą... 

— Jūs panašus į ją, ji buvo daili moteris, plati, 
didelė moteris. Aš tamstai ką pasakysiu. Tamsta turi 
galvą, tamsta man patinki... O kadangi aš mėgstu jau- 
nus protingus žmones, kadangi aš mėgstu padėti pro- 
tingiems, tai aš tamstai padėsiu. Man patinka tamstos 
projektas. 

— O aš žinojau, kad tamsta esi išmintingas žmogus. 

— Sudarysime bendrove. 

— Duosi pinigų? 

— Duosiu tamstai. 

— Didelį kreditą? 

— Padarysiu tamstai. 

— Gerai, tai galime pasibučiuoti bendrovės pra- 
džiai. 

— Puiku! Geriau šimtą kartų pasibučiuoti, negu 
vieną kartą prarasti trisdešimt tūkstančių. 

Juodu plačiai aptarė būsimosios bendrovės nuosta- 
tus ir sudarė veikimo programą. 

„— Tai vienas reikalas, einu atlikti kito, pasipiršti. 

— Koks kraitis? 

— Melia Griunšpan. 

— Palauk, tegul jie pirma tą Grosmano bylą baigia. 

— Kaip tik dabar greičiau sutiks, gal jiems kuo 
padėsiu. 2 

— Labai man patinki, Moricai, taip patinki, kad 
jeigų mano Merė būtų suaugusi, duočiau ją tamstai, 
0 ji turi šimtą tūkstančių. 

— Per mažai. 

— Duočiau šimtą dvidešimt, palauk metus. 

— Negaliu. Po metų du šimtai, pigiau neapsimoka 
man laukti. 

— Tiek to, ateik pas mane sekmadienį pietų, bus 
truputį svečių iš Varšuvos, o paskui aš papasakosiu 
vieną planą, kuris kvepia milijonu. 

Juodu dar kartą labai bičiuliškai pasibučiavo, nors 
tai bankininkui nesukliudė priminti, kad Moricas išra- 
šytų įsipareigojimą tiems trisdešimt tūkstančių. 

— Taip man patinki, kad aš jau įsimylėjau tams- 
tą, — sušuko bankininkas spinduliuodamas ir padėjo įsi- 
pareigojimą į kasą. 

Moricas pasiėmė iš kontoros Vilčeką ir išėjo, bet 
namo tarpuvartėje stovėjo kažkoks į vagį panašus 
žmogus, kuris pastojo Stachui kelią. 

— Atsiprašau, ateisiu pas jus rytoj, nes man reikia 
pasikalbėti su tuo piliečiu, — pasiaiškino Stachas, link- 
telėjo jam galvą, davė kažkokį ženklą žmogui ir nuėjo 
Dzelnos gatve į geležinkelį. 

— Norėk, ir viskas išsipildys! — galvojo Moricas, 
eidezmas gatve. : 

Norėjo — ir dabar turi kišenėje trisdešimt tūkstan- 
čių markių. 

Jis patenkintas čiupinėjo ceratinį voką. 

Nori suėsti Boroveckį, gviešiasi jo pinigų, jo dar- 
bo — ir suės. 

Nori vesti Melią — ves, tikriausiai ves. 

Šiuo momentu jis nesuprato, kas yra neįmanoma. 

Pirmas didelis laimėjimas kėlė jo išdidumą ir pašė- 
lusį pasitikėjimą savo jėgomis. 

— Tik reikia turėti drąsos norėti — galvojo jis, 

šypsodamasis saulei, kuri pasirodė viršum miesto ir 
linksmai spindėjo blizgančiuose nuo lietaus šaligat- 
viuose ir stoguose. 

— Reikėtų ką nors įsitaisyti ta proga,— sukuždėjo 
pats sau, apžiūrirėdamas juvelyro vitriną. 

Įėjo į krautuvę. Jam labai patiko žiedas su dideliu 
briliantu, bet, išgirdęs kainą, atvėso ir išėjo nenupirkęs. 

Užtat jis užsuko į galanterijos parduotuvę ir nusi- 
pirko pirštines ir kaklaraištį. 

— Žiedą ir taip man nupirks sužieduotuvėms,— pa- 
galvojo jis ir, jau niekur nebegaišdamas, tiesiai nuėjo 
atlikti to antrojo reikalo, su Melia. 

Iš piršlės, kuri patylomis tvarkė jo reikalą Griun- 
španų šeimoje, jis žinojo, kad santykiai su Vysockiu 
nutrūkę, kad Bernardas Endelmanas piršęsis laišku, ga- 
vęs neigiamą atsakymą ir neva todėl perėjęs į protes- 
tantų tikėjimą ir ketinąs vesti kažkokią „prancūzišką 
beždžionę". 

Jis taip pat žinojo, kad kelių gerų firmų sūnūs tikė- 
josi gauti Melios ranką, bet veltui. 

— Kodėl gi aš turėčiau jai nepatikti? 

Nejučiomis jis pažvelgė į save kažkokioje vitrinoje 
ir nusišypsojo savo atvaizdui. Jis buvo labai dailus. 
Pasiglostė juodą it smala barzdą, stipriau užspaudė 
pensne ir nuėjo toliau, svarstydamas savo galimybes. 

Melia buvo labai graži partija, ir jis seniai jautė 
jai didelę simpatiją. Tiesa, ji turi savo lenkiškų fana- 
berijų, mėgsta kilnumą, teikti pagalbą ir kalbėtis apie 
aukštus dalykus, bet tai nebrangiai kainuoja ir daro 
gerą įspūdį salone. Kadaise jis pats studentavimo lai- 
kais Rygoje tiek kartų kėlė panašias temas, tiek gražių 
dalykų kalbėjo, taip svaidė žaibus į tuometinę santvar- 
ką, buvo net socialistu du semestrus, bet šiandien tai 
nekliudo jam daryti biznį, gerą biznį. 

Mąstydamas jis šypsojosi, nes prisiminė išsigandusį 
Grosgliuko veidą. | 

— Moricai, palauk. 

Jis greit atsigręžė. 

— Ieškau tavęs visame mieste,--tarė Kesleris, 
spausdamas jam ranką. 

— Reikalas? 

-— Noriu tave pasikviesti ši vakarą, bus keli 
žmonės. 

— Maža smuklė namuose? Kaip pernai, a? 

— Ne, draugiška arbatėlė, pašnekesys ir kelios 
staigmenos. .. 

— Ar staigmenos vietinės? 

— Importas, bet mėgėjams bus ir vietinių. Ateisiė 

— Gerai. Kurovskį pakvietei? 

— Man gana lenkiškų galvijų ir fabrike, noriu pa- 
būti be jų bent namie. Mane erzina, kad jis dedasi 
dideliu ponu, kuris mano, kad daro malonę, paduoda- 
mas kam ranką. Veriluchter!' — nusikeikė jis tyliai — 
Kur eini? Galiu tave pavėžinti, nes karieta manęs 
laukia. 

— Net į Drevnovską. 

— Ką tik mačiau Grosmaną, jį išleido už užstatą. 

— O, tai naujiena, nes aš kaip tik einu pas Griun- 
španą. 

— Pavėžėsiu tave, tik reikia dar truputį užeiti 
į fabriką... 

— Ar tos staigmenos... bus ir iš tavo fabriko? 

— Kaip tik noriu ką nors parinkti verpykloje. 

— Ir taip iš karto, tik pašaukus, ateis? .. 

— Jos dresiruotos, antra vertus, yra priemonė: jei 
ne — lauk iš fabriko. 

Moricas nusijuokė, juodu sėdo į karietą ir po kelių 
minučių sustojo prie Endelmano ir Keslerio fabriko. 

— Luktelėk valandėlę. 

— Žinai, eisiu kartu, padėsiu tau vertinti. .. 

Jie perėjo didelį kiemą ir įėjo į žemus iš viršaus 

apšviestus trobesius, kuriuose buvo vilnų plovykla, 
rūšiavimo skyrius, karšykla ir verpykla. 

Prie ilgų plovyklų, taškančių aplinkui vandenį, dir- 
bo tik vyrai, bet prie karštuvų buvo girdėti moterų 
balsai, kurie, Kesleriui įėjus, tuojau nuščiuvo. 

Darbininkės neteko žado, įbedusios akis į mašinas, 
jos stovėjo kaip automatų eilės, o aplinkui kūpsojo 
vilnų kalnai lyg purvina tos ūžiančios mašinų jūros 
puta, gulėjo suversti diržų ritiniai ir klaikiai, be atvan- 
gos zvimbė ratai. 

Kesleris ėjo pirmyn susigaužęs, susikūprinęs, žings- 
niavo lėtai, judindamas raudonais plaukais apžėlusį 
žandą; savo smailia galva ir ilgomis nusklembtomis 
ausimis jis buvo panašus į šikšnosparnį, tykojantį 
grobio. | 

Mažytėmis akutėmis jis atidžiai apžiūrinėjo jauniau- 
sias ir dailiausias darbininkes, kurios, pajutusios tą 
vertinantį žvilgsnį, pamažu raudo, bet nekėlė akių. 

Prie kai kurių stabtelėjęs, jis teiravosi apie darbą, 
apžiūrinėjo vilnas ir klausinėjo Moricą vokiškai: 

— Ką pasakysi apie šitą? - 

—- Atliekos bernams,— atsakinėjo šis su panieka, 
bet prie vienos pasakė: 

— Šita puikaus fasono, gaila, kad strazdanota. .. 

— Graži, jos oda tikriausiai balta! Milneri! — šūk- 
telėjo jis meistrui, vadovaujančiam salei. 

Kai.šis atėjo prie jo, tyliai pasiteiravo merginos 
pavardės ir užsirašė knygutėje. 

Jie nuėjo toliau, du kartus perėjo salę įvairiomis 
kryptimis ir daugiau nieko tinkamo neišrinko, nes dar- 
bininkės daugiausia buvo negražios, suvargusios ir dar- 
bo iškamuotos. 

— Einam į verpyklą, čia jau nieko nesumeškeriosi, 
vien atliekos. 

Baltoje, lyg vilnų sniegu užbertoje verpykloje, už- 
lietoje šviesos, krentančios iš viršaus pro stiklinius 
stogus, viešpatavo keista, kurtinanti tyla. 

Visos mašinos veikė pašėlišku greičiu, dirbo tarsi 
didžiai susikaupusios, užėmusios kvapą, be triukšmo; 
tik retkarčiais pasigirsdavo aš'rus trumpas smagračių 
kauksmas, bet jis tuojau nutildavo, užlietas alyva, iš- 
blaškytas neapsakomos gausybės virpesių, kurie siautė 
virš Mašinų lyg vos -jaučiamas audros ūžesys. 

Juodi diržai ir transmisijos, panašios į žalčių ka- 
muolius, virpėdami ir švykšdami be atvangos vaikėsi 
vieras kitą, kilo palubėn, krito ant Žvilgančių ratų, 
kuriuos suko, raitėsi palei sienas, lėkė pro lubų angas, 
grįžo atgal; ilgus praėjimus per sales jie buvo iš 
abiejų pusių apraizgę tarsi juodomis pašėliškai judan- 
čių verpalų gijomis, pro kurias neaiškiai šmėkščiojo 
selfaktoriai, panašūs į baisių priešistorinių žuvų griau- 
čius, kurie įžambiai slankiojo pirmyn, stvarstė baltais 
dantimis vilnų rites ir traukėsi su grobiu, tempdami 
šimtus baltų siūlų. 

Darbininkai, tarsi prikaustyti prie mašinų, įsižiūrė- 
ję į vervalus, judėjo kaip automatai, bėgiojo paskui 
selfaktorius, traukėsi nuo jų, Žaibiškai surišinėjo nu- 
trūkusius siūlus ir, už savęs nieko negirdėdami ir ne- 
matydami, stebėjo, kaip juda toji pabaisa. 

—- Ana juodukė prie verpalų vynioiimo, ką? — su- 
kuždėjo Kesleris ir parodė į kitą selės pusę, kur buvo 
sukami ir vynio'ami verpalai. Ten dirbo stipri brunetė, 
kurios daili figūra aiškiai matėsi pro lengvą suknelę ir 
marškinius su rankovėmis, užsagstytus iki pat kaklo, 
nes dėl baisaus karščio visos buvo išsirengusios, kiek 
tik galima. 

— Puiki, puiki. Dar nepažįstami? 

— Tik mėnesį dirba pas mus. Sukosi apie ją Hauz- 
neris, žinai, mūsų chemikas, bet aš jam nuoširdžiai 
patariau nelįsti. 

— Nueikim ten, — sukuždėjo Moricas blizgančiomis 
akimis. 

— Saugokis, kad kokia mašina sveikindamasi nesu- 
čiuptų tavęs krumpliaračiais. 

Juodu atsargiai nuėjo siaurais praėjimais, kur iš 
abiejų pusių dirbo mašinos, vyniojančios verpalus ant 
didelių verpstų ir sukančios juos į dvigubus siūlus. 

Be atvangos veikė vandens purkštuvai; virpančios 
vandens dulkės, panašios į vaivorykštės purslus, sklai- 
dėsi ir gulė ant mašinų, ant žmonių, ant verpalų sniego 
krūvų, ant dešimčių tūkstančių besisukančių ir šaižiai 
šnarančių verpstų, kurie ryškioje, iš viršaus krentan- 
čioje saulės šviesoje atrodė panašūs į tūkstančius baltų 
sūkurių, siaučiančių rausvai švytinčiose aureolėse. 

Kesleris pasižymėjo dar dvi merginas, ir jie išėjo, 
palydėti neapykantos kupinais žvilgsniais. 

Jie ėjo pro pagrindines mašinas; bokšto, kuriame 
be atvangos dūko tas baisusis smagratis, tarpduryje 
stovėjo senasis Malinovskis, su pypke dantyse, rankas 
susibrukęs į kišenes; jis nenukėlė kepurės prieš Keslerį, 
net galvos nelinktelėjo, stovėjo įžūliai ir niūriai žvelgė 
į jį, tarytum ryte rydemas akimis. 

Kesleris, susidūręs su jo žvilgsniu, truputį krūp- 
telėjo ir padarė tokį judesį, lyg būtų norėjęs grįžti 
atgal, bet pasidrąsino ir tyčia įėjo į bokštą, apžiūrėjo 
guolius, kuriuose lyg dvi rankos judėjo stūmokliai ir 
suko tą ratą — pabaisą, be atvangos pašėliškai besisu- 
kantį ir klaikiai zvimbiantį. 

— Nieko naujo? — pusbalsiu paklausė jis Malinovs- 
kį, žiūrėdamas, kaip aplink ratą tarytum švytinti aureo- 
lė žaižaruoja ir blykčioja oras. 

— Turiu mažą reikaliuką į jus...— kažkaip tyliai 
pasakė senis, slinkdamas prie jo. 

* — Prašymai kontoroje, neturiu laiko,— atšovė jis 
nervingai ir skubiai išėjo, nes jam labai nepatiko Ma- 
linovskio balsas ir judesiai. 

— Tas paišinas snukis neatrodo malonus,— paste- 
bėjo Moricas. 

— -Taip... taip... truputį rodo iltis, reikės koja 
trenkti jam į dantis! — sukuždėjo Kesleris. 

Kontoroje jis davė patikimam žmogui raštelį dėl 
atrinktų merginų, o šis jau žinojo, ką toliau daryti; 
paskui tuojau nuvežė Moricą į Drevnovską. 

— Po šešių arkliai lauks prie tavo kontoros, — pa- 
sakė Kesleris atsisveikindamas ir nuvažiavo, dingda- 
mas kelio dulkėse, kurias pakėlė karieta. 

— Stambus niekšas! — pagalvojo Moricas, eidamas 
pas Griunšpanus. 

p as Griunšpanus jis pataikė į šeimyninį pasitarimą. 

Griunšpanas bėgiojo po kambarį, rėkė ir kumščiu 
daužė į stalą. Regina sėdėjo prie lango ir taip pat čia 
rėkė, čia verkė iš pykčio; senis Landau sėdėjo prie 
stalo su didele šilkine kepure, nusmaukta ant pakau- 
šio, ir, atlenkeęs ceratą, kreida rašė skaitmenų stulpe- 
lius; Grosmanas, kažkoks išbalęs ir išvargęs, gulėjo 
ant sofos ir melancholiškai leido dūmų kamuolius, 
o kartais ironiškai dėbčiojo į žmoną. 

— Jis yra vagis, jis yra didžiausias Lodzės vagis! 
Jis man įvarys priepuolį... jis mane žudo! — rėkė 
senis. 

— Kada išėjai iš ten? — paklausė Moricas Gros- 
maną. į 

— Prieš valandą. 

— Kaip, ar labai ten malonu? — paklausė jis pą- 
šaipiai. 

— Pamatysi pats, juk tu šito neišvengsi, skirtumas 
bus tik tas, kad tu sėdėsi už savo nuodėmes, o ne už 
uošvio ir žmonos nuodėmes, kaip aš. 

— Tu, Albertai, nebūk kvailas ir nešnekėk tokių 
dalykų. Moricas yra savas, Moricas žino, kaip yra iš 
tikrųjų, bet kai tu sakai, tai jis gali patikėti, jog tai, 

ką kalba apie mus Lodzėje, yra teisybė, — piktai sušuko 
senis, sustojęs prieš jį. 

— Ką aš žinau apie tą reikalą, tai jau kitas daly- 
kas, šiaip ar taip, aš atėjau pas jus kaip pas savus, 
kaip pas padorius žmones, — pasakė jis pabrėždamas. 

Griunšpanas neramiai pažvelgė į jį, juodu ilgai 
žiūrėjo vienas antram į akis, tirdami ir tikrindami kits 
kitą; senis pirmas nusigręžė ir vėl ėmė plūstis. 

— Aš ateinu pas jį kaip pas žmogų, kaip pas 
pirklį, sakau: parduok man savo sklypą. O tas pie- 
muo... tas... tfu! kad jam sektųsi taip, kaip aš jam 
linkiu iš visos širdies, juokiasi ir liepia man apžiūrėti 
jo šiukšlyną ir sako, kad tai aukso žemė, kad tai ro- 
jaus žemė, kurios neparduos pigiau kaip už keturias- 
dešimt tūkstančių rublių... Kad tave... kad tave kur, 
biaurybe, greitoji pagautų! Melia, duok, vaikeli, ko- 
kių lašų, nes man labai negera ir bijau, kad nebūtų 
dar blogiau! — pasakė jis į kitą kambarį. | 

— Su kuo ir koks reikalas? — tyliai pasiteiravo 
Moricas, gerai nesupratęs, apie ką kalbama. 

— Su Vilčeku. Gudrus vaikinas. Už keturis margus 
nori keturiasdešimt tūkstančių. 

— O kiek jie verti? 

— Šiandien verti penkiasdešimt. 

— Sklypai pabrango trisdešimt procentų. 

— Taigi, ir nežinia, kuo tai pasibaigs, o seniui rei- 
kia pirkti, nes reikia plėsti fabriką. 

— Na, tai ko delsia ir kelia pragarą? Po poros mė- 
nesių gali sumokėti dvigubai. 

— Matai, tėvas yra kromelninkas, jis negali už- 
miršti savo krautuvėlės senamiestyje ir derybų dėl 
kapeikos! — paniekinamai sukuždėjo Grosmanas. 

— Labą dieną, Melia! — išvydęs ją, pašoko jis iI 
priėjo. 

— Labą.dieną, Moricai. Labai dėkoju tau už gėles, 
taip jos mane pradžiugino. 

— Gražesnių pas sodininką nebebuvo, būčiau at- 
siuntęs. 

Melia šyptelėjo. Šiandien ji buvo labai išbalusi; liū- 
desys dvelkė iš jos šypsenos, iš jos patamsėjusių, kiek 
įkritusių ir dėl to nežymiai išsiplėtusių akių su pamė- 
lusiais paakiais. Jos judesiai buvo keistai švelnūs ir 
sunkūs, kaip kančios išsekinto žmogaus. Ji padavė 
tėvui cukraus, užlašinto vaistais, šaltai pažvelgė į seserį 
ir, tyčia nepastebėjusi, kad jai Grosmanas ištiesė ran- 
ką, išėjo į kitą kambarį. 

Pro atdaras duris Moricas matė jos veidą, palinkusį 
prie senelės, amžinai sėdinčios fotelyje prie lango. Jis 
akimis sekiojo jos lėtus judesius ir taurią galvos liniją 
ir jautė, kad jo širdis ima smarkiau plakti, kad jį apima 
kažkoks geras susijaudinimas. Todėl jis jau nelabai 
girdėjo, kaip dejavo senis, verksmingai aimanavo Re- 
gina, priekaištaudama Grosmanui, kad šis blogai aiški- 
nęsis tardytojui ir savo kvailumu galįs juos pražudyti. 

— Ša... ša... vaikai, gana! Viskas bus gerai... 
Truputį bus nuostolių, bet visas gešeftas visuomet duos 
septyniasdeš'mt penkis procentus. Aš tuojau kreipsiuos 
į Grosgliuką, tegul jis susitvarko su skundikais per 
savo žmogų, mes negalime kištis į šitą reikalą. 

— Jis tuo tikrai pasirūpins, jeigu už savo trisdešimt 
tūkstančių nerori gauti penkių! 

— Taip, nes jei gerai pasiseks, gaus penkiolika, 
daugiausia dvidešimt! — ciniškai tarė Grosmanas, žiū- 
rėdamas į uošvį. 

— Protingai šneki, Albertai! Duosime jam visus dvi- 
dešimt! Na, pakaks apie tą reikalą. Reikia pasikalbėti 
apie atstatymą. Tu, Albertai, nebegrįši į tą būdą. Aš 
padariau didelį planą. Pirksiu sklypą iš Vilčeko, ir, su- 
jungę su mano fabriku, įsteigsime didelį akcinį biznį, 
firmą „„Griunšpanas, Grosmaras ir B-vė"“. Mano advo- 
katas jau pradėjo rūpintis teisiniais reikalais, o mano 
statybininkas po savaitės pateiks smulkius planus. Aš 
ilgai galvojau apie tą biznį, dabar geras laikas. Kelio- 


218 


lika plikšių velniai griebė, ir jų vieta liko laisva. Kam 
mums siųsti į apretūrą? Kad kiti uždirbtų iš mūsų? 
Mes turėsime savo apretūrą. Kam mums pirkti verpa- 
lus? Pasistatysime verpyklą, iš to bus dvidešimt penki 
procentai. Pasidarysime komoleksinį fabriką su visais 
apdailos cechais. Truputį pasigalynėsim su Mejeriu. 
Aš apie tai galvojau dar prieš tavo nelaimę, Albertai, 
bet jeigu ji jau įvyko, tai mums truputį padės. 

Jis smulkiai papasakojo būsimosios akcinės bendro- 
vės planus. 

Regina sujaudinta ir sužavėta puolė tėvui ant kaklo. 

Moricui taip pat patiko projektas, ir mintyse jis 
jau prijungė prie dviejų firmos pavardžių trečią — 
savo. 

— Bet apie tai dar nė žodžio. Pirma tegul pasibai- 
gia Alberto byla. Moricai, tu juk nepasakysi, tu gi 
mūsiškis. 

— Norėčiau būti dar artimesnis, — atsakė jis rimtai. 

Griunšpanas ilgokai pąsižiūrėjo į jį apskaičiuoda- 
mas. Regina taip pat, tik Grosmanas nusišypsojo abe- 
jodamas. 

— Kodėl ne, galima padaryti biznį — šaltai pasakė 
senis. 

— Tuo reikalu ir atėjau. 

— Gali eiti pas Melią ir pasikalbėti. 

— Pirm'au man reikia su jumis pasišnekėti. 

— Ponia Bernštein man apie tai kai ką sakė. Ar 
žinai, ką tau Melia pasakys? 

— Dar nežinau, bet noriu žinoti, ką jūs man pasa- 
kysite. .. " 

— Tuojau... tuojau... 

Jis atsisveikino su Regina, paspaudė ranką Grosma- 
nui, palydėjo juos i priemene ir sugrįžo. 

— Landau gali klausytis... 

Jis atsisėdo ant kėdės, užkėlė koją ant kojos ir 
ėmė žaisti ilga auksine laikrodžio grandinėle. 

Moricas susikaupęs galvojo, kramtė lazdelės bum- 
bulą, glostėsi barzdą, taisėsi pensne ir svarstė, kaip čia 
pradėti šneką apie kraitį, bet pagaliau tarė atvirai ir 
paprastai: 

— Ką jūs duosite Meliai? 

— Ką jūs turite? 

— Rytoj galiu jums pateikti savo biznio aktyvą 
ir pasyvą ir bendrovės sutartį, kurią šiandien suda- 
rėme su Grosgliuku. Man nėra reikalo jus apgaudinėti. 
Mano padėtis tvirta, mano pinigai ne iš apdraudos, dėl 
kurios tardytojas truputį abejoja,— pasakė jis, tyčia 
smarkiai pabrėždamas.— Tarkite savo žodį... 

— Ką tamsta turi? Pasakyk skaičių, rytoj galima 
bus patikrinti. .. 

— Trisdešimt tūkstančių rublių grynais! Be to, dvi- 
gubai tiek kredito, aš esu kuklus. Mano išsilavinimas, 
mano bičiuliški santykiai su visais Lodzės milijonie- 
riais, mano sąžiningumas, nė sykio nesu bankrutavęs, 
tai svarbu... 

— Nes jums tikriausiai neapsimokėjo...— ramiai 
įterpė Landau. 

— Taigi viską susumavus, plius minus, esu vertas 
mažiausiai du šimtus tūkstančių rublių, aš esu kuklus 
žmogus, aš nesigiriu. O ką jūs duodate Meliai? 

— Ji ištisus dešimt metų mokėsi labai brangiame 
pensione. Važinėjo po užsienį, turėjo specialius įvairių 
kalbų mokytojus. Ji man kainavo daug pinigų. 

— Tai jos asmeninis nekilnojamas turtas, iš kurio 
aš negausiu nė vieno procento. 

— Tamsta neturėsi iš jos nė vieno procento! O jos 
išsilavinimas? Salone ji atrodo kaip karalienė! O kaip 
ji skambina fortepijonu, o kokios jos manieros! Ji nuo- 
stabiai graži mergina, ji mano brangiausias vaikas, ji 
grynas briliantas! — šūkavo jis įsikarščiavęs. 

— Tad į kokią sumą jį įtaisysite? . — paklausė Mo- 
ricas. 

— Landau ir kompanija buvo nusprendę penkias- 
dešimt tūkstančių, — atsakė jis užuolanka. 

— Mažai! Panelė Melia yra briliantas, labai graži 
moteris, ji išmintinga kaip angelas, tikras angelas, bet 
penkiasdešimt tūkstančių per mažai. 

— Per mažai! Penkiasdešimt tūkstančių — dideli pi- 
nigai. Tamsta turi man ranką bučiuoti už ją. Argi ji 
negraži, šluba, akla, kad aš turėčiau daugiau duoti? 

— Sveika ji ne visai, dažnai serga, bet aš nedarau 
iš to problemos. 

— Ką tamsta paistai, Melia nesveika? Tamsta iš 
proto išsikraustei. Melia yra tiesiog pati sveikata, pa- 
matysi, kokia ji sveika, ji kasmet turės po vaiką. Pa- 
rodyk man Lodzėje antrą tokią panelę. Ją norėjo vesti 
italų kunigaikštis, tamsta žinai? 

— Gaila, kad už jo neištekėjo, pirkinėtum tam 
kunigaikščiui kelnes ir batus. 

— O tamstos kas per firma Kas tai per firma — 
Morico Velto komiso įstaiga? Kdkie jos popieriai? .. 

— Tamsta užmiršti, kad esu bendrovėje su Boro- 
veckiu. 

— Turi ten dešimt tūkstančių rublių; oi, oi, stambus 
kapitalistas! 

Jis nusikvatojo. 

— Šiandien turiu dvidešimt tūkstančių, o po metų 
fabrikas bus mano, aš jums garantuoju... 

— Tai gal tada ir pašnekėsime,— abejingai atsakė 
„Griunšpanas, bet iš tikrųjų jis buvo patenkintas Morico 
pasiūlymu, nes laikė jį geru griunderiu. 

— Tada tamsta pašnekėsi su kuo kitu. Man šian- 
dien Grosgliukas siūlė šimtą tūkstančių ir savo Merę. 

— Ji yra tokia, kad, pasiūlęs ir du šimtus, Gros- 
eliukas turės dar ieškoti žento. 

— Bet ji neturi tėvo ir svainio, įsipainiojusių į ug- 
nies reikalus. 

— Kalbėk tyliau! — sušuko senis ir žvilgtelėjo į gre- 
timą kambarį. 

— Tamsta manai, kad Griunšpano ir Landsbergerio 
firmos žentu būti yra malonu, kad tai didina kreditą, 
bet tamsta smarkiai kiysti. 

— Lodzėje žino, ko esu vertas,— atsakė jis ramiai. 

— Kur žino? Kas žino? Policija? — sukuždėjo jis 
kandžiai. 

— Nekartok paskalų,— piktai drėbė Griunšpanas. 

Jie ilgam nutilo. 

Senis vaikščiojo po kambarį, žvilgčiojo pro langą 
į sodą, Landau susirietęs sėdėjo prie stalo, o Moricas, 
jau truputį susinervinęs, nekantriai laukė derybų pa- 
baigos. Širdy jis jau buvo sutikęs su penkiasdešimt 
tūkstančių, bet norėjo dar pabandyti, ar nepavyks iš- 
spausti daugiau. 

— Ar Melia nori už jūsų tekėti? 

— Tuoj sužinosiu, bet pirmiau aš noriu žinoti, ką 
jūs jai duosite? 

— Aš pasakiau, mano žodis ne vėjas. 

— Negaliu. Man 'bizniui reikia daugiau. Man ne- 
apsimoka parsidavinėti už penkiasdešimt tūkstančių. 
Mano išsilavinimas, mano ryšiai, mano sąžiningumas, 
mano firma yra verti žymiai daugiau. Apsigalvokite, 
ponas Griunšpanai. Aš tai ne Landau ar Fišbinas, ar 
koks kontoros tarnautojėlis. Aš esu Moricas Veltas — 
firma! Jūs investuosite savo dukterį šimtui procentų. 
Pinigai man reikalingi ne ūžti. Duosite penkiasdešimt 
tūkstančių grynais, o antrą tiek vekseliais dviejų metų 
terminui? — peklausė jis ryžtingai. 

— Iš principo sutinku, bet atskaičius vestuvių, krai- 
čio ir jos mokymo išlaidas. 

— Tai kiaulystė, ponas Griunšpanai, taip skriausti 
savo dukterį! — sušuko jis. 

— Na, apie tai dar pakalbėsime, tegul tik Alberto 
byla pasibaigia. 

— Dėl tos bylos turėtumėt dukteriai pridėti bent 
deš:mt procentų, nes jai padaryta negarbė. Mes turė- 
sime jus ginti žmonių akyse. Na, paskutinis žodis? 

— Pasakiau, girdėjai mano žodį. 

— Žodį galima likviduoti be pelno. Man reikia 
garantijos. | 

— Kai Melia man pasakys, kad teka už jūsų, viskas 
bus padaryta tvarkingai. 

— Sutinku. Tuoj einu pas ją. 

— Aš jums linkiu, kad ji sutiktų, nes tamsta man 
patinki, Moricai. 

— Griunšpanai, tu esi senas macheris, bet aš tave 
gerbiu. 

— Gyvensime santaikoje. 

Juodu paspaudė vienas antram rankas. 

Melią Moricas surado mažame buduarėlyje, ji gu- 
lėjo ant sofutės, laikydama knygą, bet neskaitė, o tik 
žiūrėjo, įbedusi akis į langą. 

— Atsiprašau, kad nesikeliu, truputį ' negaluoju. 
Sėskis! Toks džiugus atrodai? .. 

— Kaip tik kalbėjau apie tave su tėvu. 

— A! —sukuždėjo ji pratisai, atidžiai stebėda- 
ma jį. 

— Tiesą sakant, aš kalbėjau, aš pradėjau... 

— Aha! gėlės... pasikalbėjimas su tėvu... supran- 
tu... Tai kaip?.. 

— Senis man pasakė, kad tai priklauso nuo tavęs, 
tik nuo tavęs, Melia,— pakartojo jis tyliau ir taip švel- 
niai, taip nuoširdžiai, kad ji vėl pažvelgė į jį. 

Jis ėmė jai pasakoti apie save ir apie tai, kaip 
labai ir kaip seniai ji jam patinka. 

Ji ranka parėmė galvą ir atgręžė į jį savo išvargusį, 
liūdną veidą. Jai širdį sugniaužė keistai skaudus liū- 
desys, neišverktų ašarų liūdesys, niekados nenurami- 
namas liūdesys, kuris apninka žmones, netekus paties 
brangiausio. Iš pirmo žodžio ji suprato, kad Moricas 
atėjo pasipiršti. Ji žiūrėjo į jį nepiktai, nesuirzusi, žiū- 
rėjo ir klausėsi iš pradžių abejingai, bet kai jis ėmė 
kalbėti vis ilgiau ir plačiau, ją apėmė nerimas, o į širdį 
pradėjo smelktis skausmas. 

Kodėl gi jis atėjo ir kalba jai apie santuoką“ .. 
Kodėl jis, Moricas, o ne anas, visų mylimiausias, ne 
Vysockis? .. 

Ji įsikniaubė į pagalvį, norėdama nuslėpti ašaras, 
nematyti kalbančiojo, ir ėmė klausytis, užėmusi kvapą, 
nebesuvokdama, kas jai kalba! Ji nenorėjo to žinoti, 
nenorėjo visomis jėgomis. Ašaros tvindė jai širdį. Visa 
mylinčios širdies galia, visomis vaizduotės, ilgesio, troš- 
kimų ir meilės jėgomis šaukėsi ano, kad ateitų ir iš- 
plėštų ją iš kančių, ir atsisestų Morico vietoje, ir 
pavirstų juo, ir kalbėtų jai... Ji taip stipriai šito troš- 
ko, kad tarpais vaizdavosi, jog tai jau įvyko! kad čia 
Vysockis dabar sėdi greta jos ir kalba apie savo meilę. 

Ji krūpčiojo, nusmelkta jo malonaus balso, nebe- 
girdėjo Morico, o klausėsi tų garsų, kurie aną vakarą 
pas Ružą giliai įstrigo jai galvoje ir dabar lyg iš fono- 
grafo klišės skambėjo, apsiausdami ją kerais, žavesiu, 
laime. .. 

Ji klausėsi ilgai, susižavėjusi nesąmoningai kartojo 
kai kuriuos žodžius ir jau norėjo pasakyti: „Myliu“ — 
ją pagavo pašėliškas troškimas pulti jam ant kaklo, 
bučiuoti. Ji atsimerkė ir ilgai žiūrėjo pasibaisėdama. 

Tai Moricas sėdėjo su skrybėle rankoje... gražusis 
Moricas. .. Moricas! .. 

Ir ne apie meilę jis kalba, ne apie laimę gyventi 
dviese, ne apie meilės ištroškusios širdies polėkius, ne 
apie meilės svajas. 

Moricas kalba ramiai, kad jiems drauge bus gerai, 
kad jis įsteigs fabriką; kalba apie kapitalus, apie kraitį, 
apie biznį, kurio ketina imtis; kalba, kad jai niekad 
nieko netruks, kad jie galės turėti arklius, karietą. 

Tai Moricas, Moricas, prisiversdama prisimena ji ir 
pusiau be sąmonės klausia: 

— Myli mane Mec... Moricai? 

Ji greit pasitaiso ir norėtų atšaukti tą klausimą, bet 
Moricas sujaudintas atsako: 

— Nemoku tau pasakyti, Melia! Tu žinai, kad aš 

esu pirklys, aš nesugebu gražiai išreikšti to, ką jaučiu, 
bet kai tave matau, Melia, tai man taip gera, kad jau 
nieko nebetrokštu, pamirštu net biznį. Ir drauge tu esi 
tokia graži ir tokia nepanaši į mūsų moteris, kad aš vis 
apie tave galvoju. Tai pasakyk, ar tekėsi už manęs? 

Ji vėl ėmė žiūrėti į jį, bet vėl matė kitą veidą, 
kitas akis, girdėjo karštą, aistringą, tylų meilės prisi- 
pažinimo kuždesį. Ji prisimerkė, nes ją ėmė deginti 
ano pabučiavimai. Ją nukrėtė malonus prisiminimų 
šiurpulys, ji- įsiręžė, nugara prigludusi prie sofos, nes 
jai pasirodė, kad anas ją apkabino ir glaudžia prie 
savęs. 

— Melia, ar nori būti mano žmona? — pakartojo jis, 
sumišęs dėl jos tylėjimo. 

Ji atsipeikėjo visiškai, atsistojo ir pasakė skubiai, 
negalvodama. 

— Gerai. Tekėsiu už tavęs. Susitark su tėvu dėl 
visko. Gerai, Moricai, būsiu tavo žmona... 

Jis norėjo pabučiuoti Meliai ranką, bet ji švelniai 
atitraukė. 

— Tu jau eik, aš taip negaluoju, eik... ateik rytoj 
po pietų... 

Ji nebenorėjo kalbėti, o jis taip apsidžiaugė su- 
tvarkęs reikalą, kad nė nepastebėjo jos keisto elgesio 
ir nubėgo pas tėtį Griunšpaną kuo skubiausiai nusta- 
tyti kraičio sumos. 

Moricas sugrįžo paprašyti Melią, kad ji viską pasa- 
kytų tėvui. 

Rado ją stovinčią toje pat vietoje, kur buvo pali- 
kes; ji žvelgė pro langą tokiomis akimis, kurios niekur 
nežiūrėjo ir nieko nematė, buvo išbalusi kaip drobė ir 
krutino lūpas, tarsi kalbėdamasi su savo siela ar pri- 
siminimais. 

— Gerai, Moricai, pasakysiu tėvui, būsiu tavo žmo- 
na, gerai! — kartojo ji monotoniškai. 

Ji neištraukė rankos, kai jis bučiavo, net negirdėjo, 

kad jau išėjo; atsigulė ant sofos, paėmė knygą ir gu- 
lėjo. nieko negalvodama, įbedusi žvilgsnį į rožes, lin+ 
guojančias už lango, ir į auksuotą stiklinį rutulį, bliz- 
gantį virš klombų. .. 

Moricas taip džiaugėsi, kad padavusiam paltą Fran- 
cišekui davė net dešimt kapeikų 17, pasisamdęs veži- 
ką, nuvažiavo į Boroveckio fabriką. 

“ — Pasveikink mane, vedu Melią Griunšpan,— su- 
šuko jis, įlėkęs į kontorą. 

— Ir tai neblogas pinigas,— tarė Kaiolis, pakėlęs 
galvą nuo popierių. 

— Tai stambus pinigas,— pataisė Moricas.. 

— Taip, jeigu draudimo bendrovė norės viską su- 
mokėti, — pasakė Karolis pabrėždamas, nes jį suerzino 
žinia, kad Moricas iš karto gauna gražią merginą ir di- 
delį kraitį, o jis, jis amžinai turi vargti. 

— Atnešiau tau pinigus. 

— Aš kaip tik skaičiavau, gal man nereikės imti iš 
tavęs. Radau Žmogų, kuris sutinka man duoti už vek- 
selį pusės metų terminui ir ima tik aštuonis procentus, — 
pasakė jis tyčia, nes pinigų neturėjo, bet norėjo jam 
įgelti. 

— Imk! Aš specialiai tau gavau pinigus ir procen- 
tus sumokėjau iš anksto. 

— Palaikyk pinigus kelias dienas, jei nepaimsiu, 
grąžinsiu tau išlaidas. 

— Nemėgstu tokių sąlyginių reikalų, — pasakė jis 
nepatenkintas. 

— Vadinasi, panelė Melia priėmė tave? Tai mane 
kiek stebina... 

— Kodėl? Ką gali man prikišti? — paklausė jis sku- 
biai ir piktai. 

— Atrodai kaip kontoros tarnautojėlis, bet tai nie- 
kis, tik kad... 

— Sakyk, prašau tave... 

— Sako, ji labai mylėjusi Vysockį — stebėdamasis 
atsakė jis labai kandžiai. 

— Čia tiek teisybės, kaip kalbose apie Šajos bank- 
rotą. 

— O kodėl neturėtų jo mylėti? Ji graži, jis dailus. 
Abudu turi keistų pažiūrų į visuomenę, abu karšti, ma- 
čiau pas Travinskius, kaip rijo vienas kitą akimis. Ten 
buvo kalbama apie jų vedybas. ..— negailestingai varė 
toliau jis, mėgaudamasis kančia, kuri pasirodė bičiulio 
veide. 

— Gal ir taip buvo, man tai visai nerūpi. 

— O man rūpėtų sužadėtinės praeitis. Nevesčiau 
moters, turinčios prisiminimų. 

Jis nusišypsojo taip kandžiai, kad Moricas ūmai pa- 
šoko. 

— Kam šitaip man sakai? 

— Neužgaunu nei tavęs, nei panelės Melios, sakau 
tai, kas man į galvą atėjo. Labai net džiaugiuosi, kad 
taip puikiai vedi. 

Jis vėl kandžiai šyptelėjo. 

Moricas trenkė durimis ir išėjo, pasipiktinęs ir įsiu- 
tęs ant Karolio. 

Jis buvo taip įširdęs, kad aprėkė darbininkus, ku- 
rie pumpavo vandenį iš pamatų. 

— Krutėkit, chamai! Dirbat lyg iš malonės, nuo va- 
kar dienos nė kiek nesumažėjo vandens. 

— Na tai kas? — gana garsiai paklausė vienas darbi- 
ninkas. 

— Ką tu čia murmi, prieš ką murmi? Aš tave tuo- 
jau, niekše, iš darbo išmesiu. 

— Nešdinkis, parka, kol sveikas, nes snukį tau ap- 
gręšiu, kad matytum, kur bėgti, — sukuždėjo kažkoks 
mūrininkas, pakišęs jam kumštį panosėn. 

Moricas bematant pasitraukė ir pakėlė tokį riksmą, 
kad Karolis išėjo pas darbininkus, o Maksas išbėgo iš 
verpyklos. 

Moricas klykė, reikalaudamas tučtuojau pašalinti 
darbininką už įžeidimą. 

— Liaukis, Moricai, nesikišk ne į savo reikalus. 

— Kaip ne į savo reikalus! Aš turiu tokią pat teisę, 
kaip ir tu,— rėkė jis. 

— Valandėlę sutikim, kad tokią pat teisę, bet tai 
dar neduoda tau teisės barti darbininkus, barti visai be 
reikalo. 

— Ką reiškia „sutikim“! Mano dešimt tūkstančių 
rublių tiek pat verti, kiek ir tavo. 

— Nešauk taip, nori pasigirti darbininkams, kad turi 
dešimt tūkstančių rublių? 

— Ne tavo reikalas mane mokyti, ką aš turiu kal- 
bėti. 

— O tau nereikia šito šaukti, jei gali žmoniškai pa- 
sakyti. 

— Aš darau, kas man patinka. 

— Tai ir rėk sau, jei tau patinka, — paniekinamai 
sušuko Karolis ir grįžo į kontorą. 

Moricas dar išsirėkė prieš Maksą ir išbėgo, garsiai 
grasindamas, kad padarys čia kitą tvarką, kad toliau 
taip negali būti, kad Karolis stato rūmus, o ne fabriką. 

— Jis tikras dėl Melios Griunšpan kraičio ir todėl 
taip šaukia,— pasakė Karolis Maksui, bet jau ėmė gai- 
lėtis pasikarščiavęs, nes tikėjosi iš jo pinigų, kurie jam 
būtinai buvo reikalingi. 

— Kai tik pasikarščiuoju — darau kvailystes. 

Moricas, nepaisydamas nuoskaudos, kurią jam pada- 
rė Karolis, paminėdamas Melios meilę, galvojo ir jau- 
tėsi panašiai, ir netgi labiau gailėjosi pasikarščiavęs, 
nes suprato, koks jis dabar juokingas. 

Jis būtų sugrįžęs pas Boroveckį, bet kol kas ne- 
drįso, atidėjo tai vakarui, kadangi jau buvo po šešių. 

Keslerio arkliai jau laukė prie kontoros, jis nuvažia- 
vo namo, persirengė ir tuojau liepė važiuoti sparčia 
ristele per miestą. 

Jis patenkintas tįsojo ant minkštos karietos sėdy- 
nės ir nerūpestingai linkčiojo pažįstamiems. 

XIV 
K esteris gyveno už kelių varstų nuo miesto, prie 
didelės dažyklos, kuri priklausė jam; drauge jis buvo 
„Keslerio ir Endelmano“ firmos svarbiausias akcinin- 
kas ir direktorius. 


Rūmai, o tikriau sakant, Lodzės gotiško stiliaus pi- 
laitė, stūksojo kalvos viršūnėje, prie aukšto pušyno; 
prieš ją gana stačiuose šlaituose žaliavo didelis angliš- 
kas parkas, nusileidžiantis prie sraunaus mediniais ren- 
tiniais suspausto upelio, tekančio gilioje griovoje, apau- 
gusioje gluosniais ir alksniais. 

Dešinėje parko pusėje tarp medžių raudonavo da- 
žyklos kaminai ir mūrai, o kairėje toli pilkavo šiaudi- 
niais stogais kaimas, išsimėtęs abipus upelio šlaitų grio- 
vos apačioje, tarp sodų ir krūmokšnių guotų. 

— Gyveni kaip tikras Lodzės kunigaikštis, — sušu- 
ko Moricas sveikindamasis ir iššoko iš karietos prie 
rūmų. 

— Dariau, ką galėjau, kad šiaip taip įsitaisyčiau 
toje barbarų šalyje,— pasakė Kesleris, vesdamasis jį 
į namus. 

— Pataikiau į iškilmes? — sušuko jis, nes Kesleris 
buvo su fraku ir baltu kaklaraiščiu. 

— Kur tau, nespėjau dar persirengti, buvau išvy- 
kęs su oficialiu vizitu. .. 

— Ar jau yra kas? 

— Yra Vilhelmas Miuleris, specialiai atvažiavo iš 
Berlyno, slaptai nuo tėvo. Yra Oskaras baronas Me- 
jeris, yra Martenas, pažįsti jį? Linksmas prancūziškas 
galvijas. Yra dar keli mūsiškiai iš Lodzės ir Berlyno. 
Na ir yra dalis staigmenų. .. 

— Įdomu. Ar bus kam eiti namų šeimininkės pa- 
reigas? 

— Pamatysi... 

Didelėje terasoje nuo upės pusės, paverstoje vasa- 
ros salonu, sėdėjo visa draugija. 

Grindis dengė puikūs indiški dembliai, nupinti iš 
spalvotų žolių, auksuoto bambuko baldai buvo apdė- 
lioti šilkiniais pagalviais. 

Vietoj sienų verandoje kabojo kiniški dembliai iš 
šiaudų, apvarstytų margais karoliukais; jie buvo ne- 
surišti, o tik iš vieno galo, viršuje, perjuosti plačiu auk- 
siniu frizu, iš po kurio krito ant grindų tarsi plaukų 
vilnys, žėrinčios įvairiaspalviais stiklais ir tyliai skam- 
bančios nuo lengviausio dvelktelėjimo. 

Moricas su visais pasisveikino ir tylėdamas atsisėdo. 

— Ką gersi? Mes gaivinamės šampanu. 

— (Gerai, tebūnie šampanas. 

Po valandėlės tarnas atnešė vyno, o paskui jį pasi- 
rodė Zoska Malinovska, kuri ėjo namų šeimininkės pa- 
reigas, pati pripilstė ir atsisėdo greta jo ant supamos 
kėdės. 

Verandoje stojo tyla, nes visi godžiai sužiuro į jos 
gražų veidą, atidengtus pečius, į visą tobulą jos stuo- 
menį. 

Smalsūs žvilgsniai truputį ją sutrikdė, bet nuo to 
judrus jos veidas dar labiau pagyvėjo ir švelniai pa- 
raudo. 

— Supkite mane,— įsakmiai tarė ji Moricui. 

— Ar jūs manote, kad man tai bus bausmė? — su- 
kuždejo jis, užsidėdamas pensne, nes mergina jam labai 
patiko. 

— Aš nieko nemanau, kas tai jums bus, nes noriu 
tik suptis, — atsakė ji gana šiurkščiai ir pro neuždengtą 
verandos kampą ėmė žiūrėti į parką, nuolaidžia plokš- 
tuma nusileidžiantį iki sidabru ir mėlyne žvilgančio 
upokšnio, už kurio plytėjo tamsiai žalios lankos, o dar 
toliau — į viršų kilo ilgi įvairaus atspalvio javų rėžiai. 

— Gal eisime pasivaikščioti, parcdysiu jums parką 
ir Žvėryną,— pasiūlė Kesleris. 

Nuėjo visi, pasiliko tik Miuleris. 

— Nesinori man vaikščioti... pavargau kelionė- 
je. ..— pasiteisino jis. | 

— Žinai tamsta, tai veltui — sukuždėjo Kesleris, 
žvilgtelėjęs į Zoską. 

— Ką jūs? Nė nepagalvojau. ..— skubiai atšovė jis 
įsižeidęs, kad atspėjo jo ketinimus, bet savo sumanymo 
nepakeitė ir, Kesleriui išėjus, prisigretino prie Zoskos. 

— Tas Miuleris dar visai Jugend!,— tarė Kesleris 
Moricui, eidamas paskui visą būrį tiesiai per puikius 
žolynus. 

— Warum?*? 

— Tyčia pasiliko dėl mano merginos, galvoja, kad 
ji iškeis mane į įį. 

— Moterų skonis kartais būna netikėtas. 

— Bet jos visada mėgsta tuos, kurie turi daug pi- 
nigų. į 

— Ne visada, ne visada, — atsakė jis tyliau, nes 
prisiminė Melią ir Vysockį.— Iš kur gavai tokią mergi-- 
ną? Puiki patelė. 

— Ką? Patinka tau? 

— Daili, ir matyti, kad su temperamentu, kad... 

— Net per daug jo turi ir, be to, baisiai kvaila, 
įgriso ji man. 

Jis susiraukė ir ėmė lazdele kapoti krūmų viršūnes, 
0 po valandėlės tarė tyliau: 

— Galiu ją tau perleisti, nori? 

— Pasiūlymas puikus, bet tose varžytynėse neda- 
lyvausiu, per mažai turiu pinigų. .. 

— Tu labai klysti. Ji lenkė, ji nori, kad ją mylė- 
tum rytą, vidudienį ir vakare, kad jai būtum ištikimas 
ir pagaliau ją vestum. Sakau tau, ji kvaila mergina. Per 
dienas verkia ir vis priekaištauja, o dėl įvairumo kelia 
man tokius skandalus, jog kartais turiu ją savaip ra- 
minti. 

1 Jaunimas (vok.). 

2 Kodėl (vok.). 

Jis žybtelėjo akimis ir cr smarkiau šniojo lazdele 
per krūmus. 

— Nori jos, aš tau padėsiu... Ma? ir taip reikia ja 
nusikratyti kokiu nors būdu, nes tikriausiai vesiu. 

— Mieste kai ką girdėjau apie tai... Miulerio duk- 
terį? 

— Reikalas tik tvarkomas, dar nieko tikro. Šiaip 
aIr taip, būčiau labai dėkingas tam, kas mane išvaduotų 
iš tos merginos. Gal nori? .. 

— O, dėkui, ji turi brolį ir tėvą, kurie, sako, ne- 
labai gerai išauklėti... nepagailėtų mano kailio... O 
antra vertus, ir aš vedu. 

Juodu prisidėjo prie draugijos. 

Kesleris nuvedė visus prie didelių geležinių narvų, 
kuriuose gyveno būrys beždžionių. Ilga lazda pro gro- 
tus jis pradėjo jas erzinti; vien tik pamačiusios jį, bež- 
džionės ėmė trauktis į kampus, o išgąsdintos lazda, šo- 
kinėjo ant lubų, laipiojo šoniniais grotais, spiegdamos 
iš įsiutimo ir nevilties. Kesleris garsiai kvatojosi ir dar 
žiauriau jas erzino. 

Kituose narvuose taip pat buvo gana daug žvėrių, 
bet beveik visi jie, pamate savo šeimininką, iš baimės 
darėsi kvaili arba šiepė iltis. 

„Pora visiškai juodų Tonkino lokių, su puikiais gelio- 
grotų ir taip sumaurojo, kad visi nusigandę atšoko, 
tik Kesleris nė nekrustelėjo, prikišo veidą prie prašiep- 
tų ilčių, daužė virbu per pražiotus galingus nasrus ir 
mėgavosi jų bejėgišku įniršiu. 

— Tai man jie taip meiliai murma,— pastebėjo jis 
šypsodamasis. 

Jis nuvedė toliau, pas vaikštinėjančius po sodą el- 
nius, su kuriais gyveno draugiškai, prie narvų su šu- 
nimis, kurie buvo taip sulaukėję, kad plėšriai puolė žiū- 
rOVUS; Su šunimis jis gyveno geruoju, įėjo į vidų ir 
leido jiems laižyti rankas, veidą. 

Pabaigai jis parodė svečiams pulką baltų povų su 
nuostabiomis vaivorykštės spalvų uodegomis. 

Kesleris riktelėjo, ir povai, išskleidę uodegų vė- 
duokles, visu būriu pasileido per žalius žolynus, bet 
sustojo atokiau nuo žiūrovų ir ėmė šaižiai klykti skar- 
diniais balsais. 

Jie iš lėto pasuko atgal į rūmus. 

Žeme jau gaubė vakaras, kalvos dar švietė auksi- 
niais saulėlydžio atspindžiais, bet visame slėnyje kilo 
lengvas rūkas, kuris vilnijo ir draikėsi tarsi mėlynų 
verpalų sruogos, nuolat plėšomos medžių viršūnių ir 
aštrių stogų. 

Nuo upės, nuo medžių ir žolių sklido tylus, vienodas 
šnaresys, kurį tolvdžio nustelbdavo virš galvų spiečiais 
lakstančių karkvabalių dūzgimas. 

Sodžiaus grioviuose ir kūdrose choru kvaksėjo 
varlės. 

Drėgnas bet šiltas vėjas dvelkė iš ūkanotų tolių ir 
nešė varpų garsą, gaudžiantį ilgai ir gailiai, lyg kaž- 
kam numirus; duslūs, sunkūs aidai virpėjo ore kaip 
stingstančio metalo lapai ir; mirė po miško šakomis, 
tarp tankių raudonų kamienų, kurių tanki siena stūkso- 
jo čia pat už rūmų. 

Verandoje Zoskos nebebuvo, tik Vilhelmas Miule- 
ris suposi fotelyje. ' 

— Ką, graži, ar ne? — pašaipiai paklausė jį Kesleris. 

— Ne tokia graži, kaip. .. įžūli. 

— Negalėjai tamsta su ja susikalbėti? ..— paklau- 
sė Kesleris. 

— Nemėginau net,— įširdęs atsakė jis ir pasiraitė 
ūsiukus, norėdamas nuslėpti savo sutrikimą ir truputį 
įraudusį dešinį skruostą. 

Kesleris šyptelėjo ir pakvietė vakarienės, nes tarnai 
kaip tik plačiai atidarė duris ir atidengė nepaprastai 
prabangiai įrengtų salonų amfiladą. 

Vakarienė buvo paduota dideliame apskritame val- 
gomajame, paverstame atogrąžų sodu, pilnu palmių ir 

gėlių; viduryje stovėjo apvalus stalas, taip apkrautas 
sidabru ir krištolu, kad atrodė kaip juvelyrinė vitrina, 
kurioje lyg brangakmeniai mirgėjo rožės ir orchidėjos, 
puošiančios staltiesę ir indus. 

Prie vieno lango sėdėjo dvi fabrike parinktos mer- 
ginos, nes kitos dvi neatėjo; jos sėdėjo prašmatniai iš- 
dabintos, sustirusios, nedrąsios ir baimingai žvalgėsi 
į įeinančius vyrus. 

Valgomajame lėtai vaikščiojo ir laisvai juokėsi šo- 
kėjos. 

Tai ir buvo ta importinė staigmena, kurią Kesleris 
žadėjo Moricui ir kurią Miuleris atvežė iš Berlyno šiam 
vakarui. Jos buvo tik trys, bet triukšmavo už dešimt ir 
pripildė kambarį vulgaraus kabaretinio triukšmo. 

Jos buvo apsirengusios labai ryškiai, apsikarsčiusios 
dirbtiniais brangakmeniais, dekoltuotos iki pusės krūti- 
nės, išsidažiusios ir vis dėlto visai dailios ir lieknos. 

Vakarienė buvo gana ilga ir nuobodi. 

Niekas neturėjo ūpo, visi buvo perdaug blaivūs, 
tik šokėjos svaidė ciniškas pastabas bei šūkius ir ty- 
čiojosi iš darbininkių, kurios, sumišusios, susijaudinu- 
sios ir beveik apkvaitusios, nebežinojo, nei kaip val- 
gyti, nei kur dėtis, nei kur žiūrėti. 

Jomis pasirūpino Zoska, o su ja ir Moricas, kuris 
sėdėjo greta; norėdamas padrąsinti, jis pradėjo kalbinti 
jas lenkiškai. 

Kesleris beveik nieko nekalbėjo, sėdėjo, suraukęs 
antakius, susigaužęs, blausus ir su neapykanta žiūrė- 
jo į Zoską, guviai šnekančią sų Moricu, arba į tarnus, 
kurie, pajutę jo žvilgsnį, sukinėjosi išsigandę ir sku- 
bėdami. 

Jį draskė pavydas. Jis norėjo ją perleisti, o dabar 
degė pavydu, matydamas prie Morico palinkusį jos 
linksmą, besišypsantį, nuostabiai šviesų ir gražų vei- 
dą. matydamas, kaip godžiai ji klausosi jo žodžių, kaip 
dažnai rausta ir, grakščiai koketuodama, pila jam vyno. 

Jis galėjo liepti jai, kad ateitų ir atsisėstų greta, 

bet buvo gėda viešai rodyti pavydą, todėl sėdėjo blau- 
sus, susinervinęs dėl to staigaus jausmo ir būtinumo 
tvardytis. 

Po vakarienės jie perėjo į rytietiško stiliaus salo- 
ną; čia palei sienas stovėjo didelės šilku aptrauktos so- 
fos, užverstos pagalviais, sienos buvo išmuštos žaliu 
šilkiniu audeklu, išmargintu geltonomis liepsnomis, vi- 
sas grindis irgi dengė kažkoks geltonas-žalias kilimas. 

Tarnai prieš sofas pastatė žemus keturkampius sta- 
liukus, apkrovė juos visa baterija butelių ir atidengė 
kažką panašaus į estradą, kurioje tuojau atsirado stygi- 
nis kvartetas ir ėmė griežti. > 

Jie sudribo ant sofų. kur kam buvo patogiau, ir pra- 
dėjo gerti; iš pat pradžių gana tankiai ėjo likeriai ir 
konjakai prie kavos, kurią tarnai nuolat nešiojo, o po 
kavos prasidėjo vynai tokiais kiekiais ir tiek rūšių, 
kad netrukus visi nusigėrė. 

Muzika vis griežė, šokėjos išėjo atitinkamai persi- 
rengti, o tuo tarpu salono viduryje buvo paklotas li- 
noleumo kilimas, reikiamai pabarstytas kreida. 

Pradėjo kilti klegesys; juokas, sąmojai, pokštai ėjo 
per salę drauge su darbininkėmis, kurios, stumdomos 
nuo vieno prie kito, paduodamos iš rankų į rankas, bu- 
čiuojamos, gnaibomos, glėbesčiuojamos, girdomos vynu, 
galutinai neteko nuovokos ir ėmė siausti, skatinamos, be 
to, dar muzikos, kuri liejo į gyslas karštį ir kvaitulį. 

— Šokti! — sušuko Kesleris, apkabinęs per liemenį 
visai girtą Zoską, kuri buvo taip įsilinksminusi, kad 
nuolat voliojosi ant sofos ir šaukė. 

Šokėjos, iškėlusios rankose mažus tamburinus, pa- 
sirodė beveik nuogos: buvo apsisiautusios vien šydo 
marškomis, kurios nieko nedengė. 


Jos atsistojo viduryje ir sutartinai trenkė per tam- 
burinus; tuomet muzika perėjo į švelniausią, vos girdi- 
mą pianissimo, o šokio melodiją ėmė vesti fleita aistrin- 
gu, panašiu į paukščio meilės čiulbėjimą balsu. 

Danse du ventre! šokėjos pradėjo gana lėtai ir tin- 
giai; nuo vyno, kuris per šokio pertraukas buvo į jas 
tiesiog pilte pilamas, ir nuo fleitos garsų jos užsidegė 
ir pasileido aistringai šokti tą keistą, šlykštų Rytų šokį, 
ištisai susidedan*į iš epileptinių trūkčiojimų, traukulių, 
raivymosi visu kūnu, gašlių geismų, tą ištvirkimo kvai- 
tulio šokį. 

Fleita be paliovos liejo savo saldžią, aistringą gies- 
mę ir vis labiau smelkė visus nesuvaldomu geismu 
pasinerti beprotybėje. 

Akys degė, tankiai kilojosi krūtinės, iš krūtinių ver- 
žėsi trumpi šūksniai, rankos tiesėsi į šokančiąsias, stip- 
rių bučinių garsai skendo laukiniame pasileidimo kle- 
gesy, kuris įsiviešpatavo salone. 

Juokas, žodžiai, taurių skambėjimas, šauksmai susi- 
liejo ir virto dideliu svaiginančiu triukšniu, kurį per- 
šaukė tik fleitos garsai, o jos šoko vis gašliau, vis ryš- 
kiau, vis aistringiau; žaliame sienų fone, permatomo 
šydo debesy jų nuogų kūnų pašėliški judesiai atrodė 
kaip bakchantiška vizija. 

Salėje ūžė be perstojo, visi juokėsi, staugė iš pasi- 
tenkinimo, tik Zoska pakėlė galvą ir girtomis akimis 
ilgai žiūrėjo į šokėjas. 

— Tai kiaulystė, tai paskutinė kiaulystė! — sušuko 
ji, apimta kažkokio nesąmoningo pasipiktinimo siaubo, 
ir apsipylė baisiomis girtuoklio ašaromis; Kesleris lie- 
pė tarnui nuvesti ją į jos kambarį. 

Tačiau Lodzės karalaičių linksmybės tęsėsi toliau, 
iki pat galo... 


XV 


— Gai dar arbatos, ponas Juzefai? 


— Ačiū, ponia, — atsakė Juzius, atsistojo, nusilenkė 
ir išraudęs toliau skaitė laikraštį ponui Adamui. 


" Pilvo Lk R /pranc.;. 

Anka sėdėjo giliame supamajame fotelyje, suposi, 
klausėsi skaitymo, bet daugiau žvilgčiojo į verandos 
duris, klausydamasi, ar neišgirs Karolio žingsnių. 

— Mateušai, žiūrėk, kad virtuvas neužgestų, nes 
tikriausiai tuoj ateis ponas! — šūktelėjo ji į virtuvę, 
pavaikščiojo po kambari, pažiūrėjo pro visus langus 
į tamsą lauke, valandėlę pastovėjo, priglaudusi kaktą 
prie stiklo, vėl sugrižo į fotelį ir ėmė laukti, vis labiau 
nekantraudama. 

Tai buvo nebe pirmas kartas nuo to laiko, kai ji 
apsigyveno Lodzėje, tai yra per tuos du mėnesius. 

Boroveckiui tas laikas ėjo labai greitai, bet jai ir 
tėvui — slinko labai lėtai. 

Uždaryti namie ir tame sumenkusio sodo sklype, 
kuris turėjo atstoti jiems Kurovą, jie baisiai ilgėjosi 
kaimo, didelės erdvės ir vargais negalais taikėsi prie 
naujo gyvenimo ir aplinkos. 

Anka sublogo ne tiek iš nubodulio, kiek dėl įvai- 
rių rūpesčių, kurie nuolat gulė ant jos, ir dėl slepia- 
mo sielvarto, kurio priežastis buvo Karolis. 

Ji sutvarkė savo gyvenimą taip, kad būtų kuo dau- 
giau veiklos, kuo daugiau vargo, bet, nepaisant to, šiI- 
dį iš lėto ėdė kažkoks neaiškus liūdesys. 

Ji nebežinojo, ką galvoti apie Karolį. 

Ji tikėjo, buvo įsitikinusi, kad jis ją myli, bet nuo 
to laiko, kai atvažiavo į Lodzę, kartais tuo suabejo- 
davo. 

Ji dar nebuvo niekuo tikra, gėdinosi net savo įta- 
rinėjimų, bet vis dėlto širdimi nujautė tą skaudžią 
sau teisybę. 

Be to, kasdien ji, skausmingai nustebusi, įsitikin- 
davo, kad jis, tasai, kurį laikė žmogaus idealu, kurį 
papuošė visu savo taurios sielos spindesiu, apie kurį 
galvojo didžiuodamasi ir džiaugdamasi, kurį mylėjo 
pirmąjį, kuris turėjo tapti jos vyru. — tas jos mylimas 
bernelis, kaip vadino jį širdyje, — yra visai kitoks ir iš 
tikrųjų nepanašus į aną, kurį dievino. 

Ji įsitikindavo tuo kasdien ir vis skaudžiau kentėjo. 

Kartais jis būdavo jai geras, mylintis, nuoširdus, at- 
spėdavo jos visus pageidavimus, bet būdavo ir šal- 
tas, šiurkštus, negailestingai pajuokdavo jos kaimiškus 
įpročius; tada jis skaudžiai ir kandžiai šaipydavosi iš 
jos peraširdiškumo, iš rūpinimosi neturtingais, netgi iš 
jos pažiūrų, kurias vadino parapijinėmis, tada jo plieni- 
nės akys degindavo ją neapsakomai skaudžiai, 0 jo 
rūstus veidas būdavo sklidinas šalto abejingumo. 

Jo elgesį ji aiškino, kaip ir jis pats geresniais mo- 
mentais, susinervinimu ir rūpesčiais, kurių daug turėjo 
dėl fabriko statybos. 

Iš pradžių ji tuo tikėjo ir kantriai kentė jo nuotaikų 
nepastovumą, netgi pati sau priekaištavo, kad nesugeba 
jo paguosti, nesugeba taip jo pririšti prie savęs, kad su 
ja užmirštų visus rūpesčius ir sielvartus. 

Ji net mėgino tai daryti, bet liovėsi, pastebėjusi 
vieną kartą jo pašaipiai dėkingą žvilgsnį. 

Antra vertus, ji to nemokėjo, ji mylėjo jį paprastai 
ir nuoširdžiai, būtų atidavus jam viską, bet nemokėjo 
rodyti savo meilės, nemokėjo lyg kilpomis apraizgyti 
žvilgsniais, posakiais, prisilietimais, užuominomis; ji ne- 
sigriebė to dirbtinio žavesio, kurį taip mėgsta vyrai 
ir paprastai laiko tikriausia meile, ir kuris vis dėlto 
yra tik flirtas ir biaurus maivymasis, naudojamas pa- 
nelių, norinčių brangiai save parduoti. 

Jos paprasta ir tauri siela biaurėjosi tuo, labiau- 
siai piktinosi, vien pagalvojusi, kad šitaip galima jau- 
dinti vyrus ir tuo būdu jų nuo savęs nepaleisti. 

Ji stipriai jautė savo vertę, buvo išdidi, jautėsi esan- 
ti Žmogus. 

— Kodėl jis neateina? — galvojo ji sielodamasi. 

Juzius skaitė tyliai, monotoniškai, kartais pakeldavo 
prakaituotą veidą ir bailiai pažvelgdavo į Anką; tada 
ponas Adamas pastuksendavo lazda ir sušukdavo: 

— Skaityk, skaityk! Ak tu, mano mieliausias, įdomu, 

įdomu! Tas Bismarkas — tai tipas, oho! Gaila, kad nėra 
čia kunigo, gaila... Tu klausai, Anka? 

— Klausau,— sukuždėjo ji, klausydamasi, kaip ošia 
sode medžiai ir dusliai dunda Miulerio fabrikai, dir- 
bantieji ir naktį. 

Laikas slinko baisiai lėtai. 

Laikrodis skambino valandas vieną po "kitos, po to 
stojo dar gūdesnė tyla, kurioje silpnai aidėjo vis labiau 
mieguistas Juziaus balsas, pagaliau ir jis baigė laikraš- 
čius ir pasirengė išeiti. 

— O kur tu nakvoji, Juziau? — paklausė ponas 
Adamas. 

— Senojo pono Baumo kontoroje. 

— Kaip, ar jam geriau? 

— Ponas Baumas sakosi, kad jam nieko nėra, kad 
jis visai sveikas. Šiandien buvo ponas Vysockis, norėjo 
apžiūrėti, tai jis taip supyko, kad kone už durų išvarė. 

— Fabrikas dar dirba? 

— Tik dešimt staklių veikia. Labanakt, ponai. 

Jis nusilenkė ir išėjo. 

— Ponas Maksas vakar sakė, kad nuo spalio mėne- 
sio fabriką visai uždarys. Seniui Baumui, pasakoja, vi- 
sai protas pasimaišęs, per naktis sėdi fabrike ir varo 
stakles. Anądien Maksas rado jį didžiojoje salėje vaikš- 
čiojantį nuo vienų staklių prie kitų ir dirbantį jomis. 
O, ateina Karolis! — sušuko ji džiaugsmingai ir atsi- 
kėlė iš fotelio. 

Karolis įėjo, tylėdamas pasisveikino ir sudribo ant 
kėdės. 

— Iš miesto? — paklausė senis. 

— Kaip paprastai, — atžariai atsakė jis, širsdamas, 
kad turi aiškintis, bet, pastebėjęs neramų Ankos žvilgs- 
nį, prasiblaivė ir švelniai paklausė: 

— Kas čia naujo? Negalėjau ateiti pietų, nes buvau 
išvažiavęs į Piotrkovą, atsiprašau, kad neperspėjau, ne- 
buvo kada, nes turėjau staiga išvažiuoti. Ar buvo čia 
ponia Travinska? 

— Buvo, o po pietų mus aplankė ponia Miuler su 
Mada. 

— Miuler su Mada? — paklausė jis nustebęs. 

— Atėjo kaip kaimynės. Labai malonios moterys ir 
abi taip sutartinai jus gyrė. Skundėsi, kad jas užmi:- 
šote. 

— Irgi pretenzijos, vos porą kartų buvau pas juos. 

Jis gūžtelėjo pečiais. 

Anka pažvelgė į jį nustebusi, nes Mada aiškiai pa- 
sakė, kad pavasarį Karolis beveik kasdien ateidavęs 
pas juos arbatos gerti. 

— Ta panelė Mada tipiška žąselė, ar ne? 

— Man ji pasirodė protinga ir labai paprasta ir 
nuoširdi, net perdaug nuoširdi... Stebiuosi, kodėl pu- 
nas Maksas visuomet kalba apie ją taip nepalankiai. 

— Maksas lengvai susidaro neigiamą nuomonę. 

Karolis žinojo, kodėl Maksas jos nemėgsta. 

Jis paskubomis ir prisiversdamas gėrė arbatą, kad 
atsisakymu neužgautų Ankos, ir galvojo apie tą keistą 
vizitą. 

Ko jos buvo atėjusios? 

O gal Anka tyčia ieškojo suartėjimo? 

Jis klausinėjo apie apsilankymo smulkmenas, Anka 
jam pasakojo viską iš eilės ir nuoširdžiai stebėjosi, ko- 
dėl jos buvo atėjusios. 

— Tai Mados darbas, apsukri mergina! — pagalvojo 
jis, bet neapsidžiaugė. 

Juk jis dar nebuvo visai išsižadėjęs minties tapti 
Miulerio žentu, todėl norėjo, kad jos gyventų toliau 
viena nuo antros: tada ne tokia sunki būtų jo padėtis 
abiejų panelių atžvilgiu. 

— Reikės ir jas aplankyti,-— pasakė jis nerūpes- 
tingai. 

— Nelabai norėčiau užmegzti naujas pažintis. 

— Taip, o tuo labiau gerokai netinkamas pažintis. 

— Nueisiu pas juos kurią dieną su tėvu, ir tuo vis- 
kas baigsis. 

Jis su savotiška pagaila ėmė pasakoti apie šiurkš- 
čius papročius, apie Mados ir jos tėvo prastuoliškas 
fantazijas, tyčia perdėdamas, juokėsi iš Miulerių, kad 
Anka nebenorėtų arčiau su jais susipažinti, jeigu dar 
norėjo, ir pagaliau prašneko apie savo reikalus bei rū- 
pesčius. 5 

Anka atidžiai klausėsi ir su užuojauta žiūrėjo į jo 
pajuodusius paakius ir išvargusį veidą, o Karoliui bai- 
gus, paklausė: 

— Ar greit jau galas? 

— Po dviejų mėnesių turiu paleisti jei ne visą 
fabriką, tai bent vieną skyrių, bet dar tiek daug dar- 
bo, kad baisu pagalvoti. 

— Vėliau reikės jums ilgesnį laiką pailsėti. 

— Pailsėti! Bet vėliau bus dar daugiau darbo, reikės 
ištisus metus įtemptai dirbti, rūpintis, reikės laimingų 
sąlygų, gerų pirkėjų, kapitalų, kad šiaip taip atsisto- 
čiau, tik tada bus galima pagalvoti apie poilsį. 

— Ir tas neramus, nežmoniškai sunkus gyvenimas 
nesibaigs niekad, niekad? .. 

— Niekad, be to, teks rūpintis, kad visa tai būtų 
kam nors naudinga. 

— Kurove jums nereikėtų taip vargti. 

— Jūs rimtai sakote? 

— Ir aš jai pritariu, — atsiliepė ponas Adamas, dės- 
tydamas pasjansą. 

— Ilgai apie tai galvojau, — sukuždėjo ji, pasislinko 
prie jo arčiau ir, atsirėmusi jam į petį, ėmė karštai ir 
ilgesingai piešti ramų, gerą gyvenimą kaime. 

Jis atlaidžiai šypsojosi... Tegul fantazuoja, jeigu 
jai tai patinka. 

Jis paėmė jos ilgos kasos galą ir įkvėpė nuostabaus 
jos plaukų kvapo. 

— Ten būtų visai gerai, žmonės negadintų mums 
ramios ir tvirtos laimės, — su užsidegimu toliau kalbėjo 
Anka. 

Karolis lygino jos žodžius su visai panašiais žodžiais 
kitų moterų, kurios įsimylėjusios taip pat svajojo apie 
laimę su juo; tą patį jam sakė prieš valandą Liusi, iš 
kurios jis ką tik parėjo. 

Jis nusišypsojo, pirštų galais palietė vėsias suža- 
dėtinės rankas ir pastebėjo, kad neelektrina taip smar- 
kiai, kaip anos, kad jos net gerokai biauresnės. 

Anka kalbėjo toliau, labai nuoširdžiai ausdama savo 
svajones ir ilgesį. 

— Kur aš esu girdėjęs tą patį, kas man anksčiau 
yra kalbėjęs? Aha! —Jis galvojo ir prisiminė ilgus 
vakarus, praleistus su Likeft, prisiminė dar tiek kitų 
moterų, tiek veidų, rankų, apkabinimų, bučinių, prie- 
saikų, meilių. 

Po šios dienos pasimatymo jis jautėsi labai pavar- 
gęs, Oo širdį buvo taip užėmusi anoji, kad visas nervin- 
gai drebėjo ir nuo nervinio išsekimo grimzdo į kažko- 
kią gūdžią tylą; klausėsi Ankos balso, bet jam atrodė, 
kad kalba kažkas kitas, kad tai visos jo senosios mei- 
lės prisikėlė, žinoma, tik prisiminimuose, susirinko gre- 
ta, kalba, šmėkščioja, liečia jį; beveik girdėjo, kaip 
šlama jų suknelės, jam atrodė, kad mato baltus profi- 
lius, kad iš visų pusių jį supa šypsenos ir pilni nuosta- 
baus žavesio žodžiai, kad regi visa tai... 

Jis krūptelėjo ir, apkabinęs Anką, prispaudė ano- 
sios bučinių įkaitintas lūpas prie jos smilkinio... Ji 
pakėlė į jį veidą, nustebinta šito netikėto pabučiavimo, 
o jis tada, beveik nesąmoningai palyginęs, pirmą kartą 
pamatė, kad ji nėra graži, kad ji nepaprastai meili, žavi, 
kilni, gera, bet anaiptol ne graži... 

Tas tiriamas ir šaltas žvilgsnis keistai paveikė Anką, 
ji paraudo, ištraukė jam iš priešakinės švarko kišenės 
šilkinę nosinaitę ir ėmė ja vėduotis. 

— Kokie čia kvepalai? — paklausė ji, kad tik ką 
nors pasakytų, nes tas žvilgsnis jau buvo atšaldęs jos 
užsidegimą. 

— Žibuoklės, kiek prisimenu. 

— Tos žibuoklės tai heliotropas, sumaišytas su ro- 
žėmis! — atsiliepė ji šypsodamasi ir nesąmoningai ap- 
žiūrėjo Nnosinaitę. 

Tai buvo prašmatni šilkinė nosinaitė, apsiūta mez- 
ginais ir su monograma viduryje; jis buvo paėmęs ją 
iš Liusi ir užmiršęs giliau paslėpti. 

— Teisingai, čia heliotropas! — sušuko jis, skubiai 
atimdamas nosinę ir per greit ją paslėpdamas.— Aš 
draudžiu, bet Mateušas vis tiek mane kvėpina ir visai 
nežiūri, kad skalbykloje nepakeitinėtų smulkmenų,— 
kalbėjo jis nerūpestingai, bet jautė, jog Anka nepati- 
kėjo tuo nevykusiu pasiaiškinimu. 

Jis pasėdėjo dar truputį, mėgino net pradėti platų 
nuoširdų pokalbį, bet, nuolat susidurdamas su įtariu 
merginos žvilgsniu, pakilo išeiti. 

Anka, kaip paprastai, palydėjo jį į verandą, kur 
jau laukė Mateušas su žibintu. 

— Mateušai, nekvėpinkit taip stipriai pono nosi- 
nių,— pasakė ji tyliai. 

— Aš tai jau nekvėpinu, mes neturim jokių kve- 
palų,— atsakė jis miegūstu balsu. 

Anka krūptelėjo, pažvelgusi į sumišusį Karolio 
veidą. 

— Gal jūs rytoj važiuosite su mumis į bažnyčią? 

— Jei galėsiu, tai rytą praneš:u. | 

Taip jie ir išsiskyrė. 

Anka lėtai sugrįžo į vidų, liepė užgesinti šviesas, 
davė nurodymus rytdienai, palinkėjo tėvui labos nak- 
ties ir, atsidūrusi savo kambaryje, atsistojo prie lango 
ir ilgai Žiūrėjo į tamsias dangaus gelmes, ilgai mąstė 
apie viską. | 

— (O pagaliau visa tai man jau nė kiek nerūpi, — 
sušnibždėjo ji pati sau. 

Bet tai buvo netiesa, jai rūpėjo netgi daugiau, negu 
ji pageidavo, tik ji nenorėjo pasiduoti tiems skaudiems, 
žeidžiantiems išdidumą dalykams, kuriuos pastebėjo, 
tiems brutaliems faktams, kurie dabar ėmė aiškėti. 

— Tikriausiai nepastosiu jam kelio į laimę, — tarė 
ji sau rytą, po nemigo nakties, ir užsispyrė su tokiu 
išdidumu, kuris neleidžia nei skųstis, nei verkti. 

Ji užgniaužė visus jausmus. 

Per pusryčius ji buvo rami, kaip visuomet. Tarnai- 
tė pranešė, kad atėjo būrys darbininkų ir būtinai nori 
ją pamatyti. 

Anka išėjo į verandą, nežinodama, ko jie pagei- 
dauja. 

Poną Adamą taip pat išvežė paskui ją. 

Verandoje buvo keli vyrai ir moterys, apsirengę 
šventadieniškai ir labai iškilmingais veidais. 

Jai išėjus, tuojau žengė į priekį Socha, kuris dabar 
buvo Boroveckio vežikas, pabučiavo jai ranką, pasi- 
lenkė į kojas, pagal seną paprotį truputį pasitraukė, 
atsikrenkštė, nusišluostė nosį surduto rankove, pažvel- 
gė į stovinčią nuošaliau žmoną ir ryžtingai prabilo: 

— Tai mes susitarėm ir atėjome padėkoti mūsų po- 
niai brangiausiai už tą vaikiną, kurį sulaužė, ir jisai 
gydės pas panelę, už tą moteriškę, kur liko našle to 
Michalo, kurį pastoliai užmušė, ir už tuos vaikučius, 
ką pasiliko to Michalo, kurį pastoliai užmušė, ir už tą 
gerumą, kurį jiems panelė darot,— išporino jis vienu 
atsikvėpimu ir pasidairė į žmoną ir draugus, kurie 
pritariamai linkčiojo galvas ir krutino lūpas, lyg kartu 
su juo kalbėdami. 

Jis atsikvėpė ir kalbėjo toliau: 

— Mes esam vargšai našlaičiai, o panelė, nors mums 
ir ne giminė, esat gera kaip tikra motina. Žmonės sutarė 
už visa tai padėkoti iš širdies. Be dovanų mes atėjom, : 
bet dovanos... bet... dovanos... bučiuokit, rupūžės, 
panelei rankutes, apkabinkit kojeles! — sušuko jis, ne- 
beįstengdamas užbaigti kalbos. 

Po tos energingos prakalbos jie ratu apstojo Anką 
ir ėmė bučiuoti jai rankas, o mažiau drąsūs — alkūnes. 

Anką pagavo didžiulis džiaugsmas ir graudumas; iš 
susijaudinimo ji nebegalėjo kalbėti, todėl ponas Ada- 

mas tarė keletą žodžių nuo savęs ir liepė pavaišinti 
žmones degtine. 

Pačioje tos scenos pabaigoje atėjo Karolis ir, su- 
žinojęs, ko jie atvyko, liepė vėl duoti degtinės ir kažką 
panašaus į pusryčius; jis labai nuoširdžiai paspaudė 
darbininkams rankas, bet šypsojosi ironiškai, 0 žmo- 
nėms išėjus, pašaipiai tarė: 

— Jaudinanti scena. Maniau, kad čia pabaigtuvės, 
trūko tik dainos ir javų vainiko, bet užtat buvo dėkin- 
gumo ir gerų darbų vainikas. 

— Matyt, jums nesunku iš visko šaipytis, nes labai 
dažnai šitaip darote,— pasakė ji iš pažiūros ramiai, bet 
širdyje tiesiog virpėjo, nesitverdama pykčiu. 

— Tai ne mano nuopelnas, o... tokių dažnų progų. 

— Ačiū jums už atvirumą. Dabar jau gerai žinau, 
kad visa, ką aš darau, yra juokinga, smulkmeniška, pa- 
rapijinio masto ir neprotinga, kad visa tai verta iro- 
nijos, tik ironijos; jūs laisvai ją pareiškiate, ir tai mane 
tik skaudina, o jums kelia džiaugsmą, ar ne tiesa? — 

— Kas žodis — kaltinimas, ir labai sunkus, — tarė 
Karolis. 

— Ir teisybė. 

— Ne, visiškai ne teisybė, man skaudu apie tai pa- 
galvoti. 

— Skaudu! — sušuko ji ironiškai. 

— Panele Ana, Anka! Kodėl jūs pykstate ant ma- 
nęsė Kam mes nuodijame sau gyvenimą tokiomis smulk- 
menomis, nejaugi jūs mano nekaltą ironizavimą rimtai 
laikote įžeidimu ir kritika? Duodu jums žodį, kad aš 
niekuomet, niekuomet to nenorėjau ir norėti negalė- 
jau,— karštai pasiaiškino jis, iš tiesų susirūpinęs ir 
įskaudintas jos žodžių. 

Anka nebesiklausė, išėjo iš kambario, nė nepažvel- 
gusi į ji. ž 

Karolis nuėjo į veranda pas tėvą ir pasiskundė jam. 

— Aš jau lavonas, aš nebegyvenu, bet pasakysiu 
tau atvirai, kad skriaudi ir atgrasai Anką, kad tik pas- 
kiau nesigailėtum,— pasakė senis liūdnai ir ėmė švel- 
niai priekaištauti dėl nesirūpinimo sužadėtine ir dėl 
daugybės smulkmenų, kuriomis jis skaudino Anką, už- 
gauliojo jos savimeilę. 

— Antonina, paklauskite panelę, ar greit važiuo- 
sime į bažnyčią, nes arkliai jau laukia, — pasakė Karolis 
tarnaitei ir, sujaudintas tėvo priekaištų, ėmė vaikščioti 
po verandą, laukdamas atsakymo. 

Tarnaitė tuojau pat sugrįžo. 

— Panelė išėjo pas ponią Travinską ir pasakė, kad 
šiandien nevažiuos į bažnyčią. 

Boroveckis supykęs išraudo ir išbėgo. 

— Išsrėbk pats, ką prisivirei...— sumurmėjo jam 
įkandin ponas Adamas. 

Supykusi Anka nuėjo pas Niną. 

Nina buvo viena, sėdėjo kampiniame kambaryje 
prie nedidelio molberto ir pastele piešė gelsvų rožių 
puokštę, išbarstytą ant prašmatnaus žalsvo audeklo, 

— Gerai, kad atėjai, jau ketinau tau rašyti. 

—- Tu viena? 

— Kazius išvažiavo į Varšuvą, grįš tik vakare, 
piešti man jau nusibodo, skaityti nebenoriu, važiuokime 
kartu už miesto, į gryną orą. Ar turėsi laiko? 

— Kiek tik nori. 

— O Karolis? 

— Juk aš suaugusi ir jau galiu daryti, ką noriu ir 
kada noriu. 

— A! —netyčia išsprūdo Ninai, bet daugiau ji ne- 
beklausinėjo, nes tarnas pranešė apie Kurovskį, kuris, 
sužinojęs, jog Travinskio nėra, norėjo išeiti. 

— Pasilik tamsta, drauge papietausime, o paskui 
trise surengsime iškylą už miesto, tamsta mus paglo- 
bosi, paguosi, gerai? 

— Globoti sutinku. 

— Tai kad mums būtinai reikalinga paguoda. 

— Gerai, jūs kentėkite, o aš guosiu, tik perspėju, 
kad ašaromis nepatikėsiu, tegul sau teka nors ir upe- 
liais. 

— Jūs netikite ašaromis? 

— Atsiprašau, moterų ašaromis. 

— Vienos jus apvylė, tai dabar kerštas visoms. 

— Taip, apvylė, o dabar kerštas! — pasakė jis links- 
mai. 

— Jums nebus progos, nes mes esame tokios mo- 
terys, kurios neverkia, ar ne taip, Anka? 

— Blogiausiu atveju niekas niekados nepamatys nei 
mūsų ašarų, nei skausmo, — tyliai atsakė Anka. 

— Dievinu tokį išdidumą, o jeigu aš leisčiau įsta- 
tymus, tai reikalaučiau jo iš visų. 

— Niekas nepaklausytų, nes žmonės jaučiasi lai- 
mingesni vien dėl to, kad kitiems gali rodytis nelai- 
mingi. 

— Didelis paradoksas, bet ir didelė tiesa; žmogus 
pirmiausia yra lyriškas, jei ne sentimentalus, gyvulys. 
Naujasis Linėjus jį įtrauktų į „Verksnių rūšį“. Bet gana 
apie tai. Ar Karolis čia šiandien bus? 

— Nežinau, nežinau, ar pamatysiu šiandien poną 
Boroveckį. 

Kurovskis atidžiai pažvelgė į Anką, bet jos veide 
buvo matyti tik ramus abejingumas. 

Baigiantis pietums, kurie praėjo labai linksmai, nes 
Anką Kurovskis šiaip taip pralinksmino, iškilo klau- 
simas, kur važiuoti? 

— Tik ne į Helenovą, ten šiandien per daug 
žmonių. 

— Važiuokime už miesto. Gaila, kad nėra Tra- 
vinskio, pakviesčiau jus pavakarių. Prie mano pirkios 
yra šiek tiek vandens ir sodas, būtų mums vėsu. 

— Ar toli nuo Lodzės? — paklausė Anka. 

— Šalutiniu keliu bus kokie penki varstai. 


— Girdėjau, jūs turite ūkį? 

— Esu didelis ponas, turiu keturiasdešimt margų 
ariamos žemės, bet... bet ūkininkauju tik fabrike, že- 
mės darbo neišmanau ir nekenčiu. 

— Ponas Karolis pavasarį man pasakojo užtikeęs jus 
lauke besėjantį miežius, o ne laboratorijoje, tai kaip? 

— Taip... Karolis tik pajuokavo, sakau jums, kad 
pajuokavo,— atsakė jis skubiai, nes slėpė savo ūki- 
ninkiškus pomėgius, kuriuos, kalbėdamas su žmonėmis, 
vadindavo samdinių įpročiais. 

— Parodysiu jums, kaip Lodzėje sekmadieniais 
linksminasi plačiosios masės,— pasakė jis, sodindamas 
jas į karietą ir liepdamas važiuoti į Milšo miškelį. 

Miestas buvo lyg išmiręs, krautuvės uždarytos, lan- 
gai uždangstyti, smuklės tylios, gatvės tuščios, užtvin- 
dytos virpančio oro ir akinančių saulės spindulių, ku- 
rie svilino negailestingai. 

Medžiai šaligatviuose stovėjo nejudėdami, su nu- 
leipusiais lapais, bejėgiai prieš ugninį karštį, tvoskiantį 
iš balzgano dangaus, kuris lyg sunki vilnonė marška 
gaubė miestą taip sandariai, kad iš laukų negalėjo pra- 
siskverbti joks vėjo dvelktelėjimas ir atvėsinti įkai- 
tintų šaligatvių, grindinio, mūrų. 

— Jūs mėgstate šilumą, — pastebėjo Kurovskis, nes 
Anka dengė skėčiu tik veidą, leisdama saulei kaitinti 
pečius ir nugarą. 

— Tiktai saulės. 

— Štai spirginasi kaip ant keptuvės, — krestelėda- 
mas barzdą, parodė jis žemus namus, priešais kuriuos 
siauruose dar išlikusio pavėsio rėželiuose gulinėjo išti- 
sos šeimos visai nusirengusios. 

— Keista, bet aš visai nejaučiu tos kaitros, kuria 
matau,— prabilo Nina. 

Niekas jai neatsakė, nes Kurovskis labai atidžiai 
stebėjo Anką. Jo didelės riešutmedžio spalvos akys, pa- 
našios į tigro akis, nagrinėjo jos veidą. 

Anka to nepastebėjo, ji galvojo apie Karolį, slopin- 
dama tylų gailesį, kuris ėmė ją graužti, gailesį, kad ji 
gal negerai pasielgė, padariusi jam nemalonumą. 

— Ar čia pasiliksime? — paklausė Nina, karietai 
sustojus prie restorano sodelio, iš kur labai triukš- 
mingai aidėjo balsai ir kariška muzika. 

— Nueisime tik į mišką. 

Jie pateko į ūžiantį ir klegantį sodelį ir ėmė spraus- 
tis per žmonių kamšatį. 

Keli šimtai medžių ir medelių pageltusiais ir nuke- 
pusiais lapais teikė menką pavėsį išmindžiotiems žoly- 
nams ir smėlėtiems takams bei alėjoms, iš kurių paki- 
lę dulkių tumulai sklaidėsi po sodelį, krito ant medžių 
ir daugybės baltų stalų, ant susėdusios prie jų minios 
žmonių, skaniai gurkšnojančių alų, kurį tolydžio nešio- 
jo nešvarūs padavėjai. 

Estradoje kariškas orkestras grojo sentimentalų val- 
są, 0 verandomis apstatytame didžiajame restorane, ne- 
paisant tropikų kaitros, buvo pats šokių įkarštis; šo- 
kėjai buvo be surdutų, o kai kurie net ir be liemenių, 
tačiau jie tik dar smarkiau daužė kulnimis grindis, dar 
garsiau šūkavo. 

Jiems entuziastingai pritarė žiūrovai, susispiete prie 
atlapų durų ir langų, pro kuriuos pailsusiems kelneriai 
padavinėjo alų; daugelis nekantresniųjų šoko tiesiog 
verandoje ir žolynuose tarp dulkių debesų, o čia pat 
poškėjo šūviai tire, dusliai birbdami, tarškėjo kegel- 
bane svaidomi rutuliai, tūtavo vaikiški trimitai, kurių 
garsai aidėjo po visą sodą. 

Mauriname tvenkinėlyje suposi kelios valtys; kelios 
sentimentalios porelės spirgėjo saulėje ir, mosuodamos 
irklais, labai jausmingais balsais dainavo vokišką dai- 
nelę apie miškelį, alų ir meile. 

— Eikime iš čia, aš jau nebegaliu — sukuždėjo 
Nina, atsikėlusi nuo staliuko, prie kurio jie buvo su- 
sėdę. 

— Jums jau gana liaudies linksmybių ir demokratiš- 
kos aplinkos? — ironiškai paklausė Kurovskis, mokėda- 
mas už alų, kurio jie nė neparagavo. 

— Man gana tik dulkių ir biaurumo. Einam į miš- 
ką, gal ten bus grynesnis oras, — kuždėjo ji, prisidengu- 
si burną, nes dulkės kilo vis tirštesnės. 

Bet ir miške nebuvo gryno oro. 

— Tai čia miškas? — sušuko Anka, iš nustebimo su- 
stojusi po medžiais. 

— Lodzėje taip jį vadina. 

Jie nuėjo gilyn. 

Miškas stovėjo tylus ir lyg apmiręs, aplinkui juo- 
davo tūkstančiai liūdnų kamienų, pageltusios džiūstan- 
čios šakos karojo bejėgiškai lyg merdėdamos ir taip 
užstojo šviesą, kad buvo tamsu ir nykų; medžiai stovė- 
jo nejudėdami, o padvelkus vėjui, sudrebėdavo, lyg 
drugio krečiami, gūdžiai ir gailiai suošdavo, o paskui 
vėl stovėjo negyvi, pajuodę, liūdni, tarsi giliai susi- 
mąstę, siūbavo ties fabrikų samplovų upokšniu, kuris 
lyg margas kaspinas vinguriavo pro juodus kamienus 
ir tamsą, skleisdamas baisų tvaiką ir daugelyje vietų 
virsdamas klampiomis, pūvančiomis balomis, sunkėsi 
į galingus medžių organizmus, kurie šaknimis lyg milži- 
nų pirštais buvo įsikibę į žemę ir lėtai siurbė iš jos 
mirtį ir pražūtį. 

Tačiau ir tarp tų mirštančių medžių buvo apsistoję 
triukšmingi žmonių būriai. 

Įvairiose miško vietose grojo rylos ir šimtai armo- 
nikų, rūko virtuvai, niūrioje prietemoje kaip margi dru- 
geliai bėgiojo vaikai, daugelyje vietų buvo šokama, 
dusliai ūžė susimaišę žmonių balsai ir muzika. 

— Liūdna pramoga,— pastebėjo Anka.— Kodėl taip 
mažai kas iš tiesų linksminasi, kodėl visi nerėkauja, ne- 
dainuoja, visa krūtine negeria laisvės, poilsio, gyve- 
nimo? 

— Kodėl? Nes nemoka ir neturi jėgų. Ilsisi po va- 
kar dienos; dar nespėjo užmiršti jos, o jau liūdesys 

dėl rytdienos ėda jų širdis— pasakė Nina, rodydama 
ištisas šeimas, susėdusias po medžiais: žmonės buvo 
abejingi, pavargę ir lyg nustebę dairėsi po mišką, į tuos, 
kurie šoko ir juokėsi. 

— Einam už miško, noriu pamatyti nors sklypelį 
lauko, — pasiūlė Anka. 

Jie nuėjo, bet ir ten ilgai nebuvo, nes Anka nerado 
tokio lauko, kokio ieškojo; užtat ji pamatė didelius jau 
tuščius sklypus, kuriuose stūksojo plytinės ir raudoni 
kažkokių fabrikų kaminai, dviaukščiai namai, išvydo 
kelis dviratininkus, tempiančius savo dviračius anglies 
dulkėmis nubarstytu keliu. 

Netrukus jie sugrįžo į miestą, Anka nuskubėjo na- 
mo, tikėdamasi surasti Karolį; bet jis nebuvo atėjęs 
net pietauti. 

Ponas Adamas miegojo savo vežimėlyje sode po 
medžiais, visą namą gaubė tyla, sklidina keisto nuo- 
bodulio, tuščioje verandoje čirškėjo ir vaikėsi žvirb- 
liai; jie visai neišsigando Ankos, kuri, apėjusi visą 
sodą, apžiūrėjusi visus kambarius, nebeišmanė, ką 
veikti. 

Pasiėmė kažkokią knygą ir atsisėdo verandoje, bet 
negalėjo skaityti; be jokios minties žvelgė į baltus iš 
rytų plaukiančius debesis ir klausėsi „valandų“, ku- 
rIias visu balsu tarnaitė giedojo virtuvėje. Tai priminė 
jai kaimą ir pripildė širdį tokio gūdaus ir skaudaus 
liūdesio, kad ji pravirko, pati nežinodama kodėl. 

Ji pasijuto keistai vieniša, užmiršta ir lyg kažkur 
toli nuošaliai nuo viso pasaulio. .. 

Ponas Adamas ėmė šaukti, ji nuėjo ir atvežė jį 
į verandą. 

— Karolio nebuvo? 

— Nežinau, neseniai parėjau. 

Juodu ilgai tylėjo, vengdami pažvelgti vienas ki- 
tam į akis, papaliau ponas Adamas tarė nedrąsiai: 

— O gal drauge sukalbėtume mišparus, a? 

— Gerai, o, gerai! — sušuko ji apsidžiaugusi ir tuo- 
jau atnešė maldaknygę. 

— Mat... supranti... tai primins mums Kurovą. . — 
sukuždėjo jis, nusiėmė skrybėlę, persižegnojo ir labai 
pamaldžiai ėmė balsu kartoti paskui ją lotyniškus him- 
nų žodžius. 

Pavakario tyla pasidarė dar gūdesnė ir slinko drau- 
ge su prietema, kuri jau lyg voratinklį driekė savo 
gijas ant žemų namų ir sodų; tik skardiniai stogai ir 
langų stiklai liepsnojo ryškiais saulėlydžio atspindžiais, 
o sekmadienį dirbančių fabrikų dūmai atrodė panašūs 
į rausvus žiedus, kurie begaline spiraline grandine kilo 
stačiai į dangų. 

Anka skaitė iki pat sutemos, jos skambus, labai ly- 
riškas balsas skardeno verandoje, palengva judino 
nukarusius laukinių vynuogių lapus ir siūbavo švel- 
nius baliustradą apipynusių vijoklių bei žirnelių žie- 
dus; pabaigusi ji atsiklaupė greta senio ir pagal seną 
Kurovo paprotį kiek prislopintu balsu užgiedojo: 


Visus mūsų dienos darbus... 

Ponas Adamas jai pritarė bosu, o tarnaitė virtuvėje 
diskantu. 

Toli, lyg už tūkstančio mylių, pradėjo ūžti miestas: 
tai grįždami užplūdo iškylautojai, dardėjo vežikų ka- 
rietos, dusliai dundėjo fabrikai ir verksmingai grojo 
smuklėse rylos. 

Netrukus padavė arbatą, bet Karolis neatėjo. 

Anka laukė jo vis nekantriau, nes po tos maldos 
labai nusiramino ir nusprendė papasakoti jam visus 
savo rūpesčius ir abejones. 

Ji norėjo net atsiprašyti jį už šios dienos išėjimą, 
kad tik jau pasibaigtų tie nuolatiniai nesusipratimai. 

Tačiau Karolis vis nesirodė, užtat atėjo Vysocka, 
kažkokia labai paslaptinga ir griežta, ilgai pasakojo 
apie savo sūnų ir apskritai apie vyrus, ilgai šnekėjo 

apie šį bei tą, norėdama ypatingai išryškinti reikalą, 
dėl kurio atėjo. 

Anka klausėsi jos, vis labiau nerimaudama, ir pa- 
galiau pasakė: 

— Kodėl teta nepasakote atvirai, kam tos užuo- 
minos ir užuolankos? 

— Gerai, ir aš norėčiau atvirai, nes man nepatogu 
ir kitaip nemoku. Einam į tavo kambarį. Gerai uždaryk 
duris! — pasakė ji, kai jos jau buvo ten. 

— Klausau, teta,— sukuždėjo Anka, sėsdama į že- 
mą fotelį prie stalo, ant kurio degė lempa su auksinio 
atspalvio gaubtu. 

— Tai šit, mano vaikeli, atėjau tave paklausti kaip 
giminė, ar žinai ką Lodzėje kalba apie tave ir Karolį? 

— Aš net negalvojau, kad gali kalbėti, — atsakė ji 
tyliai, pakėlusi akis. 

— Ir nenumanai? 

— Visiškai, net neįsivaizduoju, ką galėtų kalbėti, — 
atsakė ji taip ramiai, kad Vysocka nebeištarė kažkokių 
žodžių, kelis kartus perėjo kambarį, pasižiūrėjo į ją 
ir kimiu balsu sušuko: 

— Kalba, kad... Karolis mielai vestų Madą Miuler, 
jeigu... jeigu... 

— Jeigu aš jam netrukdyčiau,— pertarė ji garsiai. 

— Vadinasi, žinai? | 

— Ne, juk teta pati dabar man pasakėte— sukuž- 
dėjo ji tyliau ir nuščiuvo. 

Ji atlošė galvą, atrėmė į aukštą fotelio atkaltę ir 
įbedė į priekį blausų, prigesusį žvilgsnį; žinia jos iš 
karto neapstulbino, bet sklido širdyje karštomis ban- 
gomis; ji galvojo apie ją dar ramiai, tiktai pajuto, 
kaip nusmelkė kažkoks skausmingas šiurpulys, kurį 
mėgino užgniaužti visomis valios jėgomis. 

— Anka, mieloji, nepyk ant manęs už blogą žinią, 
kuri veikiausiai yra tik pikta paskala. Turėjau tau ją 
pasakyti... Pasikalbėk atvirai su Karoliu, nes tokios 


253 


paskalos gali užmušti stipriausią meilę, ir... ir... grei- 
čiau susituokite, tuo jūs geriausiai užčiaupsite burnas 
šmeižikams, ir jie liausis jumis domėjęsi. Ir nepyk ant 
manęs, mano pareiga buvo tave įspėti. 

— Aš labai dėkoju jums, teta, labai... 

Ji paėmė jos ranką ir prispaudė sau prie lūpų. 

— Nesisielok, tai niekai, tik apkalbos. Karolis turi 
daug priešų, daug moterų buvo jį nusižiūrėjusios, dau- 
gelis jį mylėjo, tad nieko nuostabaus, kad dabar ker- 
šija, pagaliau žmonės niekuomet negali ramiai žiūrėti 
į kitų laimę. Labanakt. 

— Labanakt, teta. 

Anka palydėjo Vysocką iki durų. 

— O jeigu nori, tai aš pati pasakysiu Karoliui. 

— Ne, dėkui, aš pati turiu jam pasakyti. Gal teta 
palauksite, aš tik paimsiu apsiaustą ir nueisiu su jumis 
pas Travinską. 

Jos išėjo tylėdamos; nors Vysocka ir mėgino už- 
megzti pokalbį, tačiau Anka negirdėjo jos žodžių ir 
neatsakinėjo, nes vis stipriau jautė tą netikėtą žinią. 

Trumpiausias kelias į Travinskių namus vedė per 
Boroveckio sodą ir fabriką, bet kadangi sekmadienį 
jis buvo uždarytas, teko eiti gatve pro Miulerių rūmus 
ir namus. 

Miulerių namų langai buvo atidaryti ir apšviesti, 
o kadangi buvo. menkai uždengti ir tik truputį aukščiau 
šaligatvio, tai iš gatvės gerai matėsi vidus. 

Anka ėjo pro juos nežiūrėdama, bet Vysocka pa- 
žvelgusi valandėlę stabtelėjo ir patraukė merginą už 
rankos. | 

Salonėlyje sėdėjo visa Miulerių šeima su Karoliu 
viduryje. 

Mada, palinkusi į jį, juokėsi ir kažką džiaugsmin- 
gai pasakojo, o Karolis labai susikaupęs klausėsi. 

Anka, išvydusi tą sceną, pasitraukė ir, netarusi Vy- 
sockai nė žodžio, sugrįžo namo. 

Ji nesielvartavo ir neverkė, nes jautė, kad ji mir- 
tinai įžeista, kad užgauta jos savimeilė. 

Kitą dieną, po pietų, Karolis pradėjo teisintis jai, 
kodėl vakare nebuvo atėjęs, bet ji pertraukė jį šaltai 
ir gana išdidžiai: 

— Kam jūs teisinatės, jūs darote, kas jums malo- 
niau, o kadangi jums buvo geriau pas Miulerius, tai 
ten ir praleidote vakarą. 

— Aš pradedu jūsų nebesuprasti, — sušuko jis užsi- 
gavęs. 

— Nežinau, ar jūs kada nors stengėtės suprasti. 

— Kodėl jūs taip su manim kalbate? 

— Ar norite, kad visai nekalbėčiau? 

— Tai greičiau jūs mane verčiate šitaip daryti. 

— O taip, tai aš verčiu jus, kartais ištisas dienas 
laukdama vieno žodžio, laukdama veltui...— pasakė 
Anka su kartėliu, bet tuojau pat pasigailėjo netyčia iš- 
sprūdusių žodžių, nes Karolis sėdėjo atžūlus ir piktas. 

Iš akių ir žodžių buvo matyti, kad jam viskas 
įgriso ir nusibodo, jis nebepajėgė net maskuotis, atsi- 
stojo ir, paėmęs skrybėlę, šaltai pasakė: i 

— Važiuoju į Kurovą, gal turite kokį reikalą? 

— Turiu net kelis. 

— Galiu juos sutvarkyti. 

— Ačiū, aš pati sutvarkysiu, nes po kelių dienų 
ir taip su tėvu ten važiuosime. 

Jis nusilenkė ir išėjo, bet jau iš sodo sugrįžo, staiga“ 
pasijutęs, kad būtinai reikia susitaikyti, ir tarytum 
supratęs, jog yra jai kaltas; jis rado ją taip, kaip buvo 
palikęs. 

Anka sėdėjo, užsižiūrėjusi pro langą, klausiamai 
pažvelgė į jį. 

— Panele Anka, kodėl jūs pykstate ant manęs? 
Kodėl nesat su manim atvira, kaip seniau, kaip Ku- 
rove? Kas su jumis darosi? Jeigu aš jus įskaudinau, 
jeigu padariau kokį nemalonumą, tai iš visos širdies 
atsiprašau. .. 

Jis kalbėjo tyliu, jausmingu balsu ir, pagautas savo 
paties atvirumo, toliau širdingai kuždėjo: 

— Aš turiu tiek sunkumų, tiek nuolatinių rūpesčių, 
kad, galimas daiktas, ne kartą jus šiurkščiai užgavau, 
bet juk tikriausiai žinote, kad šitaip galėjo atsitikti 
prieš mano valią, juk nepasakysite, kad aš galėčiau 
kankinti tave sąmoningai. Anka, prašau tave, prabilk 
ir atleisk man. Nejaugi aš jau taip mažai tau rūpiu, ką? 

Jis pasilenkė ties ja ir pažvelgė į akis, kurias ji 
skubiai užmerkė; jos buvo pilnos ašarų. Tas nuoširdus, 
tylus balsas užliejo ją šiluma, atvėrė visas žaizdas, 
ėmė žadinti visas nutylėtas nuoskaudas ir visus meilės 
troškimus, užtvindė akis ašaromis, o širdį — tokiu keis- 
tu ir tokiu dideliu grauduliu, kad ji nebegalėjo atsi- 
liepti, nebegalėjo, nes jautė, kad, vos ištarusi Žodį, 
puls jam į glėbį, pravirks; todėl ji nieko neatsakė, 
sėdėjo sustingusi, kovodama su savo išdidumu, nelei- 
džiančiu parodyti, ką ji tą akimirką jaučia, ir su pašė- 
lišku troškimu jį mylėti, tikėti juo. 

Boroveckis, nesulaukęs atsakymo ir labai dėl to su- 
sikrimtęs, išėjo. 

Anka labai gailėjosi tos prarastos akimirkos laimei 
susigrąžinti ir ilgai jos verkė. 

Paskui dienos ir savaitės ėjo taikiai ir iš pažiūros 

ramiai. 
„ Juodu susitikdavo ir išsiskirdavo vienodai manda- 
giai, kartais netgi atvirai pasikalbėdavo, tačiau be 
ankstesnio nuoširdumo, be ankstesnio pasitikėjimo ir 
be ankstesnio rūpinimosi. 

Anka stengėsi būti kitokia, kaip ir kitados, — gera 
ir mylinti sužadėtinė, bet išsigandusi pastebėjo, kad 
tokia būti jau nebegali ir kad jos meilė Karoliui lyg 
ir miršta. 

Ji visą laiką turėjo atmintyje Vysockos perspėjimą, 
kurį patvirtino įvairiu metu Karolio pasakyti žodžiai; 
ji tik dabar ėmė juos mintyse perkratinėti ir atidžiai 
svarstyti. 

Be to, ir kiti žmonės nešykštėjo jai perspėjimų užuo- 
minomis. Kai kada prasitardavo Maksas, o dažniausiai 
Moricas, kuris labai mielai pasakojo vos tepridengtas 
smulkmenas apie Karolį ir apie jo sumanymus bei po- 
reikius. 

Seniau į tas užuominas ji visai nekreipė dėmesio, 
bet dabar išmoko jose pagauti tiesą, tokią karčią, taip 
žeidžiančią jos išdidumą, kad jeigu ne ponas Adamas, 
tuojau būtų išvažiavusi iš Lodzes. 

O kartais jos širdyje vėl pakildavo stiprus, prislo- 
pintas mirštančios meilės šauksmas; tai šaukė širdis, 
kuri, nepaisydama nieko, dar mylėjo ir negalėjo susi- 
taikyti su likimu. 

Iš šalies žiūrint, tarp jų dar nieko nebuvo įvykę, 
bet jie vis labiau tolo vienas nuo kito. 

Boroveckis, užsiėmęs fabriko užbaigimu, mažai ga- 
lėjo skirti sužadėtinei ir laiko, ir dėmesio, tik nesą- 
moningai jautė, kad Anka vis liūdnesnė ir kad gyvena, 
tarytum apgaubta šalčio ir abejingumo debesies. 

Jis nusprendė galutinai sutvarkyti tą reikalą, pa- 
baigęs fabriką, o kol kas, kadangi namie jam buvo 
negerai, labai dažnai lankėsi. pas Miuleriūs ir dažniau, 
negu anksčiau, susitikinėjo su Liusi. 


XVI 


„Š palio 1 dieną pradėjoveikti firmos „K. Borovec- 
kis ir B-vė“ medvilnės gaminių manufaktūra. Įsiparei- 
gojimus pasirašinės K. Boroveckis arba p. M. Veltas.“ 

Boroveckis pusbalsiu perskaitė prekybinį aplink- 
raštį ir kreipėsi į Jaskulskį: 

— Reikės tuojau pasiųsti į spaudą, o rytoj įvai- 
rioms firmoms, ponas Moricas duos adresus. 

Jis išėjo į didelį fabriko kiemą, dar užverstą sta- 
tybiniu graužu ir įvairių mašinų dalimis, nes fabrike, 

kuris oficialiai kad ir buvo baigtas, veikė tik verpykla, 
o kiti skyriai buvo skubiai baigiami. 

Karolis nenorėjo ir dėl įvairių priežasčių nebega- 
lėjo laukti, kol fabrikas bus galutinai užbaigtas, tad 
paleido tik verpyklą ir kaip tik šią dieną numatė šven- 
tinti fabriką ir paleisti mašinas. 

Jis vaikščiojo, keistai susijaudinęs ir neramus, ver- 
pykloje ilgai stebėjo bandomąjį darbą, vykdomą Mak- 
so, kuris, suprakaitavęs iš nuovargio, užkimęs nuo 
rėkimo, nusiplūkęs ir paišinas lakstė po salę, pats 
stabdė mašinas, derino jas ir vėl leido, rūpestingai 
žiūrėdamas į dūzgiančius verpstus ir bandymui tem- 
piamus siūlus. 

— Maksai, palik viską, nes namie jau renkasi. 

— Kunigas Šymonas atvažiavo? 

— Atvažiavo su Zajončkovskiu ir jau klausinėjo 
apie tave. 

— Po valandos ateisiu. 

Karolis patenkintas žiūrėjo į žalias eglišakių gir- 
liandas, kuriomis, senio Jaskulskio. vadovaujami, dar- 
bininkai puošė pagrindines duris ir langus. 

Kitas darbininkų būrys valė kieme praėjimus ir ne 
visai dar užbaigtame sandėlyje statė ilgus perkeliu 
apmuštus stalus; prie jų turėjo susėsti fabriko ir staty- 
bos darbininkai, kuriems buvo ketinama iškelti lyg 
ir pusryčius. 

Namuose buvo skubiai ruošiamas prašmatnus pri- 
ėmimas kolegoms, draugams ir pažįstamiems fabrikan- 
tams, sukviestiems į šios dienos iškilmes. 

Karolis slampinėjo po sales ir kiemą, apimtas keisto 
bejėgiškumo ir tarytum gailėdamasis, kad statyba jau 
baigta, kad jau reikia pradėti naują, dar sunkesnį dar- 
bą; jis žiūrėjo į mūrus ir mašinas labai draugiškai i ir 
lyg į artimus gimines. 

Jis paaukojo jiems tiek mėnesių laiko, tiek proto 
ir nervų pastangų, tiek nemiegotų naktų, jie taip augo 
ir plėtėsi jo akivaizdoje, jo valios, jo paties jėgų ir 

kraujo dėka, kad dabar jis gerai jautė, jog didelė jo 
esybės dalis sudėta į tuos raudonus mūrus, sukaustyta 
tose keistose, lyg pabaisos suraitytose mašinose, kurios 
gulėjo ant grindų dar nejudėdamos, nebylios, bet pa- 
sirengusios, jam pamojus, dirbti, dar lyg ir negyvos, 
tačiau pilnos paslėptos gyvybės. 

Jis nekreipė dėmesio į Davidą Halperną, kuris, kad 
ir sirgdamas ir nekviestas, vis dėlto atkėblino, linkėjo 
jam laimės ir džiaugsmingai apžiūrinėjo naują fabriką, 
jo sales, viskuo domėjosi ir karto;o Maksui: 

— Aš džiaugiuosi, aš labai džiaugiuosi, ponas Bau- 
mai, nes kai pastatėte fabriką, Lodzė vėl paūgėjo. 

— Nekvaršink tamsta galvos! — sumurmėjo Mak- 
sas. Davidas Halpernas neįsižeidė ir nuėjo toliau ap- 
žiūrinėti, o vėliau, per šventinimo ceremoniją vien- 
plaukis stovėjo nuošaliau ir susižavėjęs žiūrėjo į fab- 
rikantus, į Žmonių spūstį ir į naują pinigų gamyklą. 

— Ko ieškai? — paklausė Moricą Karolis, eidamas 
paskui jį į tuščią salę. 

— Nieko, žiūriu, — atsakė jis melancholiškai. 

— Ar tas priėmimas darbininkams negalėtų būti 
kuklesnis? 


— Atseit, neduoti jiems nieko, nes jau ir taip yra 
gana kuklu. 


— O kainuoja keturis šimtus rublių, man jau davė 
sąskaitas. 


— Kaip nors nusuksime nuo jų. Nesiginčyk nors 
šiandien. Žiūrėk, vis dėlto išsipildė mūsų sena svajo- 
nė,— sukuždėjo jis, rodydamas tabriką. 


— Bet ar ilgai gyvuos,— atsakė Moricas, kažkaip 
keistai nusišypsojęs. 


— Sakau tau, kad kol aš gyvas, gyvuos, — sušuko 
jis tvirtai. 


— Kalbi Kaip poetas, o ne kaip fabrikantas. Kas 
gali garantuoti, kad po savaitės čia nebus tik griuvėsių 

krūva! Kažin ar po metų tu pats nenorėsi juo nusi- 
kratyti. Fabrikas — tokia pat gera prekė, kaip ir kar- 
tūnas, ir taip pat parduodamas, jeigu galima gerai 
uždirbti. 

— Galėtum atnaujinti savo teorijas, nes man jos 
pasidarė pernelyg kasdieniškos,— atsakė Karolis,. ir 
juodu nuėjo namo, kur keliolika asmenų, pakviestų 
į iškilmes, jau sėdėjo verandoje. 

Netrukus pasirodė kunigas Šymonas su kamža, ir 
visi nuėjo paskui jį. 

Momentas buvo labai iškilmingas, kieme ir fabriko 
salėse stovėjo minios vienplaukių, šventiškai apsiren- 
gusių darbininkų. 

Kunigas ėjo iš vieno skyriaus į kitą, kalbėjo maldas 
ir švęstu vandeniu šlakstė mūrus, mašinas ir Zmones. 

Verpykloje, kur prie kiekvienos mašinos stovėjo 
žmonės, o visos transmisijos, smagračiai, diržai buvo 
įtempti jėgos, Boroveckis po šventinimo davė ženklą, 
ir visos mašinos pradėjo ritmingai eiti; po kelių šimtų 
apsisukimų jos sustojo, nes darbininkai nuėjo į sandėlį 
pusryčiauti. 

Fabrikas buvo paleistas. 

Visi grįžo namo ir sėdo pusryčiauti. 

Pirmą tostą už fabriko sėkmę ir augimą pakėlė 
Knolis, kuris ilgoje prakalboje labai palankiai paminėjo 
Boroveckio darbą „„Bucholco ir B-vės“ firmoje; antrą 
tokį pat tostą, papildytą sveikatos linkėjimais šauniems 
bendrininkams ir draugams, pakėlė Grosgliukas, baig- 
damas jis pabučiavo Karolį, o dar nuoširdžiau — Mo- 
ricą. 

O kai Zajončkovskis pakėlė tostą ,,Mylėkimės“, su- 
tiktą gana šaliai, atsistojo Karčmarekas, kuris iš pradžių 
sėdėjo tylus, drovėdamasis milijonierių ir neįprasto jam 
susirinkimo, bet dabar, sąžiningai išgėręs šitiek tostų, 
atgavęs drąsą ir iškalbą, prisipylė sklidiną stiklinę 
konjako, susidaužė su Myškovskiu ir lenkais ir stipriu, 
bet kimiu balsu sušuko: 

— Aš pasakysiu taip! Kad žmonės mylėtųsi, tuo ne- 
patikėsiu — nes visi kabinam iš vieno dubens, bet kiek- 
vienas nori -sau daugiausia. Šuva su vilku mylisi, bet 
tik tada, kai kartu drasko veršį arbą aviną. Jeigu kam 
reikia arba naudinga, tai tegul sau myli visus, bet 
mums reikia ne mylėtis, o tik nepasiduoti... Ar protu... 
ar išskaičiavimu... O, pavyzdžiui, kad ir kumščiu, bet 
nepasiduokime. .. Jėgų turime ir proto taipogi... šitą 
norėjau pasakyti ir šitaip geriu į pono Boroveckio 
sveikatą! .. 

Jis išgėrė ir buvo bekalbąs toliau, bet jo balsą nu- 
stelbė katutės, plojamos tyčia, nes vokiečiai ir žydai 
jau raukėsi, tad jis liovėsi ir vėl gėrė su Myškovskiu. 

Po to jau ėio begaliniai tostai ir kilo didžiausias 
klepesys, nes visi ėmė kalbėti kartu. 

Tik Maksas tylėio ir nuolat vaikščiojo pas darbi- 
ninkus, puotaujančius sandėlyje, kur šeimininkavo 
Anka. Ją buvo apspitę darbininkai, bučiavo rankas. 
Kadangi jie taip pat gėrė į Karolio sveikatą, tai ir jis 
turėjo ateiti, drauge išgerti ir padėkoti, bet išeidamas 
išsivedė Anką. Buvo toks nepaprastai linksmas ir pa- 
tenkintas, kad paėmė ia už rankos ir, rodydamas į fab- 
riką, džiaugsmingai sušuko: 

— Tai mano fabrikas! Turiu jį ir nebepaleisiu. 

— Ir aš neapsakomai džiaugiuosi,— atsakė ji tyliai. 

— Tačiau ne taip. kaip aš, ne. taip — pasakė jis 
priekaištingai. 

— Kodėl gi, jūsų laimė — mano laimė,— tarė ji ir 
nuėjo, nes Nina Travinska pasišaukė ją i pavėsinę 
sode. | 

— Dar pyksta, reikės vėl pasidomėti ja, — pagalvojo 
jis, įeidamas į verandą, kur buvo išnešti stalai iš val- 
gomojo, nes jame pasidarė per ankšta ir tvanku. 

Moricas šeimininkavo labai iškilmingai, viskuo rū- 
pinosi ir, pasitraukęs į šalį, nuolat paslaptingai kuž- 
dėjosi su Grosgliuku. 

Tik Maksas Baumas beveik nedalyvavo pasilinks- 
minime, sėdėjo prie savo tėvo, kuris priėmė pakvietimą 
veidu, tarytum apaugusiu kapų pelėsiais; senis su nie- 
kuo nekalbėjo, retkarčiais gurkšnojo, stebėjo susirin- 
kusius, paklaustas atsakinėjo visai normaliai ir žiūrėjo 
į naujus raudonus fabriko keminus. 

Mažame kambarėlyje nuo gatvės pusės sėdėjo ku- 
nigas Šymonas, Zajončkovskis, ponas Adamas, o ket- 
virtasis — Kurovskis; jie lošė preferansą ir visf gin- 
čijosi su tokiu malonumu, kaip seniau; nesiginčijo 
tiktai Kurovskis, kuris, padalinus kortas, tyliai pasiša- 
lindavo, susirasdavo Anką, šnekteldavo su ja keletą 
žodžių ir vėl sugrįždavo, pakeliui pasišaipęs iš girto 
Keslerio; lošė jis blogai; nuolat klydo, gadino kitiems 
lcšimą ir užtat turėjo klausytis pono Adamo priekaištų 
ir Zajončkovskio riksmų, tik kunigas Šymonas juokėsi 
patenkintas, daužė kandikliu per sutaną ir šaukė: 

— Gerai, .gerai, kūdikėli mano mielas. Tamsta, ge- 
radėjau mano mielas, tokių pipirų davei Zajončekui, 
kad atsimins. Cha, cha, cha! Prakišo be trijų, reikėtų 
jam vadintis Barankovskiu, o ne Zajončkovskiu!, cha, 
„cha, cha! 

— Argi aš čia kaltas? — sušuko šlėkta, trenkęs 
kumščiu į stalą,— jeigu man, pone mieliausias, liepia 
lošti su terliais, kurie nemoka laikyti kortų! Septyni 
kryžiai, ranka! 

Jie baigė varžytis ir lošė jau tyliai, tik ponas Ada- 
mas, kadangi jam ėjo gera korta, iš įpratimo koja 
daužė fotelio laiptelį ir pusbalsiu niūniavo: 


Ėjo panos grybų raut, grybų raut, grybų rauti 


Kunigas Šymonas kartkarčiais išsitraukdavo užge- 
susią pypkę ir sušukdavo: 


7 


I Žodžių žaismas: lenkiškai baran — avinas, zając — kiškis, 

— Jasekai, vaikigali, duok ugnelės! 

Jaseko nebuvo, stovėjo tik Mateušas, pasirengęs 
tučtuojau patarnauti kunigui, nes Anka specialiai jį 
paskyrė tam reikalui. | 

Kurovskis tylomis ir su "šypsena klausėsi Zajonč- 
kovskio plūdimosi, nes ta šlėktiška atgyvena, jam pa- 
sirodė labai juokinga. 

— Gal reikia vyno ar alaus? — paklausė Anka 
įėjusi. 

— Nieko, kūdikėli mano brangus, nieko. Bet žinai, 
Anulia, Zajončekas prakišo be trijų, — šaukė „kunigas 
Šymonas, pradėjęs juoktis. 

— Dievaži, bet kunigui tai visai jau nedera džiaug- 
tis artimo nelaime, tai gali baigtis panašiai, kaip kad 
pasibaigė Sandomero vaivadijoje pas Kiniorskius, tai 
buvo... 

— Geradėjau mano mielas, mums visai nerūpi, kur 
buvo, tu žiūrėk, kaip loši, ir duok spalvą, koziriuką, 
paskutinį koziriuką, nepūsk į akis miglos. 

— Kam gi aš pučiu migla! — suriaumojo Zajonč- 
kovskis. 

Vėl prasidėjo ginčas, kad net visas namas ir sodas 
skambėjo nuo galingo Zajončkovskio balso, netgi ve- 
randoje žmonės ėmė neramiai dairytis į Boroveckį. 

— Ponas Vysocki, gal jūs mane pavaduosite! — pa- 
šaukė Kurovskis einantį per gretimą kambarį daktarą, 
atidavė jam kortas ir išėjo paskui Anką, kuri vaikš- 
čiojo sode su Nina, prisidėjo prie jų, ir visi nužings- 
niavo į mažą pavėsinę, apkerojusią jau paraudusiomis 
laukinėmis vynuogėmis ir apsodintą eilėmis baigiančių 
žydėti astrų ir leukonijų. 

— Nuostabi diena, — tarė jis, atsisėdęs priešais 
Anką. 

— Tur būt, todėl tokia graži, kad paskutinė rudens 
diena. 

Jie ilgai tylėjo, alsuodami keistai saldžiu, maloniu 
oru, dvelkiančiu paskutiniais mirštančių gėlių ir vys- 
tančių lapų kvapais. 

Blyški saulė žėrė į sodą auksines dulkes, kurios 
švelniai aptraukė visus kontūrus ir gęstantį sodą nu- 
spalvino nuostabiais ir nepaprastai subtiliais išblukusio 
aukso tonais. 

Žolynuose mirgėjo ir žaižaravo kaip opalai vora- 
tinkliai, o tykiame ir šiltame ore ilgos voratinklių gijos 
draikėsi lyg stiklinės sruogos, kabinėjosi už pageltusių 
akacijų, augančių palei sieną, veržėsi pro jau beveik 
plikas trešnes, šiurenančias raudonų lapų likučiais, 
arba, pakibusios ant kamienų, ilgai suposi, kol pa- 
gaudavo tykus vėjelis, ir tada jos nuskriedavo aukštai 
link miesto stogų, link tankiai sustojusių kaminų, ku- 
rie tarytum siūbavo virš namų jūros. 

— Kaime tokia diena tūkstantį kartų gražesnė, — 
sukuždėjo Anka. 

— O, žinoma. Bet, nekalbėjęs apie tai, iš anksto 
atsiprašau už pastabą, kurią padarysiu: šios dienos 
iškilmės nelabai jus džiugina, panele Ana. 

— Priešingai, labai džiugina. Aš visada neapsako- 
mai džiaugiuosi, kai išsipildo kiekvienas žmogaus troš- 
kimas. | 

— Jūs kalbate labai bendrai, ir aš tuo tikiu, tik 
nematau, kad ši diena būtų jums linksma. 

— Ką gi daryti, kad jūs to nematote, o aš vis dėlto 
tikrai džiaugiuosi. | 

— Jūsų balso tonas sako visai ką kitą! 

— Nejaugi jis nesiderina su mano jausmais? 

— O vis dėlto dabar taip yra, nes matau, kad jūs 
abejinga, — drąsiai pasakė Kurovskis. 

— Jūs blogai klausotės ir darote dar blogesnes iš- 
vadas. 

— Gal būt, jeigu taip norite. 

— Neįkalbinėkite Ankai tokių dalykų, apie kuriuos 
ji nė negalvojo. 

— Mes galime apie kažką ir negalvoti, bet tas 
kažkas vis dėlto gali mumyse būti, nors dar tik pasą- 
monėje. Matau, kad mano teisybė. 

— Nė kiek. Jūs tik pakartojate savo žodžius, — su- 
suko Nina. 

— Taip, mūsų teisybė būna tik tada, kai ponios 
teikiasi ją pripažinti. 

— Visuomet jūs patys ją pripažįstate, nė neklaus- 
dami mūsų nuomonės. 

— Kartais klausiame. .. 

Jis nusišypsojo. 

— Tik tam, kad dar geriau įsitikintumėte savo tei- 
sumu. 

— Ne, kad pasirodytume mandagesni, negu esame. 

— Pas mus ateina Kesleris. 

— Einu sau, nes žvėriškai nekenčiu to vokiečio. 

— Ir paliekate mus be globos jo nuobodybėms,— 
sušuko Anka. 

— Jis yra nuostabiai žavus tuo kažkokiu paskuti- 
niu rudens grožiu,— pastebėjo Nina, žiūrėdama į nu- 
einantį Kurovskį. 

— Kurovski, eikš pas mus, išgersime,— šūktelėjo 
iš verandos Myškovskis, sėdintis prie stalo ir apsista- 
tes visa butelių baterija. 

— Gerai, išgerkime dar kartą už pramonės augimą 
ir gerovę, — sušuko Kurovskis, paėmęs taurę ir kreip- 
damasis į Maksą, sėdintį prie baliustrados ir kalbantį 
su Karčmareku. 

— Negeriu už tokią gerovę. Tegul pramonė nudve- 
sia, o kartu su ja ir visi jos pastumdėliai, — sušuko 
Myškovskis, jau gerokai įkaušęs. 

—- Nekliedėk, šiandien tikro darbo, atkaklaus ir 
tikslingo darbo šventė. 

— Tylėk, Kurovski, šventė, tikras darbas, atkaklus 
ir tikslingas darbas! Šeši žodžiai, o šimtas kvailysčių. 

Tylėk, Kurovski, nes ir tu nususai tarp tų bernų, gy- 
veni ir dirbi kaip galvijas ir kali pinigą. Geriu už 
tavo amžiną atminimą. 

J — Lik sveikas, Myškovski, ateik pas mane šešta- 
dienį, tada pašnekėsime. Aš jau išeinu. 

— Gerai, tik išgerk su manim. Karolis nenori gerti, 
Maksas negali gerti, Kesleriui daugiau patinka dantis 
rodyti moterims, Travinskiui jau gana, šlėktos kortom 
lošia, ką aš vargšas našlaitėlis darysiu, juk nei su Mo- 
ricu, nei su fabrikantais negaliu gerti. 

Kurovskis dar pabuvo, gėrė su juo, drauge stebė- 
damas Keslerį, kuris vaikščiojo su poniomis, kažką 
vapėio, krutino žiaunas ir mėnulio šviesoje atrodė dar 
panašesnis į rudą šikšnosparnį. 

Svečiai greit skirstėsi, pasiliko tik artimiausieji ir 
Miuleris, kuris vis laikė Boroveckį prie savęs ir labai 
širdingai su juo kalbėjosi, o Marėjus, kuris atvyko 
tik į priėmimo pabaigą, prisėdo greta Makso bei savo 
kolegų ir nustebęs, susižavėjęs žiūrėjo į moteris, ku- 
rios, pavakary atvėsus, sugrįžo iš sodo ir, apsuptos 
vyrų, sėdėjo verandoje. 

— Kaip jūsų reikalai, vedate? — tyliai paklausė jį 
Maksas. 

Anglas nieko neatsakė, žiūrėjo į moteris, kol paso- 
tino savo amžinai alkaną širdį, ir tik tada tyliai tarė: 

— Aš vesčiau tuojau. 

— Kurią? 

— Vis tiek, jeigu negalima dviejų. 

— Per vėlai susigriebėte, nes viena jau yra žmona, 
o antra netrukus ištekės. 

— Amžinai per vėlai, amžinai per vėlai! — sukuž- 
dėjo jis su kartėliu, virpančiomis rankomis patempė 
nuo kupros surdutą, paskui pasislinko prie Myškovs- 
kio ir ėmė su juo gerti, lyg pagautas nevilties. 

Įėjo senis Jaskulskis ir, susiieškojęs Karolį, pakuž- 
dėjo jam į ausį, kad kažkas jo laukia kontoroje ir bū- 
tinai nori kuo skubiausiai pasimatyti. 

— Kas? Nepažįsti tamsta? 

— Nepažįstu, bet man regis, jog tai ponas Cuke- 
ris. ..— lemeno šlėkta. 

— Cukeris, Cukeris! — pakartojo jis kažkaip nera- 
miai, ir širdį jam nusmelkė keistas jausmas.— Tuojau 
ateisiu, tegul lukteli. 

Jis nuėjo į tėvo kambarį ir įsidėjo kišenę Ie- 
volverį. 

— Cukeris nori su manim pasimatyti? Ko jis nori? 
O gal?.. 

Jis bijojo užbaigti mintį. 

Sunerimusiomis akimis peržvelgė susirinkusius ir 
tyliai išslinko. 

Cukeris sėdėjo kontoroje prie lango, parimęs ant 
lazdelės ir žiūrėdamas į grindis. Boroveckiui įėjus, jis 
nepriėmė jam ištiestos rankos, neištarė įprastinių pa- 
sisveikinimo žodžių, tik ilgai žiūrėjo degančiomis aki- 
mis į jo veidą. 

Karolį apėmė nerimas, jis jautėsi lyg spąstuose; 
tasai žvilgsnis svilino, trikdė ir kėlė baimę. Jis pašė- 
liškai norėjo bėgti, bet susivaldė, netgi nuslopino šir- 
dies virpulį, uždarė langą, nes visai arti klegėjo ger- 
dami darbininkai, pastūmė Cukeriui kėdę ir iš lėto tarė: 

— Labai... man malonu matyti jus pas save... gai- 
liuosi tik, kad negalėsiu skirti jums tiek laiko, kiek 
norėčiau, nes, kaip jums žinoma, šiandien švenčiu fab- 
riko atidarymą. 

Jis sunkiai atsisėdo, jausdamas, kad šią akimirką 
nebepajėgtų pasakyti nė vieno žodžio; tos frazės išėjo 
savaime. 

Cukeris išsiėmė iš kišenės suglamžytą laišką ir pa- 
dėjo ant rašomojo stalo. 

— Perskaitykite,-- dusliai tarė jis, atkakliai žiūrė- 
damas į Karolį. sp 

Tai buvo šiurkštus ir įžūlus įskundimas apie Boro- 
veckio santykius su Liusi. 

Boroveckis ilgai skaitė, norėdamas laimėti laiko: 
skaitydamas iš paskutiniųjų stengėsi neišsiduoti, atro- 
dyti abejingas ir šaltas prieš tą svilinantį, tardytojišką 
Cukerio žvilgsnį, kuris tiesiog gręžė jį kiaurai. 

Jis perskaitė laišką ir grąžino. nežinodamas, ką 
sakyti. 

Vėl stojo ilga slogi tyla. 

Cukeris „žiūrėjo, sukaupęs visas jėgas plėšriame, 
godžiame žvilgsnyje, trokšdamas išplėšti paslaptį iš 
pilkų Karolio akių, o šis tolydžio mirkčiojo ir nesąmo- 
ningai judino įvairius daiktus ant rašomojo stalo, jaus- 
damas, kad dar kelios akimirkos tokios neapsakomos 
kančios, netikrumo, ir jis išsiduos. 

Bet Cukeris pakilo nuo kėdės ir tyliai paklausė: 

— Kaip man tai suprasti, ponas Borovecki? 

— Tai jūsų reikalas,— atsakė jis netvirtai, nes jam 
toptelėjo, kad Liusi gal jau viską prisipažino. 

Kojos ėmė virpėti, galvoje ir smilkiniuose jis pa- 
juto milijonus dilgčiojimų. 

— Ar tai jūsų atsakymas? 

— O ką gi, tamstos manymu, aš turiu atsakyti į to- 
kį niekšingą šmeižtą? 

— Ką man su juo daryti, kaip suprasti? 

— Surasti laiško autorių, įkišti į kalėjimą už klas- 
totę ir nesakyti niekam nė žodžio. Galiu padėti jums 
ieškoti, nes juk tas dalykas ir mane liečia. 

Po truputį jis aprimo, atgavo pusiausvyrą, jau buvo 
tikras, kad Liusi nieko nepasakė, tad pakėlė aukščiau 
galvą ir drąsiai, įžūliai ėmė žiūrėti į Cukerį, kuris, 
be jokio tikslo žengęs kelis žingsnius, atsisėdo, atlošė 
galvą į sieną, ilgai šnopavo ir pagaliau sunkiai pra- 
bilo: 

— Ponas Borcovecki, aš esu toks pats Žmogus, aš 
taip pat jaučiu ir taip pat turiu truputį garbės. Aš 
dabar atėjau pas jus ir visko, paties didžiojo viešpaties 
dievo vardu klausiu jus: ar teisybę sako tas laiškas? 
Ar visa tai yra tiesa? 

— Netiesa! — ryžtingai atšovė Boroveckis. 

— Aš esu žydas, paprastas žydas, juk aš jūsų ne- 
Rušausiu, neišsišauksiu į dvikovą, ką aš jums galiu 
padaryti? Nieko negaliu padaryti! Aš esu paprastas 
žmogus, aš myliu savo žmoną, dirbu kiek galėdamas, 
kad jai nieko netrūktų, aš ją laikau kaip karalienę. 
Jūs žinote, aš už savo pinigus liepiau ją išmokslinti, 
ji Man yra viskas, 0 čia man atsiunčia laišką, kad ji 
yra jūsų meilužė! Aš maniau, kad visas pasaulis už- 
griuvo ant mano galvos... Po poros mėnesių ji turės 
kūdikį, jūs žinote, kas tai yra kūdikis? Ketverius metus 
aš jo laukiau, ketverius metus! O čia dabar tokia žinia! 
Ką aš dabar žinau? Kieno tai vaikas? Tamsta man pa- 
sakysi teisybę, tamsta turį pasakyti man teisybę! — 
suriko jis staiga, pašokęs iš vietos, ir kaip beprotis 
puolė prie Boroveckio, sugniaužęs kumščius. 

— Pasakiau jums, kad laiškas yra niekšingas me- 
las, — ramiai atsakė Karolis. 

Valandėlę Cukeris pastovėjo, iškėlęs rankas, ir sun- 
kiai susmuko į kėdę. 

— Jūs mėgstate žaisti su svetimomis žmonomis, 
jums visai nerūpi, kas atsitiks su moterimi, jums nerū- 
pi nei visos šeimos gėda, nei negarbė, jūs esate... 
dievas jus sunkiai nubaus. ..— kuždėjo jis sunkiai, su 
pertraukomis, jo balsas virpėjo, lūžo, trūkčiojo, tvinko 
ašaromis, kol pagaliau ir ašaros pradėjo lėtai riedėti 
iš paraudusių akių ir pabiro ant pamėlusio veido, ant 
barzdos kaip brandūs neapsakomo kartėlio grūdai. 

Jis kalbėjo dar ilgai ir vis ramiau, nes Boroveckio 
elgesys, jo veidas, jo nuoširdus žvilgsnis ir didelė užuo- 
jauta, kurią jame pastebėjo, įkvėpė jam tikėjimą, jog 
visa tai iš tikrųjų yra melas. 

Boroveckis parėmė ranka galvą ir klausėsi, įbedęs 
žvilgsnį į jo akis, o tuo pat metu, nežymiai vedžioda- 
mas pieštuką, popieriaus lapelyje, kuris gulėjo kiek iš- 
trauktame stalčiuje, rašė šiuos žodžius: 

„Neišsiduok, viską paneik, jis yra pas mane, įtaria, 
lapelį sudegink. Vakare ten, kur paskutinį kartą.“ 


Skubiai įkišęs popieriuką į voką, jis priėjo prie 
telefono, kuris jungė fabriką su butu. 

— Tegul Mateušas atneša į kontorą vyno ir ga- 
zuoto vandens. Liepiau atnešti vyno, nes matau, kad 
jūs labai pavargęs ir susinervinęs. Patikėkite, kad aš 
labai jus užjaučiu. Na, bet kadangi tai netiesa, tai 
yums daugiau nėra ko jaudintis. 

Cukeris krūptelėjo, nes Karolio balse ir veide tą 
akimirką buvo kažkas melagingo, bet jis negalėjo ilgiau 
žiūrėti, nes įėjo Mateušas su vynu, kurio Karolis tuo- 
jau įpylė į stiklinę ir padavė Cukeriui. 

— Prašau išgerti, pasijusite kiek stipresnis. Mateu- 
šai! — sušuko jis pro langą ir išbėgo paskui jį, o su- 
tikes įbruko į ranką laišką ir liepė tuojau bėgti, ne- 
sakyti nuo ko, asmeniškai įteikti ir taip pat skubiai 
sugrįžti, jeigu galima, su atsakymu. 

Tai įvyko taip greit, kad Cukeris, nieko neįtarda- 
mas, gėrė vyną, o Karolis vaikščiojo po kontorą ir pla- 
čiai pasakojo apie savo fabriką; norėjo jį sulaikyti, 
kol grįš Mateušas. 

Bet Cukeris klausėsi, nieko negirdėdamas, nes, kiek 
ilgiau patylėjęs, vėl paklausė: 

— Ponas Borovecki, visų šventenybių vardu aš jus 
klausiu, ar teisybė, ar ne, kas parašyta tame laiške? 

— Betgi, pone, sakiau, kad netiesa, duodu jums 
žodį, kad nėra nė krislo tiesos. 


— Prisiek tamsta. Jei jūs prisieksite, tai bus tiesa. 
Priesaika — didelis daiktas, bet čia kalbama apie mano, 
mano žmonos, vaiko ir jūsų gyvybę. Aš sakau jums 
tiesą — ir apie jūsų gyvybę. Prisiekite šituo paveiks- 
lėliu, tai dievo motinos paveikslėlis, aš žinau, kad len- 
kams jis yra labai šventas. Tamsta man prisiek, kad 
tai netiesa! — sušuko jis tvirtai, tiesdamas rankas į pa- 

veikslą, kurį Anka buvo liepusi pakabinti virš kon- 
toros durų. 

— Juk aš daviau jums žodį. Jūsų žmoną mačiau 
vos keletą kartų, dargi nesu tikras, ar ji mane pažįsta. 

— Prisiek tamsta! — pakartojo jis taip tvirtai iIr 
taip primygtinai, kad Karolis suvirpėjo. 

Cukeris buvo mėlynas, visas drebėjo ir kimiu, klai- 
kiu balsu vis kartojo savo reikalavimą. 

— Gerai, prisiekiu jums tuo šventu paveikslu, kad 
aš neturėjau ir neturiu jokių santykių su jūsų Žmona, 
kad laiškas nuo pradžios iki galo yra šmeižtas, — iški!l- 
mingai pareiškė jis, pakėlęs ranką. 

Jis norėjo žūt būt išgelbėti Liusi, todėl jo balsas 
suvirpėjo taip įtikinamai, kad Cukeris sviedė laišką ant 
grindų ir sutrypė. 

— Aš tikiu jumis. Jūs išgelbėjote man gyvybę... 
Dabar aš jumis tikiu, kaip pačiu savim, kaip Liusi... 
Galite manim pasitikėti, galiu būti naudingas... Aš 
niekuomet to neužmiršiu,— džiaugsmingai šaukė jis, 
apsvaigęs iš laimės. 

Atėjo sukaitęs Mateušas ir padavė laišką, kuriame 
buvo tik šitokie žodžiai: 


„Ateisiu. Myliu tave... myliu tave...“ 


— Man jau reikia eiti, reikia greit eiti pas Žmo- 
ną, ji nieko nežino, bet aš padariau jai didelį nema- 
lonumą. Dabar aš esu labai sveikas, man labai gera, 
aš toks geras, kad pasakysiu jums į ausį kaip paslaptį: 
saugokitės Morico ir Grosgliuko, jie nori jus suėsti. 
Viso gero, brangusis pone Borovecki. 

— Ačiū jums už žinią, bet nelabai ją suprantu. 

— Daugiau nieko negaliu pasakyti. Likit sveikas, 
tebūnie sveikas jūsų tėvas, jūsų sužadėtinė, jūsų vaikai. 

— Ačiū, ačiū. O jeigu dar kas parašys jums panašų 
dalyką, prašau man pranešti. Palikite laišką, man rIei- 
kės paieškoti autoriaus. 

— Aš tą niekšą įkišiu į šaltąją, jis paklius šimtui 
metų į Sibirą. Brangusis pone Borovecki, aš būsiu tams- 
tos draugas iki mirties! 

Apkabino jį, nuoširdžiai išbučiavo ir išbėgo visiškai 
laimingas. 

— Moricas ir Grosgliukas! Nori mane suėsti! Svarbi 
žinia! — pagalvojo jis ir vėliau taip ilgai ir susikaupęs 
apie tai mąstė, kad užmiršo anoniminį laišką, priesaiką 
ir visą sceną su Cukeriu, kuri vis dėlto labai jį buvo 
sukrėtusi. 

Namie jis rado tik lošėjų ketvertą ir Travinskius, 
o kadangi jau temo, pasiėmė vežiką, liepė pakelti tentą 
ir nuvažiavo į sutartą vietą laukti Liusi. 

Išlaukęs daugiau kaip valandą ir dėl to galutinai 
susinervinęs, šaligatvyje pagaliau išvydo Liusi; jis 
truputį iškišo galvą, ji tai pamatė ir įsėdusi puolė jam 
ant kaklo, išbučiavo. 

— Kas atsitiko, Karlai? 

Jis viską papasakojo. 

— Aš nežinojau, kodėl jis grįžo toks smagus, at- 
nešė man tą safyrų komplektą, kurį turėjau tuojau 
užsidėti. Važiuojam šiandien į teatrą, jis būtinai nori. 

— Taigi matai, mums reikia kurį laiką nesusitiki- 
nėti, aprimtų visokie įtarimai, — pasakė jis, priglau- 
dęs ją. , 

— Jis man pasakė, kad nuveš mane pas gimines, 
į Berlyną, visam tam laikui... žinai... 

Ji prisiglaudė prie jo kaip vaikas. 

— Labai gerai, nebus nė progų. 

— Bet tu atvažiuosi pas mane? Karlai, aš numirsiu, 
tikrai numirsiu, jeigu neatvažiuosi. Atvažiuosi? — pra- 
šė ji karštai. 

— Atvažiuosiu, Liusi. 

— Ar dar myli mane? 

— Argi nejauti? 

— Nepyk, bet... dabar tu kažkoks kitoks, kažkoks 
ne mano, toks. .. šaltas. .. 

— Manai, kad toks stiprus jausmas gali būti visą 
gyvenimą? 

— Taip, nes aš myliu tave vis stipriau, — atsakė 
ji nuoširdžiai. 

— Tai gerai, Liusi, gerai, bet, matai, reikia pagal- 
voti apie mūsų padėtį, negali šitaip būti be galo. 

— Karlai, Karlai! — sušuko ji atsišliedama, lyg per- 
verta peiliu. 

— Kalbėk tyliau, kam turi klausytis vežikas! Ir 
neišsigąsk dėl to, ką tau pasakysiu. Aš tave myliu, 
bet mes negalime taip dažnai susitikinėti; pati supranti, 
Jog aš negaliu statyti pavojun tavo ramybės, negaliu 
užtraukti tau vyro keršto, turime būti protingi. 

— Karlai, aš viską mesiu ir eisiu su tavim, nebe- 
grįšiu namo, aš negaliu ilgiau taip baisiai kankintis, 
nebegaliu, paimk mane, Karlai! — kuždėjo ji aistringai, 
apglėbusi jį visu kūnų, apiberdama jo veidą buči- 
niais. Ji taip stipriai jį mylėjo, kad iš tikrųjų, jam 
panorėjus, būtų viską sutrypusi ir nuėjusi paskui jį. 

Jį gąsdino ta didelė, laukinė meilė; norėjo iš karto 
ryžtingai pasakyti, kad jam viso to gana, bet ėmė 
gailėtis jos, nes puikiai jautė, kad, be tos meilės, ji 
nieko neturi. Be to, jis bijojo kokio nors jos išsišo- 
kimo, kuris galėtų sukomprcmituoti. 

Jis ramino ją, bet negalėjo lengvai išdildyti to įspū- 
džio, kurį padarė anksčiau pasakyti žodžiai. 

— Kada išvažiuoji? 

— Poryt, jis mane nuveš. Atvažiuok, Karlai, atva- 
žiuok... Ir vėliau turėsi būti... kad pamatytum mūsų 
vaiką. ..— šnibždėjo ji jam į ausį.— Karlai, — sušuko 
ji staiga, — pabučiuok mane, kaip anksčiau. Stipriai. .. 
stipriau!.. 

Kai jis pabučiavo, ji pasitraukė į karietos kampą 
ir ėmė verkti pasikūkčiodama, skųstis, kad jis jos ne- 
bemyli. 

Jis ramino ją ir tvirtino, kad myli, bet niekas ne- 
padėjo, ją ištiko isterijos priepuolis, teko sustoti ir 
bėgti į vaistinę vaistų. 

Šiaip taip ji nusiramino. 

— Nepyk ant manęs, bet man taip liūdna, taip 
liūdna... nes atrodo, kad aš jau niekad tavęs nepa- 
matysiu, Karlai, — kalbėjo ji pro ašaras ir, net nespėjus 
jam sulaikyti, nusliuogė nuo pasostės, atsiklaupė prie- 
šais, apkabino jam kelius ir karščiausiais, tiesiog iš šiI- 
dies išplėštais žodžiais, sklidinais meilės ir nevilties, 
ėmė maldauti, kad ją mylėtų, kad jos nepasmerktų vie- 
natvei ir kančioms. 

Ji jautėsi tokia nelaiminga dėl to išvažiavimo ir 
tiesiog alpo, pagalvojusi, kad gal jau niekad jo ne- 
pamatys. 

Puolė jam ant krūtinės, glaudėsi prie jo visu kūnu, 
bučiavo, laistė ašaromis, ir, nors jis, sujaudintas jos 
skausmo, kalbėjo aistringus meilės žodžius, kraupi 
baimė, sąmoningai mirštančiųjų baimė skausmingai 
gniaužė ir draskė jai širdį. 

O paskui, ašarų ir skausmo išvarginta, iškamuota, 
ji padėjo galvą jam ant krūtinės ir, laikydama jį už 
rankų, ilgai tylėjo, tik ašaros kaip perlų vėriniai tyliai 
riedėjo per veidą ir kartkarčiais nuo kūkčiojimo virp- 
čiojo krūtinė. 

Pagaliau juodu išsiskyrė; jis turėjo pažadėti, kad 
nors iš tolo ją palydės į Berlyną ir paskui rašys kas 
savaitę. 

Boroveckis jautėsi kaltas dėl jos padėties, bet ir 
bejėgis kuo nors padėti. 

Namo jis važiavo mirtinai nuvargęs, liūdnas, per- 
sisotinęs jos ašarų ir skausmo, sudirgintas jos žodžių 
ir taip pat kenčiantis. 

— Kad juos perkūnai, tuos romanus su svetimomis 
žmonomis! — nusikeikė jis, eidamas į savo butą. 

XVII 


F abrikas dirbo, o tikriau sakant, tik vienas sky- 
rius — verpykla, kuria rūpinosi Maksas taip uoliai, 
kad ištisas dienas iš jos neišeidavo; kadangi iš pradžių, 
kaip paprastai, dažnai gesdavo mašinos, jis virto šalt- 
kalviu, mechaniku, darbininku ir direktorium, pats 
visur buvo ir pats beveik viską darė, bet pirmos ver- 
palų partijos, jau paruoštos pardavimui, supakuotos 
ir su jų firmos ženklu taip jį pradžiugino, jog pasijuto 
visai atlygintas už savo triūsą. 

Boroveckis rūpinosi likusių skyrių užbaigimu taip 
pat uoliai ir karštai, nes norėjo juos paleisti dar iki 
žiemos. 

Moricas rūpinosi fabriko prekybiniais ir kai kuriais 
administracijos reikalais. 

Jis taip pat dirbo su užsidegimu, nes manė, kad 
dirba sau, ir vis atkakliau brovėsi į fabriko savininkus; 
įmonei nuolat reikėjo pinigų, kurių Karolis neturėjo, 
o Moricas asmeniškai ir per savo statytinius, dažniau- 
siai per Stachą Vilčeką, parūpindavo jų mokėjimams 
bei einamosioms išlaidoms ir tyliai, vis per kitus asme- 
nis supirkinėjo Boroveckio vekselius bei įsipareigo- 
jimus. 

Ir dabar jis pamatė, jog Grosgliukas tikrai neklydo, 
kai numatė, kad, įsteigus Boroveckio fabriką, lenkai 
pakels galvas. 

Ir iš tikrųjų, Lodzėje jau ėjo šnekos apie kelis lenkų 
planus steigti fabrikus, o blogiausia buvo tai, kad spau- 
da kėlė didelį triukšmą ir dėl to prasidėjo savotiškas 
opozicinis judėjimas tarp kai kurių urmininkų, kuriems 
buvo iki gyvo kaulo įgrisę blogi ir pigūs žydų gaminiai. 

Daugelis agentų, kurie turėjo reikalų su solidžiomis 
prekybos įmonėmis, aptarnaujančiomis turtingą ir praš- 
matnią klientūrą, pradėjo domėtis „„Boroveckio ir B-vės' 
fabriko gaminių asortimentu. 

Bet tai buvo nepagrįsti būkštavimai; su jais Mori- 
cas prieš savo valią išsidavė Karoliui, šis linksmai nu- 
sijuokė ir pasakė: 

— Perdedi ir dar kartą perdedi. Tik pagalvok, ar 
gali mūsų fabrikas su kuo nors konkuruoti? Kai Bu- 
cholcas per metus pagamina šimtą milijonų metrų, kai 
beveik tiek pat paleidžia į rinką Šaja Mendelsonas, ką 
gali reikšti mano keliolika metrų? Kam gali pagadinti 
biznį? O juo labiau kad aš noriu daryti pas mus ne- 
gaminamas ir gabenamas iš užsienio rūšis. Jeigu gerai 
sektųsi, jeigu būtų pinigų ir būtų galima greit plėsti 
fabriką, tuomet gal ir būtų konkurencija šlamšto ga- 
mintojams, beje, aš dažnai apie tai svajoju ir turiu 
pasiekti. 

Moricas išėjo, nieko nepasakęs. 

Karolis jau ir taip kreipė į jį daugiau dėmesio po 
Cukerio įspėjimo ir nuogąstaudamas matė, jog Mori- 
cas per daug stengiasi gauti pinigų ir per daug jų 
įdeda į įmonę ir darosi vis drąsesnis, vis dažniau prieš- 
pastato Boroveckiui savo valią ir savo nuomonę dėl 
įmonės tvarkymo. 

Jis dažnai būdavo nepakenčiamas, įžūlus, brutalus, 
bet Boroveckis turėjo sukąsti dantis ir tylėti, nes jau- 
tėsi bejėgis išsivaduoti iš jo priklausomybės. 
 — Pinigų! Pinigų! — šaukdavo jis tuomet širdyje 
ir, žiūrėdamas į savo fabrikėlį bei lygindamas jį su 
greta stovinčiais Miulerio kolosais, pajusdavo dygų, 
įkyrų pavydą, pykdavo pats ant savęs. 

Jis užmiršdavo, kad Miulerio pastatai augo trisde- 
šimt metų, kad korpusai kilo vienas po kito, kad pri- 
reikė daugelio metų, kol atsirado tie galingi, darbo 
dundesio pilni mūrai; ne, jis troško iš karto turėti tokį 
fabriką. 

Be to, jis apskaičiavo, kad, ir geriausiai klojantis, 
neturės tiek gryno pelno, kiek gaudavo algos pas Bu- 
cholcą. 

Dėl to jam buvo gėda paties savęs. 

Jis norėjo atsistoti greit ir tvirtai, norėjo turėti 
apyvartoje milijonus, norėjo, kad jį suptų šimtai ma- 
šinų, tūkstančiai darbininkų, kad būtų pašėliškas tem- 
pas, plūstų milijonai, ūžtų didelė, galinga pramonė, 
prie kurios jis buvo įpratęs pas Bucholcą; 0 čia, pas 
save, jis turėjo fabrikėlį, kur visuose skyriuose tebuvo 
300 žmonių! 

Troškeęs skrajoti, turėjo šliaužioti! 

Jį Žemino tas menkumas, jo plati prigimtis troško 
toje smulkios gamybos, derybų dėl kapeikų, šlykščios 
skatikinės ekonomijos atmosferoje. 

Jam tiesiog skausma kėlė ias būtinumas ieškoti pi- 
gesnių tepalų, pigesnių dažų, pigesnės anglies ir piges- 
nių darbininkų, tas nuolatinis, nepaliaujamas rūpestis 
dėl pinigų. 

— Jeigu ir toliau taip seksis, gausime daryti pigius 
gaminius, — pasakė jis kartą Moricui. 

— Bet gausime ir didesnį pelną. 

Jam su įkarščiu bedirbant, vėl praėjo kelios sa- 
vaitės. 

Fabrikas dirbo, bėt kol kas gamino tik verpalus; 
jie juos pardavinėjo, nes po žiemą įvykusio medvilnės 
kracho ir rudenį, prasidėjus atgijimui, medvilnė labai 
pabrango, turėjo didelę paklausą ir būdavo išperkama 
beveik tuoj pat po apdorojimo; tačiau dabar, kai jau 
veikė ir kiti skyriai, teko gaminti, krauti ir su prekėmis 
laukti pardavimo sezono, kuris prasidės tik vidury žie- 
mos, o tuo tarpu be paliovos reikėjo vis naujų išlaidų, 
o kreditas nesiplėtė, priešingai, beveik visai išnyko. 

Grosgliuko suorganizuotas suokalbis buvo vienin- 
gas ir kaip ankštas lankas smaugė fabriką, pakirsdamas 
pasitikėjimą, atimdamas kreditus ir skleisdamas žalin- 
gus gandus apie greitą firmos bankrotą. 


Boroveckis dėl to vis labiau nerimavo, vis dažniau 
dairesi į senį Miulerį ir galvojo, ar nepaprašius tiek 
sykių siūlytos pagalbos. 

Bet vis dar susilaikydavo ne tiek dėl Ankos, nes 
jau gerai žinojo, kokiomis sąlygomis Miuleris duotų 
pinigų, kiek dėl savo išdidumo, dėl užsispyrimo, kuris 
augo, daugėjant kliūtims. 

Tais momentais, kai labai atvirai galvodavo apie 
save ir savo padėtį, jis tyčiodavosi iš savo kvailų 
prietarų, bemaž keikdavo romantizmą, kaip vadino 
pats abejojimus, kurie dar trukdė palikti Anką ir vesti 
Madą, bet vis dėlto jiems paklusdavo. 

Gal todėl, kad Anką jis matydavo kasdien, kad 
pradėjo suprasti jos būklę — jog ji jau nebe ta buvusi 
linksma, nuoširdi, patikli mergina, o kažkokia visai 
kitokia moteris, apimta liūdesio ir tylios rezignacijos. 

Jam buvo gaila jos. 

O Anka? 

Anka vaikščiojo lyg šešėlis. Ji sublogo, iš jos vei- 
do dingo šypsena, užleisdama vietą didžiuliam, kaip 
jai atrodė, nepagydomam liūdesiui. 

Ji per dienas sėdėjo prie pono Adamo, kurį lapkri- 
čio pirmosiomis dienomis ištiko paralyžiaus priepuolis; 
ligonį vos pavyko išgelbėti, bet dabar jis gulėjo be- 
jėgis, vos galėdamas pajudinti rankas ir šiek tiek kal- 
bėti. 

Ji rūpinosi juo, kentėjo visus jo kartais vaikiškus 
kaprizus. Skaitė jam knygas ir turėdavo išgalvoti įvai- 
rių pramogų, nes jis nuobodžiavo, kadangi, nepaisant 
luošumo, buvo įpratęs gyventi judriai. 

Visa tai ji darė jeigu ne su malonumu, tai beni 
todėl, kad buvo labai prie jo prisirišusi. 

Dėl tos ligos namai dar labiau ištuštėjo ir darėsi 
jai panašūs į kapą, kuriame turėjo gyventi. 

Dienos slinko baisiai vienodos, nė kiek nepakeis- 
damos nei pono Adamo ligos, nei jos santykių su Ka. 
roliu, kuris dabar dėl tėvo dažniau vakarais sėdėdavc 
namie, pasakodavo apie savo reikalus ir dažniau kreip- 
davosi į ją. 

Tai nedžiugino jos ir vis mažiau domino. 

Ji nenorėjo sau prisipažinti, kad jausdavosi lais- 
vesnė tuomet, kai Karolio nebūdavo namie. 

Jo darbo išvargintas, susirūpinęs veidas, jo liūd- 
nos akys, kuriomis kartais pažvelgdavo į jos galvą, 
ją erzino ir skaudino. 

Tokiais „atve'ais ji sau priekaištaudavo, kad jis aši 
jos kenčia, kad ji viskuo kalta, 

Tačiau tokie priekaiš'ai kamuodavo neilgai — jie 
užleisdavo vietą įžeistam išdidumui, o ji vis geriau 
imdavo suvokti jo šaltą, egoistišką širdį. 

Bet tada jos širdis vėl plyšdavo iš gailesčio dėl jo. 

O būdavo akimirkų, kada tarytum aidas sugrįžda- 
vo — ne jos ankstyvesnė meilė, o meilės troškimas, 
troškimas pasinerti jausmuose, patikėti visą gyvenimą 
tokiai stipriai bangai, kad ji tik nuneštų, kad tik pasi- 
baigtų vienatvės kančios, laukimas, betikslis blašky- 
masis ir tasai laikymasis vien savo jėgomis. 

Kartą ilgo ir atviro pašnekesio metu Nina išplėšė 
tą pavydžiai saugomą jos širdies paslaptį ir nustebusi 
sušuko: 

— Kam kankinies? Kodėl neišsiskiriate tuojau pat? 

— Negaliu. Kaipgi paliksiu tėvą, juk vien žinia 
apie mūsų išsiskyrimą jį užmuštų. 

— Betgi nemylėdama netekėsi. 

— Nekalbėkime apie tai. Negaliu už jo tekėti, nes 
pagadinsiu jam karjerą, jam reikia vesti turtingą, kad 
galėtų įgyvendinti savo planus, kad galėtų nueiti ten, 
kur trokšta. O aš juk negaliu būti jam kliūtis ir... 
nebūsiu. 

— Tu jį dar myli? 

— Nežinau. Žinau, kad kartais jį myliu, kartais ne- 
apkenčiu, o visuomet man gaila jo, nes jis nėra lai- 
mingas. Aš nujaučiu, kad jis niekados nebus laimingas. 

— Bet šitaip ilgiau trukti vis dėlto negali. 

— Sunku gyventi, sunku! O dar prieš metus, netgi 
pavasarį, aš buvau tokia laiminga. Kurgi ta laimė, 
kur? — pasiskundė ji gailiai ir, negirdėdama Ninos 

guodimo, ėmė žiūrėti pro langą į apsnigtą ir fabrikų 
dūmų supurvintą pasaulį. 

Pliki medžių griaučiai, vėjo siūbuojami, lankstėsi 
ir, gailiai, gedulingai vaitodami, žvilgčiojo į langus, 
tarytum šaukdami pagalbos ir pasigailėjimo. 

— Kas yra meilė? Toji meilė, kuri tup;į nesibaigti 
amžiais, kuri turi sujungti dvi sielas visiems laikams, 
kuri jas sulydo? Iiuzija, migla, kurią išsklaido men- 
kiausias vėjas... Juk aš mylėjau! Man atrodė, kad 
myliu tikrai, visa širdimi, kad atiduodu visą sielą tam 
jausmui — kurgi dabar tas mano didelis jausmas? 

— Jis dar yra šitame skunde,— sukuždėjo Nina. 

— Kas atsitiko su ta meile? Ją užmušė įsitikinimas, 
kad aš nesu mylima. O juk sako, kad didele meilę, 
kaip ir išdavystę, ugdo ir duoda jai peno neištiki- 
mybė, nusivylimų kraujas, kančios. Ne, tai, ką aš 
laikiau meile, nebuvo meilė, aš netinkama dideliam 
jausmui, tikrai meilei, — smerkė ji pati save, tik savyje 
ieškodama blogio šaltinio, tik save kaltindama. 

— Taip, yra oranžerinė meilė, kuri paprastoj atmo- 
sferoj miršta. Yra meilė ameba, kuri apsivynioja apie 
mylimąjį ir gyvuoja tol, kol iš ten gauna peno. Yra 
meilė garsas, ją reikia sukelti, nes pati savaime ji ne- 
egzistuoja. Bet tu savęs nekaltink, nes esi nekalta. 

Ji nebaigė, nes įėjo Travinskis, jis sustojo, nenorė- 
damas jų trukdyti. 

— Ar būsi vakare namie? 

— Atėjau tau pasakyti, kad netrukus išeisiu. Šian- 
dien šeštadienis, susirinkimas pas Kurovskį. 

— Girdėjau tikras legendas apie tuos vakarus. Ką 
jūs ten darote? 

— Geriame ir kalbame, o kalbame apie viską. Tai 
vakarai, kur visi vieni kitiems drožia į akis teisybę. 
Diriguoja Kurovskis. 

— Keista, kad norite klausyti teisybės apie save, 
nes sakyti yra labai lengva; net ir labiausiai save 
smerkdamas, skriaudos nepasidarysi. 

— Tikrai keista, kad jie sako vieni kitiems teisybę 
ir jos klausosi. 

— Tai tik įrodo. kad šiek tiek kultūringam žmo- 
gui neužtenka fabrikų, reikalų bei pinigų, retkarčiais 
jam reikalinga šalta sąmoningumo arba bent svajonių 
maudyklė. 

— Teisingai sakai, nes ten ateina netgi Kesleris, 
kad galėtų parodyti savo piktą sielą ir nebaudžiamas 
mus plūsti. Vienintelė proga, tad ir nepraleidžia jos. 

— Žmogus su vienodu malonumu demonstruoja tiek 
blogį, tiek ir gėrį — kad tik būtų pripažintas. 


XVIII 


V iešbutyje pas Kurovskį buvo jau beveik visi, kurie 
priklausė tam siauram rateliui; susirinkusieji sėdėjo 
aplink didelį apskritą stalą, apstatytą buteliais ir ap- 
šviestą sidabrinėmis žvakidėmis su keliolika žvakių. 

Travinskis atėjo su Boroveckiu, pas kurį buvo užsu- 
kęs pakeliui. | | 

Juodu pataikė kaip tik tuo metu, kai Kesleris už- 
kimęs, švokšdamas iš neapykantos, drožė piktą pra- 
kalbą: 

— Nei vienas, nei dešimt jūsų fabrikų nesukurs 
jums savos pramonės. Jūs turite pirmiau civilizuotis, 
susikurti šiokią tokią pramoninę kultūrą, tik tada jūsų 
pastangos nebekels juoko. Aš jus gerai pažįstu! Jūs 
labai gabūs, nes pusė įvairių garsiųjų Europos muzi- 
kantų ir dainininkų — tai lenkai. Jūs gabūs, puikūs 
dideli ponai, tai kodėl nevažiuojate į Monaką? Kodėl 
užmiršote sezonus Nicoje, Paryžiuje, Italijoje? Ten 
į jus žiūrėtų su nuostaba, juk jums taip patinka, kai 
kas stebisi! Jūs gi viską darote, norėdami nustebinti, 
pasirodyti pasauliui, dėl gražios frazes! Jūsų darbas, 
taurumas, menas, literatūra, gyvenimas — tai tik tra- 

Zzė, maždaug gerai deklamuojama galerijos publikai, 
o jeigu jos nėra — tada sau. Jūs bankrutuojate anks- 
čiau, negu ką nors įsigyjate. Jūs koketuojate su vis- 
kuo — ir čia jūs tikri karaliai. Kalbu bešališkai, sakau, 
ką pastebėjau, duodu keletą grynai anatominių, princi- 
pinių pastabų. Jūs vaikai, kurie dedasi suaugusiais. 

Jis nutilo ir ėmė gerti vyną, kurio Kurovskis jam 
tuojau pripylė. 

— Jūs teisus ir drauge neteisus. Jeigu kiaulė sam- 
protautų, pavyzdžiui, apie erelį, tai samprotautų pa- 
našiai; jeigu ji lygintų savo nešvarumą, savo purviną 
tvartą, savo barbarišką storžieviškumą, savo kvailą ir 
brutalią jėgą, savo šlykštų žviegiantį balsą, savo protą, 
apsiribojantį tik noru kuo daugiau prisiryti, jeigu ji 
visa tai palygintų su erelio grožiu, su jo laisvės troš- 
kimu, su jo noru pakilti iki saulės, su jo išdidumu, 
meile platybėms,— ji imtų jo neapkęsti ir niekinti. Tai, 
ką tamsta pasakei, yra ne sinteze, o tik žemesnės rūšies 
padaro piktas urzgimas,— atsakė Kurovskis, vėl pripil- 
damas jam vyno. 

— Man vis tiek, kas aš esu, nes nekenčiu ir nieki- 
nu jus. 

— Lauk jį! — suriko Myškovskis, pašokęs nuo 
kėdės. 

— Nusiramink! Jo neapykanta rodo mūsų jėgą. 

Kesleris nieko nebeatsakė, išsitiesė fotelyje ir, klas- 
tingai šypsodamasis, ėmė skaityti kažkokį purviną, su- 
glamžytą laišką. 

— Greit išsėmėt temą, — pastebėjo Karolis. 

— Kesleris spiaudo — mes leidžiame, nes tokiu bū- 
du jis parodo savo vaikiškus dantukus. O antra ver- 
tus, jis visai apsijuokė, manydamas, kad, išplūdęs, ap- 
drabstęs rasine panieka ir neapykanta, įstums mus 
į neviltį ir pražūtį arba išgąsdinęs privers užleisti vietą 
tiems išmintingiems, darbštiems, civilizuotiems, kil- 
niems vokiečiams. Kvailys! Nežino, kad tauta gali gy- 
vuoti, vystytis ir nugalėti tik čaižoma neapykantos 

botagais, tik apsupta tykančių ją sudraskyti šakalų, 
o ne angelų, giedančių taikos ir meilės himnus. 

— Pasaulis yra skaičius, pasakė Pitagoras, bet tu, 
Kesleri, esi tik nulis, klaikus nulis, vienišas nulis,— 
piktai sušuko Myškovskis. 

— Išgerkim,— pasiūlė Moricas, kuris paprastai tik 
klausydavosi. 

Jie išgėrė, paskui vėl išgėrė, užsirūkė cigarus ir 
kurį laiką tylėjo. 

Travinskis, kuris mėgo sakyti palaidas mintis ir 
pastabas, nesusijusias su pokalbiu, pertraukė tylą ir 
aiškiu, labai melodingu balsu prabilo: 

— Žmogus, gyvenantis apskaičiavimu, žmogus, ge- 
rai veikiantis bendros didelės mašinos ratelis, sudaro 
tik pilką visuomenės foną; jis nulis pažangai, dydis, 
kuris išsaugo status guo!, geriausiu atveju jis civiliza- 
cijos konservatorius, o ne jos kūrėjas. 

— Ko tamsta nori, kur tamsta krypsti, į asmenybės 
kultą? — sušuko staiga Vysockis. 

— Aš tik konstatuoju, kad žymūs asmenys veda 
pasaulį pirmyn, kad be jų būtų naktis, viešpatautų 
chaosas ir akli gaivalai. 

— O iš kurgi atsiranda tie asmenys? Krenta iš mė- 
nulio su gatavais įstatymų, pažangos, atradimų, išra- 
dimų sąrašais, ką? O gal jie irgi tos pilkosios ,„konser- 
vatorių“ masės, to visuomenės fono produktas? Taip? 
O jeigu taip, tai aš baigiau, — sušuko jis įnirtęs, pa- 
siraitė ūsus, nusidulkino atlapus, įtraukė rankogalius ir 
jau pasirengė karštam disputui. 

— Padaryk tamsta galutinę išvadą,— lėtai tarė Tra- 
vinskis. 

— Žymūs asmenys, kurie, kaip jūs sakote, veda pa- 
saulį, tie meno mokslo, veiklos, jausmų ir t. t. genijai 
yra tik nesąmoningi įrankiai, kuriais pasireiškia jų 
rasė, tauta arba valstybė, kuri juos iškėlė. Jų dydis 

yra tiesiog proporcingas aplinkai. Jie yra įgaubtas veid- 
rodis tam, kad atspindėtų ir surinktų į fokusą visas 
savo tautos svajones, troškimus ir poreikius. Todėl 
sunku tikėtis, kad papuasų tarpe gimtų Kopernikas 
arba Hene-Vronskis!. ; 

— Panašiais faktais įtikinsiu jus, kad yra kitaip, 
kad genijai nėra savo rasių padarinys, o visai kažkas 
kita, bet prieš tai papasakosiu seną legendą apie genijų 
kilmę. Kadaise, labai seniai, blogis viešpatavo žmo- 
nėse, tarp žvėrių, visoje gamtoje, urvuose, giriose, 
vandenų gelmėse ir visoje begalybėje. Viešpatavo pik- 
tas dievas Chaosas ir jo vaikai: Pavydas, Neapykanta, 
Smurtas, Badas ir Žudymas. Visi kovojo vieni su kitais. 
Ilgai skambėjo erdvės nuo aimanų ir raudų, kol paža- 
dino iš susimąstymo Indrą, ilsėjusį visatos gelmėse. 
Jis ilgai klausėsi, pažvelgė į žemę ir žiūrėjo, kol jo 
širdis pritvino užuojautos ir dieviškų ašarų šaltinis 
kaip perlų lietus ėmė tekėti į erdves. Kelios ištiškusios 
ašaros nukrito ant žemės; iš jų atsirado ir atsiranda 
genijai, kurie veda paklydusią vargše žmoniją į šviesą, 
atgal į Indros prieglobstį. Gimę iš dieviškojo gailesčio, 
jie yra gailestis, šviesa, meilė ir Žmonijos išganymas. 

— Pasaka kaip pasaka, jeigu nebūtų stebuklinė, ne- 
turėtų prasmės, — sušuko Vysockis, ir jie pradėjo karš- 
tai įtikinėti vienas antrą. Nesiliovė nė per vakariene, 
kuri buvo netrukus paduota, bet kalbėjo tyliau, nes 
Kurovskis pagyvėjo ir įsijungė į pokalbį, kuris vėl pa- 
sidarė bendras. 

Tik Boroveckis negalėjo išsijudinti, mažai kalbėjo 
ir visai nesiklausė, užtat daug gėrė ir nekantriai dėb- 
čiojo į kitus. Jis norėjo pasilikti vienas su Kurovskiu, 
tačiau niekas nė neketino išeiti, ypač dabar, kai pa- 
davė juodą kavą, kai truputį apsvaigęs Kurovskis, 
glostydamas jau pasidabruotą juodą barzdą ir žybčio- 
damas rešutmedžio spalvos akimis, kufios nuo susi- 

jaudinimo darėsi panašios į tigro akis, pokalbio metu 
svaidė ištisas puokštes paradoksiškų aforizmų. 

Štai kai kurie iš jų: 

„sąžiningumui kartais būna nuobodu, tada jo sau- 
gokitės." 

„Galima būti net ir doram, bet su sąlyga, kad ret- 
karčiais būtų pakviečiama pietų nuodėmė.“ 

„Kas trokšta teisingumo, gali jį nusipirkti.“ 

„Kuo skiriasi teistas nuo ateisto? Tik atvirkščiu 
kvailumo poliumi.“ 

„Nėra tokio niekšo, kuris retkarčiais nečiupinėtų 
sau šonų, ar nedygsta jam angelo sparnai.“ 

„Lodzė pripažįsta visus įsakymus, neklauso tik vie- 
no — nevok." 

„Teisybė brangiausiai kainuoja civilizuotoms vi- 
suomenems, tad nebijokime, ji niekados neviešpataus.' 

„Mes paklūstame įstatymams ir gerbiame juos, jei- 
gu jie paremti durtuvais.“ 

„Mūsų civilizacija yra per didelė mūsų dar barba- 
riškoms sieloms, mūsų dar laukiniams instinktams. Puo- 
šiamės ja lyg nykštukai milžinų rūbais.“ 

„Tai, ką mes žinome, tėra degtukas, žibantis amži- 
nybės tamsoje.“ 

„Kas galėjo visas atsiduoti vienai idėjai, tegul ne- 
sigiria, nes matyti nedaug teturėjo atiduoti." 

„Blogų arba gerų žmonių nebūna — yra tik kvaili 
arba išmintingi.“ 

Kesleris nebegalėjo ramiai klausytis, paniekinamai 
gūžtelėjo pečiais ir sušuko: 

— Žaidžiate kaip vaikai tuščiomis žodžių skardinė- 
mis, aš einu namo. 

— Ir aš taip manau,— dviprasmiškai pasakė Ku- 
rovskis. | 

Kesleris pasiliko. 

Pokalbis nukrypo į literatūrą. Jam vadovavo Myš- 
kovskis, kuris pasakė Boroveckiui, pasišaipiusiam iš 
literatūros entuziastų: 

— Iš pradžių buvo daina ir pabaigoje bus daina, 
o ne šukuotų vilnų verpimo vadovėlis. Bet tiek to! 

Jis atsistojo, kažkaip keistai, lyg gailėdamasis, pa- 
sižiūrėjo į susirinkusius ir tarė: 

— Išgerkite su manim atsisveikindami, rytoj išva- 
žiuoju į Australiją. 

Visi pradėjo juoktis ir išgėrė, bet jis pakartojo 
rimtai: 

— Nesijuokite, duodu jums garbės žodį, kad rytoj 
naktį palieku Lodzę visiems laikams. 

— Kur? Kam? Kodėl? — pasipylė klausimai. 

— Į pasaulį, kur akys mato. O kam? Kad būčiau 
toli nuo Europos ir fabrikinės civilizacijos, man jau 
gana to liūno, trokštu jame, skęstu, mirštu. Dar pora 
metų, ir aš čia visai supūsiuų, 0 aš noriu gyventi ir 
todėl išvažiuoju. Pradedu gyventi iš naujo, žmoniškai. 

— Bet kodėl? — šaukė jie, nustebę ir sujaudinti 
tokio nepaprasto sumanymo. 

— Kodėl? Nes man nuobodu, man įgriso įstatymų, 
papročių, santykių, institucijų tironija, nes man įgriso 
ta sena paleistuvė Europa, man koktu nuo melo, koktu 
nuo visokių taisyklių, kurios. mane valdė ir neleido 
niekad būti savimi, visa man įsipyko ir visa man yra 
per skaudu, kad galėčiau ilgiau kentėti. 

— Argi kur kitur jums bus geriau? 

— Pažiūrėsiu — pzmatysiu. Likite sveiki. 

Jie atsisveikino su jųo, bet visi įkalbinėjo pasilikti, 
nes visi jį mėgo ir, nepaisydami keistumų, labai ver- 
tino. 

Kurovskis nieko nesakė, tik sekė jį akimis, o paskui, 
kai bučiavo atsisveikindamas, sukuždėjo: 

— Gerai darote. Jeigu nejausčiau pareigos budėti 
čia iki galo, iki paskutinio atodūsio, eičiau su jumis. 
Jeigu jums reikės pinigų, parašykite. 

— Ką jūs, po velniais, juk imu su savim didžiau- 
sią kapitalą — sveikas rankas ir galvą. Juk važiuoju 
ne moterų vilioti arba linksmintis, o laisvai ir nepri- 
klausomai gyventi. Prisiminkite mane kartais, jeigu 
norite, ir žiūrėkit, negaišinkite gyvenimo pinigams da- 
ryti, nepaverskite savęs darbiniais gyvuliais, netap- 
kite mašinomis, nesumenkėkite, be saiko apsikrovę 
darbais. 

Jis išbučiavo visus, stipriausiai Kurovskį, ir šaipy- 
damasis, kad neparodytų susijaudinimo, išėjo. 

— Beprotis! — paniekinamai sumurmėjo Kesleris ir 
taip pat netrukus išėjo drauge su Moricu ir Vysockiu. 

Pasiliko tik Kurovskis ir Boroveckis. 

Apniukusiomis akimis Kurovskis žvelgė į kažkokį 
tolį, negalėdamas numalšinti skausmo, kuris jį apėmė 
dėl Myškovskio išvykimo. 

— Tik valandėlę tave sugaišinsiu,— prabilo Boro- 
veckis. 

— Sėskis, iki ryto dar yra laiko,— pasakė jis, pa- 
rodęs į langą, į priešaušrį, besiskverbiantį pro apra- 
sojusius stiklus. | 

Karolis ilgai pasakojo apie savo fabriką, apie rei- 
kalus, apie būtinumą nusikratyti bendrininkais, pami- 
nėjo suokalbį prieš jį ir pagaliau pasiūlė sudaryti 
bendrovę. 

Kurovskis ilgai galvojo, teiravosi smulkmenų, paga- 
liau tarė: 

— Sutinku, bet su viena sąlyga. Iš anksto įspėju, 
kad sąlyga svarbi ir. .. gal truputį keista. 

— Sakyk. 

— Gali tau nepatikti, bet... bet išklausyk ramiai, 
kaip biznierius. 

— Laukiu susidomėjęs. 

— Nevesi Ankos! 

Boroveckis pašoko nuo kėdės, jo veidas paraudo, 
bet paraudo iš staigaus, neapsakomo džiaugsmo. Jis 
kone puolė jam ant kaklo, tačiau greit susivaldė, pa- 
niuro ir ėmė ieškoti skrybėlės. 

— Aš sakiau, išklausyk ramiai, kaip bizniėrius. O 
antra vertus, kalbėkime atvirai, neapgaudinėdami patys 
savęs, nes perdaug gerai pažįstame vienas kitą. 

— Gerai, kalbėkime atvirai. 

— Aš sudarysiu su tavim slaptą bendrovę, kad ga- 
lėtum atsikratyti skolų ir išgrūsti dabartinius bendri- 
ninkus, o tu už tai grąžinsi Žodį panelei Anai ir vesi, 
ką tik nori, kad ir Madą Miuler. 

— Ottu Anką? 

— Tai jau mano reikalas, kas bus vėliau, tu tik 
grąžink jai žodį ir nebekankink. Šitokia padėtis žudo 
merginą, juk ji pati nepasakys. 

— Seniai būčiau taip padaręs, aš dažnai galvojau 
ir tebegalvoju apie tai, bet bijau, nes žinau, kokia 
jinai jautri, ir dar, dar. .. 

— Ir dar, kaip man atrodo, ji jūsų nemyli, tad pa- 
darykite jai malonę. 

— Kai ką žinau apie tai, — pasakė jis, labai skau- 
džiai užgautas jo žodžių. 

— Na, ir jūs nemylite jos. 

— Čia tai jau mano reikalas. Tik tiek jums pasa- 
kysiu, kad, kol ji pati neatsisakys, aš būsiu jos suža- 
dėtinis ir netrukus vesiu. Stebiuosi, kad pasiūlėte man 
tokią aferą, — užbaigė jis, netikėtai labai susijaudinęs. 

— Jūsų teisybė, matyti, buvau nepakankamai blai- 
vus ir pateikiau netikusius argumentus. 

— Labanaktis. 


Kurovskis padavė jam ranką, liūdnai pažvelgė įkan- 
din, o paskui paskambino ir liepe tuojau kinkyti ark- 
lius. 

— Vargšė Anka! — sukuždėjo jis. 

XIX 


— Užsuksiu valandėlę į fabriką, o paskui eisiu 
drauge su jumis, nesinori grįžti namo,— pasakė Kes- 
leris Moricui, kai jie išsiskyrė su Vysockiu. 

— O gal pas mane arbatos išgersit? 

— Gerai. Kažkas man yra, 17 nežinau kas! — su- 
kuždėjo jis, nervingai krūptelėjęs. 

Jie lėtai žingsniavo tuščiomis, lyg išmirusiomis, gat- 
vėmis. Sniegas baltavo ant stogų, dengė gatves ir šali- 
gatvius plona, prišalusia pluta. Nyki, pilkai drumzlina 
žiemos aušra niūriai gaubė miestą. Jau gesino žibintus, 
visi daiktai liejosi vieni su kitais, nyko, tik kur-ne-kur 
suspingsėdavo kokia švieselė ir vėl tuojau užgesdavo. 

— Būtinai turite būti fabrike? 

— Būtinai, naktį dirba visi skyriai. 

— Atleiskite man už pastabą, bet, jumis dėtas, aš 
neičiau pas Malinovskį, jis panašus į pasiutusį šunį, 
pririštą grandine. 

— Kvailys, jo duktė man kainuoja apie penkis 
tūkstančius rublių per metus, o jis dar man urzgia. 

— Jis jau yra buvęs Sibire,— sukuždėjo Moricas. 

— Tai tykus žmogus. Reikia pas jį užeiti, parašė 
man laišką, todėl noriu atsakyti jam asmeniškai. 

Jis klastingai išsišiepė. 

— Dėl Zoskos? 

— Taip. 

— Ar turite bent revolverį? 

— Turiu koją tam lenkiškam šuniui,'jeigu pradės 
urgzti — sutraiškysiu. Duodu jums žodį, kad neurgs, 
jis tik nori gero atlyginimo už dukterį. Ne pirmą kartą 
tvarkau tokius reikalus,— tarė jis pašaipiai, bet širdy 
pajuto kažkokį šiurpulį — ne iš baimės, nes to jausmo 
visai nepažino, bet iš nesuprantamo liūdesio ir nuo- 
vargio. 

Jis žvalgėsi į pilką dangų, į tuos niūrius tarsi mi- 
rusių namų apkasus, klausėsi tos keistos, erzinančios 
užmigusio miesto tylos. 

Bet visomis mašinomis ūžiančio fabriko kieme, už- 
lietame elektros šviesos ir pilname judėjimo, jis vėl 
pasijuto gerai. 

— Palaukit valandėlę, pasikalbėsiu ir tuojau grįšiu. 

Jis įėjo į beveik visai tamsų bokštą, nes tik viena 
lemputė, kabanti prie aprūkusios sienos, dulkė truputį 
blankios šviesos į dirbančius stūmoklius ir į apatinę 
dalį smagračio, kuris, kaip visuomet, pašėlusiai sukosi, 
kaukdamas klaikią jėgos giesmę ir grėsmingai Žybčio- 
damas didžiuliais plieniniais stipinais. 

— Malinovski! — pašaukė jis nuo durų, bet jo baišą 
sudraskė geležinės mašinos žiaunos. 

Malinovskis, susikūprinęs, su ilga palaidine, su te- 
paline ir skudurais rankose sukiojosi aplink mašiną, 
budėdamas prie to baisaus galvijo; visai pasinėręs 
į riksmų ir triukšmų chaosą lyg į audringos jūros gel- 
mes, jis tik stebėjo judančią pabaisą, kuri, lyg apsvai- 
gusi iš padūkimo, įnirtingai riaumodama, blaškėsi, dre- 
bino mūrus ir skleidė bokšte siaubą. 

— Malinovski! — suriko Kesleris jam palei pat 
ausį. 

Malinovskis išgirdo, priėjo arčiau, pastatė tepalinę 
ir lempą ir, ramiai žiūrėdamas į jį, ėmė šluostytis ran- 
kas į palaidinę. 

— Rašei man laišką? — griežtai paklausė Kesleris. 

Jis linktelėjo galvą. 

— Ko nori? —įžūliai drėbė jis, nes Malinovskio 
Iamumas jį erzino. 

— Ką padarei su Zoska? — sukuždėjo jis, pasilenkęs 
prie Keslerio. 

— Aha! Tai ko nori? — paklausė jis antrą kartą ir 
instinktyviai ėmė trauktis už durų. 

Malinovskis pastojo jam kelią ir sukuždėjo tyliai, 
labai ramiai: 

— Nieko... Tik užmokėsiu tau už ją. 

Jo akys žybtelėjo it plienas, o galingos rankos, pa- 
našios į stūmoklius, pakilo gresmingai sugniaužtos. 

— Pasitrauk, nes suskaldysiu tau makaulę! 

Jį nukrėtė baimė, Malinovskio akyse jis išvydo mir- 
ties nuosprendį. 

— Pamėgink, pamėgink! ..— niūriai sumurmėjo Ma- 
linovskis. 

Jie sustojo vienas prieš kitą, valandėlę žiūrėjo kaip 
du tigrai, įsiręžę prieš baisų šuolį. 

Jų akys ėmė blizgėti kaip tie smagračio plieniniai 
stipinai, šmėkščiojantieji šešėliuose tarsi iltys. 

Pabaisa, lyg koks roplys, apraizgytas tamsos, tvis- 
kesio ir kibirkščių tinklais, įnirtingai kaukė, blaškėsi, 
tarsi ieškodama, kaip pabėgti iš tų drebančių galingų 
mūrų. 

— Pasitrauk! — suriaumojo Kesleris ir taip baisiai 
smogė kastetu, kad Malinovskis atatupstas nusverdėjo 
iki sienos, bet nepargriuvo, žaibiškai atsistojo visu 
ūgiu ir puolė Keslerį, sugniaužė plieninėmis rankomis 
jam gerklę ir su baisia jėga trenkė jį į priešingą sieną. 

— Tu... maita...— urzgė jis ir vis kiečiau smau- 
gė. Kesleris net krenkštelėjo kraujais ir vos išstenėjo: 

— Paleisk... paleisk... 

— Dabar jau tave pribaigsiu, tu mano, mano... 
mano. ..— sukuždėjo jis iš lėto 1r kažkaip nesąmonin- 
gai truputį atgniaužė pirštus. Tada Kesleris atsipeikėjo 
ir, pagautas nevilties, įsiutęs puolė pirmyn taip smaI- 
kiai, kad abu parvirto. 

Malinovskis jo nepaleido, juodu susikibo per pusiau 
kaip du lokiai ir, dusliai rėkdami, ėmė raitytis, vienas 
antram daužyti galvas į asfaltą, trankyti į sieną iI 
mašinos pamatus, maigyti vienas kitą keliais, kandžioti 
veidus ir pečius, staugti iš skausmo ir įtūžimo. 

Neapykanta ir troškimas žudyti aptemdė jų sąmo- 
nę, jie vartėsi. kaip klaikus kamuolys, kuris čia ritosi, 
čia kėlėsi, čia vėl griuvo, raičiojosi, kraupiai riaumojo 

ir kraujuodamas toliau kovojo tą žūtbūtinę kovą palei 
dusliai ūžiančią mašiną, po tuo ratu, kuris jau buvo 
benutveriąs juos plieninėmis iltimis. 

Jie galynėjosi trumpai, Malinovskis ėmė viršų ir 
taip galingai gniaužė, kad net laužė šonkaulius ir krū- 
tinę; tuomet Kesleris paskutinėmis pastangomis su- 
kando jam gerklę. 

Juodu vienu metu pašoko nuo žemės, apsisuko ir, 
klaikiai rėkdami, griuvo ant stūmoklių, tarp švysčio- 
jančių raro stipinų, kurie juos nutvėrė, įtraukė, pakėlė 
iki lubų ir akies mirksniu sutraiškė. 

Tarp virpančių mūrų dar aidėjo jų paskutinis riks- 
mas, 0 jie buvo jau negyvi, tik jų kūnų suplėšyti skar- 
malai skriejo baisiojo smagračio orbita, tiško ant sienų, 
dribo per sukruvintus stūmoklius ir maskatavo, užsi- 
kabinę už rato, kuris, sukruvintas, siaubingai didelis, 
vis sukosi pašėlusiu greičiu ir kaukė lyg pažabota įnir- 
šusi jėga. 


Malinovskį lydėjo tik būrelis Adamo pažįstamų bei 
draugų, nes diena buvo baisi, be paliovos pliaupė šlap- 
draba ir nuo pilkų, žemai slenkančių sunkių debesų 
pūtė žvarbus vėjas. 

Adamas vedė motiną, sutinusią nuo ašarų, beveik 
be sąmonės, o paskui juos ėjo Jaskulskiai su vyresniai- 
siais vaikais bei keli kaimynai iš šeimyninių bendra- 
bučių. 

Jie ėjo gatvės viduriu, paskui vienkinkį laidotuvių 
vežimą, kuris šokinėjo per duobes ir tekiniais maišė 
skystą juodą dumblą, čiurkšlėmis tyškantį į visas 
puses. 

Procesija lėtai slinko Piotrkovo gatve, prisigrūdusia 
vežimų su prekėmis ir privačių ekipažų; šaligatviais 
Zujo minios juodų, purvais apsitaškiusių žmonių, nuo 
stogų čiurkšlėmis žliaukė vanduo ir Liško į šaligatvius, 
į vėjo siūbuojamus skėčius, o sniegas šlapiais kąsniais 
vis labiau baltino vežimo ir karsto šonus. 

Šaligatviu ėjo Bliumenfeldas, Šulcas bei visi kiti 
muzikantai, už kurių žingsniavo Stachas Vilčekas su 
kažkokiu jaunu vyru ir vis pasakojo jam apie savo 
reikalus. 

Hornas taip pat ėjo su procesija ir liūdnai apžiū- 
rinėjo visus lydinčiuosius; ieškojo Zoskos, bet jos ne- 
buvo, ir niekas nežinojo, kas su ja atsitiko po Keslerio 
mirties. 

Tuojau už miesto prie lydinčiųjų prisidėjo keliolika 
darbininkių, jos užtraukė kažkokią nepaprastai liūdną 
giesmę ir giedojo pačios vienos, nes kunigo nebuvo. 
Malincvskis buvo laidojamas kaip savižudis ir žmog- 
žudys, paniekintas, gal būt, todėl ir visų veiduose bu- 
vo matyti didis sielvartas ir liūdesys. 

Bet, tolstant nuo miesto, žmonių vis daugėjo iš 
visokių gatvelių ir skersgatvių; uždusę dar nuo darbo, 
purvini, pamėlę nuo šalčio, jie glaudžiomis gretomis 
apsupo mirusį draugą ir žygiavo tarsi grėsmingas 
būrys. 

Liūdnai skambėjo giesmė, ją draskė vėjas, čaižė 
sniegas ir lietus, stingdė šaltis. 

Kapinių alėjoje nuogi medžiai vaitojo, lankstomi 
vėjo, o giesmė aidėjo tarsi gaili, begalinio skausmo 
kupina rauda. 

Jie skubiai perėjo kapines, pilnas supuvusių lapų, 
su sniegu sumaišyto purvo, prašmatnių antkapių ir gū- 
daus nuogų medžių ošimo, ir pasuko į „užmirštųjų“ 
kampą, kur tarp sudžiūvusių tūbių ir dagių kūpsojo ke- 
liolika kapų. 

Duobė .buvo iškasta, tad netrukus subildėjo ant 
karsto beriama geltona sušalusi žemė, ūmai kaip audra 
kilo verksmas ir klyksmas ir ėmė pritarti maldai, kurią 
balsu kalbėjo darbininkai, suklaupę aplink kapą. 

Vėjas staiga nurimo, medžiai nutilo, dar labiau 
sutemo, ir iš rūškanų debesų lyg milijardai baltų sunkių 
drupelių pabiro sniegas, nubaltino kapus ir Žmones, 
viską užklojo šalta vienoda marška. 

Iš Lodzės pro sniegą dusliai ataidėjo fabrikų sire- 
nos, kaukiančios pavakariams. 

— Kas bus su Zoska? — paklausė Bliumenfeldas 
Vilčeką, kai jie jau ėjo atgal į miestą. 

— Eis į gatvę. Sužinojusi apie Keslerio mirtį, ji 
įsiuto ir ėmė keikti tėvą, kad dėl jo kaltės turėsianti 
ieškoti kito meilužio. Bet, sako, ja jau pasirūpino Vil- 
helmas Miuleris. 

— Ką jūs dabar, Vilčekai, veikiate? — paklausė 
Hornas, priėjęs prie jų. 

— Ieškau kokio biznio. Grosgliuką mečiau, o anglis 
man jau įkyrėjo. 

— Girdėjau, pardavėte sklypą Griunšpanui? 

— Pardaviau,— sumurmėjo jis ir sukando dantis, 
lyg jam būtų užgavę labai skaudžią žaizdą. 

— Ką, apmovė jus? 

— Apmovė, apmovė! — iškošė jis pro dantis, kaž- 
kaip skausmingai pasimėgaudamas.— Pardaviau už ke- 
turiasdešimt tūkstančių ir gavau pelno trisdešimt aštuo- 
nis su puse, bet apmovė mane! Nedovanosiu jam iki 
mirties! — jis pasikėlė kailinių apykaklę, norėdamas 
paslėpti iš pasipiktinimo kaistantį veidą ir truputį užsi- 
dengti nuo sniego, kuris krito jiems į akis vis tirščiau. 

— Nesuprantu, gavote šitiek pelno, tai kaipgi jus 
čia apmovė? 

— O taip, žinote, kai jau pasirašėme sutartį, kai 
pinigus turėjau kišenėje, tasai parka, šunsnukis tiesia 
man ranką, dėkoja už gerą širdį ir sako, kad aš esu 
labai išmintingas, tačiau tik iki keturiasdešimt tūkstan- 
čių rublių!.. Jis ėmė juoktis 17 sako, kad jau būtų 
davęs penkiasdešimt tūkstančių, nes sklypas jam būti- 
nai reikalingas! Tik pagalvokit, kaip kvailai leidausi 
apgaunamas, o dabar jis šaiposi iš manęs! 

Jis nutilo ir truputį atsiliko, norėdamas apmalšinti 
tą pašėlusį bejėgišką įtūžimą, kuris jį tiesiog smaugė. 

Jam rūpėjo nebe pinigai, jis negalėjo pakęsti, kad 
jį apgavo, kad toks Griunšpanas iš jo tyčiojasi, kad jis, 

Vilčekas, leidosi apgaunamas. Jo ambiciją kamavo ne- 
apsakomos kančios. 

Su draugais jis atsisveikino šaltai, nes šiuo momentu 
nebegalėjo į nieką žiūrėti, pasišaukė vežiką ir nuva- 
žiavo namo. Jis tebegyveno savo senojoje lūšnoje, nes 
Rutą buvo suderėjęs iki pavasario. 

Kambary buvo šalta, drėgna ir labai tuščia, jis vos 
išsėdėjo iki vakaro, o paskui nukiūtino į „koloniją“, 
kur dabar visada valgydavo, nes jam reikėjo užmegzti 
glaudesnius santykius su vadinamąja visuomene. 

Bet „kolonijoj“, kur visada būdavo taip linksma, 
šiandien visus slėgė liūdesys, o Kama nuolat verkė ir 
slapstėsi salonėlyje, nes jos širdį labai graudino Ada- 
mo Malinovskio išvaizda. Palydėjęs į namus motiną 
ir palikęs su artimais giminėmis, jis pats išbėgo, kelias 
valandas klaidžiojo po Lodzę, pagaliau išvargęs atėjo 
į „koloniją“ kasdieninės arbatos; tikėjosi, kad su už- 
jaučiančiais jį žmonėmis bus geriau. 

Jis kaip tik sėdėjo prie stalo ir žiūrėjo kažkur 
į tolį. Jo žalios akys buvo patamsėjusios ir tarytum at- 
spindėjo tą vidinį, galvoje įstrigusį tėvo paskutiniųjų 
minučių reginį, kuris nuolat kilo jam prieš akis. 

Jis nieko nekalbėjo, bet, jausdamas tiek užjaučian- 
čių širdžių, tiek šiltų žvilgsnių, tą tylų kuždesį aplin- 
kui ir tą keistą susirinkusiųjų nuotaiką, ir nuolatines 
Kamos raudas, nebeištvėrė. Su nieku neatsisveikinęs, 
jis išbėgo ir prieangyje trūkčiodamas pravirko, 

Išbėgo ir Hornas su Vilčeku, paėmė jį savo globon 
ir nuvežė namo, kur netrukus susirinko visi draugai. 

Ilgą laiką visi sėdėjo tylėdemi, pagaliau Bliumen- 
feldas pradėjo smuiku labai tyliai griežti Šopeno nok- 
tiurnus, griežė ilgai, griežė iš visos širdies taip, kad 
Adamas, besiklausydamas muzikos, truputį aprimo. 

Paskui pas juos atėjo Davidas Halpernas ir ėmė la- 
bai atsidėjęs jį guosti ir karštai kalbėti apie teisingą 
ir gerą dievą. 

Visi klausėsi su mielu noru, tik vienas Vilčekas iš- 
sinešdino, nes jo niekas ir niekuo negalėjo sudominti; 
jau dvi savaitės jį ėdė ta pašėlusi neapykanta Griun- 
španui. 

Jis per dienas slampinėjo po Lodzę, vis kombinuo- 
damas, kaip pakenkti fabrikantui. 

Jis prisiekė jam atkeršyti ir ieškojo progos. Nė ne: 
galvojo apie asmeninį kerštą, sumušti arba užmušti; ne, 
tai būtų niekai, jis norėjo jį sužeisti per kišenę. 

Todėl jis dabar ištisas savaites ir gaišo, knisdamasis 
ir šniukštinėdamas Grosmano fabriko gaisro smulkme- 
nas, nes jautė, kad iš tos pusės galės įkąsti Griunšpa- 
nui į pačią širdį. 

Jis jau buvo suradęs teisingą kelią, bet kol kas, 
trokšdamas bent laikino pasitenkinimo, ryžosi atskleis- 
ti Boroveckiui Grosgliuko suokalbį ir Morico machi- 
nacijas užvaldyti fabriką. 

Vieną dieną jis labai rūpestingai apsirengė ir nuėjo 
aplankyti pono Adamo ir Ankos, tikėdamasis ten su- 
tikti Karolį. 

Anka sutiko Vilčeką labai maloniai, nes jisai pri- 
minė jai Kurovą, ir tuojau nuvedė pas poną Adamą. 

— Stachai! Kaip laikaisi, a? Gerai, kad atėjai, ge- 
rai. ..— sukuždėjo ponas Adamas, tiesdamas jam ran- 
ką, kurią Vilčekas kažkaip nesąmoningai, iš seno įpra- 
timo, pabučiavo. Kadangi jis pradėjo pasakoti apie Ku- 
rovą, kur neseniai buvo apsilankęs, tai ir Anka 
prisisliAko arčiau ir ėmė atidžiai klausytis. 

— Na, bet kaip tau sekasi, a? — pagaliau ėmė klau- 
sinėti ponas Adamas. 

— Neblogai, neblogai, kaip iš pradžių, — atsakė jis 
nerūpestingai ir laisvai papasakojo apie savo keturias- 
dešimt tūkstančių rublių, nes norėjo padaryti jiems 
įspūdį. 

— Na, na! Tepadeda tau dievas, Stachai, gali sau 
> ir milijonierium, kad tik nebūtų žmonėms skriau- 

OS. 

Vilčekas atlaidžiai nusišypsojo ir pradėjo plačiai 
dėstyti savo planus bei sumanymus, į kairę ir į dešinę 
svaidė tūkstančius, lyg tarp kita ko pasakojo apie savo 
ryšius su milijonieriais, piešė savo ateitį stambiais 
brūkšniais, bet tuo pačiu metu buvo labai juokingas, 
nes per daug viskuo gyrėsi. 

Anka nusišypsojo ironiškai, o ponas Adamas, nuo- 
širdžiai nustebęs, sušuko: 

— Kaip keistai viskas susiklosto šiame pasaulyje! 
O ar atsimeni, mielas Stachai, kaip ganei mūsų ver- 
šiukus, ką? O kaip kunigas Šymonas mušė kandik- 
liu, a2.. 

— Sunku užmiršti...— sulemeno jis išraudęs, nes 
Anka labai keistai į jį žiūrėjo. 

Tas priminimas sugadino jam nuotaiką, jis netru- 
kus atsistojo ir pasiteiravo apie Karolį. 

— Nėra pono Boroveckio, vakar išvažiavo į Berly- 
ną ir sugrįš tik po kelių dienų, — pasakė Anka, pilda- 
ma jam arbatos. 

— Na, o pasakyk man, kaip ten buvo su ta sena 
žyde, suvalgei jos aguonų vyniotinį, ar ne? — nesilio- 
vė klausinėjęs ponas Adamas, pasinėręs į prisiminimus. 

Bet Vilčekui tai labai nepatiko, jis nieko neatsakė, 
paskubomis išgėrė arbatą ir išsinešdino, niršdamas ant 
senio ir viso pasaulio. 

— Ta mano vaikystė bus man kaip girnapusė prie 
kojos! — murmėjo jis. 

Ponas Adamas ilgai kalbėjo su Anka apie jį, jis 
ilgai negalėjo suprasti, kas dabar darosi pasaulyjė, kad 
toks, pavyzdžiui, Vilčekas, kuris ganė jų gyvulius, kurį 
ne kartą buvo gerai prilupęs, dabar yra jau pasiturintis 
žmogus ir ramiausiai gali juos lankyti, būti su jais 
kaip lygus su lygiais. 

Ponas Adamas buvo demokratas, bet šito negalėjo 
suprasti, o tikriau sakant, negalėjo sutikti su tokia 
lygybe, todėl užbaigė šitaip: 

— Jie per greit auga! Iš bajorijos turėjo džiaugsmo 
ir viešpats dievas, bet iš šitų, man atrodo, tik velnias 
turės džiaugsmo, a, kaip tau atrodo, Anka?.. 

Boroveckis buvo Berlyne. 

Jis atvažiavo pas Liusi, nes ji užvertė jį telegramo- 
mis ir grasino nusižudysianti, jei jis neatvažiuosiąs bent 
kelioms valandoms. 

Jis nuvažiavo netgi su noru, nes tikėjosi porą dienų 
pasilsėti, būdamas toliau nuo fabriko, kuriame jau dir- 
bo visi skyriai. 2 

Jis jautėsi pavargęs ir išsekintas darbo bei nuolati- 
nių rūpesčių. 

Su Liusi jis matėsi po du kartus per dieną. Tie su- 
sitikimai jam buvo kančia, tuo labiau kad Liusi pasi- 
darė labai negraži; jis negalėjo be pasibiaurėjimo žiū- 
rėti į jos deformuotą figūrą ir beveik su pasišlykštėji- 
mu bučiuodavo jos išpurtusį, geltonomis dėmėmis 
išbertą veidą. 

Ji greit pajuto, kokį daro įspūdį, ir todėl kiekvie- 
nas pasimatymas baigdavosi karčiais priekaištais ir aša- 
romis. 

Abu jie baisiai kankinosi. | 

Ji mylėjo taip pat stipriai, kaip ir seniau, tik jau 
nebebuvo ta puošni, aistringa meilužė, ta kupina nesą- 
moningo diskretiškumo, nuoširdaus naivumo ir jaudi- 
nančio drovumo Liusi, ta gražioji Liusi, Lodzės pažiba. 
Ji virto paprasta, vulgaria, neišauklėta ir nekultūringa 
mažo miestelio žyde, pasidarė rėksnė, įžūli ir kvaila. 

Tai būsimoji motinystė taip smarkiai ją pakeitė ir 
sužadino visas jos rasei būdingas savybes. 

Karolis, kiek išsigandęs, stebėjo tuos pasikeitimus, 
bet, jausdamasis jai kaltas, slopino, kiek galėjo, pasi- 

biaurėjimą ir neapykantą, kuri tolydžio augo, ir gana 
ramiai kentė jos įgeidžius ir kaprizus. 

Per kiekvieną pasimatymą ji jam priekaištaudavo, 
kad jis padaręs ją nelaimingą, mėgaudamasi galimybe 
kamuoti jį ir save, nuolat primindavo, kad gimsiantis 
kūdikis esąs jo, kankindavo jį savo nuolatine mirties 
baime ir pagaliau, aistringai prasiveržus geismams, 
puldavo į ęlėbį. 

Po kelių dienų jis atsisveikino su ja, nors ir nesi- 
rengė dar išvažiuoti, nes jam buvo beišsenkančios jė- 
gos ir kantrybė. 

Jis pasiliko Berlyne ir tik dabar tikrai ėmė ilsėtis, 
leisdamas ištisas dienas ir naktis tuščiose, nereikalau- 
jančiose galvoti pramogose. 

Vieną dieną jis sugrįžo rytą, ir jau buvo gerokai 
po vidudienio, kai jį pažadino telegrafo pasiuntinys 
su telegrama. 

Užmiegotomis, abejingomis akimis jis perskaitė: 

„Atvažiuok! Fabrikas dega. Moricas." 

Jis šoko iš lovos, skubiai apsirengė ir, lėtai gerda- 
mas seniai ataušusią arbatą, ėmė žiūrėti pro langą į kitą 
gatvės pusę; tik po gerokos valandėlės pastebėjo, kad 
rankoj laiko suspaudęs kažkokį popierių, išskleidė jį ir 
vėl perskaitė. 

— Fabrikas dega! — išgąstingu balsu sušuko jis nu- 
stebęs ir puolė į koridorių, lyg bėgdamas gelbėti; tiktai 
prie lifto atsipeikėjo ir susivaldė. 

Jis užsakė specialų traukinį ir, pagautas neapsako- 
mos baimės, ėmė laukti kažkokiame restoranėlyje prie 
stoties. 

Jis nieko nežinojo, ką geria, ką daro, ką kalba, nes 
visa savo esybe buvo ten, prie degančio fabriko. 

Kai jam pranešė, kad traukinys laukia, jis gerai 
suprato, nes įlipo; kai jį kažko klausė, taip pat suprato, 
tik nemokėjo atsakyti, nes smegenyse nesąmoningai ir 
be atvangos skambėjo: 

— Fabrikas dega! 

Traukinys tik iš dviejų vagonų — keleivinio ir ba- 
gažinio — bei garvežio čia pat stotyje trūktelėjo kaip 
pentinais spūsteletas žirgas ir visa garų jėga pasileido 
į apsnigtas platybes. 

Kažkokioje stotyje, kur jie buvo valandėlę susto- 
ję, jis išsiuntė telegramą Moricui, prašydamas telegra- 
momis pranešinėti jam apie gaisrą. 

Ir vėl lėkė toliau. 

Stotys, miestai, didelės kalvos, upės, miškai tik 
šmėkščiojo kaip kaleidoskope, slinko kaip vaiduokliai, 
kaip vizijos ir tirpo nakties tamsoje. 

Jie beveik niekur nestojo. traukinys kaip padūkęs 
žvėris veržėsi pirmyn, išvertęs kruvinas žlibes, rijo 
erdvę, alsavo auksinių kibirkščių tumulais ir, galingai 
dainuodamas stūmokliais, įnirtingai dundėdamas ratais 
per bėgius. skrodė tamsą ir lėkė vis tolyn ir tolyn... 

Boroveckis, priplojęs veidą prie vagono lango, vis 
stovėjo ir žiūrėjo į tamsią naktį. į virpančius šmėkščio- 
jančių daiktų šešėlius, į bėgančias atgal apsnigtas ly- 
gumas. 

Jis nieko nematė, tik nuolat žvilgčiojo į laikrodį. 

Aleksandrove jau laukė telegrama: 

„Dega!“ 

Jis persėdo į jau laukiantį greitąjį traukinį ir važia- 
vo toliau. 

Jau buvo vėli naktis. 

Jis uždangstė šviesas ir atsigulė, bet negalėjo už- 
migti, nes galvoje, visame kūne sukosi nerimo tumu- 
lai, kupini padrikų vaizdų, kurie buvo jam dar skaus- 
mingesni, kadangi negalėjo apčiuopti jų kontūnį ir 
suvokti; jie skido nepagaunami ir kėlė slogų nepa- 
liaujamą virpulį. 

Jis pašoko, atidengė šviesą ir, sukaupęs visą valią, 
ėmė užrašų knygutėje skaičiuoti savo aktyvus ir pasy- 
vus. Bet nebaigė, išsigandęs viską metė, nes aiškiai 
pamatė savo padėti. 

Apdrauda galėjo atlyginti tik skolas, dalininkų įna- 
šus ir Ankos pinigus. Nei savo kapitalų, nei savo triū- 
so, nei priemonių būsimam darbui skaičiuose jis ne- 
rado. 

Jis nenorėjo apie tai galvoti, bet kuo labiau troško 
užmiršti, tuo įkyriau nelemti skaitmenys lindo iš sme- 
genų gilumos ir mirgėjo karščiuojančiose akyse. 

— Ką daryti? — pagalvodavo jis tik tarpais, nes 
jau nebegalėjo galvoti, nebegalėjo suregzti nė vienos 
minties, viskas jame sugriuvo, paskendo baisaus ne- 
kantrumo bangoje. 

Ir vėl jis žvelgė į naktį, keikė traukinį, kad per lė- 
tai rieda, nes jis, karščiuodamasis jau tūkstantį kartų 
įsivaizdavo nubėgęs pirmyn, jau buvo Lodzėje, jau 
matė pašvaistes, matė liepsnas, ryjančias jo darbą, gir- 
dėjo griūvančių pastatų braškėjimą ir bildesį; jo šir- 
dis buvo pilna gaisro, kuris jį deginte degino. 

Pašokęs iš vietos, vaikščiojo po vagoną, daužėsi 
į sienas, jautėsi kaip girtas arba ilgai gulėjo ir, įsižiū- 
rėjęs į šviesą, taip susiliedavo su traukiniu, taip imda- 
vo kartu su juo riedėti ir dirbti, kad pajusdavo savy- 
je ratų apsisukimus, mašinos alsavimą, visas darbo 
pastangas, didelį, laukinį malonumą lėkti be atodairos 
per tuščius žiemos laukus ir nakties tamsą. 

Valandos slinko lėtai, baisiai lėtai. 

Jis atidarė langą ir iškišo galvą į nakties speigą. 

Šaltas skvarbus vėjas, pučiantis nuo apsnigtų lau- 
kų, talžė jam įkaitusį veidą, o tamsūs, blizgą nuo snie- 
go plotai gaubė širdį pilkuma ir liūdesiu. 

Traukinys vis dundėjo, lėkė kaip žaibas. Miegan- 
čios stotelės sniegu užversti kaimai, linkstantieji nuo 
sniego miškai ir ilga virtinė signalinių žibintų, panašių 
į šviesos purslus, plūduriuojančius tamsos jūroje, bėgo 
pasiutųgiu greičiu atgal tarsi išsigandę pabaisos. 

„Dar dega!“ 

Bylojo trečia telegrama, kurią jis gavo Skernevi- 
Ccuose. 

Jis suplėšė ją ir numetė ant žemės. 

Išgėrė visą buteli konjako, bet nei nusiramino, nei 
užsimiršo, 

Ir jis vėl važiavo toliau, kone melsdamasis maši- 
nai, kad ji greičiau lėktų. 

ųJis jautėsi susirgęs ir taip išnervintas, kad nebega- 
lėjo pastovėti, jam maudė širdį, gėlė visus raumenis, 
o.kiekviena mintis smelkėsi į smegenis kaip įkaitinti 
ašmenys; be atvangos vaikštinėjo nuo vieno lango 
prie kito, sėdinėjo visose vietose ir, staiga pašokęs, vėl 
bėgo žiūrėti į šaltą Žiemos naktį, į nykias erdves;, +ku- 
rias veltui stengėsi perverti žvilgsniu. 

Plakančia širdimi jis žiūrėjo į stotis, pro nd Aškė 
baisiu greičiu, norėjo pamatyti jų pavadinimus, ku- 
riuos beveik tik nuojauta išplėšdavo iš tamsos. 

Bet nerimo kančia vis nesiliovė, ji leido savo pl; 
nyčius nagus į visus nervus, į visus EEalEUS ir drą: 
vis skaudžiau. * 

Kartais iš nuovargio jis lyg ir apsnūsdavo, bet fuo- 
jau pabusdavo, apsipylęs išgąsčio prakaitu ir dar stip- 
riau pajutęs savo bejėgiškumą. 

Nuovargis pradėjo imti viršų, jisai vis neaiškiau 
suvokė, kur esąs ir kas su juo atsitiko, lyg pro miegus 
matė blyškiai auštantį žiemos rytą, kuris žalzganu vei- 
du žvilgčiojo pro langus, mieguistai slinko per snie- 
gus ir šlavė iš laukų tamsą, atidenginėjo miškų kontuū- 
rus, spingčiojo bundančių kaimų žiburiais ir suposi tu- 
mulais purvinų debesų, skubiai plaukiančių iš rytų, 
o paskui užsiklojo milžiniška tamsia marška,ir ėmė 
purtyti iš jos sniegą, kuris pabiro tirštais kąspiais ir 
viską uždengė. 


Koliuškuose telegramos nebebuvo. 4 
Bet jis, jau nugalėjęs nuovargį, nusiprausėžĖ pra- 
dėjo tvardyti pakrikusius nervus. "Tr 


Šiaip taip jis susivaldė, prisivertė būti iš, $ažiūros 
ramus ir logiškai mąstyti, bet niekaip nenūm šino ne- 

kantrumo ir nerimo, kuris, artėjant prie Lodzės, nepa- 
prastai didėjo. 

Skaudūs apmąstymai vis labiau didino kartėlį. 

Tiek metų darbo, tiek vilčių, tiek pastangų, tiek troš- 
kimų, visa ateitis — visa tai jis matė paversta dūmais. 

Jį draskęs skausmas buvo tuo didesnis, kuo labiau 
jis jautėsi bejėgis, kuo daugiau protestavo prieš piktą, 
neapkenčiamą likimą. 

Snigo vis tirščiau, ir nors jau buvo gerai įsidienoję, 
nieko nesimatė. 

Traukinys lėkė pašėlusiu greičiu, tarytum skverb- 
damasis pro tuos baltus skutus, birte byrančius į pa- 
saulį, o Boroveckis, iškišęs pro langą galvą, gaudė su- 
kepusiomis lūpomis žvarbų orą, stengėsi pro sniegą 
pamatyti fabrikų kontūrus ir taip drebėjo iš nekantru- 
mo, jog kandžiojo sau pirštus, kad nesuriktų iš skausmo. 

Mašina tarsi suprato jo nerimą ir dūmė kaip pa- 
trakusi, lėkė dusdama, blaškėsi, lyg konvulsijų tam- 
poma, kriokė įsiręžusi, žlegėjo stūmokliais, vertė dūmų 
kamuolius ir, panaši į milžinišką vabalą, dūzgiantį per 
sniego lygumas, atkakliai lėkė pirmyn be kvapo tarsi 
į begalybę. 


XXI 


Dieną prieš tai Anka po pietų, kaip paprastai, sė- 
dėjo prie pono Adamo, kuris buvo labiau, negu vi- 
sada, suirzęs ir neramus. Jis nuolat klausinėjo apie 
Karolį ir vis skundėsi, kad tvanku ir stipriai skauda 
širdį. 

Diena buvo rūškana, kelis kartus snigo, bet į vaka- 
rą liovėsi, tik vėjas sustiprėjo, pustė į langus sniegą, 
draskė sodelio medžius ir švilpdamas dūko..verandoje, 
priešais ligonio kambario langus. 

— Kada Karolis parvažiuos? — vėl paklausė jis, 
silpnai kuždėdamas. 

— Nežinau,— atsakė ji, vaikščiodama po kambarį 
ir žvilgčiodama pro langus. 

Ji jautėsi keistai pavargusi, o čia dar prisidėjo kaž- 
koks neapsakomas nuobodulys ir liūdesys, tarytum 
sklindantis drauge su ta pilka, biauria naktimi, kuri 
gaubė Lodzę. 

Ji ištisas savaites nėjo iš namų, sėdėjo prie -pono 
Adamo ir vis skaudžiau nekantravo, laukdama kažko- 
kio galo. 

Dabar, kai ji vaikščiojo po tą apytamsį kambarį, 
prisigėrusį vaistų kvapo, jai pasirodė, kad yra pa- 
smerkta visiems laikams, kad ta laukimo kančia jau 
niekados nepasibaigs. 

Ji netgi jau nesipriešino būtinybei, pasyviai pasi- 
davė likimui ir užsisklendė, pasinerdama į patį di- 
džiausią liūdesį, į rezignacijos liūdesį. 

Ponas Adamas pusbalsiu pradėjo kalbėti vakari- 
nius poterius; šiandien ji nesimeldė su juo, netgi ne- 
girdėjo, apimta sustingimo, žiūrejo pro langą į apsnig- 
tą sodelį ir į fabriko mūrus. 

Kažkoks žmogus išbėgo iš fabriko vartelių ir, kiek 
įkabindamas, pasileido į verandą, kažką garsiai šaukė. 

Anka pašoko ir išbėgo pasitikti. 

— Dega! — vapėjo Socha. 

— Kurė 

Ji uždarė prieškambario duris, kad ligonis neiš- 
girstų. £ 

— Fabrike. Užsidegė džiovykloje, ketvirtame aukš- 
te!.. 

Ji daugiau neklausinėjo, pagauta pirmo impulso, 
nubėgo į fabriką ir tuojau už vartelių pamatė lieps- 
nas, kaišiojančias raudonas galvas pro ketvirto aukšto 
langus. 

Kieme buvo neapsakomas sąmyšis, žmonės, rėkdami 
kaip bepročiai, bėgo iš korpusų, sproginėjo langų stik- 

lai, juodi troškūs dūmai ugniniais liežuviais laižė lan- 
gų rėmus ir siekė stogus. 

— Tėvas! — staiga prisiminus, išgąstingai sušuko ji 
ir grįžo namo. 

Bet dabar jau ir verandoje buvo girdėti klyksmai, 
o liepsnos pasirodė ant stogų, tiesiai prieš namo langus. 

— Kas ten darosi, Anka? — neramiai paklausė senis. 

— Nieko... nieko... sako pas Travinskį kažkas at- 
sitiko,— atsakė ji skubiai, pati uždegė lempą ir dreban- 
čiomis rankomis nuleido užuolaidas. 


— Panele... dievaž... taigi...— įbėgdama sukliko 
tarnaitė. 
— Tylėk...— suriko ji griežtai. — Dek lempą, nes 


čia per tamsu... 

— Taigi jau dega... 

— Tikrai... gerai... eik... pašauksiu tave... 

Duslus, pakrikas gaisro triukšmas vis augo, stiprėjo 
ir jau ėmė skverbtis pro langus ir duris. 

— Dieve! Dieve! ..— kuždėjo ji bejėgiškai, nebeiš- 
manydama, ką daryti, kaip nuslopinti tą triukšmą, kad 
jo neišgirstų ponas Adamas. 

— Anka, pakviesk poną Maksą arbatos. 

— (Gerai. Tuojau parašysiu jam. 

Ji puolė prie rašomojo stalo, ėmė stumdyti kėdes, 
belsti stalčiais, numetė ant grindų kažkokį vazoną, pas- 
kui kažkokį sunkų portfelį su popieriais, kurį keldama, 
apvertė kelias kėdes, paskui ieškojo rašalo, garsiai 
vaikščiojo, smarkiai trankė duris. 

— Ką tu čia išdarinėji šiandien! — sumurmėjo ligo- 
nis, kuris kažkaip neramiai sukluso ir, nepaisant to, kad 
prastai girdėjo, ėmė sugauti tuos keistus riksmų atgar- 
sius, kurių vis daugėjo kambaryje. 

— Nevikri aš... labai nevikri... jau net Karolis 
pastebėjo! ..— pasiaiškino ji ir ėmė ilgai be priežas- 
ties kvatoti. 

Ji nuėjo į kitą kambarį pažvelgti į fabriką. 

Jai iš krūtinės išsiveržė klyksmas, nesąmoningas 
klyksmas, nes ji pamatė ugnies bangą, kylančią virš 
fabriko vis aukščiau, vis plačiau, vis siaubingiau. 

— Kas tau atsitiko? — paklausė ligonis išgirdęs. 

— Nieko... nieko... užsigavau į duris. ..— sukuž- 
dėjo ji, susiėmusi už galvos, nes norėjo paslėpti su- 
mišimą, norėjo bent valandėlę susitvardyti. 

Ji drebėjo lyg karščiuodama, visa taip tirtėjo, kad 
nebegalėjo pastovėti. 

Sukriokė trimitai, ir gatve smarkiausiais šuoliais nu- 
lėkė gaisrininkai. 

— Anka, kas ten? 


—- Kažkokie vežimai nuvažiavo taip greitai. ..— at- 
sakė ji. 

— Rodos, girdėjau kažkokią muziką? 

— Tai rogių varpeliai!.. varpeliai!.. Gal jums. 


tėve, ką paskaityti, gerai? 

Jis linktelėjo galvą. 

Apmalšinusi savyje audrą, ji nežmoniškomis pastan- 
gomis susitvardė ir pradėjo skaityti. 

Skaitė labai garsiai. 

— Girdžiu... girdžiu:..— nekantriai sukuždėjo po- 
nas Adamas. 

Ji nekreipė į tai dėmesio, skaitė toliau. Nežinojo, 
ką skaito, nesuprato nė vieno žodžio, nematė nė vienos 
raidės; karščiuojančios smegenys rezgė kažkokią impro- 
vizaciją, o visa siela, sąmonės likučiai suposi riksmų, 
bruzdesio ir klegesio bangose, kurios sklido iš degan- 
čio fabriko. 

Kruvinos gaisro pašvaistės, nors kambary ir degė 
šviesa, jau pradėjo dažyti užuolaidas. 

Tačiau ji skaitė toliau. Širdis tarpais liaudavosi pla- 
kusi, neapsakoma baimė draskė smegenis, nuo įtempi- 
mo prakaitas išpylė išbalusį veidą, kuris buvo tary- 
tum staiga sustingęs iš siaubo, suraukti antakiai 
uždengė karščiuojančias akis, balsas trūkčiojo, keitė 
skambėjimą, o širdį graužė toks aštrus, toks baisus 

skausmas, taip ją visą laužė, taip smaugė, kad ji be- 
maž kraustėsi iš proto. 

Bet ji dar valdėsi. 

Riksmai jau labai aiškiai girdėjosi kambaryje, 
o virstančių mūrų ir griūvančių lubų bildesys tolydžio 
drebino visa namą... 

— Tyliau... tyliau... tyliau... Jėzau! pasigai- 
lėk! ..— mintimis maldavo ji, klaupėsi prieš tą vardą 
ir, kaip išgalėdama, prašė malonės. 

Ponas Adamas pertraukė skaitymą ir ėmė klausytis 
vis neramiau. 

— Rėkia! Lyg ir Karolio fabrike... Pažiūrėk, Anka. 

Pažiūrėjo. .. 

Iš kito kambario ji pamatė, kad jau liepsnoja visas 
fabrikas, kad gaisras lyg audra siaučia visuose korpu- 
suose ir svaido į dangų ugnies bangas... 

— Nieko... nieko... tėve... Vėjas taip ūžia... 
smarkus vėjas. ..— sušnibždėjo ji vargais negalais. 

Jai trūko oro... smaugė neviltis... bejėgiškumas. .. 
baimė... Ji gerai jautė, kad tas gaisras užmuštų tėvą. 

— Ką daryti?.. Kodėl nėra Karolio?.. o jeigu ir 
namas pradės degti? .. 

Tarsi žaibo ugnis skriejo tos mintys, hipnotizavo ją 
begaliniu siaubu ir visai pakirto jėgas. 

Ne, ji nebegalėjo skaityti. 

Vaikščiojo po kambarį, beveik svirduliuodama, su 
triukšmu dengė staliuką arbatai. | 

— Tai vėjas... Atsimenat, tėve, tą vėją Kurove?.. 
O ta mūsų tuopų alėja, kurią viesulas tada išrovė ir 
išlaužė? .. Dieve! .. Aš taip bijojau tada... Dar... šian- 
dien... dabar... girdžiu tą baisų ūžimą... tą braškė- 
jimą... tą laužomų medžių vaitojimą... tą siaubingą 
staugimą... dieve... dieve... kaip baisu... 

Ji nebegalėjo nieko kalbėti, balsas užsikirto, aki- 
mirką ji stovėjo nejudėdama, klausydamasi, kaip vis 
smarkiau staugia gaisras, sustingusi iš siaubo. 

— Ten kažkas atsitiko,— tarė ligonis, mėgindamas 
atsikelti. 

Ji atsipeikėjo, užtikrino, kad nieko neatsitiko, nuėjo 
į salonėlį, su nepaprasta jėga pristūmė fortepijoną prie 
atdarų durų ir pradėjo skambinti kažkokį beprotišką, 
klaikų galopą. 

Pašėliškai linksmi garsai užtvindė butą, virpėjo to- 
kiu galingu ritmu, taip tiško ir kvatojo, sukdamiesi pa- 
dūkusiu verpetu, kad iš tikrųjų nustelbė gaisro atgar- 
sius, ir į pono Adamo veidą vėl sugrįžo ramybė ir net 
šioks toks linksmumas. 

Anka skambino vis smarkiau, stygos viena po ki- 
tos trūkinėjo, gailiai zvimbdamos,— ji nieko negirdėjo; 
ašaros upeliais tekėjo per veidą, bet ji nežinojo, kad 
verkia, nežinojo nieko, nesuvokė nieko, skambino ne- 
sąmoningai, palaikoma tik vienos minties — išgelbėti 
tėvą. 

Staiga namas sudrebėjo, nuo sienų nukrito paveiks- 
lai, pasigirdo toks trenksmas, lyg būtų griuvę pusė pa- 
saulio. 

Ponas Adamas puolė prie lango, nuplėšė užuolaidas, 
ir gaisro pašvaistė tarsi kruvina upė trenkė į jį, užliejo 
visą kambarį. 

— Fabrikas! Karolis! Karolis! ..— suvapėjo jis ir 
krito aukštielninkas, susigriebė už gerklės, ėmė tampy- 
tis, spardytis, stingstančiais pirštais draskyti antklodę, 
kriokti lyg smaugiamas. 

Anka puolė prie jo, pradėjo šaukti tarnus, skambi- 
no, bet nieko nebuvo, mėgino gaivinti jį, gelbėti, bet 
viskas buvo veltui, jis nerodė gyvybės ženklo, o ji 
paklaikusi išbėgo į lauką ir pradėjo šauktis pagalbos. 

Netrukus atėjo žmonės su Vysockiu, kuris gelbėjo 
apdegusius darbininkus, bet buvo jau per vėlu; ponas 
Adamas buvo miręs, o Anka gulėjo greta jo ant grin- 
dų be sąmonės. 

Fabrikas tebedegė. 

Trenksmą, po kurio ponas Adamas pamatė gaisrą 
ir kuris jį užmušė, sukėlė sprogęs katilas. Jis išlėkė 
į orą, išplėšė kartu pusę korpuso ir, lyg degantis mete- 
oras, nubrėžęs didelę elipse, nukrito ant frontinio se- 
nojo Baumo fabriko korpuso, pramušė stogą, pralaužė 
lubas, sutriuškino trečią ir antrą aukštą ir įsirausė 
į apatinę salę, užverstas taip pat jau pradėjusio degti 
pastato griuvėsių. 

Po sprogimo Boroveckio fabriko gaisras plėtėsi dar 
smarkiau. 

Pro sprogimo išverstas sienas tarsi pro baisią žaizdą 
išsiveržė ugnies ir dūmų srautai ir su klaikiu, pašėlu- 
siu kauksmu viską pagavo į kruviną glėbį. . 

Kad ir kaip stengėsi ugniagesiai, korpusai degė vie- 
nas nuo kito, ugnis lyg gyvas padaras šliaužiojo sieno- 
mis, veržėsi per stogus, kruvinais kaspinais draikėsi 
virš kiemo, kol pagaliau susijungė ir sūkuringomis ban- 
gomis ėmė siausti po visą fabriką. 

Siaubą didino labai tamsi naktis ir smarkus vėjas, 
kuris kurstė liepsnas ir taršė jas į visas puses tarsi 
ugninius plaukus. 

Griuvo stogai, sukeldami kruvinų dulkių stulpus, 
akinantis ugnies lietus tiško aukštyn ir lėkė ant greti- 
mų namų, ant miesto, į nakties juodumą. 

Aitrių dūmų tumulai virto į kiemą ir gaubė mūrus 
it juodu rūku, kuriame riaumodami raitėsi ugniniai 
žalčiai, vaikėsi kruvinos pabaisos, kaišiojo sutaršytas 
galvas liepsnos. 

Griuvo lubos, su baisiu trenksmu virto į ugnies 
jūrą išdegęs vidus, skilo ir virto griuvėsiais mūrai. 

Ugnis triumfavo, žmonės jau traukėsi, nes reikėjo 
ginti gretimą Travinskio fabriką ir gesinti gaisrą Bau- 
mo fabrike. 

Užkimes, suprakaitavęs, įsikarščiavęs Moricas dar 
bėgiojo ir rėkė, bet niekas jo negirdėjo tame laukinio 
klyksmo chaose, o, be to, kieme, dar pilname statybos 
laužo, buvo nepakenčiamai karšta, ugnis supo jį iš visų 

pusių ir šniokštė lyg siaučianti jūra, kartais atslūgda- 
vo, vėl pakeldavo baisią galvą, džiaugsmingai sustau- 
gusi, ją papurtydavo, ir tada iš gilumos tarytum krau- 
pūs ugnies paukščiai triukšmingai imdavo kilti į orą 
ugniniai deglai, liepsnoją verpalų kamuoliai, užsidegę 
medžiagų skutai. 

Gaisras buvo toks smarkus, kad žmonės nutilo, sto- 
vėjo sustingę, bejėgiai, apkvaišę, ir, pagauti nesupran- 
tamos baimės, traukėsi atgal, o kartais iš visų krūti- 
nių išsiverždavo siaubo riksmas, bet jį nustelbdavo 
triukšmo ir braškėjimo chaosas, gailus kartu su salėmis 
griūvančių mašinų vaitojimas, skylančių mūrų trenks- 
mas ir ta klaiki, pašėlusi, šnypščianti ugnies muzika. 

Gaisras staugė triumfalinį pergalės himną, plevėsa- 
vo nakties tamsoje raudonomis marškomis ir beprotiš- 
kai raitėsi per pastatus, riaumojo, švilpė, dundėjo ir 
graužė kruvinomis iltimis mūrus, draskė mašinas, laižė 
geležį, degino kiaurai, plėšė, trypė likučius. 

Paryčiu, kai pradėjo snigti ir kai ugnis nebeteko 
jėgų, jau stovėjo tik nuogi mūrai, be stogų, be pel- 
dengimų, be langų, nuogi griaučiai su juodomis griū- 
vančiomis sienomis, dideli keturkampiai, panašūs į kiau- 
ras dėžes, iš kurių pro visus plyšius veržėsi dūmai, 
o dugne dar šliaužiojo ugnies likučiai ir tarsi polipai 
kruvinais liežuviais siurbė paskutines jėgas iš fabriko 
lavono. 

Rūškaną, liūdną rytą, vis tirščiau barstomą sniegu, 
parvažiavo Boroveckis. - 

Jis iššoko iš fajetonp ir nubėgo tiesiai į kiemą. 

Sustojęs viduryje, tarp laužo ir rūkstančių nuodė- 
gulių, laistomų vandeniu, iš lėto apžvelgė tuos sudras- 
kytus mūrus, panašius į sudegusius skudurus, tikras jo 
darbo ir svajonių kapines, įkaitusių degėsių krūvas, ir 
žiūrėjo ilgai ir ramiai. 

Nė vienas jo nervas nesuvirpėjo iš gailesčio; susi- 
nervinimas, visi“ nuogąstavimai ir nerimai, dėl kurių 
traukinyje jis kraustėsi iš proto, dingo, susidūrę su tik- 

rove, kuriai dabar žiūrėjo tiesiai į akis, žiūrėjo vis šal- 
čiau; jo veidas darėsi rūstus, o širdy ėmė tvenktis pyk- 
tis, neapykanta ir atkaklumas. 

Moricas atėjo pas jį su būriu įvairių žmonių, jis 
pasisveikino su jais abejingai ir ramiai, klausėsi pasa- 
kojimų apie gaisro pradžią ir eigą. 

Nieko neklausinėjo ir nuėjo į kontorą, kuri buvo 
išlikusi kartu su beveik tuščiais gatavų prekių sandė- 
liais. 

Nuo tų žemų vienaaukščių pastatų buvo nuplėštas 
tik stogas. 

Kontoroje vaitojo senis Jaskulskis, apdegęs per 
gaisrą; jį tvarstė Vysockis. 

Boroveckis pro iškultą langą dar pažiūrėjo į rūks- 
tančius griuvėsius, o paskui prislopintu, bet tvirtu bal- 
su tarė Moricui: 

— Na ir kas! Reikia pradėti iš naujo. 

— Taip, taip! Kad tu žinotum, ką aš pergyvenau! 
Aš visai ligonis, bijau dėl savęs... Kokia nelaimė, ko- 
kia nelaimė... Buvau mieste, žiūriu, važiuoja gaisri- 
ninkai, na, tegul važiuoja sau sveiki, tegul pasivėlina, 
o čia kažkas sako: Boroveckis dega... Atvažiavau, jau 
visa verpykla liepsnojo! Ką aš pergyvenau, ką aš per- 
gyvenau! 

Ir jis toliau skundėsi verksmingu balsu, apsimetinė- 
jo kenčiąs sielvartą ir didelį skausmą, o žvitriomis aku- 
tėmis nežymiai stebėjo Karolio veidą.. 

Boroveckis klausėsi ilgai, bet kai jam pagaliau įgri- 
so tas pasakojimas be galo, pasilenkė ir labai tyliai 
pašnibždėjo jam į ausį: 

— Nepūsk miglos, tai tavo darbas! 

Moricas staigiai atšoko ir ėmė rėkti: 

— Tu beprotis! Tu kuoktelėjai, tu! .. 

— Viskas. 

Jis atsigręžė į Mateušą, kuris apsiverkęs, purvinas 
bučiavo jam rankas ir kažką vapėjo. Karolis tik tiek 
suprato, kad kažkas mirė. 

— Kas mirė, kalbėk kaip žmogus! — suriko jis, ne- 
tekęs kantrybės. 

— Vyresnysis ponas! O dieve mano, atlekiam, o po- 
nas jau negyvas, o panelė ant grindų... 

— Klausyk, kvaily, nekliedėk, nes makaulę suskal- 
dysiu į duris! — sušuko Karolis, prišokęs prie jo. 

— Ponas Adamas mirė širdies anevrizmu, sukeltu 
veikiausiai staigaus išgąsčio, aš buvau ten... Eikite pas 
panelę Anką, nes ir ji leisgyvė! — pasakė jam Vysockis. 

Boroveckiui, kuris labai mylėjo tėvą, ta Žinia su- 
kėlė siaubą; jis, lyg netikėdamas daktaro žodžiais, nu- 
bėgo namo. 

Ant slenksčio sutiko Anką, kurią nešė pas Travins- 
kius. 

— Pone Karoli! Pone Karoli! — sukuždėjo mergina, 
nutvėrė jį už rankos, o per jos sumenkusį veidą pasi- 
pylė ašarų upelis. 

— Tylėk! Neverk... Fabriką atstatysiu iš naujo... 
Viskas bus gerai... 

— Tėvas... tėvas... 

Ji nebegalėjo kalbėti, tik verkė pasikukčiodama. 

— Po pietų ateisiu pas jus! — skubiai pasakė jis ir 
linktelėjo darbininkams, kad ją pakeltų, nes mintis 
apie tėvą sugniaužė jam širdį tarsi lankas. 

Karolis nuėjo pas jį ir ilgai žiūrėjo į gerą, taurų 
senojo žmogaus veidą, taip baisiai mirties pakeistą, 
taip sustingusį su kažkokiu nebaigtu riksmu, su kaž- 
kokia kančia, kuri buvo taip iškreipusi bruožus, kad 
jis net sudrebėjo iš siaubo. 

Prie tėvo kūno jis pergyveno skausmingiausias gy- 
venimo minutes. 

Jis ilgai sėdėjo labai susikaupęs ir perkratinėjo vi- 
sas savo gyvenimo gijas, apsinuogino pats prieš save, 
stebėjo savo nuogą sielą. Tai visiškai jį nuramino, bet 
ir persmelkė širdį keistu liūdesiu, kuris taip ir pasiliko. 

Jis nuėjo miegoti ir miegojo labai ilgai; pabudo 

visiškai blaivas ir pasiryžęs grumtis su likimu, pasi- 

ryžęs kovoti, bet jau iš pat pradžių atsitrenkė į pirmą 
kliūtį. 

Po jautriausių kalbų apie draugystę Moricas pa- 
reiškė, kad išima savo įnašą ir kapitalus, kad jis jau 
padarė atitinkamą pareiškimą draudimo draugijai. 

— Suprantu tave, apsukriai susitvarkei, norėdamas 
mane pražudyti, bet nejaugi tu manai, kad tau pasi- 
seks, kad aš nebeatsikelsiu? 

— Tau skaudu, nežinai, ką kalbi, neteisingai mane 
įtari. Aš pasitraukiu, nes negaliu laikyti pinigų negy- 
vame biznyje, tu susidorosi ir be manęs, o man reikia 
gyventi, aš pradedu biznį su uošviu, man tuojau rei- 
kalingi pinigai! 

Jis ėmė labai atsidėjęs jam pasakoti apie savo rei- 
kalus, kurie verčia jį pasitraukti iš bendrovės, aiški- 
nosi karštai, pagaliau puolė jam ant kaklo. 

— Karoli, tu nežiūrėk taip į mane, aš tave myliu 
kaip brolį, man net širdį sopa, kai pagalvoju apie tavo 
nuostolius, man taip gaila tavęs, aš taip norėčiau tau 
padėti kuo nors, kad, nors man tai visai nereikalin- 
ga, pirkčiau iš tavęs tuos fabriko sklypus ir tuos liku- 
čius. Tu žinai, kokią aš turiu širdį draugams. Aš sumo- 
kėčiau grynais, pasiskolinčiau, bet tuojau sumokėčiau 
kad turėtum bent kiek pradžiai. 

Karolis, pasipiktinęs tuo pasiūlymu, atidarė jam 
duris. | 

— Štai mano atsakymas! Reikalus tvarkau konto- 
roje... 

— Ką! Ką! Mane?.. Už mano draugystę, už mano 
gerą širdį! — rėkavo Moricas. 

— Nešdinkis, nes liepsiu tave išmesti, — sušuko jis 
įširdęs ir paskambino Mateušui. 

Moricas išsinešdino, o jis sėdo skaičiuoti ir ilgai 
skaičiavo. 

Baigęs jis atsistojo išbalęs ir susinervinęs, nes ap- 
drauda padengė tik didžiąsias skolas, o jam reikėjo 
atiduoti dar daugybę smulkių, kurios tikriausiai būtų 

prarijusios jo turimų sklypų vertę, ir galų gale jam 
nieko nebeliko. 

Eis vėl tarnauti, vėl turės klausyti, vėl bus kokio 
nors didelio organizmo mašina, vėl ilgus metus ka- 
muosis, bergždžiai svajos apie laisvę, vėl blaškysis, su- 
kaustytas priklausomybės grandinėmis, ir pro grotus, 
iš apačios vėl žiūrės į tuos, kurie statosi fabrikus, kuria 
judėjimą, žarsto milijonus, turi visą valdžią ir tenkina 
visus troškimus, aistras! .. 

— Ne... ne... ne...— švokštė, sukandęs dantis, ir 
su panieka ir neapykanta stūmė nuo savęs tuos praei- 
ties vaizdus. 

Jam jau buvo per akis ikišiolinio gyvenimo, ir, kad 
ir kažin kas būtų, atgal jis nebesugrįš. 

Smegenys ėmė karštligiškai ieškoti būdų, kaip iš- 
trūkti iš tų spąstų, nė akimirkos nepagalvojo pasiduoti. 

Kitą dieną atėjo Maksas, jis buvo labai išbalęs, už- 
tinusiomis nuo ašarų akimis ir vos besilaikė ant kojų, 
bet iš karto tiesiai pareiškė, kad ir jis išima savo įna- 
šą, kad irgi liepė padaryti pareiškimą. 

Tuomet Boroveckis nebeištvėrė. 

— Ir tu mane palieki, Maksai? — sukuždėjo jis ait- 
riai, ir ašaros, pirmos jo gyvenime ašaros, užplūdo jam 
akis, užliejo širdį baisiu kartėliu. 

Bet jis susivaldė ir ėmė dėstyti Maksui naują fabri- 
ko planą, po truputį įsismagino, šalino kliūtis, nebe- 
matė jau neįmanomo, tik tai naujai, įnirtingai kovai su 
likimu jam buvo reikalingi ne Makso kapitalai, o jis 
pats, jo sąžiningumas ir gabumai, jis maldavo jį viso- 
mis šventenybėmis, kad pasiliktų kartu su juo. 

— Negaliu. Nepyk ant manęs, neužsigauk, bet ne- 
galiu. Supranti, aš tam fabrikui atidaviau visą savo 
širdį, aš džiaugiausi juo kaip vaiku, gyvenau kartu su 
juo: viskas pavirto dūmais. Nebeturėčiau nei jėgų, nei 
tikėjimo antram tokiam darbui. Suprask mano būklę 
ir tu man atleisi. Lik sveikas, Karoli, visuomet būsiu 


314 


tavo draugas, visuomet pasikliauk manimi, bet varyti 
biznį man reikia atskirai. Pats dar nežinau, ką darysiu. 
Lik sveikas, Karoli. 

— Lik sveikas, Maksai! 

Atsisveikindami juodu širdingai pasibučiavo. 

Boroveckis nepyko ant jo, nes suprato jo būklę, be 
to, ir darbininkai jam pasakojo, kad tuomet, kai fabri- 
ko jau niekaip negalima buvo išgelbėti, Maksas užsi- 
darė kontoroje ir kaip vaikas verkė prie savo darbo 
griuvėsių. 

— Esu visai švarus! Gerai, gerai! — atsakė jis, tarsi 
šaukdamas į kovą visą pasaulį. 

Jis liepė tvarkyti tėvo laidotuves, o pats nuėjo 
į fabriką, nes ten jau dirbo draudimo draugijos val- 
dininkai. 

Bet netrukus atlėkė Mateušas su žinia, kad jo lau- 
kiąs senis Miuleris. 

Jam tik peržengus slenkstį, fabrikantas ėmė jį glė- 
besčiuoti ir skubiai kalbėti: 

— Buvau Sosnovece, tik šiandien man pranešė te- 
legrama, todėl pasivėlinau. Labai susikrimtau, man gai- 
la, nes mačiau, kaip jūs dirbote, bet ką jūs darysite 
toliau? 

— Dar nežinau. 

— Viskas pražuvo? — paklausė jis guviai. 

— Viskas, — atsakė Boroveckis nuoširdžiai. 

— Niekis, aš jums padėsiu, užmokėsite man papras- 
tą nuošimtį ir pasistatysite dar didesnį fabriką, aš jus 
myliu, jūs man labai patinkate, tai kaip? 

Su keistu užsispyrimu Karolis pradėjo jam aiškinti, 
kad jo kapitalas neturės garantijos; savo materialinę 
padėtį vaizdavo jam nepaprastai niūriomis spalvomis, 
bet fabrikantas nusijuokė iš tų išvedžiojimų. 

— Šneki niekus! Tamsta turi protą, tai didžiausias 
kapitalas. Šiandien jūs praradote, o per porą metų viską 
susigrąžinsite. Aš buvau audimo meistras, aš nemoku 
gerai skaityti, bet turiu fabriką, turiu milijonus. Tamsta 

vesk mano Madą ir imk viską sau, jau seniai norėjau 
jums šitą pasakyti. Ji gera mergina! O nenorėsite jos 
vesti, tai ir taip paskolinsiu pinigų. Mano Vilis nebus 
fabrikantas, aš turėsiu jam pirkti dvarą kaime, nes jam 
galvoj didelis poniškumas, o man reikalingas toks žen- 
tas, kaip jūs. Na kaip? — kalbėjo jis skubiai, nusišluos- 
tė rankove prakaituctą riebų veidą ir neramiai ėmė ste- 
bėti Karolį. — Sakyk greit, nes aš skubu... 

— Gerai! — šaltai atsakė Karolis; juk seniai galvo- 
jo, kad šitaip baigsis. 

Apsidžiaugęs Miuleris išglėbesčiavo jį, patapšnojo 
per pečius ir išbėgo namo. 

P raėjo kelios savaitės nuo fabriko gaisro ir pono 
Adamo laidotuvių, kuriose Anka nedalyvavo; ji sir- 
go ir gulėjo Travinskių namuose, kur buvo persikė- 
lusi. 

Dabar ji jautėsi daug geriau, bet į lauką dar nėjo, 
nes prasidėjo biaurios kovo dienos — lietingos, purvi- 
nos ir šaltos. 

Ji jautėsi beveik sveika, bet nervų pusiausvyra 
grįžo labai iš lėto. 

Ta baisi naktis, pasibaigusi staigia pono Adamo 
mirtimi, ją baisiai sukrėtė. 

Kartais ištisas dienas ji sėdėdavo, įsižiūrėjusi į kaž- 
kokias gelmes, iš kurių sklido duslus triukšmas, kruvi- 
nos pašvaistės, nežmoniški riksmai ir toks didelis siau- 
bas, kad išsigandusi ji apalpdavo arba lyg paklaikusi 
pašokdavo bėgti. 

Prie jos nuolat turėjo kas nors budėti, kad nukreiptų 
dėmesį ir neleistų pasinerti prisiminimuose. 

Dažniausiai tą darė Nina, kuri lyg motina pasiau- 

kodama budėjo prie jos, kasdien ateidavo Vysocka, 
o vakarais visada sėdėdavo Kama. 

Ištisas dienas ji sėdėjo dideliame kampiniame kam- 
baryje, paverstame lyg ir oranžerija, kur čiulbėjo 
paukščiai, čiurleno mažas fontanėlis ir buvo pilna gė- 
lių, nes keliolika didelių kamelijos medžių jau buvo 
apsipylę baltais ir raudonais žiedais. 

Anka sėdėjo žemame giliame fotelyje ir susigrau- 
dinusi kalbėjo: 

— Žinai, niekas manimi taip nuoširdžiai nesirūpino, 
kaip jūs. 

— Nes tai buvo tau reikalinga. O tavim rūpintis 
aš suinteresuota — saugau savo modelį, — linksmai at- 
sakė Nina. | 

Ji tapė jos portretą — kaip tik tokią išsekusią, pu- 
siau gulinčią fotelyje, užtiestame tigro kailiu, žydin- 
čių kamelijos medžių fone. 

Čia buvo tyku ir šilta, fontanas mieguistai šnarėjo 
ir tryško tarsi deimantinių skeveldrėlių srautas, kuris 
dulkėmis krito į baltą marmurinį baseiną, pilną be- 
sišildančių mažyčių žalių driežų. 

— Ar šiandien buvo Karolis? — vėl paklausė Nina. 

— Buvo... 

— Ar jau? 

— Dar ne, neišdrįsau, bet šiomis dienomis grąžinsiu 
jam žiedą ir žodį. Taip sunku tai padaryti, taip sunku... 

Ji nutilo, ir jos akys drėgnai sublizgo. 

Jos nebekalbėjo apie tai. Vėl slinko vienodos die- 
nos, atnešusios tik tą permainą, kad kartą pavakary 
jos aplankyti atėjo Stachas Vilčekas. 

Ji priėmė jį oranžerijoje ir tylėdama ilgai žiūrė- 
JO Į JĮ. 

Vilčekas, išsipustęs, išsikvėpinęs, pasitikintis savi- 
mi, pasakojo, kad sudarė bendrovę su Maksu Baumu 
ir pavasarį senojo Baumo sklypuose pradės statyti di- 
delį pusvilnonių skarų fabriką, kad pradės konkuruoti 
su Griunšpanu. 

— O kas darosi su pono Makso tėvu“ — paklausė ji. 

— Sunku tai pavadinti kitaip, kaip visiška bepro- 
tybe. Kaip žinote, katilas, o vėliau ir gaisras visai su- 
naikino jo, tiesa, jau tuščią fabriką; senis perleido vi- 
sus sklypus Maksui, atidavė visas gatavas prekes, ko- 
kios dar buvo sandėlyje, pardavė net išlikusias stakles 
ir viską padalino vaikams, tik su viena sąlyga, kad iki 
jo mirties niekas nelies fabriko mūrų, kurie pasiliks 
tik jo vieno nuosavybė. Užsidarė juose ir ten gyvena. 
Visai beprotis. Aš patariau Maksui, kad bent prievarta 
nugabentų senį į kokią gydymo įstaigą, nes tie mūrai 
mums labai praverstų, bet jis nenori. 

— Ir gerai daro. Gal jūs pasakysite ponui Maksui, 
kad mane aplankytų, gerai? 

— Mielu noru, netgi žinau, kad jis seniai rengėsi 
ir tik laukė, kol jūs visai pasveiksite. 

Jis pasėdėjo dar valandėlę, girdamasis iš visų jėgų, 
o paskui išėjo, palydėtas labai šaltai, nes Anka ėmė 
juo biaurėtis; ji skubiai nusišluostė rankas, nes dideli 
jo delnai buvo šalti ir drėgni. 

— Man jis atrodo panašus į šliužą,— pasakė ji 
Ninai. 

— Čia šliužo ir laukinio žvėries kombinacija. To- 
kie, kaip jis, viską pasiekia gyvenime, jeigu ne per 
greit atsisėda į kalėjimą, — pridūrė Travinskis ir papa- 
sakojo Ankai apie jo biznį su Griunšpanu ir jo būdus 
pIralobti. 

— Ir, nepaisant to, jūs jį leidžiate į savo namus? — 
sušuko ji pasipiktinusi. 

— Jis buvo atėjęs pas jus, o antra vertus, aš turiu 
būti su juo pažįstamas, nes čia negalima skirstyti žmo- 
nių į dorus arba vagis, kiekvienas gali būti reikalingas. 

— Bet aš jo niekad nenoriu matyti. 

— Gerai, pasakysiu tarnui. O dėl mano žodžių jūs 
nepykite, nes visuomet einame ten, kur reikia, o ne 
ten, kur norime ir pageidaujame,— nusišypsojo jis liūd- 
nai ir pažvelgė į Niną, kuri, atstūmusi molbertą ir ne- 

norėdama girdėti tų žodžių, kurie visuomet ją neapsa- 
komai skaudindavo, stovėjo prie kamelijų ir pūtė 
į gležnus rausvus pumpurus. 

— Gyvenimas yra baisus! — sukuždėjo Anka. 

— Ne, baisūs yra tik mūsų reikalavimai jam, bai- 
sios tik mūsų svajonės apie grožį, baisūs yra tik mūsų 
gėrio ir teisingumo troškimai, nes jie niekad neišsi- 
pildo ir neleidžia priimti gyvenimo tokio, koks yra. 
Čia yra visų kančių šaltinis. 

— Ir vilties! — pridūrė Nina ir pastatė ant staliuko 
greta Ankos vazoną su kiniškos rožės krūmu, aplipu- 
siu nuostabiais geltonais, labai švelniai kvepiančiais 
žiedais. 

— Žiūrėk, Kaziau, ir nekalbėk nemalonių dalykų. 

Vakare atėjo Juzius Jaskulskis, kuris jau ilgesnį 
laiką nuolat ateidavo skaityti Ankai knygų. Iš jo ji su- 
žinodavo įvairias smulkmenas apie Karolį bei jo rei- 
kalus, nes Boroveckis, nors ir kasdien lankėsi, nieko 
neminėjo apie reikalus. 

— Tėvas jau sveikas? — paklausė ji. 

“— Jau savaitė, kai prižiūri žmones, kurie valo griu- 
vėsius. 

— O ką tu veiki? 

— O aš taip pat dirbu pono Boroveckio kontoroje, 
nes vyresnysis ponas Baumas likvidavo savo įmonę, — 
atsakė jis, dar labiau susidrovėjęs ir išraudęs, nes, 
vargšas, buvo mirtinai įsimylėjęs Anką ir ištisas nak- 
tis rašinėjo jai sieksninius meilės laiškus, kurių, tiesa, 
nesiuntinėjo,. bet į kuriuos pats sau atsakinėjo taip 
pat liepsningai ir didžiausioj paslapty, nesakydamas 
idealo vardo, skaitydavo savo draugams arba per mu- 
zikinius pobūvius pas Malinovskį. 

— Ponas Maksas prašė mane paklausti, ar galės jus 
rytoj aplankyti? 

— Gerai, lauksiu po pietų, — atsakė ji gana guviai. 

To apsilankymo Anka laukė labai nekantriai, o kai 
kitą dieną tarnas pranešė, kad Maksas atėjo, širdis 

ėmė plakti iš džiaugsmo, ir ji, labai susijaudinusi, iš- 
tiesė jam ranką. 

Maksas, labai sutrikes ir drovėdamasis, atsisėdo 
priešingoje pusėje ir tyliu, truputį netvirtu balsu ėmė 
teirautis apie sveikatą. 

— Betgi aš sveika, laukiu tik geresnio oro, kad 
galėčiau išeiti į lauką, o tikriau sakant, išvažiuoti iš 
Lodzės. 

— Ar ilgam jūs išvažiuojate? — skubiai paklausė 
Maksas. | 

— Gal ir visai, dar nieko nežinau, ką darysiu... 

— Jums negerai Lodzėje? .. 

— Taip, labai negerai, tėvas mirė ir... 

Ji nebaigė. 

Maksas nedrįso pertraukti. 

Juodu tylėjo, labai palankiai žiūrėdami vienas 
į kitą. 

Anka nusišypsojo jam taip nuoširdžiai, džiaugsmin- 
gai, kad Maksas ėmė tirpti kaip vaškas, o seniai sle- 
piama meilė pripildė jo širdį tokio džiaugsmo ir grau- 
dulio, kad jis mielai būtų išbučiaves jos kėdę, bet vis 
dėlto jis sėdėjo kaip sustingęs, pasakė dar kelis bendro 
pobūdžio mandagius sakinius ir pakilo, ketindamas 
išeiti. 

— Jūs jau išeinate? — sušuko ji nuliūdusi. 

— Reikia, tiesiai iš čia važiuoju į Morico vestuves 
su panele Melia Griunšpan. 

— Panelė Melia išteka už Morico? 

— Labai tinkama pora. Ji turi didelį kraitį ir yra 
labai graži, ir dar turi tėvą, kuris jau kelis kartus sėk- 
mingai bankrutavo, o Moricas turi tiek apsukrumo, 
kad net savo uošvį Sudoros. 

— Bet mane jūs dar aplankysite? — paprašė Anka. 

— Kada tik jūs leisite. 

— Nors ir kasdien, jeigu tik jūs turėsite laiko. 

Maksas pabučiavo jai ranką ir išėjo labai apsi- 
džiaugęs. 

Paskui, kai ėmė temti ir už langų sužibo fabrikų 
šviesos, atėjo Boroveckis ir tyliai atsisėdo, nes kitame 
kambaryje Nina skambino fortepijonu, ir nuostabiai 
malonūs garsai sklido tarsi upokšnio čiurlenimas. 

Abu ilgai tylėjo, tik kartais prietemoje jų žvilgs- 
niai susidurdavo, bet tučtuojau baikščiai atsitraukdavo, 
ir, tik įžiebus šviesą, juodu pradėjo kalbėti pakuždo- 
mis, nes nenorėjo trukdyti muzikos. 

Anka mechaniškai sukiojo ant piršto sužadėtuvių 
žiedą. 

Abu lūpose turėjo kažkokį Žodį, bet abiem trūko 
drąsos. 

Nina tebeskambino. 

Muzika plaukė iš fortepijono tarsi kažkoks meilės 
šnabždesys, aistringas, pilnas netikėtų prasiveržimų, ir 
žadino jiems senus, užmirštus atgarsius. 

Ankos akys pritvino ašarų, širdį sugniaužė neapsa- 
komas sopulys, ji mechaniškai nusimovė žiedą ir pada- 
vė jį tylėdama. 

Jis paėmė ir, taip pat netaręs nė žodžio, grąžino sa- 
vąjį. 

Juodu giliai pažvelgė vienas antram į akis. 

Karolis negalėjo iškęsti jos ašaroto žvilgsnio, ku- 
ris persmelkė jį kiaurai ir paliko širdyje tarsi liepsno- 
jančią ugnį; jis žemai panarino galvą ir tyliai, vos gir- 
dimai sukuždėjo: 

— Tai mano kaltė, mano kaltė... 

— Ne, tai mano kaltė, kad nemoku mylėti iki at- 
leidimo, iki užsimiršimo,— atsakė ji iš lėto. 

Jis atsistojo sutrikęs: tokie skaudūs jam buvo jos 
žodžiai, toks kaltas jis pasijuto prieš tą išbalusią, ser- 
gančią merginą. 

Didžiulė, žeminanti gėda svilino jam širdį. 

Nebegalėjo iškęsti jos tauraus žvilgsnio. 

Iš tolo nusilenkė ir buvo beišeinąs. 

— Pone Karoli! — pašaukė ji skubiai. 

Jis atsigręžė ir stabtelėjo. 

— Paduokit man ranką, ne atsisveikinti, o iki pasi- 
matymo,— tarė ji, skubėdama ir tiesdama jam ranką. 

Jis sučiupo ir stipriai stipriai pabučiavo. 

— Iš visos širdies linkiu jums laimės, visiškos 
laimės. 

— Ačiū, ačiū...— vos sušnibždėjo jis, norėjo taip 
pat palinkėti jai laimės, bet nebeįstengė, išsigando jame 
dar išlikusio pašėliško troškimo pulti prieš ją ant ke- 
lių ir bučiuoti tas blyškias lūpas, priglausti ją prie 
širdies, tad dar kartą pabučiavo jai rankas ir išbėgo. 

Netekusi jėgų, Anka susmuko į fotelį, jai atsivėrė 
visos širdies žaizdos, ir ta mirštanti meilė, valandėlę vėl 
prisikėlusi, pripildė širdį ir akis karčių sopulio ašarų. 

Ji verkė ilgai ir labai gailiai, tarsi atsiliepdama 
į vis tylesnius, vis liūdnesnius, verksmingus muzikos 
tonus, kurie panašiais į prislopintą šauksmą pasažais 
liejosi į kambario tylą. 


XXIII 


Veėlyvą tų metų rudenį įvyko Boroveckio ir Ma- 
dos Miuler vestuvės. 

Dabar juodu kaip tik ėjo atgal nuo altoriaus plačia 
gatve, išklota kilimais ir aptverta palmių bei žibintų 
eilėmis, už kurių spaudėsi minia. 

Bažnyčia buvo grūste prisigrūdusi žmonių. 

Boroveckis ėjo ramiai, iškėlęs galvą, žvilgčiodamas 
į pažįstamus, jam besišypsančius veidus, bet nieko ne- 
matė, nes jam buvo labai nusibodusi ilga ceremonija ir 
tas miesčioniškas jungtuvių prašmatnumas. 

Prie bažnyčios niekas iš tų pažįstamų, kurie nebuvo 
pakviesti į vestuves, nepriėjo pasveikinti, niekas ne- 
drįso suardyti tos jį supusios milijonierių virtinės, tos 
šviesios girliandos puošnių, briliantais apsikarsčiusių 

moterų, kurioms galionuoti tarnai jau bažnyčios prie- 
angyje padavinėjo apsiaustus. 

Jis sėdo su Mada į karietą ir pirmas pajudėjo nuo 
bažnyčios. 

Mada, užsiverkusi iš džiaugsmo ir laimės, drovi, nu- 
kaitusi, susijaudinusi prisiglaudė jam prie šono. 

Bet ir į tai jis nekreipė dėmesio, žiūrėjo pro ka- 
rietos langą į apspitusios minios galvas, dairėsi į sto- 
gus, į rūkstančius kaminus, į triukšmingai dirbančius 
fabrikus ir vėl mintimis gilinosi į save, galvojo, kad 
štai jis važiuoja po jungtuvių, kad pagaliau turi mili- 
joną, kad yra prie savo išsvajotosios laimės — turto 
slenksčio. 

Jis lėtai svarstė tuos minčių ir vaizdų žaibus ir nu- 
stebęs jautė, kad neturi jokio džiaugsmo, kad yra vi- 
siškai ramus, šaltas, abejingas, tik jam gerokai nuo- 
bodu. 

— Karoli! — tylutėliai sukuždėjo Mada, pakėlusi iš- 
raudusį veidą ir porcelianines, dar labiau mėlynas 
akis. 

Jis klausiamai pažvelgė į ją. 

— Aš tokia laiminga! Tokia laiminga! — sukuždėjo 
ji ir nedrąsiai, kaip vaikas, palenkė galvą ant jo pe- 
ties ir ištiesė jo bučinių trokštančias lūpas, bet tuojau 
pat atsišliejo, nes pastebėjo, kad iš gatvės viskas ma- 
tyti. 

Jis stipriai spūstelėjo jai ranką ir važiavo toliau 
tylėdamas. 

Visa gatvė į Miulerio fabriką buvo pilna darbinin- 
kų, kurie, sustoję špaleriu, šventiškai apsirengę, gar- 
siai šūkavo jaunavedžių garbei, o špalerio gale, prieš 
įvažiavimą į fabriko kiemą, stovėjo milžiniški trium- 
faliniai vartai, papuošti spalvotomis draperijomis, ap- 
kaišyti darbo simboliais, o viršuje, ant didelio transpa- 
ranto, švietė elektros lempučių užrašas: 

„WILLKOMMEN'! 


Už vartų vėl driekėsi žmonių virtinė — per visus 
kiemus, per didelį sodą, iki pat įėjimo į rūmus. 

Važiavo taip ilgai, kad, įėję į rūmus, rado jau susi- 
rinkusius visus svečius. 

Daugiausia buvo vokiečių; mažas lenkų būrelis iš- 
tirpo nepastebimai. 

Miuleris pasirodė kaip dera Lodzės milijonieriui. 
Kadangi visus rūmus puošė Berlyno dekoratoriai, kili- 
mų, baldų, sidabro, gėlių ir dekoracijų buvo tokia gau- 
sybė, jog visi stebėjosi. 

Miuleriui šiandien buvo tikra šventė: jis tekino savo 
vienturtę dukrą ir ėmė žentą padėjėją. Jis buvo toks 
patenkintas, kad apskritas raudonas taukuotas jo vei- 
das švytėte švytėjo iš džiaugsmo. 

Jis vaišino visus geriausiais cigarais, tapšnojo Ka- 
roliui per pečius, ėmė per pusiau, pliaukšėjo per ke- 
lius, familiariai juokavo ir primygtinai kvietė prie už- 
kandžių į bufeto salę. 

Nutaikęs kiek laiko, paimdavo už parankės kurį 
nors svečią ir su pasididžiavimu rodydavo salonus. 

— Ponas Kurovski, žiūrėk tamsta, tai mano vaikų 
rūmai, jie čia gyvens, ką, gražu? 

Kurovskis pritariamai ir atlaidžiai šypsojosi, klausy- 
damasis paaiškinimų, daugybės išlaidų skaičių, o pas- 
kui prislinko prie Melios Griunšpan, dabar ponios Velt, 
kuri, apsupta jaunimo, karaliavo viename salone. 

Gana ilgai jis klausėsi jos laisvo pokalbio, jos dirb- 
tinio juoko ir negražaus maivymosi po saloną. Jis 
nuėjo nustebintas, nes nebepažino buvusios Melios, 
apie kurią pats kažkada sakė, jog tai yra vienintelė 
moteris tarp Lodzės žydžių. 

— Moricai, ką tamsta padarei su savo žmona? — 
užkalbino jis Veltą. 

— Tamstos nuomone, ji pasikeitusi? 


“Sveiki atvykę (vok.). 

— Tiesiog negaliu pažinti. 

— Tai mano darbas, bet juk tiesa, kad ji graži 
moteris? — paklausė jis, užsispausdamas pensne. 

Kurovskis nieko neatsakė, stebėjo Karolį, kuris, ne- 
labai patenkintas žento vaidmeniu, vaikščiojo nuobo- 
džiaudamas, apatiškas ir su panieka žiūrėjo į žmonos 
šeimą ir fabrikantus, o nutaikęs momentą, pabėgdavo 
pas Maksą Baumą, net pas Veltą, su kuriuo susitaikė, 
kad tik nereikėtų būti su anais. 

— Tai kaip, visi jau pasiekėme ,,pažadėtąją že- 
me“, — prakalbino Kurovskis. 

— Jeigu ta žemė yra milijonai, tai taip. Jūs einate 
į juos, Moricas tikriausiai juos turės, o Maksas pasi- 
darys, jeigu Vilčekas iš jo neišplėš. 

— Apie mane kalbate! — priėjęs sušuko Stachas 
Vilčekas, kuris, kaip Makso bendrininkas, jau buvo 
įžengęs į aukštuomenę, ir, nutraukęs senas pažintis, pi- 
nigais bei įžūlumu brovėsi vis pirmyn. 

— Mes kaip tik kalbame, kad Maksas gal ir pra- 
lobs, jeigu jūs nepagriebsite turto jam iš panosės,— 
juokais pasakė Kurovskis. | 

— Jeigu tik bus galima! — sukuždėjo jis, apsilaižė 
kaip šuo prie pilno dubens ir nuėjo suktis apie biaurią, 
vulgarią panelę Knabe, kuri turėjo maždaug du šim- 
tus tūkstančių kraičio. 

Greta jos sėdėjo Marėjus ir taip komiškai meili- 
nosi, porino tokius juokingus komplimentus, kad pa- 
nelė juokėsi visu balsu. 

Orkestras, susodintas didžiojo salono estradoje, 
puošniai dekoruotoje raudona flanele, imituojančia ak- 
somą, užgrojo valsą. 

Iš bufeto, iš šoninių kambarių, iš draperijomis už- 
dengtų nišų ėmė rodytis neišvaizdūs fabriko valdinin- 
kai, pakviesti pokyliui paįvairinti. 

Karolis vienas ėjo per šviesos nužertus, turto pri- 
grūstus salonus. Keliasdešimt sukviestų žmonių tiesiog 
prapuolė didžiuliame bute, kuriame iš kerčių, iš po 

gėlių festonų ir flanelinių draperijų šiepė geltonus 
dantis nuobodulys ir tuštuma. 

Jis labai norėjo pabėgti, užsidaryti bute arba, kaip 
seniau, nueiti su Maksu, Moricu, Kurovskiu į kokią 
smuklę, pasišnekėti prie alaus 17 viską užmiršti. 

Tai buvo slaptas troškimas, o kol kas jis turėjo eiti 
namų šeimininko pareigas ir žiūrėti, kad mielasis 
uošvis kuo mažiausiai apsijuoktų; turėjo kalbėti, šyp- 
sotis, sakyti damoms komplimentus, kartais šnektelti 
su Mada, netgi prižiūrėti tarnus, nes niekas nemokėjo 
duoti reikiamų nurodymų. 

Motina slapstėsi pakampiais, nedrįsdama vaikščio- 
ti su puošnia šilkine suknia, nežinodama, ką kalbėti, 
apsvaiginta tos prabangos ir daugybės pirmą kartą ma- 
tomų žmonių, kaip šešėlis slankiojo po salonus nie- 
kieno nepastebėta. 

Vilhelmas sėdėjo tik bufete, gėrė su draugais ir 
nuolat bučiavosi su Karoliu, kurį buvo įsimylėjęs jau 
kuris laikas. 

O Mada? 

Mada buvo tokia laiminga ir taip džiaugėsi, kad 
aplinkui nieko nebematė, tik savo vyrą, kurio nuolat 
ieškojo, o suradusi lindo į akis su savo lipšnumu. 

Vidunaktį Boroveckis jautėsi jau taip pavargęs, 
kad kreipėsi į Jaskulskį, kuris, šventiškai išsipuošęs, 
buvo lyg ir namų maršalka šiai dienai. 

— Gal jūs paliepsite, kad greičiau neštų vaka- 
rienę. 

— Negali būti anksčiau, negu paskirta,— rimtai at- 
sakė šlėkta, kuris jau buvo gerokai įkaušęs, bet laikėsi 
tvirtai, raitė ūsą ir iš aukšto žiūrėjo į milijonierius. 

— Vokietpalaikiai! — murmėjo jis, uoliai patarnau- 
damas. 

Pagaliau dideliame ištaigingame valgomajame buvo 
paduota vakarienė. | 

Stalai linko nuo sidabro, krištolo ir gėlių. 

Karolis sėdėjo šalia žmonos, išraudusios kaip bijū- 

nas, kantriai klausėsi tostų, prakalbų ir riebių sąmojų, 
siunčiamų jo adresu. 

Vakarienei baigiantis, kai padidėjo linksmybė ir 
galvos įkaito, jis turėjo bučiuotis ir glėbesčiuotis su 
tais taukuotais storuliais, kurie rijo kaip rykliai ir gėrė 
kaip slibinai, o paskui, kai nuotakai dėjo kyką, jį pa- 
sigavo ir apspito įvairios giminaitės, tetos ir panašus 
šeimyninis inventorius. 

Jis kentė tikras kančias, jam skaudėjo galvą, todėl, 
kai tik pasitaikė proga, ištrūko iš švelnių ir mylinčių 
nagų ir pabėgo į oranžeriją, norėdamas kiek atvėsti, 
nusišluostyti veidą, kurį, saldžiai bebučiuodami, buvo 
apseilinę šeimynykščiai. 

Bet jam nepavyko, nes vos tik atsisėdo ant kažko- 
kios sofutės už žalių krūmų, slapčia ėmė slinkti įvairūs 
žmonės ir fabrikantai ir.labai diskretiškai skirstytis po 
tankmeę. 

Į pabaigą tekinas įbėgo senis Miuleris ir melancho- 
liškai sugrąžino per gausias vaišes ant nuostabios Žy- 
dinčių cinerarijų klombos, švytinčios brangakmenių 
spalvomis. 

Boroveckis skubiai išėjo. 

O valgomajame, kur buvo susirinkę vieni tarnai, jis 
išvydo kitokią sceną; visiškai girtas Mateušas ginčijosi 
su sene Miuler, kuri, matydama jo rūstų veidą, gana 
nedrąsiai liepė vakarienės likučius ir nebaigtus gerti 
butelius sustatyti į bufetus. 

— Tokia šneka gerbma... ponia... tai kita pora 
kaliošų. .. Šiandie mūsų vestuvės... tai mūsų linksmy- 
bė... Mes vedėm, o kas liko švabų nesuvalgyta ir neiš- 
gerta, mums to nereik, gerbma. .. ponia! 

Jis trenkė kumščiu į stalą ir parodė jai duris. 

— Galit... gerbma ponia... eit miegot... mes čia 
su vynu susidorosim. .. ir aš gersiu... ir vyrai gers... 
nes mūsų vestuvės... tai mūsų džiaugsmas... Tarnai, 
pripilkit vyno. .. klausykit pono Mateušo, o jei ne, tai 
kumščiu į snukį ir bus fertig, švariai... cholera su 


327 


barščiais... į mano pono sveikatą... o kas liko, trenk 
į krosnį ir lauk... 

Išsigandusi Miuler išbėgo ieškoti Karolio, o Ma- 
teušas sudribo fotelyje ir, daužydamas kumščiu stalą, 
vogravo girtu balsu: 

— Apsivedėm, gerbmas. .. pone direktoriau. . . turim 
fabrikus... turim žmonas...- turim rūmus... o švabai 
lauk... o jei ne, tai kumščiu į snukį. .. kojom į sėdy- 
ne. .. ir lauk iš kiemo... ir viskas bus fertig, švariai. .. 
cholera su barščiais. .. 


O paskui? 


Paskui ėjo savaitės, mėnesiai, metai ir gulė užmirš- 
ties kapuose — slinko taip tyliai, kaip tyliai ir neper- 
maldaujamai ėjo nauji pavasariai, naujos mirtys ir 
naujos gyvybės, kaip tyliai driekiasi gyvybės gija, su- 
sukta iš vakarykštės, šios ir rytojaus dienos pluoštų. 

Tie ketveri metai, praėję nuo Boroveckio vestuvių, 
Lodzėje ir mūsų pažįstamųjų gyvenime daug ką pa- 
keitė. 

Dabar Lodzė gyveno pašėlišku tempu, audringai 
plėtėsi, sparčiai statėsi, stebino nepaliaujamai didė- 
jančia galia ir jėga, kuri lyg nesulaikoma upė plūdo 
net į laukus; ten, kur prieš kelerius metus augo javai 
ir ganėsi-karvės, ėmė augti ištisos gatvės naujų namų, 
fabrikų, biznių, naujų suktybių ir išnaudojimo. 

Miestas buvo panašus į galingą sūkurį, kuriame 
maišėsi žmonės, fabrikai, medžiagos ir aistros, milijonai 
ir skurdas, ištvirkimas ir amžinas alkis; visa tai sukosi 
pašėlusiu greičiu, riaumojo mašinos, geismai, alkis, 
neapykanta, riaumojo kova, kur visi grūmėsi su vVi- 
sais ir viskuo. 

Tarsi įsisiautėję gaivalai, visi grūdosi pirmyn per 
fabrikų ir žmonių lavonus, kad tik greičiau pasiektų 
milijonus, kurių šaltiniai, atrodė, trykšta iš kiekvieno 
tos „pažadėtosios žemės“ colio. 

Kurovskis lobo visu smarkumuų; Maksas Baumas 
ir Stachas Vilčekas jau buvo stipri firma, dar stipriau 
pakertanti savo mažavertėmis skaromis Griunšpano, 
Velto ir Grosmano tirmą. 

Moricas Veltas, vienas iš firmos dalininkų, važi- 
nėjo tik karieta ir gatvėje jau nebepažino žmonių, 
turinčių mažiau kaip pusę milijono. 

Kadaise Karolio vadovaujama Bucholco firma vis 
tebepirmavo. | 

Jos nepralenkė Šaja Mendelsonas, kuris vėl su- 
degė ir po gaisro padidino fabriką dviem tūkstančiais 
darbininkų, bet tuo pačiu metu darėsi vis labdarin- 
gesnis: baisiausiai engė darbininkus ir užtat statė jiems 
puikią ligoninę, prieglaudą suluošintiems ir nebepa- 
jėgiantiems dirbti. 

Grosgliukas tebesukčiavo, netgi dvigubai smarkiau, 
nes, ištekinęs savo Merę už kažkokio gerokai paleistu- 
vystės išsekinto grafiūkščio, turėjo nuolat jį gydyti 
ir išlaikyti. 

Travinskis, kuris ištverme ir kantrumu nugalėjo 
nepasisekimus, jau dveji metai puikiai laikėsi ir buvo 
labai gerbiama firma. | 

Miuleris visai pasitraukė iš Lodzės, fabriką atidavė 
Boroveckiui, o pats su žmona ilsėjosi pas sūnų, kuriam 
nupirko didelį dvarą Kujavuose. Vilhelmas sirgo bajo- 
ryste, ketino vesti kažkokią grafaitę, savo pavardę 
rašė de Meller, į Lodzę važinėjo su livrėjuotais tarnais, 
karietas puošė sujungtais būsimosios žmonos ir Bo- 
roveckio herbais; į fabriko reikalus visiškai nesikišo, 
tik sąžiningai dalinosi jo milžiniškais pelnais. 

Boroveckis buvo visiškas milžiniško fabriko šeimi- 
ninkas. 

Per tuos ketverius metus smarkiai jį išplėtė; fla- 
nelės gamybą reformavo, gaminių kokybę pakėlė iki 
tobulumo, pastatė naujus skyrius, išplėtė realizavimo 
rinkas ir vis ėjo pirmyn. 

Tie ketveri metai, praėję nuo jo vestuvių su Mada 

Miuler ir nuo fabriko perėmimo, buvo tiesiog antžmo- 
giško darbo metai. 

kur nevažinėjo, nesilinksmino, nesinaudojo nei gy- 
venimu, nei milijonais, bemaž visai negyveno; jis tik 
dirbo, pasinėręs į reikalų sūkurį, ir ta pinigų upė, 
tekanti per jo rankas, — fabrikas apipynė jį kaip poli- 
pas tūkstančiais čiuptuvų ir be paliovos siurbė visas 
jo mintis, visą laiką, visas jėgas. 

Dabar jis jau turėjo tuos trokštamus milijonus, 
kas dieną juos čiupinėjo, alsavo jais, gyveno su jais, 
matė juos aplink save. 

Bet tas nepakeliamas darbas, nesibaigiantis ištisais 
metais, sekino jį fižiškai, o milijonai visai nedžiugino, 
priešingai, jis jautėsi vis labiau pavargęs, abejingas 
ir liūdnas. 

Vis dažniau jo širdį lankė nuobodulys, vis dažniau 
jis jautė, kad jam blogai ir kad jis labai labai vie- 
nišas. 

Mada buvo gera žmona ir dar geresnė jo sūnaus 
žindyvė bei auklė, ji puikiai fam patarnaudavo, bet 
niekuo daugiau ji negalėjo ir nemokėjo būti. Juos 
jungė tik vaikas ir bendras butas, daugiau niekas; 
ji garbino jį kaip fetišą, nedrįsdama prisiartinti, jeigu 
jis neparagindavo, nedrįsdama kalbėti, jeigu jis bū- 
davo blogai nusiteikęs, o jis leidosi garbinamas ir 
dievinamas, tik kartais numesdavo jai kokį gerą žodį 
ar malonią šypseną ir jau visai retai kokią glamonę 
ar širdies trupinį. 

Draugų jis niekuomet neturėjo, bet visuomet turėjo 
daug pažįstamų ir sau palankių žmonių tarp buvusiųjų 
kolegų, bet dabar, augant jo galiai, visi traukėsi ir 
nyko pilkame žmonių fone, atskirti neįveikiamo mili- 
jonų pylimo, kuris jį supo; su milijonieriais taip pat 
nesugyveno: pirmiausia, jam trūko laiko, o antra ver- 
tus, per daug juos niekino ir per daug tarp jų buvo 
konkurencijos antagonizmo. 

Turėjo tik keletą artimesniųjų. 

Bet Kurovskio jis vengė, nes šis neatleido jani už 
Anką ir kiekviena proga užgaudavo jį labai skaudžiai. 

Su Moricu Veltu negalėjo sugyventi, nes šis galu- 
tinai pasidarė jam biaurus. 

Su Maksu Baumu nemokėjo sugyventi; juodu susi- 
tikdavo labai dažnai, Maksas netgi buvo jo sūnaus 
krikštatėvis, bet, nepaisant to, jų santykiai buvo šalti, 
kaip senų kolegų, o ne kaip draugų... Maksas, kaip 
ir Kurovskis, jautė seną jo padarytą nuoskaudą — už 
Anką — ir negalėjo jam to dovanoti. 
 Boroveckis vis dažniau pajusdavo savo vienatvę 
ir tą klaikią tuštumą, kuri jį supo, tuštumą, kurios ne- 
galėjo užpildyti nei milijonai, nei žudantis darbas. 

O dabar, pastaruoju metu, vis dažniau ėmė jausti 
pašėlusį, neapsakomą dvasinį alkį. 

Ir gerai dar nesuvokė, kas jam yra! 

Žinojo tik tiek, kad jam įgriso fabrikas, reikalai, 
žmonės, pinigai, kad viskas jam nebeįdomu. 

Jis kaip tik galvojo apie tai, įeidamas į fabriką. 

Didžiuliai mūrų keturkampiai ūžė ir drebėjo nuo 
darbo. 

Boroveckis rūškanas ėjo per sales, su nieku nesi- 
sveikino, nesikalbėjo, nieko neapžiūrinėjo, netgi į nie- 
ką nežiūrėjo; ėjo kaip automatas, blausiu žvilgsniu 
permesdamas veikiančias mašinas, atidžiai dirbančius 
darbininkus, langus, pro kuriuos liejosi pavasario sau- 
lė; liftu pasikėlė į gatavų gaminių džiovyklą, kur ant 
ilgų stalų, ant grindų, ant vežimėlių gulėjo milijonai 
metrų audeklo; lipo per juos: mindžiojo su kažkokia 
nesąmoninga ir šalta panieka ir aisistojo prie lango, 
pro kurį buvo matyti laukų juosta, užsibaigianti miš- 
kais; jis įsižiūrėjo į vaiskią, saulėtą balandžio dieną, 
sklidiną didelio džiaugsmo, saulės, šilumos, jaunos pie- 
vų žalumos, į švarutėlių debesų būrius melsvai žalsvo 
dangaus gelmėse. .. 

Bet netrukus jis pasitraukė, sukrėstas kažkokio 
neaiškaus, nesuvokiamo ilgesio. 

Ir vėl jis ėjo iš korpuso į korpusą, iš salės į salę, 
per tą dardėjimo, dundesio, burzgimo, darbo, baisios 
smarvės ir pragariško karščio pragarą, bet ėjo lėčiau, 
imdamas suvokti, kad viskas aplinkui yra jo nuosa- 
vybė, jo išsvajotoji karalystė. 

Jis prisiminė savo senas svajones apie tokią ga- 
lybę, kurią dabar valdė. 

Visa tai jis turėjo ir gaižiai nusišypsojo, prisiminęs 
praeitį, prisiminęs senas iliuzijas, taip, iliuzijas, nes 
kadaise, kai nieko neturėjo, tikėjo, kad milijonai su- 
teiks jam nepaprastą, kažkokią džiaugsmingą laimę. 

— Ką jie man davė? — galvojo jis dabar. 

Taip, ką jam davė ta karalystė? 

Nuovargį ir nuobodulį. 

Ir tą keistą dvasinį alkį, ir tą nesuvokiamą, bet tokį 
stiprų, tokį aštrų ir tokį betikslį ilgesį, kuris vis smar- 
kiau gniaužė širdį. 

Ak! O ten, už dažyklos langų, kur jis dabar sėdėjo, 
toks pavasaris ėjo laukais, taip spindėjo viskas, skam- 
bėjo toks džiaugsmingas vaikų krykštavimas, taip 
linksmai čirškė žvirbliai, taip lengvai kilo į dangų 
rausvų dūmų tumulai; ten buvo taip šviesu, gaivu, 
jauna, taip galingai virpėjo erdvėse bundančios gam- 
tos džiaugsmas ir taip visur smelkėsi, kad norėjosi eiti, 
dainuoti, rėkti, voliotis po pievą, plaukti kartu su 
debesimis, skristi su vėju, siūbuoti su medžiais saulė- 
tame ore ir gyventi visa krūtine, visomis jėgomis, 
visais polėkiais, gyventi! gyventi! .. 

— O kas toliau? — pagalvojo jis niūriai, įsiklausęs 
į fabriko ūžesį. 

Atsakymo nerado. 

— To norėjau, geidžiau ir turiu, turiu! — pagalvojo 
jis su nesuprantama vergo neapykanta, žiūrėdamas 
į savo fabriko raudonus mūrus, į tą siaubingą tironą, 
kuris džiaugsmingai žvelgė tūkstančiais langų ir dirbo 

su tokiu įkarščiu, kad net visas virpėjo ir tūkstan- 
čiais mašinų giedojo didelį pastsotinimo himną. 

Jis nuėjo į kontorą, nes fabriko jam buvo jau 
gana. 

Interesantai, pirkliai, komisininkai, valdininkai, dar- 
bininkai, darbo ieškotojai, tūkstančiai reikalų laukė 
jo priimamajame, tiesiog degdami iš nekantrumo, bet 
jis pro šonines duris išėjo ir lėtai nukiūtino į miestą. 

Ėjo nieko nematydamas, nes jį kamavo baisus, ra- 
jus nuobodulys ir tasai nepasotinamas dvasinis alkis. 

Miestas buvo užlietas saulės šviesos ir pašėliško 
judėjimo triukšmo. Dirbdami ūžė tūkstančiai fabrikų, 
panašių į tvirtoves. Iš visų gatvių, iš visų namų, iš 
visų skersgatvių, net iš laukų į jį ritosi trankūs darbo 
garsai, mašinų riksmas, su visa aistra verdančios ko- 
vos klegesys, sunkus alsavimas, džiaugsmingi nuga- 
lėtojų šauksmai. 

Kaip baisiai visa tai buvo jam nusibode! 

Su neapsakoma ironija jis žiūrėjo į baroną Mejerį, 
kuris, drybsodamas prašmatnioje karietoje, išdidus, 
spindintis galybe, važiavo gatve ir buvo panašus į rau- 
doną nusipenėjusį meitėlį, prikimštą turtų. 

— Gyvulys, kuriam didžiausia laimė yra guolis, 
išklotas nuosavybės popieriais. Kodėl aš negaliu pa- 
našiai naudotis savo turtu? Vis dėlto jie laimingi! — 
pagalvojo jis. : 

Deja, jis nemokėjo naudotis gyvenimu taip, kaip 
Lodzės milijonieriai. 

Bet kas galėjo jį sudominti? 

— Moterys! Ak, jis tiek jų mylėjo ir taip buvo jų 
mylimas, kad jam viso to jau buvo gana! 

Pasilinksminimai! Kokie? Kur yra tokių, kad būtų 
verti pastangų, kad, jiems pasibaigus, nuobodulys ne- 
pasidarytų dar įkyresnis? 

"Vynas? Jau dveji metai dėl pervargimo turėjo lai- 
kytis griežtos dietos ir gyventi beveik vien pienu 

Prabangos jis nemėgo, o pasirodyti kitiems — ir 
nenorėjo, ir nejautė reikalo. 

Daryti milijonus! Kam? Jis negalėjo išleisti netgi 
pelno. Kam? 

Ar mažai dar jiems vergavo, ar mažai dar jie atėmė 
iš jo jėgų, gyvenimo; ar mažai jį dar slegia tie auksi- 
niai pančiai! 

— O vis dėlto Myškovskis pasakė daug teisybės! — 
pagalvojo jis, prisiminęs, kaip tasai keikė nežmonišką 
darbą ir beprasmišką pinigų kaupimą. 

Ir vis liūdniau galvojo jis apie savo padėtį, apie 
tuos ilgus ilgus nuobodulio ir kančių metus, kurie dar 
laukė jo. 

Taip jis ėjo tyliai, kol beveik nejučiomis atsidūrė 
Helenovo parke. 

Jis vaikščiojo dar patižusiomis alėjomis ir smalsiai 
žiūrėjo į jauną žolę, į blyškiai žalius lapelius, tyliai 
plevenančius gana vėsiame saulėtame ore. 

Tyla viešpatavo tuščiose alėjose, kuriose tik var- 
nos stypinėjo ir čirškė Žvirbliai. 

Jis vaikščiojo, kol pavargo, vaikščiojo atkakliai ir 
beveik nesąmoningai grįžo vis į tas pačias vietas, kur 
kadaise susitikinėjo su Liusi... 

— Liusi... Ema! ..— pusbalsiu tarė jis ir lyg su 
gailesčiu apžvelgė parką — tuščią parką. Su dideliu 
kartėliu jis galvojo, kad jau nieko nelaukia, kad niekas 
nebeateis,.kad jis vienui vienas... 

— Kaip neseniai, o kaip jau toli! 

Taip, kadaise gyveno tikrai, mylėjo, mokėjo šėlti. 

O dabar?.. 

O dabar už visą jaunystę su jos audromis turėjo 
milijonus ir — nuobodulį — nuobodulį. 

Jis kreivai šyptelėjo, pasišaipė iš savęs, iš savo 
dvasinės būklės ir nuėjo toliau. 

Apėjo parką, o grįždamas prie vartų sutiko ilgą 
vorą Mergaičių, paskui kurias ėjo kažkokios dvi po- 
nios; jis pasitraukė į šalį ir ėmė žiūrėti. 

— Anka! —išsprūdo jam iš krūtinės, ir jis nesą- 
moningai nusiėmė skrybėlę. 

Taip, tai buvo Anka. 

Ji tuojau priėjo prie jo ir ištiesė jam ranką. 

— Seniai jus mačiau, seniai! — pasakė ji džiaugs- 
mingai. | 

Jis pabučiavo ranką ir ėmė į ją žiūrėti neatsižiūrė- 
damas. 

Taip, tai buvo Anka, jo buvusioji Anka iš Kurovo, 
jauna, graži, pilna jėgų ir žavesio, paprastumo ir 
kilnumo. 

— Eikime paskui vaikus, jeigu jūs turite kiek laiko. 

— Kas čia per būrys? — pasiteiravo jis tyliai. 

— Iš mano darželio. 

— Jūsų darželio? 

— Reikėjo ką nors veikti, o šitas darbas man toks 
malonus, kad jau rūpinuos gauti leidimą antram dar- 
želiui. 

— Ir malonu jums rūpintis tais vaikais? 

— Man tai netgi tikra laimė, laimė, kad atlieku 
savo pareigą ir darau gerą darbą, nors ir tokiu nedi- 
deliu mastu. O jūs... patenkintas? — paklausė ji tyliau. 

Jos balsas suvirpėjo, o akys žvilgtelėjo į jo pagel- 
tusį, labai sumenkusiį veidą. 

— Taip... taip... labai...— atsakė jis skubiai ir 
šiurkščiai; širdis taip smarkiai plakė, kad jis nebega- 
lėjo kvėpuoti. 

Juodu ėjo greta ir tylėjo, — mergaitės pasuko prie 
tvenkinių ir viščiukų balsais užtraukė kažkokią vai- 
kišką dainelę, kuri skambėjo tarsi auksas, tarsi jaunų 
žolių lapelių šlamesys. 

— Jūs toks sublogęs... toks. ..— sukuždėjo ji pri- 
simerkusi, nes norėjo nuslėpti gilios užuojautos aša- 
ras, ir, pagauta didelės seseriškos meilės ir skausmo, 
pamatė jo įkritusias akis, išsišovusius skruostikaulius, 
gilias raukšlės ir pražilusius smilkinius. 

— Nesigailėkit manęs... Turiu, ko norėjau... No- 
rėjau milijonų, ir turiu, o kad man to neužtenka, tai 
mano kaltė. Taip, tai mano kaltė, kad toj „„pažadėtoj 
žemėj“ pasiekiau viską, tiktai ne laimę. Tai mano 
kaltė, kad kenčiu alkį. 

Jis staiga sulaikė tą veržlų iš širdies besiskverbian- 
tį kartėlio srautą, nes pamatė, kad per jos veidą rieda 
ašaros, o lūpos virpa iš sunkiai tvardomo skausmo. 

Pamatęs tas ašaras, jis nebegalėjo kalbėti; toks 
skausmas, toks klaikus skausmas suleido aštrias iltis 
į širdį, kad jis paspaudė jai ranką ir skubiai nuėjo, 
nenorėdamas parodyti, kas dedasi jo širdyje. 

— Už miesto, greit! — šiurkščiai šūktelėjo jis, įsė- 
des į vežiko fajetoną. 

Jis virpėjo iš susijaudinimo, sielą apniko prisimi- 
nimų vaiduokliai, iššliaužę kažkur iš smegenų tamsos, 
iš giliausių širdies kampelių, ir ėmė slinkti per sme- 
genis, keldami tokius gražius, taip spindinčius džiaugs- 
mu ir polėkiais vaizdus, kad jis, sukaupęs visą galingą 
savo valią, pamėgino juos sulaikyti, pasotinti išalkusią 
sielą, paskandinti juose šią dieną, savo dabartinį skur- 
dą — bet nesulaikė, nes sąmonės ekrane žaibo greitu- 
mu jau kilo ir kiti vaizdai, kiti prisiminimai: visos 
Ankai padarytos skriaudos, visi prasikaltimai. Jis sė- 
dėjo apkvaitęs, užsimerkęs, tarytum negyvas ir viso- 
mis jėgomis mėgino nuslopinti kažkokį garsų riksmą, 
apėmusį visą širdį; stengėsi nugalėti ir širdį, kurią 
pažadino Anka, ir tuos visus laimės troškimus, kurie 
staiga pabudo jame su nesulaikoma jėga. 

— Taip man ir reikia, taip ir reikia! taip ir rei- 
kia! — galvojo jis tarpais su kažkokiu klaikiu malo- 
numu, murdydamasis savo skausme, suvokdamas savo 
būklę ir kaltę. Pagaliau susitvardė, nugalėjo pats save, 
bet ta karti pergalė jam tiek kainavo, kad nebenuėjo 
net pas žmoną ir sūnų, užsidarė savo kabinete, atleido 
laukiantį Mateušą ir pasiliko vienas. 

Jis ilgai gulėjo nejudėdamas ir negalvodamas, tik 

kažkokie ūkai, kažkokie minčių pradmenys sukosi gal- 
voje, gramzdindami į pusiausąmonės būklę. 

— Pražudžiau gyvenimą,— pasakė jis staiga ir ne- 
sąmoningai pašoko nuo sofos; ta mintis gimė kažkur 
smegenyse, patraukė jį tarytum kablys ir nutvieskė 
baisiai skaudžia šviesa. 

Jis ėmė dairytis tamsiame kambaryje, lyg staiga 
atsipeikėjęs ir viską pamatęs naujoje šviesoje. 

— Kodėl? — sviedė jis klausimą savo sielai. Ati- 
darė langą ir ėmė svarstyti. 

Silpni triukšmo atgarsiai tolydžio tilo, miestas ri- 
mo, pasinėręs į poilsį ir į tą žavią pavasarinę balandžio 
naktį. 

Žalzgana tamsa, skrodžiama žvaigždžių plevenimo, 
apgaubė miestą tarytum juoda gedulo marška. 

Pro kabineto langus buvo matyti didžiulis tamsus 
mingančio miesto potvynis, tik kur-ne-kur dunksojo 
šviesios dirbančių fabrikų salos, kurių duslų ūžesį, 
panašų į tolimą miškų ošimą, nešė vėjas. 

— Kodėl? — pagalvojo jis vėl, tarytum prieš kovą 
visas susikaupdamas, o ypatingai širdyje, kuri ėmė pri- 
minti jam visą gyvenimą, narplioti viską, kas buvo 
prasmegę nebūtyje, bet atgijo dabar, šiuo momentu. 
Jis nenorėjo, bėgo, kratėsi, bet pagaliau turėjo pasi- 
duoti, turėjo žiūrėti, turėjo klausytis visų tų balsų, 
kurie jame kilo, todėl nusilenkė ir su skaudžiu, kraupiu 
smalsumu ėmė stebėti pats save. Peržvelgė visą savo 
gyvenimą, ištisus keturiasdešimt metų, kurie tarsi ver- 
palai, užvynioti ant laiko verpsto, išsivyniojo prieš jį, 
ir jis galėjo smulkiai apžiūrėti — ir žiūrėjo. 

Miestas jau miegojo, susigūžęs šešėliuose ir kaip 
polipas įsikibęs į žemę visais fabrikų čiuptuvais, o to- 
limos, išmėtytos elektrinės saulės blyškiai žydromis 
akimis žvelgė į naktį, saugojo miegantį molochą kaip 
pulkas gervių su ugninėmis galvomis. 

— Na ir kas, esu, koks esu, koks turiu būti, — su- 
kuždėjo jis išdidžiai ir įžūliai, bet ir šitaip nenusikratė 

pabudusios sąžinės, nenuslopino sutrypto tikėjimo, 
išduotų idealų, egoizmu suteršto gyvenimo balsų, ku- 
rie šaukė jam, kad jis gyveno tik sau, kad viską trypė, 
norėdamas patenkinti savo tuštybę, pasotinti savo pui- 
kybeę, pasiekti milijonus. 

— Taip, aš egoistas, taip, viską paaukojau karje- 
rai. ..— kartojo jis tuos žodžius taip aiškiai, tarsi jais 
būtų pats save mušęs per veidą, ir jo širdį užliejo bai- 
saus kartėlio, gėdos, pažeminimo banga. 

Viską paaukojai —ir ką dabar turi? Saują nenau- 
dingų pinigų, bet nei draugų, nei ramybės, nei pasiten- 
kinimo, nei laimės, nei noro gyventi... nieko... 
nieko... 

— Žmogus negali gyventi tik sau, taip daryti jam 
nevalia, kad pats neatsidurtų nelaimėje.— Šitą tiesą jis 
žinojo, bet tik dabar ją pajuto, suvokė jos gilią prasmę. 

„— Todėl aš ir pralošiau savo laimę.-- Galvojo jis, 
prisiminęs Anką, ir, to prisiminimo paveiktas, parašė 
jai ilgą laišką, kuriame prašė patarimų, kaip įsteigti 
jo darbininkų vaikams darželį. 

Jis vėl pradėjo svarstyti, bet jau ieškojo kelių, 
kaip išeiti iš dabartinės būklės, kaip surasti kokį nors 
tikslą tai ilgai rytdienai, apie kurios nuobodulį galvojo 
su pasibaisėjimu. Lėtai slinko valandos, miestas mie- 
gojo, bet miegojo neramiai, karščiuodamas: per švie- 
somis išsiuvinėtą nakties rūką, kuris jį užtvino, kartais 
perbėgdavo šiurpulys, pasigirsdavo kokia dejonė — 
pratisa, skausminga, lyg nusidirbusių. mašinų, žudomų 
čių gatvių gelmėse staiga pakildavo riksmas, valan- 
dėlę skardėdavo ir ištirpdavo tyloje. Arba vėl pa- 
sklisdavo kažkoks nesuprantamas virpesys, pilnas pa- 
slaptingų blykčiojimų, balsų, verksmo, raudojimo, 
juoko — visa praėjusio arba rytojaus gyvenimo gama 
skambėjo mieste ir buvo nelyginant mūrų, tamsos ap- 
tūlotų medžių, iškankintos žemės sapnas... 

O tarpais įsiviešpataudavo tokia didelė, kraupi ty- 

la, kad buvo galima pajusti, kaip pulsuoja tasai mie- 
gantis milžinas, kuris, prigludęs prie žemės, miegojo 
ramiai it kūdikis ant motinos krūtinės. 

Ir tik todėl, už mūrų, ten toli laukuose, aplink tą 
„pažadėtąją žemę“, paslaptingose nakties gelmėse kaž- 
kas bruzdėjo, šurmuliavo, dardėjo, trankėsi, juokėsi, 
kūkčiojo, siuntė prakeikimus. 

Per žvilgančius pavasario vandenų klanus visais ke- 
liais, kurie iš visų pasaulio kraštų vedė į tą „,pažadė- 
tąją žemę“, visais takais, kurie vinguriavo pro žaliuo- 
jančius laukus ir žydinčius sodus, per miškus, kve- 
piančius jaunais berželiais ir pavasariu, pro tolimus 
kaimus ir neįžengiamus raistus — traukė minios žmo- 
nių, girgždėjo šimtai vežimų, žaibu lėkė tūkstančiai 
vagonų, kilo tūkstančiai atodūsių ir tūkstančiai karščiu 
degančių žvilgsnių skverbėsi į tamsą, ištroškę godžiai 
ieškojo tos ,„pažadėtosios žemės“ kontūrų. 

Iš tolimų lygumų, iš kalnų, iš kaimo užkampių, iš 
sostinių ir miestelių, iš šiaudinių pastogių ir iš rūmų, 
iš aukštumų ir griovių traukė žmonės nesibaigiančia 
procesija į tą „pažadėtąją žemę“. Ėjo patręšti jos savo 
krauju, nešė jai savo jėgas, jaunystę, sveikatą, laisvę, 
savo viltį ir skurdą, protą ir darbą, tikėjimą ir sva- 
jones. 

Dėl tos „„pažadėtosios žemės“ kaltės, dėl to polipo 
tuštėjo kaimai, nyko miškai, seko žemės lobiai, džiūvo 
upės, gimė žmonės, o jis viską siurbė ir savo galin- 
gomis žiaunomis traiškė ir gromuliavo žmones ir daik- 
tus, dangų ir žemę ir už tai davė nedidelei saujelei 
nenaudingus milijonus, o visai masei — badą ir nuo- 
vargį. 

Galvodamas Karolis vaikščiojo ir dažnai ilgai žiū- 
rėjo į miestą ir naktį, kuri rytuose jau blyško. Lėtai 
skleidėsi žalzganoje tamsoje aušra, oranžerijos pasto- 
gėje ėmė čirškėti kregždės, gaivus rytmečio vėjelis 
lėtai judino medžius. Darėsi vis šviesiau, iš po rūko 
kupetų duslvai sublizgo skardiniai stogai, vis aiškiau 

matėsi senojo Baumo fabriko griuvėsiai; sueižėjusios 
sienos, iškulti langai, sugriauti kaminai kilo tarsi iš 
žemės ir liūdnai juodavo it sudaužyti griaučiai. 

Boroveckis nusiramino, jis jau surado rytdienos 
kelią, jau aiškiai matė tolesnio gyvenimo tikslą: jis 
išsižadėjo pats savęs, sutrypė visą savo praeitį ir da- 
bar pasijuto visai kitas žmogus — liūdnas, bet stiprus 
ir pasirengęs kovai. 

Jis buvo labai išbalęs, per tą vieną naktį labai 
paseno, kaktoje įsirėžė gili raukšlė, o veide atsirado 
ir tarytum sustingo ryžtas, iškaltas skaudaus pažinimo 
kaltu. į 

— Savo laimę pralošiau!.. Reikia ją kurti ki- 
tiems, — iš lėto sukuždėjo jis ir tvirtu, vyrišku žvilgs- 
niu lyg nepalaužiamo pasiryžimo rankomis apglėbė 
miegantį miestą ir neaprėpiamus plotus, išnyrančius iš 
nakties tamsos. 


Karvilis—Paryžius 1897/8. 


TRUMPAI APIE AUTORIŲ 


Vladislavas Reimontas — pasaulinio garso lenkų rašytojas. Šią 
šlovę jis nusipelnė savo nemirtinguoju kūriniu „Kaimiečiai“, už kurį 
1924 m. gavo Nobelio premiją. Romanas greit buvo išverstas į dau- 
gelį kalbų ir iki šių dienų populiarus visuose pasaulio kraštuose. 

Rašytojas gimė neturtingo vargonininko šeimoje 1867 metais. Prieš 
pasirinkdamas literato darbą, jis išmėgino ne vieną verslą, išėjo sun- 
kią gyvenimo mokyklą: bandė verstis prekyba, keliavo su aktorių 
trupe, buvo dailininkų, dirbo prie geležinkelio, tarnavo fabrike. Be- 
ieškodamas uždarbio, Reimontas gerai pažino liaudies gyvenima, 
žmones. 

Gausią iš gyvenimo pasemtą faktinę medžiagą rašytojas pa- 
naudojo jau pirmuose savo kūriniuose. 1896 metais išėjusiame Io- 
mane „„Komediantė“ jis papasakojo apie jauną artistę Janką Orlovską. 
svajojusią apie didelį meną ir patyrusią skaudų nusivylimą. Šio 
kūrinio tęsinys buvo romanas „Fermentai“. 

Iš ankstyvesniųjų Reimonto apsakymų pažymėtini „Mirtis“, „To- 
mekas Baranas“, „Kalė“. Juose ryškiai nupiešta Lenkijos kaimo 
buitis, papasakota teisybė apie sunkų liaudies gyvenimą, parodoma 
toji bedugnė, į kurią valstietį įstūmė ilgaamžė priespauda ir skurdas. 

1899 metais išėjusiame romane „Pažadėtoji žemė“ piešiamas au- 
gančio pramoninio mjesto — Lodzės gyvenimas. Retai kuriam rašyto- 
jui pavyko taip ryškiai pavaizduoti negailestingą darbininkų išnau- 
dojimą, skurdą, konkurenciją, žvėriškas grumtynes dėl turto ir pinigų, 
kurie morališkai žlugdo ir žemina žmeogų. Šiuo atžvilgiu romanas pri- 
mena panašios tematikos Balzako, Zolia kūrinius ir užima prideramą 

vietą tiek paties Reimonto kūrybiniame palikime, tiek visoje lenkų 
literatūroje. Pasakojimo stiliumi, talentingai nupieštais charakteriais 
jis kai kuriose vietose lyg ir prilygsta garsiesiems „„Kaimiečiams“ ir 
todėl iki šių dienų neprarado savo vertės ir populiarumo. 

Romanas į lietuvių kalbą išverstas pirmą kartą. 

